**БІЗ ЖӘНЕ ҒАЛАМТОР**

**10.03.2023**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Адамзат жаратылғаннан бері оқу мен ізденудің себебімен жыл өткен сайын ғылым мен технология дамып, біздің өмір сүру қажеттіліктерімізді жеңілдетуде. Алла Тағала қасиетті Құранның «Мужәдәлә» сүресі, 11-аятында:

**يَرْفَعِ اللَّهُ الَّذِينَ آَمَنُوا مِنْكُمْ وَالَّذِينَ أُوتُوا الْعِلْمَ دَرَجَاتٍ وَاللَّهُ بِمَا تَعْمَلُونَ خَبِيرٌ**

**«Алла Тағала сендерден иман келтіргендер мен ғылым берілгендердің дәрежесін жоғарылатады. Алла сендердің істегендеріңнен хабардар»**, – деп айтқан.

Яғни, адам баласының дүние мен ақыретте дәрежесінің үстем болуының себебі – пайдалы білім. Ыбырай Алтынсарин бабамыз:

*Өнер-білім бар жұрттар,*

*Тастан сарай салғызды.*

*Айшылық алыс жерлерден,*

*Көзіңді ашып-жұмғанша,*

*Жылдам хабар алғызды*, –деп айтқандай соңғы ғасырымыздағы ғылымның үлкен жетістіктеріміздің бірі – ғаламтор желісі екендігі баршамызға аян. Ол қазіргі таңдағы күнделікті өміріміздің ең құнды қажеттіліктерінің біріне айналып отыр. Себебі, ғаламтар арқылы қажетті ақпаратты жедел аламыз, алыстағы адаммен тіл қатысамыз, қажетті дүниемізді сатып аламыз, тіпті көптеген адамдардың негізігі күн көрісі де осы ғаламтор желісімен тікелей байланысты болды.

Ғаламтордың осындай пайдалы жақтары көп болуымен қатар зиянды жақтары да жоқ емес. Мұсылман адам әрбір ісін адал мен арамның сүзгісінен өткізіп барып қолдануы керек. Сондықтан ғаламтор мәселесінде де рұқсат пен тыйым етілген істерді білуіміз қажет. Ардақты Пайғамбарымыз (оған Алланың салауаты мен сәлемі болсын):

إِنَّ الحَلاَلَ بَيِّنٌ وَإِنَّ الحَرَامَ بَيِّنٌ وَبَيْنَهُمَا أُمُوْرٌ مُشْتَبِهَاتٌ لاَ يَعْلَمُهُنَّ كَثِيْرٌ مِنَ النَّاس، فَمَنِ اتَّقَى الشُّبُهَاتِ فَقَدِ اسْتَبْرأَ لِدِيْنِهِ وعِرْضِهِ، وَمَنْ وَقَعَ فِي الشُّبُهَاتِ وَقَعَ فِيْ الحَرَامِ كَالرَّاعِي يَرْعَى حَوْلَ الحِمَى يُوشِكُ أَنْ يَقَعَ فِيْهِ. أَلاَ وَإِنَّ لِكُلِّ مَلِكٍ حِمَىً. أَلا وَإِنَّ حِمَى اللهِ مَحَارِمُهُ، أَلاَ وإِنَّ فِي الْجَسَدِ مُضْغَةً إِذَا صَلَحَتْ صَلَحَ الجَسَدُ كُلُّهُ وإذَا فَسَدَتْ فَسَدَ الْجَسَدُ كُلُّهُ أَلاَ وَهيَ اْلقَلْبُ

*«Халал (нәрселер) белгілі және харам (нәрселер) белгілі. Ал, бұлардың (халал мен харам) арасында адамдардың көпшілігі білмейтін шүбәлі нәрселер бар. Шүбәлі нәрседен сақтанған адам өз дінін және өз абыройын (сақтау) үшін (одан) арылады. Ал, шүбәмен айналысушы адам харамға да баратын болады. Өйткені ол әне-міне кіріп кеткелі тұрған қойларын қорық маңында бағып жүрген шопанға ұқсайды. Әр патшаның өз қорығы бар. Алла Тағаланың қорығы – адамдарға тыйым салған нәрселері. Ақиқатында, адам денесінде бір кесек ет бар, ол жақсы болса, бүкіл дене жақсы болады. Ол жаман болса, бүкіл дене де жаман болады. біліп қойыңдар, шын мәнінде, ол – жүрек», – дегенін естідім»*, – деген (Бұхари, Мүслим).

Ғаламторды дүние және ақыретімізге дұрыс пайдаланып, біздерге зияны тимеу үшін мынадай істерге мән беруіміз қажет. Олар:

**Бірінші: Уақытты зая кетірмеу**

Уақыт – адам баласы оны жақсылықтармен толтыруы үшін берілген үлкен нығмет. Алла Тағала қасиетті Құранда «Фұрқан» сүресі, 62-аятында:

**وَهُوَ الَّذِي جَعَلَ اللَّيْلَ وَالنَّهَارَ خِلْفَةً لِّمَنْ أَرَادَ أَن يَذَّكَّرَ أَوْ أَرَادَ شُكُورًا**

**«Ол – Алла, ойланып, ғибрат алуды, яки шүкіршілік етуді қалайтын әрбір жан үшін түн мен күндізді бір-бірінің ізін алмасып тұратын етіп қойды»**, – деп айтқан.

Сол себепті, ғаламтор адам баласын игермей, адам баласы ғаламторды игеруі керек. Ол үшін ғаламторды қажеттілігімізге байланысты пайдаланып, құр уақыт өткізу құралы ретінде қолданбауымыз керек. Өйткені күнделікті 24 сағатының басым уақытын тек қызық үшін ғаламторда өткізу – пайдасыз іспен айналысуға жатады.

Алла Тағала қасиетті Құран Кәрімнің бірнеше жерінде күн, түн, асыр, таң уақыттарымен серт етуі уақыттың өте құнды нығмет екендігін білдіреді.

Ардақты Пайғамбарымыз (оған Алланың салауаты мен сәлемі болсын):

لَا تَزُولُ قَدَمَا عَبْدٍ يَوْمَ الْقِيَامَةِ حَتَّى يُسْأَلَ عَنْ أَرْبَعِ خِصَالٍ : عَنْ عُمُرِهِ ، فِيمَ أَفْنَاهُ ؟ وعَنْ شَبَابِهِ ، فِيمَ أَبْلَاهُ ؟ وَعَنْ مَالِهِ ، مِنْ أَيْنَ ؟ وَفِيمَ أَنْفَقَهُ ؟ وَعَنْ عِلْمِهِ ، مَاذَا عَمِلَ فِيهِ ؟

*«Қиямет күні Алланың ешбір құлы өмірін қайтіп өткізгендігі, жастық шағын қалай өткізгендігі, дүние-мүлкін қандай жолдармен тауып, қайда жұмсағандығы және алған білімімен не істегендігі жайлы есепке тартылмайынша бір қадам да орнынан тапжылмайды*», – деген (имам Тирмизи). Қияметте болатын негізгі төрт сұрақтың екеуі уақытқа байланысты болуы біздердің уақытқа қаншалықты ұқыпты болуымыз керектігін білдіреді. Адам баласы өмірін қалай өткізгендігі жайындағы сұрақтан кейін жастық шақтағы уақыт туралы бөлек сұрақтың қойылуынан – әсіресе жастық шақтағы алтын уақытты бос, пайдасыз істермен өткізуден аса сақ болуымыз қажеттігін ұғамыз.

Уақыттың құндылығы турасында ақын Мұқағали атамыз да:

*Уақытты тоқтатар шамаң бар ма?*

*Бәрі өтеді: дәуірлер, замандар да.*

*Менің жаным ашиды бұл өмірді,*

*Өтпейтіндей көретін адамдарға!* – деп өлең жазған.

Адамның бұл өмірдегі негізгі жаратылу мақсаты құлшылық екендігін ескерер болсақ, әлеуметтік желілер адамды Жаратушының бұйрығын орындап, құлшылық жасауына бөгет болмауы қажет. Алла Тағала қасиетті Құранның «Мұнафиқун» сүресі, 9-аятында:

**يَا أَيُّهَا الَّذِينَ آمَنُوا لَا تُلْهِكُمْ أَمْوَالُكُمْ وَلَا أَوْلَادُكُمْ عَن ذِكْرِ اللَّهِ ۚ وَمَن يَفْعَلْ ذَٰلِكَ فَأُولَٰئِكَ هُمُ الْخَاسِرُونَ**

**«Уа, иман келтіргендер! Мал-мүліктерің мен бала-шағаларың сендерге Алланы еске алуды ұмыттырмасын. Кімде-кім солай істейтін болса, нағыз зиян шегетіндер – солар»**, – деп айтқан.

**Екінші: Пайдалы ақпарат алу**

Ғаламтор беттерінде жазба, бейне сияқты ақпарат түрлері өте көп. Оның ішінде дұрыс ақпаратпен қатар бұрыс ақпарат, маңызды және маңызсызы, пайдалысы мен зияндысы да бар. Мұсылман адам осы ақпараттың ішінен өзіне пайдалысын ғана алуы қажет. Ардақты Пайғамбарымыз (оған Алланың салауаты мен сәлемі болсын):

إِحْرِصْ عَلَى مَا يَنْفَعُكَ

*«Өзіңе пайда келтіретін іске ұмтыл»*, – деп біздерді пайдалы істермен айналысуға шақырған (имам Мүслим).

Мұсылман адам Жаратушысын танып, өзінің өмірлік мақсатын білгеннен кейін, әр уақытын пайдалы істермен шұғылдануға жұмсап, бос, пайдасыз істерден сақтануы қажет. Бұлай істеу адам бойындағы тақуалығының көрінісі деп танылады. Алла елшісі (оған Алланың салауаты мен сәлемі болсын) хадисінде:

مِنْ حُسْنِ إِسْلاَمِ الْمَرْءِ تَرْكُهُ مَا لاَ يَعْنِيهِ

*«Адамның Исламды жақсы ұстануының белгісі – оның өзіне қатысы жоқ нәрседен бас тартуы»*, – деген (имам Тирмизи, ибн Мәжә).

Әрдайым қажетті мағлұматтарды оқып, пайдалы білім алған, пайдасыз істермен шұғылданбаған адамның бойынан даналық сипат көрініс табады.

Имам Мәлик (Алла оны рақымына алсын): «(Бір күні) адамдар Лұқман Хәкімнен оның қадір-қасиеті туралы: «Біз куә болып жүрген жағдайға жетуіңізге не жәрдем етті?» – деп сұрады. Сонда Лұқман Хәкім: «Мен шыншыл болдым, аманатқа қиянат етпедім және маған қатысы жоқ іспен айналыспадым», – деп жауап берді», – деген.

**Үшінші: Көзді харамнан сақтау**

Көру – Алла Тағаланың адам баласына берген ең үлкен нығметі. Пенде жақсылыққа назар салып, қарап, ғибрат алу арқылы сауапқа кенелетініндей, керісінше тыйым етілгенге қарау арқылы күнаға душар болады. Қазіргі күні пендені осындай күнаға душар ететін түрлі бейнелер ғаламаторда өте көп. Алла Тағала қасиетті Құранның «Нұр» сүресі, 30-31-аяттарында:

**قُلْ لِلْمُؤْمِنِينَ يَغُضُّوا مِنْ أَبْصَارِهِمْ وَيَحْفَظُوا فُرُوجَهُمْ ذَلِكَ أَزْكَى لَهُمْ إِنَّ اللَّهَ خَبِيرٌ بِمَا يَصْنَعُونَ. وَقُلْ لِلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ وَلَا يُبْدِينَ زِينَتَهُنَّ**

**«Иманды ер кісілерге айт, көздерін төмен қаратсын және әуреттерін қорғасын. Бұл – олар үшін тазасы. Ақиқатында, Алла – олардың не істеп жатқандарынан хабардар. Әрі иманды әйелдерге айт, көздерін төмен қаратсын, жыныс ағзаларын қорғасын және көрініп тұрғаннан басқа көріктерін көрсетпесін...»**, – деп айтқан.

Құдси хадисте ардақты Пайғамбарымыз (оған Алланың салауаты мен сәлемі болсын) Алла Тағаланың:

إِنَّ النَّظْرَةَ سَهْمٌ مِنْ سِهَامِ إِبْلِيسَ مَسْمُومٌ، مَنْ تَرَكَهَا من مَخَافَتِي أَبْدَلْتُهُ إِيمَانًا يَجِدُ حَلاوَتَهُ فِي قَلْبِهِ

«Ақиқатында көз салып қарау – Ібілістің улы жебелерінің бірі. Кімде-кім Менен қорыққандықтан қарауын қойса, жүрегінде ләззатын сезінетін иманмен алмастырамын», – деп айтқанын жеткізген (имам Табарани).

Тыйым етілгенге сұқтана қарау көңілдің бұзылуына, адамның арсыз іске баруына себепші болады. Жүсіп Хас Қажыб Баласағұни бабамыз:

*Көзің көрсе көңіл ауып қалады,*

*Көңіл ауса кімдер ұстай алады.*

*Жан бір басшы, тәнді алған қолына,*

*Бек бастаса, құлы ереді соңына.*

*Білікті жан нақ айтыпты ақылын:*

*Көңілің мен көзіңді тый батырым*! – деп, көзге ие болуға шақырған.

**Төртінші: Балаларымызды бақылау**

Бала – ата-ана үшін берілген аманат. Ата-анасы оның тәрбиесіне, әдепті де білімді, өзгелерге мейірімді әрі жанашыр болып өсуіне үлкен мән беруі қажет. Алла Тағала қасиетті Құранның «Тахрим» 6-аятында:

**يَا أَيُّهَا الَّذِينَ آمَنُوا قُوا أَنْفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ**

**«Уа, иман келтіргендер! Өздеріңді әрі үй-іштеріңді отыны адамдар мен тастардан болған оттан қорғаңдар»**, – деп айтқан. Аталмыш аятты тәпсірші ғалымдарымыз: «Оларға әдеп пен білім үйрет», – деп түсіндірген.

Бала жыламауы үшін әркез қолына телефонды ұстатып қойып, қалаған ойынын ойнап, қалаған парақшларды көруіне мүмкіндік беруге болмайды. Балаға қажетіне қарай белгілі бір арнайы бөлінген уақыттарды ғана ойын ойнауына мүмкіндік беру қажет. Оның өзінде баланың санасын дамытатын ойындар болғандығы жақсы. Әйтпесе ғаламтордың онлайн ойындары негізінен атыс-шабыс, тағы басқа қантөгу, жауыздық тақырыбында болады. Осы ойындарды ойнаған бала психологияслық түрлі дерттерге де ұшырауы ықтимал. Тіпті оның жүрегендегі рақымдылық пен мейірімділікті жойып, қатігездік сезімдерін оятып, оның арты түрлі қылмысқа апаруы да мүмкін. Сондықтан да ата-ана бұл мәселеде өз мойнына жауапкершілікті сезініп, баланың ғаламтормен байланысының дұрыс болуын қадағалауы керек.

Ардақты Пайғамбарымыз (оған Алланың салауаты мен сәлемі болсын):

كُلُّكُمْ رَاعٍ وَكُلُّكُمْ مَسْئُولٌ عَنْ رَعِيَّتِهِ ، وَالإِمَامُ رَاعٍ وَ مَسْئُولٌ عَنْ رَعِيَّتِهِ ، الرَّجُلُ رَاعٍ فِي أَهْلِ وَ مَسْئُولٌ عَنْ رَعِيَّتِهِ ، وَالْمَرْأَةُ رَاعِيَةٌ فِي بَيْتِ زَوْجِهَا وَ مَسْئُولَةٌ عَنْ رَعِيَّتِهَا ، وَ الْخَادِمُ رَاعٍ فِي مَالِ سِيدِهِ وَ مَسْئُولٌ عَنْ رَعِيَّتِهِ ، وَ كُلُّكُمْ رَاعٍ وَ مَسْئُولٌ عَنْ رَعِيَّتِهِ

*«Сендердің әрқайсыларың бақташысыңдар және әр-қайсыларың иеліктегілерің үшін сұраласыңдар. Басшы да бақташы әрі өз иелігіндегі үшін сұралатын болады. Ер адам өз жанұясының бақташысы әрі ол да иелігіндегі үшін сұралады. Әйел де күйеуінің үйі мен балаларының бақташысы әрі ол да өз иелігіндегі үшін сұралады. Қызметші де өзінің мырзасының дүниесіне бақташы әрі ол да өз иелігіндегі үшін сұралатын болады. Сол үшін барлығың бақташысыңдар әрі иеліктегілерің үшін сұралатын боласыңдар»*, – деген (имам Бұхари, Мүслим).

**Бесінші: Көркем түрде пікір алмасу, яғни пікір әдебін сақтау**

Мұсылман адам барлық (Online және Offline) жағдайда, соның ішінде виртуалды кеңістікте де өзін «Ихсан» халінде, иманды пендеге лайықты байсалды қалыпта ұстауы керек. Атап айтқанда, басқа адамдарды қорлап кемсітуден аулақ болғаны жөн. Пайғамбарымыз Мұхаммед (оған Алланың салауаты мен сәлемі болсын): *«Адам бір айтқан сөзі үшін 70 жыл бойы тозақтық бола алады»*, – деген.

Ғаламтор, оның ішіндегі әлеуметтік желілер ашық алаң болғаннан кейін әркім өз ойын, көзқарасын білдіріп, өзгенің жазғанына пікір білдіреді. Бірақ, осы кезде пікір білдіруіміз дауға, арада дұшпандық тууына себеп болып кетпеуі үшін, мұсылман адам өзгелермен өте көркем түрде пікір алмасып, оның да өзіндік орны мен әдебін білуі аса маңызды іс. Алла Тағала қасиетті Құранның «Нахыл» сүресі 125-аятында:

**ادْعُ إِلَى سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ وَجَادِلْهُمْ بِالَّتِي هِيَ أَحْسَنُ**

**«Адамдарды Раббыңның жолына даналықпен және көркем үгіт арқылы шақыр. Әрі олармен көркем түрде пікір алмас»**, – деп бұйырған. Демек, мұсылман өз пікірін жеткізгенде ең көркем тәсілді пайдаланып, ұрыс-керістен сақтануы керек. Өзгенің де пікіріне құрметпен қарау, білмеген мәселеге араласпау, ақиқат айтылса – мойындау, басқа да пікір алмасу әдептерін сақтау әлеуметтік желінің басты әдебіне жатады. Осындай әдептің сақталмауының салдарынан көп жағдайда әлеуметтік желідегі пікір алмасудың соңы үлкен дауға ұласып жатады. Ардақты Пайғамбарымыз (оған Алланың салауаты мен сәлемі болсын):

لَيْسَ الْمُؤْمِنُ بِالطَّعَّانِ ، وَلا اللَّعَّانِ ، وَلا الْفَاحِشِ ، وَلا الْبَذِيِّ

*«Сөгу, қарғау, арсыз сөз, өсек айту мүмінге (тән сипат) емес»*, – деген.

Қоғамдағы адамдардың білім деңгейі, ойлауы, ақпаратты қабылдауы әртүрлі болғандықтан, олардың қандай да бір мәселеге қатысты түрлі пікірде болуы заңдылық.

Егер әлеуметтік желідегі пікір алмасуда қарсы тарап шектен шығып, сөзге тоқтамайтын болса, мұсылман адам ондай пікір алмасуды бірден аяқтауы қажет. Ардақты Пайғамбарымыз (оған Алланың салауаты мен сәлемі болсын):

أَنَا زَعِيمٌ بِبَيْتٍ فِي رَبَضِ الْجَنَّةِ لِمَنْ تَرَكَ الْمِرَاءَ وَإِنْ كَانَ مُحِقًّا ، وَبِبَيْتٍ فِي وَسَطِ الْجَنَّةِ لِمَنْ تَرَكَ الْكَذِبَ وَإِنْ كَانَ مَازِحًا ، وَبِبَيْتٍ فِي أَعْلَى الْجَنَّـةِ لِمَنْ حَسُنَ خُلُقُهُ

*«Мен, өзінікі рас болса да тартысуды қойған кісі үшін – жәннаттың ауласынан бір үй, ал, әзіл болса да өтірік айтуды қойған кісі үшін – жәннаттың ортасынан бір үй, ал көркем мінездіге – жәннаттың ең биігінен бір үй (берілетіндігіне) кепіл боламын»*, – деген (имам Тирмизи, Әбу Дәуід).

Сөйлесу, пікір бөлісу, орта деңгейімен санасу тәрізді қарапайым әдептер сақталмау салдарынан өздеріне қатысы жоқ мәселелер үшін айтысып-тартысудың, өсек пен ғайбат айтудың, нала мен жала жабудың соңы үлкен дауға ұласып жататынын көреміз. Нәтижесінде, тозған жүйке, жойылған сауаптардан басқа тапқан ешбір пайдасы жоқ.

**Қадірменді жамағат!**

Ақпарат тасқынын ауыздықтау мүмкін болмай тұрған осы кезеңде әр адам әлеуметтік желіде өз ойын іркілмей айтып, кейде қызбалықпен шектен шығып жатады. Айтылған әрбір сөздің сұрауы болатыны естен шыққанда, әдеп пен иба, құрмет пен сыйластық ескерусіз қалып, салдарынан біреуге жала жабылып, біреудің ар-намысы қорланады. Тек жақсы сөйлеуді, болмаса үндемеуді бұйыратын дінімізде сөз жауапкершілігіне үлкен мән беріледі. Әрбір жағдайда әдеп сақталуы тиіс болғаны секілді, әлеуметтік желіні қолдану кезінде де әдептен озбау – маңызды. Себебі, қай уақытта, қай жерде болсақ та Алла әр ісімізден хабардар.

Ардақты Пайғамбарымыз (оған Алланың салауаты мен сәлемі болсын):

اتَّقِ اللَّهَ حَيْثُمَا كُنْت ، وَأَتْبِعْ السَّيِّئَةَ الْحَسَنَةَ تَمْحُهَا ، وَخَالِقِ النَّاسَ بِخُلُقٍ حَسَنٍ

*«Қайда болсаң да Алладан қорық, күнәлі істен кейін оны өшіретін жақсылық жаса әрі адамдармен қарым-қатынаста көркем мінезді бол»*, – деген (имам Ахмад, Тирмизи).

Қорыта айтқанда, келесі төмендегідей мәселелерге назар аударып, қаперімізде ұстаған жөн.

**1. Шамадан тыс қолданбау**

Әлеуметтік желі күн сайын дамып, жаңаруда. Оған тәуелділік артуда. Мұндай тәуелділікке душар болған адам өз уақытының көбін әлеуметтік желіде өткізеді. Желіні қолданбаған кезде жүректе қобалжу пайда болып, өзгенің жазған пікірін, келіп түскен жаңа хабарламаны жіберіп алғандай алаңдап, мазасызданады. Интернеттің өшіп қалуы өзге адамдардан бөлініп қалғандай күйге түсіріп, тіпті депрессияға дейін алып келуі мүмкін. Мұсылман адам әлеуметтік желіні жақсы мақсатта қолданып, уақытын жүйелеп, шамадан тыс пайдаланудан өзін шектеуі тиіс.

**2. Білмеген нәрсені жазбау**

Әлеуметтік желіде пікір қалдыру кезінде өзін ұстау, әдеп сақтау сынды қасиеттер ескеріле бермейді. Осы жағдай мәселенің астарына үңілмей, мән-жайды толық білмей пікір жаза салу, тексеріп алмай тұрып сене салу көп адамның әдеттегі ісі болып барады. Қасиетті Құранның «Хұжұрат» сүресінің 6-аятында: **«Егер пасық адам хабар алып келсе оны анықтап алыңдар. Әйтпесе білмей бір елге кесірлерің тиіп, істегендеріңе өкінесіңдер»**, – делінген. Мұсылман адам шынайы өмірде немесе әлеуметтік желіде жарияланған ақпараттың дұрыс-бұрыстығына көз жеткізіп, ақиқат не жалған екенін ажыратып алуы қажет. Әсіресе біреуді қаралауға бағытталған, кісінің айыбын ашатын мәліметтер жарияланған сәтте оған бірден сенуден, оны өзгелерге таратудан аса сақ болуы керек.

**3. Тіл-көзден сақтану**

Желіге өзінің, балаларының, жақындарының суретін, жетістігін салудан алдын олар үшін шынайы қуанатындар мен қызғанатын, көреалмайтын адамдардың болатынын естен шығармау керек. Себебі, көз тиюден сақтану қажет. Пайғамбарымыз (оған Алланың салауаты мен сәлемі болсын) өзінің бір хадисінде: *«Көз тию – ақиқат. Егер тағдырды озып кететін бір нәрсе болса, ол көз тию болар еді»*, – деп айтқан. Сондай-ақ, көздің түйені – қазанға, адамды – қабірге дейін апаратынынан хабардар еткен.

Мысалы, отбасыңызда болған қуанышты сәттерді желіге жүктеген кезде оны өмірлік жары жоқ немесе бір перзентке зар болып жүрген жандар көретінін, бұл жағдай оның өз қолындағы барға шүкіршілік етпеуіне себепші болатыныңызды, сондай-ақ сізге және ұрпағыңызға тіл-көз тиіп кету қаупін ұмытпаған абзал. Әсіресе, сәбилердің жұрт көзінен жасырын болуы – тіл-көзден аман болуына ең жақсы жол.

**4. Өзгенің еңбегіне сілтеме жасау**

Біреудің авторлық мақаласын, жазбасын, суретін, видеосын рұқсат сұрап не сілтемесін беріп қана жариялауға болады. Өзгенің дүниесін өз атынан жариялау өтірік әрі ұрлық болып саналады. Пайғамбарымыз (оған Алланың салауаты мен сәлемі болсын): *«Мұсылманның дүниесін оның рұқсатынсыз пайдалануға рұқсат етілмейді»*, – деп ескерткен. Бұл ескертудің авторлық емес, көпшілік көрсін деген оймен жасалған дүниелерге қатысы жоқ.

**5. Жасаған күнәні жария етпеу**

Көптеген интернет қолданушылар өздерінің күнә істерін әлеуметтік желі арқылы жария етеді. Мұсылманға күнә ісін басқаларға айту дұрыс емес. Пайғамбарымыз (оған Алланың салауаты мен сәлемі болсын): *«Менің үмбетімнен тек өз күнәларын жария ететіндерден басқасының барлығы кешіріледі. Алла оның түнде істегенін күнәсын жасырған еді, ал ертесіне ол Алланың жасырғанын жариялады. Осылайша, ол түнде Алланың жамылғысының астында болды, ал таңертең оны өзі шешті»*, – деген.

Егер адам басқа біреудің күнәсін білсе, оны жасыруы керек. Ардақты Пайғамбарымыз (оған Алланың салауаты мен сәлемі болсын): *«Кімде-кім басқа біреудің күнәсын жасырса, онда Қиямет күні Алла оның күнәларын жасырады»*, – деп айтқан.

Сөз сөйлеу, ойын әдеппен жеткізе білу – үлкен мәдениет. Ал, ең үлкен абырой – көркем мінез. Адам дер кезінде тілі мен көзін тыя білсе пәленің алдын алады, өзіне һәм өзгеге зиян тигізуден аман болады. Сондықтан, Жаратушымыздың алдында әлеуметтік желідегі сөздеріміз үшін де жауап беретінімізді ұмытпай, жақсылықта ғана жарысайық.

Алла Тағала біздерге тақуалық пен көркем мінез нәсіп етіп, қасиетті жұма күнгі дұға-тілектерімізді қабыл еткей!

**РАМАЗАН – МЕЙІРІМ АЙЫ**

**17.03.2023**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Жаратқан Алла Тағалаға сансыз мадақ, ардақты Пайғамбарымыз Мұхаммед Мұстафаға көптеген салауат пен сәлем жолдаймыз.**

**Ассаламуалайкум уа рахматуллаһи уә бәрәкәтуһ!**

**Аса рақымды ерекше мейірімді Алланың атымен бастаймын.**

**Құрметті отандастар, қадірлі жамағат!**

Әуелі баршаңызды келе жатқан қасиетті Рамазан айымен шын жүректен құттықтаймыз! Рамазан айы мүбәрак болсын. Жаратқан Алла Тағала ниеттеріңізді, дұға-тілектеріңізді қабыл еткей!

Рамазан айы – күллі мұсылман әлемі үшін қасиетті де берекелі ай. Пайғамбарымыз (оған Алланың салауаты мен сәлемі болсын) бұл ай кіргенде адамдарды былай деп сүйіншілейтін болған: **«Сендерге Рамазан айы келді, бұл берекеге толы ай. Алла осы айда оразасын парыз етті. Бұл айда жәннат есіктері айқара ашылып, тозақ есіктері жабылады».**

Ата-бабаларымыз да бұл ай кірісімен бір-бірлерін құттықтап, балалар үй-үйді сүйіншілеп: «Мұхаммед үмбетіне айтқан жарапазан, оразаң қабыл болсын ұстаған жан!» – деп, жарапазан айтатын.

Бұл айда адамзат баласын тура жолға, білімділік пен бейбітшілікке үндеген Қасиетті Құранның алғашқы аяттары түскен. Бұл қасиетті айды күллі мұсылман жұртшылығы сағынып, ерекше қадірлеп, асыға күтіп алады. Алла Тағаланың әміріне бас иіп, ораза ұстап, мұқтаждарға жәрдемдесіп, тағат-құлшылықтар жасап, жан дүниесі рухани демалады.

Қасиетті Рамазан айын лайықты түрде өткізуіміз үшін Рамазан айының мынадай рухани қадір-қасиеті мен оның мән-маңызын білуіміз қажет.

**Бірінші, Рамазан айында риясыз ораза ұстау**

Рамазан айының негізгі ерекшелігі, бұл айда денсаулығы жарамды, балиғатқа толған, ақыл есі сау, сапарда болмаған әрбір мұсылманға ораза ұстау парыз етілді. Оразаның негізгі рухы да осы ораза ұстауда. Алла Тағала Қасиетті Құран Кәрімнің «Бақара»  сүресі, 183-аятында:

**يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ**

**«Уа, иман келтіргендер! Тақуалық етерсіңдер деп сендерден бұрынғыларға парыз етілгендей, сендерге де ораза ұстау парыз етілді»**, – деп айтқан.

Олай болса, қасиетті Рамазан айында ораза ұстау арқылы пенденің тақуалығы арта түседі. Ораза ұстау кезіндегі ниеттің, атқарылатын ізгі амалдардың, көркем мінездің барлығының да мақсаты тақуалыққа қол жеткізу болып табылады. Бұлайша тақуалыққа қол жеткізген адам, Рамазан айының берекетін сезініп, Жаратушының кешіріміне ие болып, мол сауаптарға кенеледі. Өйткені, ардақты Пайғамбарымыз (оған Алланың салауаты мен сәлемі болсын):

**مَنْ صَامَ رَمَضَانَ إِيمَانَاً وَاِحْتِسَاباً غُفِرَ لَهُ مَا تَقَدَّمَ مِنْ ذَنْبِهِ**

*«Кімде-кім Рамазанда иманмен және сауабынан үміт етіп, ораза ұстаса, оның өткен күнәлары кешіріледі»*, – деп айтқан.

Құдси хадисте Алла Тағала:

**كُلُّ عَمَلِ ابْنِ آدَمَ لَهُ إلا الصِّيَامَ فَإِنَّهُ لِي وَأَنَا أَجْزِي بِهِ**

**«Адам баласы оразадан басқа кез келген ісін өзі үшін орындайды, ал ораза – Мен үшін және оның сауабын Өзім беремін»**, – дейді.

Сонымен қатар ораза ұстаудың сауабы тек бұл дүниеде ғана емес, о дүниеде де беріледі. Хадисте айтылғандай, ораза ұстаған пенделерді жәннат қақпаларының бірі «Райян» қақпасынан шақырады. Осылайша несібесі беріледі.

**Екінші, Рамазан айында намаз оқу**

Қасиетті Рамазан айында мұсылман адам күнделікті парыз етілген бес уақыт намаздан бөлек нәпіл намаздарды атқаруға ерекше ден қоюы қажет. Әсіресе, Рамазан айының түндерін намазбен өткізу жай түндері оқылатын намаздан сауабы мен дәрежесі тұрғысынан көп есе артық. Алланың Елшісі (оған Алланың салауаты мен сәлемі болсын):

**مَنْ قَامَ رَمَضَانَ إِيمَانًا وَ اِحْتِسَابًا غُفِرَ لَهُ مَا تَقَدَّمَ مِنْ ذَنْبِهِ**

*«Кім рамазанды иманмен және сауабын үміт етіп, түнгі намазбен өткізсе, өткен күнәлары кешіріледі»*, – деп айтқан (имам Бұхари, Мүслим).

Рамазан айында құптан намазынан кейін тарауық намазын оқу – бекітілген сүннет. Ибн Аббас (Алла оған разы болсын): «Пайғамбар (оған Алланың салауаты мен сәлемі болсын) рамазан айында жеке өзі жиырма рәкағат (тарауық) және үтір намазын оқитын», – деген (имам Байһақи).

Ибн Аббастан жеткен тағы бір риуаятта Хазіреті Омар (Алла оған разы болсын) Рамазан айында адамдарға Әбу ибн Кәғбті имам етіп, ол жиырма рәкағат нәпіл және үш рәкағат үтір оқитындығын жеткізген[[1]](#footnote-1). Хазіреті Алидің заманында да (Алла оған разы болсын) Рамазан айында адамдар имамға ұйып, жиырма рәкағат оқитын[[2]](#footnote-2). Тарауық намазының жиырма рәкағат жамағатпен оқылуы әділетті халифалар заманында бекіп, бүгінге дейін сүннет болып жалғасуда.

Имам Ән-Нахаи (Алла оны рақымына алсын): «Рамазан айындағы бір күндік ораза басқа мың күннен артық, осы айдағы әрбір зікір мың зікірден артық, осы айда оқылған бір рәкағат намаз басқа уақытта оқылған мың рәкағаттан артық», – деген[[3]](#footnote-3).

**Үшінші, Рамазан айы – Құран айы**

Рамазан айы Қасиетті Құранмен тығыз байланысты. Өйткені Құран Кәрім осы айда түскендіктен, оразаны да осы айда ұстау парыз етілді. «Бақара» сүресінің, 185-ші аятында:

**شَهْرُ رَمَضَانَ الَّذِي أُنْزِلَ فِيهِ الْقُرْآنُ هُدًى لِلنَّاسِ وَبَيِّنَاتٍ مِنَ الْهُدَى وَالْفُرْقَانِ**

**«Рамазан айы сондай бір ай, ол айда адам баласына тура жол нұсқаушы және (ақ пен қараны) айыратын дәлел түрінде Құран түсірілді», –**деп айтылған.

Осы себепті Рамазан айын – «Құран айы» деп атаймыз. Бұрынғы өткен ғұламаларымыз осы айда Құран оқуға ерекше көңіл бөлуге тырысатын.

Бір кісі имам Әз-Зуһриден (Алла оны рақымына алсын) «Рамазан айында қандай істерді жасаған абзал болады?» – деп сұрағанда, ол кісі: «Құран оқу және міскіндерді тойдыру», – деп жауап берген екен.

Ендеше, біз де Рамазан айында қасиетті Құранға лайықты түрде көңіл бөліп, оны оқып, үйренуге тырысқанымыз жөн.

Ардақты Пайғамбарымыз (оған Алланың салауаты мен сәлемі болсын): *«Ораза және Құран екеуі қияметте пенде үшін шапағат етеді. Сол күні ораза Алла Тағалаға: «Уа, Раббым! Мен бұл пендеңді күндіз жейтін асы мен шаһуатынан тыйдым. Бүгін менің оған шапағат етуіме рұқсат еткейсің», – дейді. Ал қасиетті Құран: «Уа, Раббым! Мен бұл пендеңді түндері ұйқысынан ажыратқан едім. Бүгін менің оған шапағат етуіме рұқсат еткейсің», – дейді. Алла Тағала ол екеуіне шапағат құқығын беріп, олар шапағат етеді»*, – деген (имам Ахмад). Келесі хадисте: *«Құран оқыңыздар. Өйткені Құран қиямет күні өзін оқығанға шапағат етеді»*, – деген.

Сондай-ақ қасиетті Құранның әрбір әрпі Рамазан айында еселеген сауапқа кенелтеді. Құран жүрегімізге нұр, дүниемізге береке, ақыретімізге шапағат етеді.

Құранды оқи алмаған адам ең болмағанда назар салып, қарайтын болса, құлшылық сауабын алады.

Аллаға шүкір, мешіттерімізде Құран үйрететін ақысыз курстарымыз бар. Құран Кәрімді хатым етіп оқуды да қолға алып отырмыз. Сондықтан Құран оқуға назар салып, мешіттерде имамдарға ілесе отырып, хатым оқуға мүмкіншілік бар.

**Төртінші, Рамазан – дұға айы**

Рамазан айының ерекше қадір-қасиеттерінің бірі – Алла Тағала бұл айда біздің дұғаларымызды қабыл етеді. Қасиетті Құранның «Бақара» сүресіндегі Рамазан оразасының парыз етілгендігі, бұл айда қасиетті Құран түсірілгендігі хабар етілгеннен кейін, келесі аяттарда Алла Тағала:

**وَإِذَا سَأَلَكَ عِبَادِي عَنِّي فَإِنِّي قَرِيبٌ أُجِيبُ دَعْوَةَ الدَّاعِ**

**«Егер құлдарым, Мен туралы сенен сұраса: Мен оларға өте жақынмын, қашан менен тілесе, тілеушінің тілегін қабыл етемін»**, – деген («Бақара» сүресі, 186-аят).

Ибн Кәсир (Алла оны рақымына алсын): «Бұл дұға етуге шақырған аяттың оразаның үкімдерімен бірге келуі, сол оразаның белгілі күндері толғанда және әрбір ауызашар алдында дұға етуге тырысу қажеттілігін білдіріп тұр», – деген.

Ардақты Пайғамбарымыз (оған Алланың салауаты мен сәлемі болсын):

**إِنَّ لِلصّائِمِ عِنْدَ فِطْرِهِ لَدَعْوَةً مَا تُرَدُّ**

*«Расында, ораза ұстаушының ауызашар алдындағы сұраған дұғасы кері қайтарылмайды»*, – деп айтқан.

Осы хадисті жеткізуші Абдулла ибн Әмр (Алла оған разы болсын) ауызашар уақытында қасына өзінің отбасы мүшелерін жинап, Алла Тағаладан тілек тілеп, дұға ететін болған екен.

Ендеше, біз де осы қасиетті айда отбасы мүшелеріміз бен Алла Тағаладан көбірек дұға сұрап, өзіміз үшін, халқымыз үшін, Отанымыз үшін, сондай-ақ айналамыздағы адамдар үшін де тілек тілеп, жалбарынуға ден қоюымыз керек. Өйткені бұл айда барлық дұғалар қабыл болады.

**Бесінші, Рамазан – мейірім айы**

Рамазан – Алла Тағаланың мейірімі түсетін ай. Бұл айда түсірілген Қасиетті Құран адамдарға мейіріммен түскен. Ол турасында «Жүніс» сүресінің 57-аятында:

**يَا أَيُّهَا النَّاسُ قَدْ جَاءَتْكُم مَّوْعِظَةٌ مِّن رَّبِّكُمْ وَشِفَاءٌ لِّمَا فِي الصُّدُورِ وَهُدًى وَرَحْمَةٌ لِّلْمُؤْمِنِينَ**

**«Уа, адамдар! Сендерге Раббыларың тарапынан бір үгіт, жүректеріңе шипа, сенушілер үшін тура жол және мейірім түрінде** (Құран) **келді»**, –деп айтылған.

Алла Тағаланың мейірімі түсетін мұндай қасиетті айда адамдар да өзара бір-біріне мейірімді болуы қажет. Хадисте:

مَنْ لا يَرْحَمُ النَّاسَ لا يَرْحَمُهُ اللَّهُ

*«Адамдарға мейірімділік танытпағанға, Алла Тағала да мейірімдік етпейді»*, – деп айтылған (имам Бұхари, Мүслим).

Рамазан айында адамдарға мейірімділік таныту дегеніміз қарым-қатынас жасағанда көркем мінезді болу, қателіктерін кешіре білу, жомарттық жасап, мұқтаж жандарға көмектесу, садақа беру, өзге ораза ұстаушыларға ауызашар беру сынды ізгі істер жасау. Ардақты Пайғамбарымыз (саллаллаһу аләйһи уә сәлләм) тағы бір хадисінде: *«Кімде-кім аузы берік болса, жаман сөз сөйлемесін. Дауыс көтеріп, айқай шығармасын. Біреу оған тіл тигізсе немесе онымен керіскісі келсе оған: «Мен оразамын» десін»*, *–* деп өсиет ету арқылы біздерге өзгелермен мейірімділіктің аясында қарым-қатынаста болуға шақырған.

**Құрметті жамағат!**

Міне қасиетті де берекелі Рамазан айы есігімізді қаққалы тұр. Жоғарыда айтқанымыздай Рамазан сауабы мол ай. Бұл айдың әрбір уақытын, әр сәтін бос жіберіп алмауға тырысып, оны түрлі құлшылықпен, ізгі амалдармен өткізуге тырысқанымыз жөн. Сонда ғана қасиетті ай біздер үшін бір айлық рухани мектепке айналады. Рамазан айы – біздерге жылына бір мәрте келіп-кететін қонақ іспеттес. Егер де біз оған лайықты құрмет көрсете алсақ, өзімен бірге қаншама ырыс-берекет қалдырып, қиямет күні өзіміз де құрметтілер қатарында болуымызға себепші болады.

Ендеше, Алла Тағала біздердің оразаларымызды қабыл етсін! Қасиетті айдағы әрбір игі істерімізге сауабын еселеп берілуін нәсіп етіп, елімізге берекетін дарытсын. Жаратушы Иеміз халқымызды жамандықтан сақтап, оразадан оразаға, айдан айға, жылдан жылға есендікпен жеткізе бергей! Әмин!

**ТАҚУАЛЫҚҚА ҚАЛАЙ ҚОЛ ЖЕТКІЗЕМІЗ?**

**31.03.2023**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Жаратқан Алла Тағалаға сансыз мадақ, ардақты Пайғамбарымыз Мұхаммед Мұстафаға көптеген салауат пен сәлем жолдаймыз.**

**Ассаламуалайкум уа рахматуллаһи уә бәрәкәтуһ!**

**Аса рақымды ерекше мейірімді Алланың атымен бастаймын.**

**Құрметті отандастар, қадірлі жамағат!**

Тақуалық жайында сөз қозғаудан бұрын «тақуа» сөзінің мән-мағынасына назар аударатын болсақ, «тақуалық» сөзінің түбірі араб тілінде تَقِيٌّ сөзінен шыққан. Тілдік мағынасы *сақтау, қорғау, аз сөйлеу* деген ұғымды білдіреді.

Ал шариғаттағы терминдік мағынасы – *Алладан шынайы қорқу, күнәлі істерден сақтану, ұятты істен алыс болу, Алла Тағалаға бойсұнып, өзіне және өзгеге жақсылық жасау* сынды мағыналарды білдіреді. Жалпы алғанда тақуа сөзінің түпкі мағынасы – сырттан келетін қауіп-қатерге қарсы көзге көрінбейтін қамал тұрғызу дегенге саяды.

Алла Тағала «Әли Имран» сүресінің 102 аятында:

**يَا أَيُّهَا الَّذِينَ آمَنُوا اتَّقُوا اللَّهَ حَقَّ تُقَاتِهِ وَلا تَمُوتُنَّ إِلا وَأَنْتُمْ مُسْلِمُونَ**

**«Уа, иман келтірген пенделер! Алла Тағаладан шынайы түрде қорқыңдар және мұсылман болған күйде жан тапсырыңдар»**, – деген.

Ардақты Пайғамбарымыз (оған Алланың салауаты мен сәлемі болсын) өзінің хадисінде:

**اتَّقِ اللَّهَ حَيْثُمَا كُنْتَ وأَتْبِعِ السَّيِّئَةَ الْحسنةَ تَمْحُهَا، وخَالقِ النَّاسَ بخُلُقٍ حَسَنٍ**

*«Қай жерде болсаң да, Алладан қорық. Жамандық істеген болсаң, лезде оны жоятын жақсылық істе. Адамдармен көркем мінез-құлықпен қарым-қатынас жаса»*, – деп тақуалықтың сипатын баяндаған (имам Термизи).

Тақуалық – адам баласының Құдай алдындағы адал еңбегі. Алла Тағала маңдай теріне қарай тақуа жандарды Өз панасына алып, дүние мен ақыретте кезігетін қауіп-қатерден сақтайды.

Дегенмен тақуалық ол – рух азығы. Оны әрдайым иманмен қуаттап, күш беріп тұру тиіс. Мұның шыңы – «Ләә иләәһә иллалла» кәлимасы. Себебі кіл жамандықтың бастауы Аллаға ортақ қосудан болады. Дүние – сынақпен мәнді, ал ақырет – тақуалықпен сәнді. Алланың һәм жұрттың алдындағы пенденің қадірі тақуалықпен артады. Алла адамды сүйсе тақуалық киімін кигізіп, Өзі сүйген істерді қоса сүйдіреді. Хазіреті Убәй ибн Кағб (Алла оны рақымына алсын): **«Тақуалық – тікенді жерде абайлап жүргенің секілді»**, – деп сипаттайды.

Табиғин Мәлік ибн Динар (Алла оны рақымына алсын): **«Өз бойынан тақуалықты байқап, үкілі үмітті сезінген адам шүбәсіз ақиқатқа жармасады. Тақуалықтың белгісі – Алла тыйған істерден жиіркене қашу. Үміттің белгісі – Алла бұйырған істерді сүйсіне жасау»**, – деген екен (Әбу Ләйс Самарқанди).

Шынайы тақуа адамдар қоғамның гүлі іспетті. Қоғам олармен көркеймесе, ешуақытта олардан жапа шекпейді.

**Тақуалық тек он екі мүшеден ғана тұратын құлшылық емес**

Хакім Абай: **«Сыртын қанша жуса да іші оңбаған»**, – демекші барлық игі істер негізінен жүректен бастау алады. Ардақты Пайғамбарымыз (оған Алланың салауаты мен сәлемі болсын) жүректі меңзеп: *«Мына жұдырықтай ет бұзылса, күллі дене бұзылады»*, – деді. Расында да адам денесінің патшасы – жүрек көнсе, қалғандары оған еріксіз бағынады. Сондықтан Пайғамбарымыз (оған Алланың салауаты мен сәлемі болсын): *«Алла Тағала сендердің бейне-пішіндеріңе, түр-тұрпаттарыңа әсте қарамайды. Алланың назары жүректе»*, – деген (Мүслим).

Қасиетті Құранда:

**وَاتَّقُوا اللَّهَ إِنَّ اللَّهَ عَلِيمٌ بِذَاتِ الصُّدُورِ**

**«Алладан** (яғни тиісінше тағзым етіп, һәм Оған қарсы келуден) **қорқыңдар. Шүбәсіз, Алла пенделерінің көкірегіндегі бар сырды біледі»**, – деген («Мәидә» сүресі, 7-аят). Осы аят арқылы тақуалықтың бастауы жүрек екенін көреміз.

Ақиқатында тақуалық – иманнан. Иман да сол жүректе. Абай: **«Бәрін жүрекке билет, Құдайшылық сонда, қалпыңды таза сақта, Құдай Тағала қалпыңа әрдайым қарайды деп кітаптың айтқаны осы[[4]](#footnote-4)»**, – дейді.

**Қисса**

Пайғамбарымыздың (оған Алланың салауаты мен сәлемі болсын) заманында мұсылмандар елін, ділін, дінін қорғап мүшріктермен ұзақ айқасқа, кескілескен шайқасқа түседі. Сонда жалаң қылышын әрі-бері сермеп, сахаба Ұсама өзіне беттеген жауды сұлатып түсіреді. Әлгі адам тек жарақат алған болса керек, сахабаға қарап: «Мені о дүниеге аттандыра көрме. Ләә иләәһә иллалла», – дейді. Бұған сахаба мән берместен ашықтан ашық өзіме қылыш алып жүгірген адамнан не жақсылық көремін, кесірі тиіп, бізді ойда жоқта қырып кетпей ме, деп қылышын бір сермейді. Бұл оқиға ұзын құлақтан Алла Елшісіне (оған Алланың салауаты мен сәлемі болсын) жетеді. Сонда Пайғамбарымыз (оған Алланың салауаты мен сәлемі болсын) оған: *«Иманға келіп кәлимасын айтқан адамды қалайша қидың?»* – деп сұрайды. Сахаба: «Ол жан сақтау үшін айтты», – дейді. Сонда Пайғамбарымыз (оған Алланың салауаты мен сәлемі болсын): *«Жүрегін жарып, рас өтірігін тексеріп көрдің бе?»* – деп, көп қайталағаны соншалық істеген ісіме пұшайман болып, өзімді жегідей жедім», – дейді сахаба (Бұхари).

Міне, иманның жемісі саналатын ізгі қасиеттердің алтын ұясы – осы жүрек. Пайғамбарымыз (оған Алланың салауаты мен сәлемі болсын): *«Тақуалық мына жерде, тақуалық мына жерде...»*, – деп бірнеше рет жүрегін нұсқап айтқан болатын (Мүслим).

Адам өз бойындағы нашар мінезден, теріс әрекеттерден арыламын десе, көзге көрінбейтін осы тақуалық киімін Алладан сұрауы тиіс. Адамның денесін қақаған аяздан, шіліңгір жаздың ыстығынан киім сақтаса, дүниенің уайымынан, ақырет қайғысынан сақтайтын осы – тақуалық қана.

Ардақты Пайғамбарымыз (оған Алланың салауаты мен сәлемі болсын) *«Сырт көзге жақсы болып көрінгенімен, бірақ іші күмәнды болған нәрседен сақ болмайынша, пенде тақуалар қатарына қосыла алмайды»*,– деп айтқан.

**Тақуалық тәкаппарлыққа ұласпауы тиіс**

Тақуалық – Алла Тағаладан ұялудан туған қасиет. Халқымыз *«Ұяты жоқтың иманы жоқ»*, – деген. Тақуалық мұсылманға көрік береді. Тақуалардың тақуасы Пайғамбарымыз Мұхаммед (оған Алланың салауаты мен сәлемі болсын): *«Араларыңда ең тақуа адаммын. Сөйте тұра үйленіп, балалы-шағалы боламын. Бір күн ораза ұстасам, келесі күні аузым ашық болады»*, – дейді. Демек әр нәрседе орта жолды ұстануға бұйырған Пайғамбарымыз (оған Алланың салауаты мен сәлемі болсын) осы тақуалықта да астамшылдыққа бармауды өсиет еткен. Кейбіреулер құлшылығының көптігіне мастанып, кеудесін соғып, айналасын төмен санай бастайды. Әсілі, бұл лағынеті шайтанның тұзағы, мұндай теріс ойдан, пікірден, барынша алшақ жүрген абзал. Себебі мұсылман адам әсте өзінің жасаған құлшылығымен жәннатты сатып алмақ емес. Алланың мейірімі болмаса – бәрі бос.

Хазіреті Омардың баласы Абдулла (Алла ол екеуіне разы болсын) тақуалыққа қысқа да нұсқа мынадай анықтама берген: **«Тақуалық – біреуден артықпын деп бір сәт те ойламауың»**.

Мәшһүр әулие адам баласы шынайы тақуалыққа қарапайымдылықпен һәм биязылықпен жете алатынын меңзеп: **«Дін ұстансаң, топырақ болып, аяққа илен»**, – деп айтқан.

**Тақуалықтың бұл дүниеде сыйы бар**

Жаратушы Алла адам баласының еңбегін елеусіз қалдырмайды. Адам баласының рухы уақытша мекенде тәнді қонақтауға келген. Әрине, тақуалықтың сыйын, адамға берер пайдасын жазып тауысу қиын. Осы тұста Құранда аталған негізгі екеуін айтайық. Алла Тағала Қасиетті Құранда:

**وَمَنْ يَتَّقِ اللَّهَ يَجْعَلْ لَهُ مَخْرَجًا (٢) وَيَرْزُقْهُ مِنْ حَيْثُ لا يَحْتَسِبُ**

**«Кімде-кім Аллаға қарсы келуден қорқып сақтанса, Алла оған тығырықтан шығатын жол ашып береді. Сондай-ақ ондай пендесіне еш ойламаған жерден ризық-несібе нәсіп етеді»**, – деген («Талақ» сүресі, 2-3 аяттар). Аятта екі түрлі сый берілетіні айтылған. Олар:

*Біріншісі:* тығырыққа тірелген адамға жол ашылады;

*Екіншісі:* ойламаған жерден ризық-несібе келеді.

Имам Фахруддин әр-Рази (Алла оны рақымына алсын) өзінің «Ғайып кілттері» атты тәпсірінде осы екі аятқа қатысты Пайғамбарымыз (оған Алланың салауаты мен сәлемі болсын) бұл аятты оқып: *«Дүние ауыртпалығынан, өлім қайғысынан һәм қиямет өкінішінен құтылуға сеп болатын жол»*, – деген*.*

**Қисса**

Тәпсір ілімінің ғалымдары бұл екі аят сахаба Ауф ибн Мәлікке қатысты түскенін айтады. Жорықтардың бірінде оның баласы жаудың қолына түсіп, тұтқындалады. Сөйтіп Пайғамбарымызға (оған Алланың салауаты мен сәлемі болсын) келіп, басына түскен қайғысын бөліседі. Пайғамбарымыз оған: *«Тақуалық етіп, сабыр ет және «Ләә хаула уә ләә қууата иллә билләһи[[5]](#footnote-5)» деген сөзді көп айт»*, – деп насихат етеді. Алла Елшісінің (оған Алланың салауаты мен сәлемі болсын) айтқанына құлақ түріп, әлгілерді бұлжытпай орындайды. Сөйтіп үйінде жүрген уақытта біреу есікті қағады. Есікті ашса, ештеңе болмағандай өзінің ұлы тұр. Онымен бірге жүз түйе тағы бар екен», – дейді. Міне, Құдайдың мейірімінен үміт үзбеген адам осындай ғажайыптарға тап болары сөзсіз.

Тақуалықтың келесі сыйы – Алла Тағала тақуа пендесіне білмегенін білдіреді. Имам Ғазали ілімді екіге бөледі:

Біріншісі: кәсіби, яғни, адам ыждаһатына, төккен теріне сай ілімге ие болады. Бұл ілім Алланың әділдігімен беріледі.

Екіншісі: уәһби, яғни күтпеген жерден сый ретінде берілген ілім. Бұл ілім Алланың кеңшілігімен, мейірімімен беріледі.

Уәһби ілім де аспаннан түспесі анық. Пайғамбарымыз (оған Алланың салауаты мен сәлемі болсын) хадисінде: *«Өзінің білгенін іске асырып, соған сай әрекет жасаған пендеге Алла Тағала білмегенін үйретеді»*, – деген (имам Ахмад). Хал ілімінің ғалымдары осыған қатысты: «Әрбір құлшылықтың сыйы ретінде Жаратқаннан илһаммен[[6]](#footnote-6) берілетін ілім болады. Яғни, намаз бен зікірдің сыйы екі бөлек. Себебі илһәм – ақыретке қалмайды, ол бұл дүниеде берілетін сауаптардың бірі. Сондықтан Алла Тағала оның сауабын осы дүниеде беріп ақыретте есепке тартады[[7]](#footnote-7)», – дейді.

Бұрынғы ізгі даналар: **«Тақуаның алдында асулар бар. Сол асулардан өте алса, тақуалыққа қол жеткізеді. Олар: рахатты қиындыққа айырбастау, демалысты еңбекпен айырбастау, өзін жоғары ұстауды төмен ұстауға айырбастау, көпсөзділікті үнсіздікке айырбастау»**, – деген екен.

Әбу Ләйс Самарқанди: «Тақуалық мына **жеті нәрседе** көрініс табады. Олар:

**Біріншісі: тілінде.** Өтірік айтып, біреуді ғайбаттаудан һәм бос сөзден тыйылады. Тілі Алланы зікір етуден, Құран оқудан босамайды.

**Екіншісі: асқазанында.** Асқазанын тек адал әрі таза аспен толтырады, азға қанағат етеді.

**Үшіншісі: көзінде.** Көзді арамнан тыйып, дүниеге қызығып қараудан тартынады. Айналасына тек ғибрат алу мақсатында назар салады.

**Төртіншісі: қолында.** Арамға қол созбайды, қолын тек ізгі әрі салиқалы іс үшін қолданады.

**Бесіншісі: аяғында.** Күнәлі іске қадам баспайды. Жаман жерге бармайды.

**Алтыншысы: жүрегінде.** Жүрегіне қаскөйлік, ашу, күншілдік секілді жат мінездерді жолатпайды, мейірбандық, жанашырлық, қамқорлық сынды сезімдерді ұялатады.

**Жетіншісі: құлшылықта.** Құлшылығын Алла разылығы үшін орындап, риядан, екіжүзділіктен сақтанады. Кімде-кімнің бойынан осы айтылған қасиеттер табылса:

**وَالآخِرَةُ عِنْدَ رَبِّكَ لِلْمُتَّقِينَ**

**«Ақырет жұрты тақуалар үшін Раббыңның құзырында»** («Зухруф» сүресі, 35-аят) деген Құран аятындағы тақуалар міне солар», – деген.

Мәшһүр бабамыздың: «Кімде-кім екі тумай, іске жарамайды» деген сөз бар. Бір туғаны деп анасының құрсағынан шығып, қалқиып кісі болғанын айтады. Екінші туғаны – хайуандық дәрежесінде қалдыратын мінездерінен арылып, періште сипатты болуға тырысып, не үшін жаратылғанын танып, сорда қалмай, мағыналы жұмыспен айналысуын айтады. Солай болғаны үшін әуелгі шешеден туған-туысты қанағат қылып, «кісі болдық» дегендер жаны жоқ өлік есебінде, ел болудан, жұрт болудан қалады»[[8]](#footnote-8).

Әйгілі сахаба Әбу Һұрайра (Алла оған разы болсын) тақуалық туралы сұраған кісілерге былай дейді: **«Сіздер өмірлеріңізде тікені көп жолмен жүріп көрдіңіздер ме?»Сонда қасындағы адамдар: «Иә, өттік», – деп жауап береді. Әбу Һұрайра (Алла оған разы болсын): «Олай болса, сол жерден өткен кезде не істедіңіздер?» – деп тағы да сауал қояды. Олар: «Тікендерден сақтанып өттік», – деп жауап береді. Сонда сахаба: «Тақуалық та дәл солай. Күнә мен қателіктерден сақтану»**, – деп түсіндіріп береді.

Мысалы, Халифа Омардың (Алла оған разы болсын) мысынан жұрт түгіл шайтан қаймығатын болған. «Омар жүрген жолмен шайтан әсте жүрмейді», – деген сөз бар.

**Құрметті жамағат!**

Алла Тағаланың пенделеріне қойған алғашқы талаптарының бірі – тақуа болу. Әлемдердің Раббысы тақуалық туралы қасиетті Құранның «Бақара», «Мәйда», «Ағраф», «Тәубе», «Фурқан», «Қасас», «Рум», «Ахзаб», «Зумәр», «Мағариж», «Бәйина», т.б. көптеген сүрелерінде баяндаған. Осы сүрелерді оқып, ондағы тақуалық туралы аяттарға мән беріп, оның құпиясына терең ой жүгіртсек, аяттарда айтылған насихаттарды іске асыратын болсақ, біз де тақуа құлдарының қатарына қосыламыз. Халқымыз: «Болмасаң да ұқсап бақ», – деген.

Қазір қасиетті Рамазан айындамыз. Рамазан айы да – нағыз тақуалық айы.

Алла Тағала Құран Кәрімде:

**إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ**

**«Біле-білсеңдер, Алланың алдында ең ардақтыларың – ең тақуаларың»**, – деген («Хұжұрат» сүресі, 13-аят).

Бірде Пайғамбарымыз (оған Алланың салауаты мен сәлемі болсын) Әбу Заррға: *«Біліп қойғын! Ақиқатында, басқалардан тақуалықпен озбасаң, сенің қызыл нәсілдіден де, қара нәсілдіден де ешқандай артықшылығың жоқ»*, – деген (Имам Ахмад).

Қорыта айтқанда, тақуалық дегеніміз күнәлардан сақтанып, олардан тыйылу, ізгі істерді жасап, оларды тиянақты орындау арқылы ғана қол жеткізетін рухани құлшылық. Ал шариғат бұйырған істерге немқұрайлық танытып, орындамау қияметте жазаға лайық ететін іс.

Бір күні бір кісі Пайғамбарымызға (оған Алланың салауаты мен сәлемі болсын) келіп: «Уа, Алланың пайғамбары! Маған өсиет айтыңызшы», – дейді. Сонда ардақты Пайғамбарымыз (оған Алланың салауаты мен сәлемі болсын): *«Саған Алладан қорқуды өсиет етемін. Өйткені бұл – барлық жақсылықтың көзі»*, – деп айтқан (Әбу Яғла).

Имам Ғазали (Алла оны рақымына алсын) өзінің «Ихяу улумиддин» кітабында шәкіртінің қойған бірнеше сұрақтарына төмендегідей жауап берген екен: «Тақуа пендеге қандай іс-әрекеттер міндет болады?» – деп менен сұраған едің. Ендеше айтайын. Тақуа пендеге мынадай төрт қасиет міндет. Олар:

Біріншісі: Дұрыс сенім. Сенімінде бұзғындық болмауы керек.

Екіншісі: Зинақорлыққа қайтып бармайтындай шынайы тәубе еткен болуы керек.

Үшіншісі: Сенің мойныңда ешкімнің ақысы қалмайтын деңгейде пенденің разылығы болуы керек.

Төртіншісі: Алла Тағаланың бұйрықтарын орындай алатын деңгейде шариғат білімін үйрену, ол деңгейден де жоғары мүмкіндік болса, ақырет білімінен үйрену керек» – деп өсиет еткен екен.

Қасиетті Құранда:

**إِنَّمَا يَتَقَبَّلُ اللَّهُ مِنَ الْمُتَّقِينَ**

**«Ақиқатында, Алла тек тақуалардан ғана қабыл алады»**, – деген («Маида» сүресі, 27-аят).

Тақуа пенде мол сауапқа кенеледі, екі дүниеде де игілікке бөленеді. Тақуа адамның дұғасы әрдайым қабыл болады. Тақуалық – күнәлардың кешірілуіне себепші болады. Тақуа құл Алла Тағаланың разылығы мен сүйіспеншілігіне лайық болады. Жәннатты үйі ретінде иеленеді. Тақуалық арқылы бүкіл дене жаман қасиеттерден тазарады. Алланың қамқорлығына қол жеткізеді. Тақуалық пендені лағнеті шайтаннан қорғайды.

Алла Тағала баршамызды тақуа құлдарынан етіп, Өзінің мейіріміне, сүйіспеншілігіне бөленуді нәсіп еткей! Әмин!

**ИСЛАМ КЕДЕЙ БОЛУҒА ҮНДЕМЕЙДІ,**

**БАЙ БОЛУДЫҢ ПАЙДАСЫ**

**07.04.2023**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Байлық – қоғамға және жеке адамға қатысты материалдық игіліктермен рухани құндылықтарды білдіретін ұғым. Байлық рухани және материалдық болып екіге бөліп қарастырылады. Рухани байлық дегеніміз пенденің жүрегіндегі иман байлығы болса, материалдық байлық – өмірде жиған-терген дүниеміз.

Асылында, адам баласы өмір сүріп жүрген қоғамда тиісті деңгейде тіршілік етуі үшін қос байлықты құстың қос қанатындай тең дәрежеде ұстау керек. Сол үшін Алла Тағала «Бақара» сүресінің 197-аятында:

**لَيْسَ عَلَيْكُمْ جُنَاحٌ أَنْ تَبْتَغُوا فَضْلا مِنْ رَبِّكُمْ**

**«Сендерге Раббыларыңның кеңшілігін істеулеріңнің** (кәсіп істеулеріңнің)**еш оқасы жоқ»**, – деген. Ал, «Жұма» сүресінің 10-аятында:

**فَإِذَا قُضِيَتِ الصَّلاةُ فَانْتَشِرُوا فِي الأرْضِ وَابْتَغُوا مِنْ فَضْلِ اللَّهِ**

**«Намаз  өтеген соң жер жүзіне таралыңдар да, Алланың кеңшілігімен ризық-несібелеріңді іздеңдер»**, – деп бұйырады. Яғни, құлшылықтан соң адал еңбекпен өз несібелерін іздеуге, табыс табуға, дәулетті болуға шақырады.

Қазіргі таңда еліміздегі көптеген жастардың уақытын бекерге сарп етпей, жастайынан еңбек етіп, ақша табуға, кәсіп ашуға деген талпыныстары жоғары деңгейде екенін байқатады. Әрине, ең әуелі табыстың адалдығы, тапқан байлықтың пайдалы істерге жұмсалуы өте маңызды. Дегенмен, адам баласының жақсы өмір сүруге, халқымыз айтқандай «төрт құбыласы түгел» болуға талпынуы – өте құптарлық іс. Жалпы, қазіргі қоғамымызда рухани байлық пен материалдық байлықты бір-біріне қарсы салыстырып, «тақуа адам байлыққа қызықпауы керек, дін адамы бай болмауы тиіс» деген сынды көзқарастар да бар. Бұл дұрыс емес.

Қасиетті Құранның 80-нен астам аятында:

**وَأَقِيمُوا الصَّلاةَ وَآتُوا الزَّكَاةَ**

**«Намаз оқыңдар және зекет беріңдер»**, – деп келеді («Бақара» сүресі, 43-аят).

Намаз қандай ұлы құлшылық болса, зекет беру де сондай маңызды құлшылық болып саналады. Демек, мұсылман баласы өзінің адал еңбегімен зекет беретіндей дәулетке қол жеткізсе – Алла Тағаланың бұйрығын орындағаны.

عَنْ أبي هُريرةَ - رضْيَ اللهُ عنه - قالَ: قال رسولُ اللهِ صلَّى اللهُ عليه وسلَّمَ: المؤمنُ القويُّ خيرٌ وأحبُّ إلى اللهِ مِنَ المؤمنِ الضَّعيفِ وفي كلٍّ خيرٌ

Саңлақ сахаба Әбу Һұрайра (Алла оған разы болсын) Пайғамбарымыздың (оған Алланың салауаты мен сәлемі болсын): *«Қуатты мұсылман әлсіз мұсылманнан қарағанда жақсы және Алланың алдында сүйкімдірек және әр қайсысында қайыр бар»*деген хадисін жеткізеді (имам Мүслим).

Бұл хадисте мұсылман үмметін бай және қуатты болуға  үндейді. Физикалық және материалдық жағынан да қуатты болу керек. Себебі қуатты мұсылман өзге адамдарға, туған-туыстарына, мұқтаждарға қалауынша жәрдем бере алады. Яғни, «жомарттың қолын жоқтық» байламас үшін, өзіңді де жарылқап, өзгеге де көмегің тию үшін бақуатты болуға талпыну қажет.

Пайғамбарымыз (оған Алланың салауаты мен сәлемі болсын) үзеңгілес серіктерін және мұсылман қауымын әрдайым өз маңдай терімен нәпақа табуға үндеген. Мұсылманның хас сипатының бірі ретінде қанағатшыл болуды және мүсәпір күйге түсіп, алақан жайып, ешкімге кіріптар болмау керектігін насихаттаған. Тіпті, Мұхаммед пайғамбарымыз (оған Алланың салауаты мен сәлемі болсын) өзінің өнегелі өмірімен жеке тұлғаның әлеуметтік-экономикалық жай-күйі қалай болу керектігін де үйреткен. Тарихтан мәлім, пайғамбарлық келместен бұрын адалдығымен аты шыққан Пайғамбарымыз түрлі кәсіп жасаған, сауда істерін жүргізген.

Бірде бір сахаба: «Уа, Алланың Елшісі! Маған қайырлы бір іс туралы айтсаңыз. Ол істі жасағанымда, Алла да, адамдар да жақсы көрсін!» – деп кеңес сұрайды. Сонда Алла Елшісі (оған Алланың салауаты мен сәлемі болсын): *«Дүниеқұмар болма! Сені сонда Алла жақсы көреді. Өзгенің мүлкіне сұқтанба, сонда адамдар да сені жақсы көреді»*, – деп жауап берген екен.

Қарап тұрсақ, Ислам тарихында дәулетті адамдар өте көп болған. Тіпті, ең абзал буын өкілдері сахабалар арасында да дүниесіне береке бітіп, дәулеті асып-тасқан адамдар көп еді. Соның бірі – көзі тірісінде жәннатпен сүйіншіленген сахаба Абдурахман ибн Ауфты (Алла оған разы болсын) айтуға болады.

**Қисса**

Бірде халықтың керек-жарағына қаражат керек болғанда Абдуррахман ибн Ауф (Алла оған разы болсын) үйіндегі қаражатын әкеліп: «Уа, Алла Елшісі! Менде төрт мың бар, оның екі мыңын Жаратушы Иеме қарызға бердім, екі мыңын балаларыма қалдырдым», – дейді. Сонда Пайғамбарымыз (оған Алланың салауаты мен сәлемі болсын): *«Алла бергеніңе де береке берсін, бермегеніңе де береке берсін!» –* деп дұға жасайды. Осы оқиғадан кейін ол көп ұзамай (аз уақыттың ішінде) ең бай мұсылмандардың қатарына енеді. Байығаны соншалықты, жеті жүз түйені жүгімен қоса Алла жолында садақаға жұмсайтын дәрежеге жетеді, керуендері ең сапалы тауарларды тасымалдап, үнемі табыспен оралады. Мұншалықты берекеге таңғалған Абдуррахман (Алла оған разы болсын): «Қандайда бір тасты көтерсем, астынан алтын мен күміс шығатын секілді еді», – деп баяндайды. Алайда, мәртебелі сахабаны байлығы құлшылықтан тосқан емес, ол осы байлық үшін есепті ойлағанда, көз жасын тыя алмай, құлшылығы мен садақасын арттыра беретін болған.

**Қисса**

Бір күні Мәдина шаһарына 700 түйеге жүк тиелген келісті керуен кіреді. Күллі қалада ел көшкендей дауыстар естіледі. Айша анамыз (Алла оған разы болсын) мұның мәнін сұрағанда, «Абдуррахман ибн Ауфтың керуені ғой» деген жауапты естиді. Сонда мұсылмандардың анасы: «Мен Алла Елшісінің Абдуррахманның сыйы – оның жәннатқа кіргені» дегенін естідім», – деген екен. Бұл хабар Абдуррахман ибн Ауфқа жетіп, дереу Айшаның алдына келіп, нақтылайды. Ол Алла Елшісінің (оған Алланың салауаты мен сәлемі болсын) «Абдуррахман ибн Ауфтың жәннатқа еңбектеп кіріп бара жатқанын көрдім» деп айтқанын жеткізеді. Сонда ол: «Егер шамам келсе түрегеп кірер едім. Алланың атымен ант етейін, мен мына керуенді толықтай Алла жолына арнадым» деп, түгелдей садақаға жұмсайды. Ол осыдан кейін садақаны есепсіз әдеттегіден де көп жасайды. Ал Айша анамыз оны еске алғанда: «Алла Тағала оны Сәлсәбилмен сусындандырсын!» деп дұға жасайды екен (Абд-әр-Рахман Рафат әл-Баша). Бұл – бір ғана сахабаның мысалы. Асылында, бұдан өзге де Әбу Бәкір, Омар (Алла оларға разы болсын) сынды сахабалар да бай адамдардың қатарында болған.

Жалпы, өмірде бай болуды, қиналмай, жеткілікті өмір сүруді кім қаламайды?! Дінімізде құпталмайтын іс, ол – дүниеқұмарлық. Бұл дегеніміз нәпақаңды таппай, жалқаулыққа басып отыра бер деген сөз емес. Ең бастысы – Алланың рұқсат еткен адал жолымен ризық табу. Өмірде асқан дәулетті көздеп, «байлыққа бастайтын жол» деген желеумен өзге елдердің түрлі жолдарына жүгініп, жеңіл жолмен бай болуды армандайтындар да жоқ емес.

Ислам еңбектену арқылы байлыққа кенелуді тыймайды. Оның да Алланың разылығына жетелейтін тиімді жолдары бар. Алла Тағала құлдарына Құран Кәрімде қалай ризық-несібені арттыруға болатынын көрсетіп қойған:

**1. Алладан шынайы қорқу**

Құранда:

**وَمَنْ يَتَّقِ اللَّهَ يَجْعَلْ لَهُ مَخْرَجًا (٢)وَيَرْزُقْهُ مِنْ حَيْثُ لا يَحْتَسِبُ وَمَنْ يَتَوَكَّلْ عَلَى اللَّهِ فَهُوَ حَسْبُهُ إِنَّ اللَّهَ بَالِغُ أَمْرِهِ قَدْ جَعَلَ اللَّهُ لِكُلِّ شَيْءٍ قَدْرًا**

**«... кім Алладан** (шынайы) **қорықса, оған тығырықтан шығатын бір жол ашып береді. Оған ойламаған жерден ризық береді. Ал кім Аллаға тәуекел етсе, сонда оған** (медеткер ретінде Алла) **жетіп асады. Сөзсіз, Алла өз бұйрығын атқарады. Расында, Алла әр нәрсеге бір өлшеу қойған»**, – деп айтылған(«Талақ» сүресі, 2-3 аят).

**2. Әр нәрсеге қанағат ету**

Қасиетті Құранда:

**وَلَوْ أَنَّهُمْ رَضُوا مَا آتَاهُمُ اللَّهُ وَرَسُولُهُ وَقَالُوا حَسْبُنَا اللَّهُ سَيُؤْتِينَا اللَّهُ مِنْ فَضْلِهِ وَرَسُولُهُ إِنَّا إِلَى اللَّهِ رَاغِبُونَ**

**«Егер олар Алланың, Елшісінің өздеріне бергеніне разы болса және «Алла бізге жеткілікті. Жақында Алла және Елшісі бізге кеңшілігінен береді. Расында, біз Аллаға ынтықбыз» десе жетер еді»**, – деген(«Тәуба» сүресі, 59-аят).

**3. Алладан кешірім сұрау**

Кешірім сұрау, яғни истиғфарды көп айту да байлыққа қол жеткізудің бірден-бір жолы. Аятта:

**فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّارًا (١٠) يُرْسِلِ السَّمَاءَ عَلَيْكُمْ مِدْرَارًا (١١) وَيُمْدِدْكُمْ بِأَمْوَالٍ وَبَنِينَ وَيَجْعَلْ لَكُمْ جَنَّاتٍ وَيَجْعَلْ لَكُمْ أَنْهَارًا**

(Сондай-ақ оларға): **«Раббыларыңнан жарылқау тілеңдер. Өйткені Ол өте жарылқаушы», – дедім. «Ол сендерге аспаннан мол-мол жаңбыр жібереді. Әрі өздеріңді малдармен, балалармен қамдайды. Және сендер үшін бақшалар жасап, өзендер ағызады»** делінген («Нұх» сүресі, 10-12 аят).

**4. Шүкірлік ету**

Шүкір етуші пенденің де ризық-несібесі артып отырады. Құранда:

**لَئِنْ شَكَرْتُمْ لأزِيدَنَّكُمْ وَلَئِنْ كَفَرْتُمْ إِنَّ عَذَابِي لَشَدِيدٌ**

**«Егер шүкір етсеңдер,** (нығметімді) **арттыра беремін. Ал, егер қарсы келсеңдер, азабым тым қатты»**, – деп айтқан («Ибраһим сүресі», 7-аят).

**5. Тапқаныңды жақсылыққа жұмсау**

Негізінде адам баласы тапқанын Алла жолында жұмсаған сайын арта түседі. Қасиетті Құранда:

**قُلْ إِنَّ رَبِّي يَبْسُطُ الرِّزْقَ لِمَنْ يَشَاءُ مِنْ عِبَادِهِ وَيَقْدِرُ لَهُ وَمَا أَنْفَقْتُمْ مِنْ شَيْءٍ فَهُوَ يُخْلِفُهُ وَهُوَ خَيْرُ الرَّازِقِينَ**

**«(Мұхаммед): «Рас, Раббым несібені құлдарынан кімге қаласа, кеңітеді оған өлшеп те береді. Сендер тиісті орынға бір нәрсе жұмсасаңдар, сонда Алла, тағы да есесін береді. Ол – ризық берушілердің ең жақсысы» де»** («Сәбә» сүресі, 39-аят).

**6. Үйленіп, некелесу**

Отбасын құрып, үйлі болу да байлыққа кенелтеді. Алла Тағала қасиетті Құранда:

**وَأَنْكِحُوا الأَيَامَى مِنْكُمْ وَالصَّالِحِينَ مِنْ عِبَادِكُمْ وَإِمَائِكُمْ إِنْ يَكُونُوا فُقَرَاءَ يُغْنِهِمُ اللَّهُ مِنْ فَضْلِهِ وَاللَّهُ وَاسِعٌ عَلِيمٌ**

**«Араларыңдағы отау құрмағандарды, құлдарың мен күңдеріңнің арасындағы ізгі жандар мен үй болуға жарайтындарды үйлендіріңдер. Егер олар кедей болса, Алла өз кеңшілігімен байытып қояды. Алланың мейірімі шексіз, бәрін білуші»** («Нұр» сүресі, 32-аят). Халқымызда да «бас екеу болмай, мал екеу болмайды» деп айтылған.

Сондай-ақ, жұмысына береке бітіп, табысты болуды қалаған адам мына бір қағидаларды да естен шығармағаны жөн:

**1. Туған туыспен жақсы қарым-қатынаста болу.** Жаман болсын, жақсы болсын, туған-туыспен қарым-қатынасты үзбеу керек. Себебі Пайғамбарымыз (оған Алланың салауаты мен сәлемі болсын): *«Кім дүниесіне береке бітсін десе, туысқандарымен қарым-қатынасын сақтасын»*, – деген. Жалпы, шариғатымызда туыстық қарым-қатынастың маңыздылығы өте жоғары.

**2.** **Ерте тұру.** Жұмысыңыз жемісті болуы үшін ерте тұру керек. Себебі Пайғамбарымыз (оған Алланың салауаты мен сәлемі болсын): *«Уа, Алла! Менің үмметімнің таңғы уақытына береке бер!»* – деп дұға еткен. Халқымыз: «ерте тұрған еркектің ырысы артық» деп бекер айтпаса керек.

**3. Таразыда әділ болу.** Сауда жасайтын адамның таразыдан жемеуі, ал тауардың айыбы болса, оны айтып ескертуі – дүниесіне береке әкеледі. Себебі хадисте тауардың айыбын айту – сауданың берекесі делінген.

**4.** **Күнәдан алшақтау.** Өйткені күнә адамды ризықтан мақрұм етіп, кедейлікке ұрындырады. Алланың Елшісі (оған Алланың салауаты мен сәлемі болсын) *«Адам өзінің күнәсі арқылы ризық-несібеден айырылады»*, – деп ескерткен.

**5.** **Садақасын, зекетін беру.** Дүниеңіз арнайы зекеттің өлшеміне толған болса, зекетін беру және садақа жасау – мал-мүлкіңізге береке алып келеді. Хадисте күн сайын таңертең көктен екі періште түсіп, біріншісінің: *«Уа, Алла! Садақа берушінің дүниесін көбейт, оған береке бер» десе, екіншісінің: «Уа, Алла! Сараңның малын опат қыл»* деп айтатындығы келтірілген.

Сондықтан әрбір мұсылман садақа берушілердің қатарынан болуға тырысу керек. «Құдай өзі жеткізеді» деп құр отыра беруге болмайды. Бізден – ниет және әрекет болуы тиіс, қалғаны – Алладан.

Атақты Лұқман Хәкім баласына былай деп  өсиет етіпті: *«Балам, адал кәсіп  арқылы өзіңді кедейліктен құтқар! Адам кедейлікке түсті ме, онда үш жаман  қасиет пайда болады:*

1. *Діндарлығы әлсіз болады*
2. *Ақылы төмендейді*
3. *Кісілік қасиеті жоғалады.*

*Бұлардан да бетері – оны адамдардың көзге ілмей, келеке қылуы».*

Хазіреті Омар (Алла оған разы болсын): **«Ешбірің «Алла Тағалам, ризық бере көр» деп еңбектенбей отырып алмасын. Бәрің білесіңдер, аспаннан ешқашан алтын мен күміс жауған емес»**, – деп, ризыққа жетудің, кедейліктен құтылудың жалғыз жолы – еңбекте екенін ескертеді.

Бірде ол өз ауласында тал егіп жүрген Зайд ибн Мәсламаны көріп: **«Дұрыс істеп жатырсың, өзіңді адамдарға мұқтаж қылма! Бұл діндарлығыңа қорған болады. Адамдар да сені сыйлайтын болады»**, – деген екен.

Ұлылар ұлағатынан ұққанымыздай, мұқтаждық яки кедейлік адамның діндарлығына қатер төндіреді. Кісілік қасиеті төмендеп, сұрамшақтық, жалқаулық, тіленшілік секілді жаман әдеттерге бастауы мүмкін.

Халқымыздың Хакімі Абай да адамзатты адал еңбекке үндеп, **«Адал еңбекпен мал іздемек – ол арлы адамның ісі»**, – дейді.

**Құрметті жамағат!**

Тағы бір айта кетер жайт, дүние, мал мен байлық біз ойлағандай тек жақсылық әкеліп қана қоймайды. Дүниенің қиыншылығы және машақаты бірге жүреді. Байдың да байы бар, кедейдің де кедейі бар. Яғни екеуінің де жақсы жағы мен жаман жағы бар. Егер кедейліктің жанында тәкәппарлық пен сабырсыздық болса, онда оның соңы өкініш болмақ. Алла Елшісі (оған Алланың салауаты мен сәлемі болсын) хадисінде: *«Тәкаппар кедейге қияметте Алланың назары болмайды»*, – деп айтқан.

Кедей адам кішіпейіл және мейірімді болғанда ғана екі дүниенің рахатын таба алады. Ал енді байлықпен бірге ілесіп қанағатсыздық, сараңдық пен қатыгездік жүрсе, онда ол – кесапат. Ал байлықтың жанында дос болып қанағатшылдық пен мейірімділік және жомарттық келсе, онда ол – нығмет. Бай болу жаман емес, дүние табу харам емес, егер ол байлық Аллаға деген құлшылыққа кедергі етпесе.

Халқымызда «Бір бай бір ауылды асыраған» деп айтып жатады. Бұл жәй сөз емес, тарихпен дәлелденген жайт. Оған еліміздің барлық жеріндегі мешіттер мен медреселердің салынуы, сол мешіттер мен медресе және көптеген қайырымдылық қорлардағы істелінген игі шаралардың жүзеге асырылуы дәлел бола алады. Осының бәріне мұрындық болып, мал мен байлығының зекеті мен садақасын шығарған дәулетті азаматтар. Алла Тағала ондай жандардың жақсылықтарын екі дүниеде де еселейді. Ол жайында Құран Кәрімнің «Ләйіл» сүресі, 5-7-аяттарында былай деп сүйіншілейді:

**فَأَمَّا مَنْ أَعْطَى وَاتَّقَى (٥) وَصَدَّقَ بِالْحُسْنَى (٦) فَسَنُيَسِّرُهُ لِلْيُسْرَى (٧)**

**«**(Алла жолында) **қазына жұмсаған, діндарлық жасаған, жақсылыққа ден қойған адамдарға келсек, Біз олардың өмір жолын жеңілдетеміз** (дұрыс бағытқа саламыз)**». Алладан қорқып, малын Раббысына шүкір қылған құлдарындай жөнімен жұмсаса** (адалдан тауып, адалға жұмсаса)**, екі дүниенің рахатын табады».**

Ал «Бақара» сүресінің 270-271-аяттарында:

**وَمَا أَنْفَقْتُمْ مِنْ نَفَقَةٍ أَوْ نَذَرْتُمْ مِنْ نَذْرٍ فَإِنَّ اللَّهَ يَعْلَمُهُ وَمَا لِلظَّالِمِينَ مِنْ أَنْصَارٍ (٢٧٠) إِنْ تُبْدُوا الصَّدَقَاتِ فَنِعِمَّا هِيَ وَإِنْ تُخْفُوهَا وَتُؤْتُوهَا الْفُقَرَاءَ فَهُوَ خَيْرٌ لَكُمْ وَيُكَفِّرُ عَنْكُمْ مِنْ سَيِّئَاتِكُمْ وَاللَّهُ بِمَا تَعْمَلُونَ خَبِيرٌ**

**«**(Алла үшін) **Не нәрсе берсеңдер де, не бермек болсаңдар да Алла оны, шын мәнінде, біліп тұрады. Ал залымдарға еш қайыр жасамайды. Садақаны ашық бергендерің бір жақсылық** (басқаларға үлгі боласыңдар)**, ал оны жасырын берсеңдер, әрі жоқ-жітікке берсеңдер, ол тіпті жақсы. Ол сендердің кейбір күнәларыңның алдын кеседі** (кемшіліктеріңді жояды)**. Пенденің ісінен Алла қашанда хабардар»**, – деп, садақа пәле-жаланың алдын кесетінін, қайтаратынын айтады.

Жомарттықпен сауабын тек Алладан күтіп, басқаларға жәрдемдесудің өзі – түсінген адам үшін үлкен құлшылық. Алла Тағала – аса Мейірімді, мейірімді болғандарды жақсы көреді. Алла Өзі – асқан Жомарт, жомарттарды жақсы көреді. Аллаға малымен, байлығымен құлшылық еткендерге о дүниеде беретін нығметін адам баласы суреттеп жеткізе алмас. Ол мысалдарды біз Құраннан ғана көре аламыз. Мысалы, «Инсан» сүресіне үңілсек: **«Жақсылар** (тостағандармен) **кәфур қосылған** (хош иісті су) **сусын ішеді. Сол кәфур жәннәтта бұлақ болып ағып жатады. Одан ішетіндер Алланың сүйген құлдары және ол бұлақты** (Алла) **қайда болса да ағызып апарады. Олар өздері берген уәдені** (бұлжытпай) **орындайды әрі қиыншылығы қисапсыз қиямет күнінен қорқады. Міскінге, жетімге және тұтқынға ас береді. «Біз сендерге бұл тағамды Алланың ризалығы үшін береміз, бұл үшін сендерден бодау да, алғыс та тілемейміз», – дейді (міскіндерге). Өйткені біз Алла тарапынан болатын ауыр, қатал күннен қорқамыз. Алла оларды сол күннің тауқыметінен сақтайды. Олардың (жүздеріне) нұр,** (жүректеріне) **қуаныш береді. Төзімділіктері үшін оларға жәннат бақшаларын, жібек киімдер сыйлайды. Жәннатта олар орындықтарға сүйеніп отырады, ол жерде қатты ыстық та, суық та болмайды. Көлеңке бастарынан аумайды, жемістер қол жетер жерде өсіп тұрады.** (Тағам толы) **күміс табақтар,** (сусын құйылған) **күміс тостағандар жылжып келіп тұрады, бәрі қажеттеріне лайық дәрежеде болады»**, – делінген.

Осы сипат бәрімізге жұғысты болсын деп тілейік!

**Құрметті жамағат!**

Шындығына келсек, кедей болу намыс емес, керісінше мұсылман болған кедейге – Алланың мейірімі мол. Ал бай болу – қарғыс емес, керісінше жомарт болған байлардың екі дүниеде де алатын үлесі мол. Алланың бергеніне шүкір ету, бермегеніне сабыр ету – Алланың сүйікті бай және кедей құлдарының сипаты. Сондықтан исламда байлық та, кедейлік те ұят нәрсе емес.

Жаратқан Алла қасиетті Құранда:

**وَاللَّهُ فَضَّلَ بَعْضَكُمْ عَلَى بَعْضٍ فِي الرِّزْقِ**

**«Алла ризық-несібеде біріңді-біріңнен артық етті»**, – дейді («Нахл» сүресі, 70-аят).

Ардақты Пайғамбарымыз (оған Алланың салауаты мен сәлемі болсын) өзінің хадисінде:

الْيَدُ الْعُلْيَا خَيْرٌ مِنَ الْيَدِ السُّفْلَ

*«Берген қол, алған қолдан қайырлы, артық»*, – деп айтқан (имам Бұхари, Мүслим).

Мұсылман адам адал жолмен бай болса, зекетін беріп, садақасын таратады. Қоғамдағы тұрмысы төмен адамдарға қол ұшын береді.

Алла Тағала асыл дініміз бұйырған адал кәсіпті тауып, тәуелсіз еліміздің болашағына қызмет етуді баршамызға нәсіп етсін! Уағыз соңын екі дүние сардары Мұхаммед Пайғамбарымыздың (оған Алланың салауаты мен сәлемі болсын) дұғасымен аяқтағанымыз абзал болар:

اللَّهُمَّ إِنِّي أَعُوذُ بِكَ مِنَ الْهَمِّ وَالْحَزَنِ وَالْعَجْزِ وَالْكَسَلِ وَالْبُخْلِ وَالْجُبْنِ وَضَلَعِ الدَّيْنِ

*«Уа, Алла! Уайым мен қайғыдан, әлсіздік пен жалқаулықтан, қорқақтық пен сараңдықтан және дінде әлсіздік танытудан Өзіңнен пана сұраймын!»*

**ӨЗГЕНІ ҚУАНТУ – САУАПТЫ ІС**

**14 сәуір 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Құран – ақиқат пен жалғанды ажыратып, адам баласына екі дүниеде де бақытты болудың жолын көрсететін иләһи кітап. Құранның жүйелігінде насихат жасап, ізгілікке шақырғанда екі әдіс қолданылған. Бірі – адамдарды тозақ азабымен ескертіп үрейлендіру. Ал екінші жол – ізгі іс жасаған момындарды жәннатпен сүйіншілеп қуандыру.

Жақсылық жасаған адамды сүйіншілеп, оны қуандыру сауапты іс болып саналады. Алла Тағала Бақара сүресінің 25-аятында:

**وَبَشِّرِ الَّذِينَ آمَنُوا وَعَمِلُوا الصَّالِحَاتِ أَنَّ لَهُمْ جَنَّاتٍ تَجْرِي مِن تَحْتِهَا الْأَنْهَارُ**

**«Иман келтіріп, ізгі іс істегендерді қуандыр! Расында олар үшін астарынан өзендер ағатын жәннаттар бар»**, – деген.Аятқа назар салсақ, жақсылық жасаған адамды қуантып, оған қандай сыйлықтар әзірленгенін сүйіншілеп тұрғанын көреміз. Ардақты Пайғамбарымыз (оған Алланың салауаты мен сәлемі болсын) хадисінде:

**مَنْ سَنَّ فِي الإِسلاَم سُنَّةً حَسَنَةً فَلَهُ أَجْرُهَا، وَأَجْرُ مَنْ عَمِلَ بِهَا بَعْدَهُ، مِنْ غَيرِ أَنْ يَنْقُصَ مِن أُجُورِهِم شَيءٌ**

*«Кім Исламда қандай да бір жақсы жол (әдет) бастаса, өзінің сауабына және одан кейін осыны істейтіндердің сауабына ие болады және бұл олардың сауабын еш кемітпейді»*, – деген(имам Мүслим).

Жоғарыда келтірілген аят пен хадистің негізінде өзгенің көңілін көтеріп, қуанту жатыр. Ислам діні құлшылықта, адамдармен қарым-қатынаста жеңілдікті ұстанады. Себебі әрдайым үрейлендіру, қиыншылық тудыру, дінді ауырлату адамның еңсесін түсіріп, жігерсіз қылады.

Әнәс ибн Мәлик (Алла оған разы болсын) жеткізген хадисте Алла Елшісі (оған Алланың салауаты мен сәлемі болсын):

**يَسِّرُوا ولا تُعَسِّرُوا، وبَشِّرُوا، ولا تُنَفِّرُوا**

*«Жеңілдетіңдер – қиындатпаңдар, қуантыңдар – қорқытпаңдар»*, – деп айтқан (Әбу Дәуід).

Расында, адамның ең жақсысы ‒ басқаларға пайдалы болғаны, ал істердің ішіндегі Аллаға ең сүйіктісі ‒ адамдардың жүрегіне қуаныш сыйлау. Қоғам мейірімге, жан жадыратар жақсылыққа мұқтаж.

**هَلْ جَزَاءُ الإحْسَانِ إِلا الإحْسَانُ**

**«Жақсылықтың жақсылықтан басқа қайтарымы бар ма?»** деп «Рахман» сүресінің, 20-шы аятында баяндалғандай, шынында да жақсылықтың қайтарымы ‒ тек жақсылық қана.

Құранда Алла Тағала:

**وَبَشِّرِ الْمُحْسِنِينَ**

**«... жақсылық істеушілерді қуандыр!»** ‒ деп бұйырады («Хаж» сүресі, 37-аят).

Сол үшін айналамыздағы адамдарды шариғат шеңберінен шықпай қуанту – Пайғамбарымыздың (оған Алланың салауаты мен сәлемі болсын) сүннеті.

**Қисса**

«Бірде Пайғамбарымызға (оған Алланың салауаты мен сәлемі болсын) бір кемпір келіп: «Уа, Расулалла! Алладан мені жәннатқа кіргізуін сұраңызшы», – дейді. Сонда Пайғамбарымыз (оған Алланың салауаты мен сәлемі болсын): «Уа, Пәленшенің анасы! Расында жәннатқа кемпір кірмейді», – дейді. Сол кезде әлгі кемпір жылап, ала жөнеледі. Пайғамбарымыз: (оған Алланың салауаты мен сәлемі болсын) қасындағыларға: «Оны тоқтатыңдар, ол жәннатқа кемпір болып кірмейді» (имам Термизи). Расында Алла Тағала: **«Шындығында Біз оларды қайта жараттық. Оларды қыз кездеріндегі пәк қалпына қайта келтіреміз. Бір жастағы құрдас болады»**, – деп «Уақиға» сүресінің 35-37 аяттарын оқып берген екен.

Асыл дінімізде қалжыңдап адамдарды қуантса болады. Алайда айтылған қалжың өзгенің ар-намысына тимеу қажет және өтірік қосылмау керек.

Адам баласы қоршаған ортасында оқшауланып, жалғыз өмір сүре алмайды. Әлбетте айналасына ағайын-туыс, дос-жарандар қажет болады, солармен қарым-қатынас жасайды. Өзгені қуанту арқылы сауапқа кенелудің жолдары көп. Тарқатып айтар болсақ, төмендегідей.

**Бірінші: Сыйлық беру**

Сый-сияпат жасау адамның көңілін көтеріп, ерекше сезімге жетелейді. Сыйлық ол – ілтипат. Бір адамның екінші адамға деген шынайы ықылас көрінісі. Сыйлық берудің жүректі жібітіп, оны жұмсартатын ерекше қасиеті бар. Қайнаған ашу-ызаны сейілтіп, оның орнына сүйіспеншілік сезімін оятатын ерекше күшке ие. Ардақты Пайғамбарымыз (оған Алланың салауаты мен сәлемі болсын) хадисінде:

**تَهَادُوا تَحَابُّوا**

*«Сыйлық алмасыңдар, бір-бірлеріңе деген махаббаттарың артады»*, – деген. Шынымен де ренжісіп қалған адамдар бір-біріне сыйлық берсе, көңілдері көтеріліп, реніштерін ұмытады. Әр адам өзімен жақсы мәміледе болып, жақсы көргенін қалайды. Оны жүзеге асырудың бірден-бір жолы өзара сый-сияпат жасап, құрмет көрсету.

Сыйлық беру сыйлық алушы адамға деген ізгі ниет пен құрметтің белгісі. Пенделік табиғатымызда сыйлық алғанды ұнатамыз. Алайда, өзгелерге сыйлық қуантуда кей жағдайларда мән бермей жатамыз. Ахмет Йүгінеки бабамыз:

*Өмірде жақсы мінез жомарт деген,*

*Ізгілер сараңдықты құп көрмеген.*

*Берген қол бәрінен де құтты болар,*

*Сол жаман – ала біліп, түк бермеген* деген екен.

Сыйлық ол – ілтипат. Бір адамның екінші адамға деген шынайы ықылас көпірі. «Ат құйрығын шорт кесісіп» байланысы үзілген талай ағайындардың, бауырлардың арасын қосқан да осы сыйластық, бірінші болып сый тарту. Сыйлық алу əркімнің-ақ ұнататын ісі. Өйткені сыйлық алғанда, адамның жаны жадырап, көңілі көтеріліп, іштей бір марқайып қалады. Ислами құндылықтармен біте қайнасқан қазақи салт-дәстүрімізде сый тарту ежелден бар үрдіс. Сыйлы қонақтың иығына шапан жабу, астына ат мінгізу, алдына қоралап қой, үйірлеп жылқы салып айдату, сəлемдеме ретінде азын-аулақ сый-сыяпатын беріп жіберу – о бастан қазақ дəстүрінің нышандары.

Асыл дініміз ислам бейбітшілік, махаббат пен мейірім діні. Адамзатқа сүйіспеншілік тарату оның ажырамас бөлігі, ал сыйлық соның құралы.

Əр ісі даналыққа толы сүйікті пайғамбарымыз Мұхаммед (оған Алланың салауаты мен сәлемі болсын) сыйлыққа үлкен мəн берген. Көптеген хадистерінде сыйлық тарту ету адамдардың бір-біріне деген сыйластығын, татулығын, өзара сүйіспеншілігін арттыратындығын баяндаған. Хадистерде:

*«Бір-біріңізге сыйлық беріңіздер! Өйткені сыйлық сүйіспеншілікті арттырады, жүректі кірбіңнен тазартады».*

*«Сыйлық алмасыңдар, бір-бірлеріңе деген махаббаттарың артады».*

*«Жейтін нəрсе сыйлаңыздар. Бұл несібелеріңізді молайтады».*

*«Бір-бірлеріңізге барып қал-жағдай сұрасып тұрыңыздар. Сыйлық берісіңіздер. Өйткені жағдай сұрау – сүйіспеншілікті нығайтады, ал сыйлық – жүректі жамандықтардан (өшпенділік, қатігездік, дұшпандықтан) тазартады»*, – деген*.*

Шынында да сыйлық беру, сыйласудың астарында бір-бірінің үйіне бас сұғу, қал-жағдай сұрасу, көңілін аулау, қуанышына ортақтасу, тілектестік, ниеттестік, қуанғанына қуану, көңілдегі кірбіңді шаю, арада болған дүрдараздықтарды ұмыту, татуласу секілді бірнеше ізгі істер жатқанын көреміз. Ал бұл өз кезегінде адамдар арасында сүйіспеншілік пен бауырластыққа, жақындыққа жол ашатыны сөзсіз.

**Қисса**

Күндердің күнінде бір әйел Алла Елшісіне(оған Алланың салауаты мен сәлемі болсын) келіп: «Мынаны сіз кисін деп өз қолыммен тоқыдым» деп қолдан тоқылған шапан тарту етеді. Пайғамбарымыз(оған Алланың салауаты мен сәлемі болсын) сыйлықтан бас тарта алмайды, қабылдайды. Пайғамбарымыз (оған Алланың салауаты мен сәлемі болсын) әлгі шапанды белінен төмен орап, сахабалардың алдына киіп шыққанда, бір кісі: «Қандай әдемі! Мынаны маған сыйлаңызшы», – дейді. Алла Елшісі (оған Алланың салауаты мен сәлемі болсын) оған: «Жарайды», – дейді де, жамағатпен бірге біраз отырған соң, үйіне кіріп, шапанын бүктеп, әлгі кісіге беріп жібереді. Сонда Пайғамбарымызға (оған Алланың салауаты мен сәлемі болсын) қолқа салған әлгі адамның бұл әрекетін ерсі көрген жамағат: «Сен дұрыс істемедің! Пайғамбарымыз(оған Алланың салауаты мен сәлемі болсын) бұны өзіне сыйлыққа бергеннен соң алып, киіп еді. Ал сен оның сұрағанға «жоқ» демейтінін біле тұра, сұрадың», – деп оны жазғырады. Сонда әлгі кісі: «Алланың атымен ант етейін! Мен оны кию үшін емес, (тәбәрік ретінде) өзіме кебін болсын деп, сұрап алдым», – деп жауап береді. Шынымен де сол шапан кейін оған кебін болады.

**Екінші: Жақсы сөз сөйлеу**

Тіл адам баласының қарым-қатынас құралы. Бір ауызбен өзгенің көңілінен шығып, жүрегінен орын табуға болады немесе бір ауыр сөзбен ренжітіп, көңілін қалдыруға болады. Ибраһим сүресінің 24-26 аяттарында Алла Тағала былай баян етеді:

**أَلَمْ تَرَ كَيْفَ ضَرَبَ اللَّهُ مَثَلًا كَلِمَةً طَيِّبَةً كَشَجَرَةٍ طَيِّبَةٍ أَصْلُهَا ثَابِتٌ وَفَرْعُهَا فِي السَّمَاءِ (24) تُؤْتِي أُكُلَهَا كُلَّ حِينٍ بِإِذْنِ رَبِّهَا وَيَضْرِبُ اللَّهُ الْأَمْثَالَ لِلنَّاسِ لَعَلَّهُمْ يَتَذَكَّرُونَ (25) وَمَثَلُ كَلِمَةٍ خَبِيثَةٍ كَشَجَرَةٍ خَبِيثَةٍ اجْتُثَّتْ مِنْ فَوْقِ الْأَرْضِ مَا لَهَا مِنْ قَرَارٍ**

**«Жақсы сөзді Алланың қандай мысалмен түсіндіргенін көрдің бе? Жақсы сөз бейне бір тамыры жерге терең тартқан, бұтақтары көкке жеткен мәуелі ағаш сияқты. Ол ағаш Раббысының рұқсатымен үнемі жеміс береді. Алла Тағала адамдарды ойланып, ғибрат алсын деп осындай мысалдар келтіреді. Ал жаман сөз бейне жерден түп-тамырымен қопарылған тамыр тартып өз діңінде тұра алмаған жаман ағаш іспетті».**

Тіл қаруын сезінген адам айналасындағылармен көркем сөз арқылы жақсы араласып, оларды ренжітпеуге тырысады.

Пайғамбарымыз (оған Алланың салауаты мен сәлемі болсын) хадисінде:

**كلُّ معروفٍ صدقةٌ**

*«Әрбір жақсы сөз – садақа»*, – деген (имам Табарани).

Келесі хадисінде:

**وَالْكَلِمَةُ الطَّيِّبَةُ صَدَقَةٌ**

*«Жақсы сөз – садақа»*, – деп айтқан.

Ал ата-бабамыз «Жақсы сөз – жарым ырыс»,«Жанды жаралайтын да сөз, емдейтін де сөз» деген қанатты сөз қалдырған. Қайғырып, өмірден түнелген жанды бір ауыз жылы сөзбен жұбатып, оның көңілін жадыратып, өмірге деген құштарлығын оятуға, қуантуға болады.

**Үшінші: Қонаққа шақыру**

Ағайын-туыстың арасының алшақтау себебінің бірі дастарқан жайып, құрметті қонақтардың арасында болмаса, ат құйрығын кесіп, араз болады. Пендешілікпен: «Мені қонаққа шақырмады» – деген өкпе наздары болады. Ал, арнайы дастарқан жайып, құрметті қонағы қылып, төрге шығарсаң риза болып, марқайып, жадырап қуанып қалатыны белгілі.

Пайғамбарымыз (оған Алланың салауаты мен сәлемі болсын) хадисінде:

**ومَنْ كَانَ يُؤْمِنُ بِاللَّهِ واليومِ الآخِرِ فَلْيُكْرِمْ ضَيْفَهُ**

*«Кім Аллаға және ақырет күніне иман келтірген (мұсылман) болса, қонағын құрметтесін»*, – деген.

Асыл дінімізді дәстүрмен сабақтастырған ата-бабаларымыз:

*Қонақ келсе үйіңе құрметтеп ал,*

*Көңілін оның қалдырма, хақтан ұял.*

*Пәле кетіп, қонақпен рақмет келер*

*Ырза қылып әркімнен бата алып қал –* деп, қонақжайлықтың сауапты, берекелі іс екенін білген.

Халқымыздың тағы бір нақылында «Қонақ келсе – құт келеді», – деп, әр үйде қонаққа арналған сый-сияпат алдын ала дайын тұратын болған. Бұл үрдіс қазірге дейін сақталған. Қонақтың сыбағасы әрқашан дайын тұрады. Мейман күту қазақтың заңына айналған.

Мысалы, халқымыз қонақты:

1. Арнайы қонақ
2. Құдайы қонақ
3. Қыдырма қонақ
4. Қылқыма қонақ деп төртке бөлген.

Солардың ішінде «Құдайы қонақ» үй иесі танымайтын бейтаныс жан, жолаушы. Отағасы оны бұрын-соңды көрмеген болса да «Құдайы қонақпын» десе болды, жылы шыраймен қарсы алып отырған. Мейман бейтаныс болса да, үйдің төріне шығарылып, қонақ хақы беріліп, құрмет көрсетілген.

Ардақты Пайғамбарымыз (оған Алланың салауаты мен сәлемі болсын): *«Қонақтың сыйын жақсылап беріңдер»*, – деген. Сахабалар: «Оның сыйы не?» – деп сұрағанда, Пайғамбарымыз (оған Алланың салауаты мен сәлемі болсын): *«Оның сыйы – бір күн және түн. Қонақ ету үш күн. Ал одан асқаны – үй иесінің садақасы»*, – деген.

Сол үшін халқымыз «Табағыңды бермесең де қабағыңды бер» деп айтқан. Жадырап, жақсы ниетпен күтсеңіз ол да ашылып, қуанып қала береді.

Баяғыда аналарымыз бар тәттіні қонақ келгенде жейсіңдер деп тығып қоятын. Қонақ келсе, қуанатынбыз. Тәттіге тойып, бір жасап қалушы едік.

**Қисса**

Пайғамбарлардың атасы Ибраһим пайғамбар (оған Алланың сәлемі болсын) қонақжайлықтың ерекше үлгісін көрсеткен. Тіпті бізге жеткен кейбір деректерде жалғыз өзі ас ішпейтіні айтылады.

Бір күні өзімен бірге тамақтанатын кісіні іздейді. Сөйтіп біреуді тауып асқа отырады. Сол кезде Ибраһим пайғамбар (оған Алланың сәлемі болсын) әлгіге: «Құдайдың атын айтып же», – дейді. Ол болса: «Құдайды білмеймін», – деп жауап береді. Ибраһим пайғамбар: «Ендеше менімен бірге отырма», – деп көңілін қалдырады. Сонда Ибраһим пайғамбарға Жәбірейіл періште: «Алла Тағала әлгінің күпірлігіне қарамастан өмір бойы ризықтандырып келеді. Сен болсаң, бір тістем асыңды қимай сараңдық қылдың», – дейді. Істің мән-жайын түсінген Ибраһим (оған Алланың сәлемі болсын) дереу әлгі кісіні қайта шақырып: «Айыпқа бұйырмағайсыз. Қонағым болыңыз», – дейді. Бірақ ол ренжіп: «Өзің шақырып алып, қуып жібергенің қызық екен», – дегенде Ибраһим пайғамбар (оған Алланың сәлемі болсын) болған жайтты айтады. Әлгі дінсіз адам ойға қалып: «Расымен, неткен жомарт Жаратушы еді!» – деп иманға келеді.

Кейде біз бұған бейқамдық танытамыз, кейде ұмытып кетеміз, тіпті бұл сауапты істі дінге қатысы жоқ деп те ойлауымыз мүмкін. Алайда Раббымыздың қасындағы сауабы өте зор.

Осы орайда ардақты Пайғамбарымыздың (оған Алланың салауаты мен сәлемі болсын) өмір-деректерінен үлгі алуымыз керек.

Сүйікті пайғамбарымыз Мұхаммед (оған Алланың салауаты мен сәлемі болсын) кісі көңілін қалдырмауға қатты көңіл бөлген. Әрбір ісінде мұны жіті қадағалайтын. Пышақ берсе, сап жағымен ұсынатын. Қылыштарды көшеде жалаңдатып алып жүруге тыйым салған. Қабақ шытпай, жүзі күлімсіреп тұратын. Аузынан қатты сөз шықпайтын. Зат сұрап келген адамға ешқашан «жоқ» деп айта алмауы да оның осы бір көңілге қарағыштық қасиетінен туған еді. Қолында жоқ болса, тауып берем деп уәде беретін. Біреудің қателігін түзетпек болса, көңіліне келер деп ол кісінің атын атамай, отырғандарға жалпылама айтатын. Кімге қарата айтылып жатқанын әлгі адам өзі сезетін. Жай адамдарды ғана емес, *«Мүгедек біреуді көрсеңдер, сендерді сондай күйге түсірмеген Алла Тағалаға шүкір етіңдер, бірақ оны дауыстап айтып әлгі ғаріптің көңілін ренжітпеңдер»* деп, көңілі жарым бейшара мүгедектерді де ренжітпеу керектігін білдіретін. Үш кісі отырғанда екі кісінің өзара күбірлесіп сөйлескенін құп көрмейтін. Ондай жағдайда үшінші кісінің көңіліне кірбің келуі мүмкін дейтін. Реніш бола қалған жағдайда оны үш күннен асырмауға кеңес беріп: *«Бір мұсылман адамның екінші бір мұсылман бауырына үш күннен артық ренжуі дұрыс емес. Кездескенде бір-бірінен сырт айналған екеудің абзалырағы – бірінші болып сәлем бергені*» деп, ондайда ренішті бірінші болып ұмытудың артықшылығын еске салатын (Бұхари, Әдеп, 57). Араз кісілерді татуластырудың нәпіл намаз оқып, нәпіл ораза ұстағаннан да үлкен сауап екенін, ол үшін қажет болса жалған айтуға рұқсат барын еске салатын. Адамның ең нашары басқаға кесірі тиетін, әркімді ренжітетін адам дейтін. Өсиеттерінде үнемі ата-ананы, сүйікті жарды, жақын туыс, көрші-қолаңды ренжітпеуге, жетім-жесірдің көз жасына қалмауға, баланы өкпелетпеуге, дос көңілін қалдырмауға шақыратын. Өйткені *«Пенденің жасаған істері әр бейсенбі күндері Аллаға жеткізіледі. Ұлы Жаратушы сол күндері өзіне серік қоспаған құлдарының күнәларын кешіреді. Алайда, араларында дұшпандық, реніші барларды бөлек қояды (кешірмейді). Сөйтеді де: «Бір-бірімен татуласқанша бұларды қоя тұрыңдар» дейді»* деп түсіндіретін (Мүслим, Бирр 36). Сол себепті *«Мүмин адамның мүмин адамға үш күннен артық реніші дұрыс емес. Арадан үш күн өткеннен кейін онымен сөйлесіп сәлем берсін. Егер ол сәлемді алса, сауабы екеуіне тең бөлінеді. Алмаса, күнәсі сол адамға жүктеледі»* деп, бітімге, татулыққа алғашқы болып шақырушының үлкен сауапқа кенелетінін, ал қисық мінез танытып, оған көнбегендердің күнә арқалайтынын ұқтыратын (Әбу Дәуід).

**Құрметті жамағат**

Айналамыздағы адамдардың жүрегіне қуаныш сыйлау, оны қуандыру, оның көңіліне шаттық ұялату – Алла ұнататын ең сүйікті іс. Пайғамбарымыз (оған Алланың салауаты мен сәлемі болсын) хадисінде былай деп айтады: *«Аллаға ең сүйікті іс – бауырыңның жүрегіне қуаныш сыйлау».*

Тағы бір хадисінде: *«Кім мұсылман отбасынан болған үйге қуаныш кіргізсе, Алла Тағала оған риза болып, оның сыйын жәннат қылады»*, – делінген*.*

Мүмкін бір бауырымыз қарызға батып, сол қарызын өтеуге шамасы келмей жатқан шығар?! Мәселе дүниеде (қаражатта) емес, мәселе бауырымызға қуаныш сыйлауда. Жеткізуші, ризық беруші Алла Тағала. Бізден тек қана әрекет болса жеткілікті. Бәлкім, сол әрекетіміз арқылы Алла Тағала қияметте біздің уайымымызды сейілтіп, қасіреттен арылтар. Пайғамбарымыздың (оған Алланың салауаты мен сәлемі болсын) сөзімен айтар болсақ: *«Кім мүминнің осы дүниеде бір қайғысын сейілтсе, Алла Тағала оның қияметтегі қайғысын сейілтеді».*

Міне, бір мұсылман бауырымызды қуантып, көмектесер болсақ, ертеңгі күні Алла Тағала бізді де қуантатын болады. Көшеде болсын, жұмыста болсын, қоғамдық көлікте болсын, үйіңде болсын қай жерде болсын мұңайып отырған адамды көрсеңіз, оның қайғысын сейілтіп, жүрегіне қуаныш сыйлауға тырысыңыз. Әр күні бір адамның көңіліне шаттық ұялатсақ, Алла Тағаланың ең сүйікті ісін істеп жүрген боламыз. Раббымыз ондай адамдарға:

**إِنَّا لَا نُضِيعُ أَجْرَ مَنْ أَحْسَنَ عَمَلًا**

**«... кім игі іс істеген болса, біз оның еңбегін жоймаймыз»**, – деген («Кәһф» сүресі, 29-аят).

Қорыта айтқанда, айналамыздағы адамдарға жасалатын барлық жақсы істердің түпкілікті мақсаты адам баласының көңілін қалдырмау, себебі адам баласы Алла Тағаланың ең құрметті жаратылысы. Ахмет Яссауи бабамыз: «Кəпір де болса біреуді ренжіту – Жаратушыны ренжітумен тең», – десе, Мәуләнә Жəлəладдин Руми: «Қағба – Ибраһим пайғамбар тұрғызған үй. Ал көңіл – Ұлы Жаратушының өзі назар салатын орын. Сол себепті бір кісінің көңілін қалдыру – Қағбаны мың рет жыққаннан да ауыр», – деп, біле-білгенге адам көңілі қасиетті Қағбадан да жоғары тұратындығын аңғартқан.

Алла Тағала баршамызға разы болып, қасиетті жұма күнгі дұға-тілектерімізді қабыл еткей!

**КЕШІРІМДІ БОЛСАҢ – ЖӘННАТҚА ЖЕТЕСІҢ**

**21 сәуір 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

**АДАЛ РИЗЫҚ ЖӘНЕ АДАЛ КӘСІПКЕРЛІК**

**28 сәуір 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Ислам діні бізге екі дүние де бақытты ғұмыр кешуіміз үшін жіберілді. Дініміздегі барша әмірлер мен тыйымдар тек біздің бақытымызды көздейді. Мәселен, намаз, ораза, зекет, қажылық секілді құлшылықтардың баршасы –мұсылман адамның рухани кемелденуінің жолы. Алла Тағалала қасиетті Құран кәрімде:

إِنَّ الصَّلَاةَ تَنْهَىٰ عَنِ الْفَحْشَاءِ وَالْمُنكَرِ

**«Ақиқатында, намаз адамзат баласын жиіркенішті қылықтардан және арсыздықтан тыяды»** («Анкабут» сүресі, 45-аят), – деп баяндайды.

Сол секілді, өтірік айту, жала жабу, пара алу, ұрлық тағы басқа жиіркенішті жаман әдеттерден аулақ болу да мұсылмандар үшін пайда әкеліп, екі дүниесінің абаттануына жетелейді. Осылайша Алла Тағала әмірлері мен тыйымдарын тізбектей келе мұсылманның руханиятына азық болатын дүние – адал ризық және адал кәсіпкерлік екендігін баян етеді. Алла Тағала қасиетті Құранның «Бақара» сүресінің 168-аятында:

**يَا أَيُّهَا النَّاسُ كُلُوا مِمَّا فِي الأرْضِ حَلالا طَيِّبًا**

**«Уа, адамдар! Жер бетіндегі нәрселердің адалын әрі тазасынан жеңдер!»** – деп бұйырған.

Осы орайдаардақты Пайғамбарымыз (оған Алланың салауаты мен сәлемі болсын) бір хадисінде:

**إنَّ الْحَلَالَ بَيِّنٌ، وَإِنَّ الْحَرَامَ بَيِّنٌ، وَبَيْنَهُمَا أُمُورٌ مُشْتَبِهَاتٌ لَا يَعْلَمُهُنَّ كَثِيرٌ مِنْ النَّاسِ، فَمَنْ اتَّقَى الشُّبُهَاتِ فَقْد اسْتَبْرَأَ لِدِينِهِ وَعِرْضِهِ، وَمَنْ وَقَعَ فِي الشُّبُهَاتِ وَقَعَ فِي الْحَرَامِ، كَالرَّاعِي يَرْعَى حَوْلَ الْحِمَى يُوشِكُ أَنْ يَرْتَعَ فِيهِ، أَلَا وَإِنَّ لِكُلِّ مَلِكٍ حِمًى، أَلَا وَإِنَّ حِمَى اللَّهِ مَحَارِمُهُ، أَلَا وَإِنَّ فِي الْجَسَدِ مُضْغَةً إذَا صَلَحَتْ صَلَحَ الْجَسَدُ كُلُّهُ، وَإذَا فَسَدَتْ فَسَدَ الْجَسَدُ كُلُّهُ، أَلَا وَهِيَ الْقَلْبُ**

*«Ақиқатында халал нәрсе белгілі әрі харам нәрсе де белгілі. Бірақ бұл екеуінің арасында адамдардың көпшілігі білмейтін күмәнді істер бар. Күмәнді нәрселерден сақтанушы, өз дінін әрі абыройын сақтайды. Ал кім күмәнді істерден тыйылмаса, ол харамға тап болады. Ол біреудің қорығының шетінде қой бағып, олардың онда жайылып кетпесіне сенімді болмаған шопанға ұқсайды. Әр патшаның өз қорығы бар. Алла Тағаланың қорығы – харам еткен нәрселері. Адам ағзасында бір кесек ет бар. Егер ол түзу болса, бүкіл дене дұрыс болады. Ал егер ол бұзылса, бүкіл дене бұзылады. Біліп қойыңдар, шындығында, ол – жүрек»,* – деген (имам Бұхари, Мүслим).

Адал жолмен мал тауып, отбасына, елге адал қызмет ету – Алла  Тағаланың әр мұсылманға жүктеген міндеті. Дана халқымыз да «Еңбегі бардың өнбегі бар», «еңбек етсең ерінбей, тояды қарның тіленбей» деп, адал еңбектің наны тәтті болатынын ескерткен. Расында да, отбасын адал жолмен асырау мақсатында еңбек еткен адамның мерейі тасып, ырысы көбейетіні белгілі.

Алла Тағала қасиетті Құранның «Муминун» сүресі, 51-аятында:

**كُلُوا مِنَ الطَّيِّبَاتِ وَاعْمَلُوا صَالِحًا**

**«Таза нәрселерден жеңдер және ізгі іс істеңдер»**, – десе, «Мәида» сүресінің 88-аятында:

**وَكُلُوا مِمَّا رَزَقَكُمُ اللَّهُ حَلالا طَيِّبًا**

**«Алланың өздеріңе адал әрі таза етіп берген ризықтарынан жеңдер!»** – деп бұйырған.

Ардақты Пайғамбарымыз да (Алланың оған салауаты мен сәлемі болсын) мұсылмандарға адал еңбек етіп, харамнан мейлінше сақтану керектігін көп өсиет еткен. Әбу Һұрайрадан (Алла оған разы болсын) келген хадисте Ардақты Пайғамбарымыз (оған Алланың салауаты мен сәлемі болсын):

**أَيُّهَا النَّاسُ، إِنَّ اللهَ طَيِّبٌ لَا يَقْبَلُ إِلَّا طَيِّبًا، وَإِنَّ اللهَ أَمَرَ الْمُؤْمِنِينَ بِمَا أَمَرَ بِهِ الْمُرْسَلِينَ، فَقَالَ: {يَا أَيُّهَا الرُّسُلُ كُلُوا مِنَ الطَّيِّبَاتِ وَاعْمَلُوا صَالِحًا، إِنِّي بِمَا تَعْمَلُونَ عَلِيمٌ} وَقَالَ: {يَا أَيُّهَا الَّذِينَ آمَنُوا كُلُوا مِنْ طَيِّبَاتِ مَا رَزَقْنَاكُمْ} ثُمَّ ذَكَرَ الرَّجُلَ يُطِيلُ السَّفَرَ أَشْعَثَ أَغْبَرَ، يَمُدُّ يَدَيْهِ إِلَى السَّمَاءِ، يَا رَبِّ، يَا رَبِّ، وَمَطْعَمُهُ حَرَامٌ، وَمَشْرَبُهُ حَرَامٌ، وَمَلْبَسُهُ حَرَامٌ، وَغُذِيَ بِالْحَرَامِ، فَأَنَّى يُسْتَجَابُ لِذَلِكَ**

*«Уа, адамдар! Расында, Алла Тағала мінсіз. Ол тек таза нәрсені ғана қабыл етеді. Шын мәнінде, Алла Тағала елшілерге бұйырғанын мүміндерге де бұйырды. Алла Тағала* *қасиетті Құранда*: **«Уа, елшілер! Таза ризықтардан жеңдер де, ізгі амал істеңдер»**,*– деді* (Мүминун сүресі, 51-аят). *Және де:***«Уа, иман келтіргендер! Ризықтандырғанымыздың жақсыларынан жеңдер»***,* ***–*** *деген* («Бақара» сүресі, 172-аят).Сонан соң ардақты Пайғамбарымыз (оған Алланың салауаты мен сәлемі болсын) үсті-басы шаң, шаштары ұйысқан, ұзақ жол жүріп келген қалпында қолын жайып: «Уа, Раббым! Уа, Раббым!» деп (қайталап) тұрған адам туралы: *«Жегені харам, ішкені харам, кигені харам және хараммен азықтанған оның дұғасы қалайша қабыл болсын?!» – деп айтты», –* деген (имам Мүслим, Тирмизи).

**Қисса:**

Бір кісі қасиеттіМеккеде қолдарын жайып «Уа, турашылдарға жәрдем беруші, жамандықтардан сақтаушы жаратқан Жаббар Ием! Харамыңнан алшақтатып, адалыңнан айырма!» деп дұға жасап жатса, жанындағы кісі: «Сен осы дұғадан басқа дұға білмеймісің?» – деп сұраған көрінеді. Әлгі кісі өзінің неге бұл дұғаның қайталап жатқандығын түсіндіре кетеді: «Осыдан бірнеше жыл бұрын қажылық парызымды өтеу үшін Қағбаға келдім. Тауаф жасап жүргенімде аяғыма бір зат тиді, еңкейіп қарасам бір дорба жатыр екен. Қолыма алып қарасам, сылдыр-сылдыр етіп, алтын екендігі белгілі болды. Ішімнен бірден «мынаны сен тауып алдың, бұл сенікі» деген дауыс, екінші тараптан тағы бір дауыс «бұның иесі болуы керек, иесін іздеп тап та оны қайтар» дей бергенде, ұзақтан адамдар арасынан «дорба жоғалтып алдым, ішінде мың алтын бар, тауып алған адам болса қайтарса екен» деген дауыс естілді. Дереу есімді жиып**,** дорбаны иесіне алып келіп қолына ұстаттым. Әлгі кісі дорбасын ашып ішіндегі ақшасын санап болған соң, маған қарап «Әй, бауырым, мынау саған сенің адалдығың үшін сыйақы» деп, отыз алтынды қолыма ұстатты. Отыз алтынды алып ауылымның жолына түстім. Меккеден шыға берісте базарлық алайын деген оймен базарға кірдім. Базардың бір бұрышында құл сатылатын жерден өтіп бара жатып қара нәсілді бір құлға көзім түсті. Бағасын сұрай келе жаңағы құлды отыз алтынға сатып алып, өзіммен бірге еліме алып кеттім. Әлгі сатып алған құл құлым емес, досыма айналды. Күндердің бір күні әлгі досыммен бірге базар барғанымда әлгі досым менің қолымнан тартып шетке шығарып алды да, «Мен Фас мемлекетінің патшасының ұлымын, базарда менің әкемнің адамдарын көрдім. Олар мені сенен сатып алғысы келеді. Сен мені отыз мың алтыннан кем сатпа» деп тапсырды. Әлгі адамдар менен құлымды отыз мың алтынға сатып алып елдеріне қайтты. Осылайша отыз мың алтынды алып, аяқасты байып шыға келдім. Бір күні үйленетін болып көрші өлкеден бір тақуа кісінің қызына құда түсіп той жасадық. Қыздың жүктерін түйелерге артып жатқан уақытта көзіме бір дорба оттай басылып, қалыңдығымнан не екенін сұрадым. Қалыңдығым бұл дорбаны әкесі жоғалтып алғандығын және бір адал жанның қайтарып алып келіп бергендігін айта келіп, бұдан кейін бұл дорба сіздікі деп қолыма ұстатты. Алла Тағалаға сансыз шүкір етіп, сол күннен бері осы «Уа, турашылдарға жәрдем беруші, жамандықтардан сақтаушы жаратқан Жаббар Ием! Харамыңнан алшақтатып, адалыңнан айырма» деген дұғамды үздіксіз айтып келемін» деп сөзін аяқтаған көрінеді.

**Адал кәсіптің артықшылығы**

Әр мұсылман адал кәсіппен шұғылданып, адал табыспен күн көруге жіті көңіл бөлуі тиіс. Ардақты Пайғамбарымыздың (Алланың оған салауаты мен сәлемі болсын) адал еңбек жасап жүрген мұсылмандарды мақтап, адал несібе іздеуге үндеген көптеген хадистері бар. *«Құлшылық он түрлі нәрседен құралады. Бұл он нәрсенің тоғызы адал ризық іздеуде»,* – дейді.

Алланың Елшісі (Алланың оған салауаты мен сәлемі болсын) бірде Сағыд ибн Муғазды (Алла оған разы болсын)  жолдан кездестіріп, екеуі қол алысып амандасқанда, сахабаның қолы тілімденіп, күстеніп кеткенін байқайды. Пайғамбарымыз (Алланың оған игілігі мен сәлемі болсын) себебін сұрағанда, Сағыд ибн Муаз (Алла оған разы болсын) отбасын асырау үшін еңбек етіп жүргенін, қолы содан тілімденгенін айтады. Сонда Пайғамбарымыз (Алланың оған игілігі мен сәлемі болсын) оның жауабына сүйсініп: *«Міне, Алла осындай қолдарды ұнатады»,* – деген екен.

Сондықтан мұсылман адам жұмысының беделі жоғары не төмендігіне, жеңіл не ауырлығына, табысының аз не көптігіне емес, бірінші кезекте адалдығына аса мән беруі тиіс. Сондай таза, адал еңбек қана Алла Тағала алдында мәртебелі болмақ. Жалпы, шариғат бойынша, адал кәсіп жасаудың өзі құлшылық болып есептеледі.

**Адал кәсіп – пайғамбарлар сүннеті**

Ислам діні мұсылмандардың дүние және ақырет үшін адал кәсіп етуін талап етеді. Құдіреті күшті Жаратқан Иеміз жер бетіндегі нығметтердің барлығын адам баласының игілігі үшін жаратқан. Бұл туралы Құран Кәрімде:**«Біз адамның ұлдарын құрметті орынға қойдық, оларды құрғақта және теңізде өмір сүретін еттік, оларды жақсылыққа кенелттік және оларды Өзіміз жаратқан барлық тіршілік иелерінен жоғары қойдық»** («Исра» сүресі, 70-аят), – дейді. Осындай құрметті орынға ие адам баласының басты міндеті – Алладан адал кәсіп беруін тілеп, еңбек етуі.

Тарихқа көз жүгіртсек, дініміздің бұл әмірін ең бірінші болып бұлжытпай орындаған пайғамбарлар болды. Хазірет Адам егінші болды. Нұх пайғамбар кеме жасауды үйретсе, Идрис пайғамбар тігінші, Мұса пайғамбар шопан, Дәуіт пайғамбар (Алланың оларға сәлемі болсын) темірден бұйым жасайтын ұста болды. Ал, Иса пайғамбар (Алланың оған сәлемі болсын) медицина ғылымының шоқтығы биік ұстазы болды. Дәуіт пайғамбар (Алланың оған сәлемі болсын) патша бола тұра, өз кәсібінен басқа нәрседен тамақ жемеді, өз еңбегінен басқа дүниені пайдаланбады. Ол ұста болып, ұсталығымен күн көрді, Зәкәрия (Алланың оған сәлемі) ағаш шебері болды. Ал, ұлық пайғамбарымыз Мұхаммед (Алланың оған игілігі мен сәлемі болсын) әрдайым Алла Тағаладан өзін жалқаулықтан, өзгеге қарыз болудан, күпірліктен, біреуге мұқтаж ететін кедейліктен, сараңдықтан сақтауын тіледі. Бір хадисте: *«Адал кәсіппен айналысып, содан шаршап ұйықтаған адам күнәлары кешірілген халде түнейді», –* деп, ерінбей еңбек еткен адамның дәрежесін жоғарылатқан. Алла Елшісі (Алланың оған игілігі мен сәлемі болсын) тіпті кей адамдарға: *«Диқаншылық жасаңдар, өйткені ол – берекелі іс. Диқаншылықты қорғайтын сақшыларды көбейтіңдер», «Қой бағыңдар, өйткені береке сонда»,* – деп адал кәсіпкерлікті, диқаншылық пен мал бағуды кеңес еткен.

**Үш өсиет**

Бір күні мешітке үсті-басы алба-жұлба, сақал-шашы әбден өсіп кеткен бір бәдәуи (шөл адамы) келеді. Алланың елшісі (Алланың оған игілігі мен сәлемі болсын) әлгі пақырды қасына шақырып алады да, мұндай жағдайға қалай тап болғанын сұрайды. Сонда әлгі адам өзінің жұмыссыз жүргенін, содан азып-тозып кеткенін айтады. Пайғамбарымыз (Алланың оған игілігі мен сәлемі болсын) әлгі ғаріпке қарап: «Сіз қазір бір жіп пен балтаны алып келе аласыз ба?» – деп сұрайды. Әлгі кісі: «Иә», – деп жауап қайтарып, көп ұзамай бір жіп пен балтаны алып келеді. Сол кезде Алланың елшісі (Алланың оған игілігі мен сәлемі болсын) ғаріпке: «Енді бұларды алып бар да таудан отын шауып әкеліп, базарға сат», – дейді. Әлгі бәдәуи пайғамбарымыздың (Алланың оған игілігі мен сәлемі болсын) айтқан талабын орындап, табыс таба бастайды. Сөйтіп, жалқаулықтан, кедейліктен құтылып, пайғамбарымыздың (Алланың оған игілігі мен сәлемі болсын) сахабаларының қатарына қосылады. Расында да, адамды аздыратын, жұмыссыздыққа апаратын жол – жалқаулық. Түптің түбінде жалқаулық адамды ар-намыстан бездіреді, қайыршылыққа жеткізеді. Олай болса, кедейлік қасіретінен құтылуымыз үшін бізге қажетті нәрсе – Алладан адал кәсіп тілеп, соған сай әрекет ету. Бұл орайда атақты Лұқпан хәкім өз баласына мынандай өсиет қалдырған екен:

«Ұлым, адал кәсіп етіп, өзіңді жоқшылықтан сақта. Жоқшылық көрген адам мынандай үш қайғыға тап болады: Біріншіден, дінін әлсіретеді: яғни, сеніміне кір келтіреді. Өйткені, кедейлік адамды жаман ниетке жетелейді.

Екіншіден, ақылын азайтады. Өйткені, мұқтаждық адамның еңсесін түсіріп, есін шығарады.

Үшіншіден, адамгершілігі әлсірейді. Адамдарға жек көрінішті болады».

**Омардың (Алла оған разы болсын) өсиеті**

Хазіреті Омар (Алла оған разы болсын): «Сіздердің біреулеріңіз көктен алтын және күміс жаумайтынын көре тұра, «Уа, Алла, мені ризықтандыр» деп, ризығын іздеместен құр отырмасын», – деп еңбек етудің маңыздылығын, құр қол қусырып отырмау қажеттілігін айтып кеткен. Сондықтан әр мұсылман баласының басты міндеті – адал кәсіп етіп, отбасын да еңбек етіп, адал өмір сүруге тәрбиелеу.

Ардақты Пайғамбарымыз (оған Алланың салауаты мен сәлемі болсын):

**يَأْتِي عَلَى النَّاسِ زَمَانٌ لا يُبَالِي الْمَرْءُ مَا أَخَذَ مِنْهُ أَمِنَ الْحلالِ أَمْ مِنْ الْحَرَامِ**

*«Адамдар арасында табысының адал әлде арам екеніне көңіл бөлмейтін бір заман келеді»,* – деп ескертіп, соңындағы үмметін астың адал-арамына қарамай пайдаланудан сақтандырған (имам Бұхари).

Хакім Абай да өлең жолдарында:

Қалың елім, қазағым, қайран жұртым,

Ұстарасыз аузыңа түсті мұртың.

Жақсы менен жаманды айырмадың,

Бірі қан, бірі май боп енді екі ұртың, – деген.

Қан арам болса, май адал екендігі белгілі. Дана бабамыз осылайша қан мен майды тілге тиек ете отырып, жақсы мен жаманның, адал мен арамның аражігін ажыратудың маңызын түсіндірген.

«Ас – адамның арқауы» деген сөз баршамызға әбден таныс. Адам тіршілігінің көзі, өмірінің жалғастырушысы, ал кейде өмірін тоқтатушы ажал көзі де осы ас. Ендеше адал өнімді пайдалану – қазіргі күні ел болашағын ойлаған әрбір азаматты алаңдатуға тиіс.

Алла Тағала баршамыздың ризығымызды адалынан беріп, арам атаулыдан алыс еткей!

**Шадман Мухамедисмаил Мухамедибрахимұлы   
Ақтөбе облыстық орталық «Нұрғасыр» мешітінің наиб имамы**

**ҚАЗАҚ АҒАРТУШЫЛАРЫНЫҢ ДІНДЕГІ РӨЛІ МЕН ОНЫ ЖАЮДАҒЫ ҮЛЕСІ**

**05 мамыр 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Мейірімі шексіз Жаратушы Алла Тағала қасиетті Құран Кәрімде:

ٱدْعُ إِلَىٰ سَبِيلِ رَبِّكَ بِٱلْحِكْمَةِ وَٱلْمَوْعِظَةِ ٱلْحَسَنَةِ ۖ وَجَٰدِلْهُم بِٱلَّتِى هِىَ أَحْسَنُ ۚ إِنَّ رَبَّكَ هُوَ أَعْلَمُ بِمَن ضَلَّ عَن سَبِيلِهِۦ ۖ وَهُوَ أَعْلَمُ بِٱلْمُهْتَدِينَ

**«(Уа, Мұхаммед!) Раббыңның жолына даналықпен әрі жанға жағымды уағыз-насихат айту арқылы шақыр! Сондай-ақ (Алла жолында) күресу (немесе сөз таластыру) керек болғанда, әрдайым сөз бен іс-әрекеттің ең жақсысын таңда. Шүбәсіз, Раббың өзінің тура жолынан кімнің тайып кеткенін жақсы білетіні сияқты, тура жолына түскендерді (һәм түсетіндерді) де өте жақсы біледі», –** деп ескертеді («Нахыл» сүресі,125-аят).

Екінші бір аятта:

وَلْتَكُن مِّنكُمْ أُمَّةٌ يَدْعُونَ إِلَى ٱلْخَيْرِ وَيَأْمُرُونَ بِٱلْمَعْرُوفِ وَيَنْهَوْنَ عَنِ ٱلْمُنكَرِ ۚ وَأُو۟لَٰٓئِكَ هُمُ ٱلْمُفْلِحُونَ

**«(Уа, мүміндер!) Араларыңда (ел-жұртты) ізгілікке шақырып, жақсылықты бұйыратын һәм жамандықтан тыятын бір қауым болсын. Міне, солар – (екі дүниеде де) азаптан құтылып, мақсат-мұратына жеткендер»**, («Әли Имран» сүресі, 104-аят) **–** деп, Алланың ақ жолына шақырып, жаманшылықтан тыйып, жақсылыққа шақырушыларды және сол жолға ең көркем түрде, даналықпен, көрегенділікпен шақырушыларды мақтап сүйіншілеген.

Ал, «таблиғ», яғни Пайғамбарларға тән жеткізуші, үгіттеуші деген сипатқа ие Пайғамбарымыз Мұхаммед (оған Алланың салауаты мен сәлемі болсын) сахаба Әнас ибн Мәликтен (Алла оған разы болсын) жеткен хадисте:

عن أنس - رضي الله عنه - قال: قال رسول الله - صلى الله عليه وسلم -: ((يسِّروا ولا تعسِّروا، وبشِّروا ولا تنفِّروا))؛ متفق عليه.

**«***Қиындатпаңдар – жеңілдетіңдер, қорқытпаңдар – сүйіншілеңдер»,* – деп ескертеді.

Ақиқат дінге иман келтірген мүмін пенде мейлінше асыл діннің қадір-қасиетін өз шама-шарқы жеткенінше сөзімен, амал-әрекетімен насихат қылуы тиіс.

Жер бетінде жаралған қаншама ұлттар мен ұлыстар ақиқат дінді өз мәдениеті мен руханиятына, тұрмыс-тіршілігіне етене сіңдіріп, біте қайнасқан кейпінде түрліше ұлықтауда. Соның ішінде халқымыздың дүниетанымында дін ұғымы қоғамның тұла бойына сіңіп, дәстүр-мәдениетіне ертеден айналған. Оның дәлелі – салт-дәстүріміз бен әдет-ғұрыптарымыз. Барлығы дерлік дінмен сабақтасып, астасқан.Тіпті, шариғи негізгі үкімдердің өзі тұрмыс-тіршіліктегі бұлжымас салттарға айналған. Ал, осындай қазақ дүниетанымына асыл діннің сіңуіне әр замандағы ойшылдар мен ағартушылардың қосқан үлесі орасан зор екендігіне тарих беттері куәлік етеді. Қай замандағы болмасын даналарды алып қарасақ, қазақ ауыз және жазба әдебиетінде дінді жырлап, Алласын ұлықтап қалам тербемеген тұлға жоқ. Сонау, Яссауи, Иүгінеки, Фараби бабаларымыздан бастау алған даңғыл жол, Шортанбай, Шал ақын, Доспамбет, Қазтуған секілді т.б заңғарлар мектебімен жалғасып, Абай, Шәкәрім, Мәшһүр Жүсіптермен одан әрі дами түсіп, бүгінгі дәуірге дейінгі тұлғалармен көркейіп келеді.

Соның ішінде мұсылмандықты барлық жағынан шырқау шыңына жеткізіп жырлаған ақын-жырауларымыздың өлең шумақтарының мәніне үңілер болсақ, рухани азық болар көп дүниені табарымыз анық. Сол бабабалар мұрасы асыл дініміздің қағидаттарын жырға қосып, бүгінгі ұрпаққа өлшеусіз мол мұра қалдырды. Ол ішінде шоқтығы биік Бұқар жырау бабамыз: «Діл мұсылман болмаса, тіл мұсылман не пайда», – деп, діннің атымен қатар, затына сай болуды бірінші орынға қояды. Бұдан кейінгі толқын – зар заман ақындары да, қазақ жазба әдебиетінің алғашқы өкілдері асыл дініміздің аясында азақ халқын білімге, оянуға жетелеп, шариғат асылдарын өлең-жырларына арқау етті. Мысалға, атақты Шортанбай бабамыз:

Ақиретте жалған жоқ,

Таразысы басқа бір бөлек...

Өлшеулі күнің жеткен соң,

Бұйрық дәмің біткен соң,

Төстіктей қазған бір жерге.

Қырыңнан кіріп сыйғаның...

Сираттың желі соққанда,

Ораза-намаз – панаң-ды,

Тіршілікте есіңе ал,

Өлгенде жанға пайданы, – деп, бұл дүниенің уақытша екендігін, өткінші жалған екендігін ескертіп, үгіт қылады.

Сыр бойының тумасы Қабан ақын болса **«Азырақ сөз сөйлейін ауызға алып»** өлеңінде Алла Тағаланың шеберлігін дәріптейді. Он сегіз мың ғаламды жоқтан бар еткен Жаратушы сол ғаламда бір-біріне ұқсамайтын жан-жануар мен жәндікті шексіз құдыретімен, асқан шеберлігімен жаратқандығын айта келіп, сондай-ақ тілі мен ақылы бар адамзат қана емес, Алла Тағаланы жан-жәндіктің бәрі де еске алып, пәктеп, ұлықтайды. Ол жайында Құранда: **«Жеті қабат аспан мен жер, сондай-ақ жаратылыс атаулы Алланы пәктейді. Оны мадақтап, пәктемейтін ешнәрсе жоқ. Бірақ, сендер олардың пәктеуін түсіне алмайсыңдар»** деп келген аятты өз жырына қосып, былайша толғайды:

Қисапсыз құрт-құмырсқа, шыбын-шіркей,

Аллаға жалбарынар зікір салып.

Мақұлық жан-жануар, шаяны бар,

Болғанда бірі – семіз, біреуі арық,

Біреуіне біреуін ұқсатпастан,

Тәфәуітімен жаратқан жаббар халиқ.

Шал ақынның жырларына да назар салсақ, Ислам шарттарын, о дүние мен бұл дүниені байланыстырып, өз замандастарына қарата насихат қылады:

Жігіттер, ғибадат қыл маған нансаң,

Намаз оқы Алланы ойыңа алсаң.

Қырық жыл қашқан ажалдан Қорқыт та өлген,

Түбінде сөз сенікі, өлмей қалсаң.

Бұл дүниеден өткен соң,

Шын дүниеге жеткен соң..

Көтеріп көрге салған соң,

Көр қараңғы болған соң,

Кімнің жақсы-жаманын

Бір жаратқан хақ білер.

Дәуірінің дара тұлғасы Шортанбай Қанайұлы:

Құбылаға бас қоймақ,

Мұсылманның тарығы.

Ораза намаз қылғанның

Көңілінде Құдай барлығы.

Мал бақтырар пайдаға,

Зекетсіз мал айдама,

Қайыры жоқ ас сақтап,

Дәмді харам шайнама, – деп, мал-дүние мен ас-ауқаттың адал болу керектігін ескертеді.

Бабаларымыздың әр жырындағы жолдарға мән беріп қарар болсақ, ең әуелгі түп мағына ретінде Алла Тағаланың кәләмін негізге алғандығын көреміз. Бұл дегеніміз бабаларымыздың асыл дінімізді қаншалықты терең түсініп әрі оны өмірлерінде шынайы жүзеге асырғандығын анық байқатады. Тарих мойындаған ата-бабаларымыздың еңбектерін талдау, зерттеу, білу арқылы дәстүрлі дінімізді танудағы көкжиегімізді кеңейтеміз. Демек, бүгінгі қоғамға дейін дәстүрлі дінімізді жаюда жырларымен үлес қосқан заңғарлардың өшпес мұрасы-біздің жоғалмас жауһарларымызға айналуы тиіс. Сонымен қатар, бабаларымыздың дінімізді жаюда бар дүние-малын сарп етіп, жасаған ерліктерін насихат етіп, естен шығармауымыз қажет. Солардың бір мысалы, осы жолда бес жастағы баласын мәжбүрлеп медресеге берген Көпей сопының әрекетін айта кеткен жөн болар.

Мәшһүр Жүсіп дүниеге келген қыста 1861 жылы Баянауылда қыс қатты, жыл ауыр болып, ел жұтап қалады. Ел аузында «Тауықтың жұты» аталған қиындықтан Көпей сопы бір ат, бір сиырдан басқа малынан түгел айырылып, Қызылтаудан көшіп, Баянауылға келіп орнығады. Мақсаты «Адамға мал, дүние жолдас емес, ғылым жолдас екен. Бейнетпен жинаған көп малдан не пайда, қандай рахат көрдім? Баянауыл мешіт, медреселі жер ғой, Мәшһүрді тілі шығып, оқуға әлі келетін күн болса, оқытайын» деген оймен көшіп келеді.

Мәшһүр Жүсіп беске толғанда Баянауыл қаласындағы Нәжімеддин хазіретке баласын оқытпақшы болып, торы атына Мәшһүрді мінгестіріп діттеген жерге жетеді. Молданың үйіне жақын жерге орналастырып: «Сен осы үйде қаласың, жатып оқисың!» – деп қалдырып, атына мініп келген жолымен ақырын басып көшенің соңына жете бергенде артына бұрылса, дауысын шығара жылауға бата алмастан, жүгіріп келе жатқан баласын көреді.

Бес жасар жалғызын іштей қимаса да «Үйде өскен бұзау өгіз болмас» деген шешіммен «Кейін қайт! Қал! Оқы! Сені оқысын деп қалдырдым!» деп бишікпен бір-екі жасқай ұрып, кейін қарай қорқытып айдайды.

Баласының адам болуын қалаған Көпей сопы жүрегі езіліп, жаны ашып тұрса да бес жасар Жүсіпті медресеге дейін қайта қуалап барады. Келсе, қақпа жабылып қалған екен. Аттың астына тапталып қалудан қорыққан бала Мәшһүр қақпаның астынан еңбектеп кіреді.

Мінекей, кезінде Қамар хазіреттің медресесінде күзетші болып орналасып, соның ақысына баласына білім алып берген Көпей қарттың бейнеті қазақтың маңдайына біткен Мәшһүр Жүсіптей ұлымен ақталды. Және де жанкештілікпен оқытқан бір баласының білімі қазаққа талай жылдық азық болғанын, әлі де сезбесе керекті.

Сондай-ақ, дінді дәріптемек тұрмақ, айтудың өзі қатерлі уақытта Патша үкіметінің қаржысына үй салдырып, кейін оны мешіт пен медресеге айналдырған Шоқанның әжесі Айғаным анамыздың еңбегі ерлікпен пара-пар. Одан өзге қиын заманда қазақ балаларының сауатын ашып, дінін үйрету үшін қанша қиындыққа қарамастан мектеп ашқан Алтынсарин атамыздың қажырлы еңбегі мен дінсіздік жайлаған Кеңес үкіметі тұсында, басын қатерге тігіп, қажылық парызын өтеп, дініне адалдығын дәлелдеген Сәдуақас Ғылмани қажының тәуекелшілдігін ұмытуға болмас.

Бабаларымыздың осындай текті үлгілерін өз бойымызға сіңіре білсек дәстүр-салтымызды сақтауда да, асыл дінімізді тануда да қапыда қалмасымыз анық.

Ендеше, Алла Тағала баршамызға аманат болған бабалар мұрасына берік болуды нәсіп етсін! Дайындаған: Нұрлыбек Шакизадаұлы

**ҰРПАҚ ТӘРБИЕСІ – БОЛАШАҚ КЕПІЛІ**

**12 мамыр 2023 жыл**

الحمد لله رب العالمين والصلاة والسلام على سيدنا محمد وعلى آله وصحبه

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Құдай қосқан екі жас отау құрған соң Алланың қалауымен перзент сүю бақытына ие болады. Сондай-ақ, сол перзентті қоғамға пайдасын тигізетін тұлға ретінде тәрбиелеумен қатар, Алланың ізгі құлы қылып өсіру жауапкершілігін мойындарына алады. Осы ретте ата-ананың баласының алдындағы міндеттерінің бірі – дұрыс әрі ізгі тәрбие беру. Тәрбиесіз, надан әрі залым ұрпақ бұл дүниеде әке-шешесін қарабет қылып, абыройдан жұрдай қылса, арғы дүниеде өзі мен бала-шағасына зиянын тигізетінін ескеріп Алла Тағала қасиетті Құран Кәрімде былай деген:

يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ

**«Уа, иман келтіргендер! Өздеріңді және отбасыларыңды отыны адамдар мен тастар болған оттан (тозақтан) құтқарыңдар»** (Тахрим сүресі, 6-аят).

Алла елшісі (оған Алланың салауаты мен сәлемі болсын) өзінің бір өсиетінде:

أَلاَ كُلُّكُمْ رَاعٍ وَكُلُّكُمْ مَسْئُولٌ عَنْ رَعِيَّتِهِ: فَالأَمِيرُ الَّذِي عَلَى النَّاسِ رَاعٍ عَلَيْهِمْ وَهُوَ مَسْئُولٌ عَنْهُمْ، وَالرَّجُلُ رَاعٍ عَلَى أَهْلِ بَيْتِهِ وَهُوَ مَسْئُولٌ عَنْهُمْ، وَالْمَرْأَةُ رَاعِيَةٌ عَلَى بَيْتِ بَعْلِهَا وَوَلَدِهِ وَهِيَ مَسْئُولَةٌ عَنْهُمْ

*«Сендердің бәрің де бақташысыңдар, бәрің де өз отарларыңа жауапкерсіңдер. Әмірші – адамдарға бақташы, ол – сол отарына жауапкер, ер кісі – өз отбасына бақташы, сол отарына жауапкер, ал әйел күйеуінің үйіне және баласына бақташы әрі солардан сұралады»*, – деген (Әбу Дәуіт, 2928-хадис).

Халқымыздың ұғымында «Отан отбасынан басталады» деген түсінік бар. Баласына бесігінде жатқанында-ақ «Тәтті айтқанда бал тамған, Ащы айтқанда қан тамған. Ақын болар ма екенсің? Не болмаса жүректі, Күш, қайратты, білекті, Кемшілікке көнбейтін, Батыр болар ма екенсің?» деп, кішкене періштені елге тұтқа болар зор азамат болуға баулыған. Даналардан қалған «Бір бала бар – атадан өте туады, бір бала бар – атаға жете туады, бір бала бар – атадан кері кете туады» сынды нақыл сөздер – осы сөзіміздің айғағы.

Осы орайда тәрбиелі әрі ізгі ұрпақ өсіру жолында назар аудару керек болатын мынадай бірнеше себептерді атап көрсетсек болады.

Әйгілі жазушы Мұхтар Әуезовтің «Ел болам десең, бесігіңді түзе» деген терең мәнді нақылы бар. Демек, алдымен сол бесікті тербететін адамды,сол ұрпақты дүниеге әкелуге себепші болатын екінші жарты, яғни жұбайын жақсыдан таңдауы керек. Ер адам табиғатында түздің адамы болып жаратылған. Оған төрт қабырғаға қарап, үйде отыру жараспайды. Осы себепті бала-шағасының нәпақасын даладан табуы оның мойнындағы міндет болғандықтан, ұрпақ тәрбиесіне үлесін аз тигізері анық. Алайда, ер адам нәпақа табумен қатар, бала тәрбиесі жауапкершілігінен босатылмайтынын айта кеткен жөн.

От анасы басым көпшілік уақытын балалардың жанында өткізгендіктен, олардың бойына анасынан көптеген қасиеттер сіңеді. Осы жағдаяттарды ескерген Алла елшісі (оған Алланың салауаты мен сәлемі болсын) сахаба Әбу Һурайрадан (Алла оған разы болсын) жеткен өзінің бір хадисінде былай дейді:

تُنْكَحُ المَرْأَةُ لِأَرْبَعٍ: لِمَالِهَا، وَلِحَسَبِهَا، وَلِجَمَالِهَا، وَلِدِينِهَا، فَاظْفَرْ بذَاتِ الدِّينِ تَرِبَتْ يَدَاكَ

*«Әйелге төрт қасиетіне қарап үйленеді: Байлығына, тегіне, сұлулығына және діні мен адамгершілігіне».* Осы сөзді әлдебір сахабасына айтып тұрған Алла елшісі (оған Алланың салауаты мен сәлемі болсын): *«Сен діні мен адамгершілігі жақсысына азу тісіңмен жармас, сонда екі қолың ұзарып, мақсатыңа жетесің», –* деп кеңес еткен.

Аталмыш хадистен ізгі жардың бала тәрбиесіндегі маңызды рөлін анық байқауға болады.

**Қисса**

Ханафи мәзһабының негізін қалаған аты әлемге әйгілі Әбу Ханифаның әкесі Сәбиттің өмірінен біздер үшін сабақ болатын мынадай бір өнегелі қисса бар.

Сәбит жастайынан иманын сақтаған, өте тақуа адам екен. Бірде арық бойында жуынып жатып, ағып келе жатқан алманы ұстап алады. Қызарып піскен алмаға қызығып, бірден жей бастайды. Сәлден соң «Бұл жемістің иесі бар шығар? Оның рұқсатын алмағаным қалай» деген ой келеді. Сөйтіп, алманың иесін іздеп, арық бойымен өрлеп келе жатып, бір баққа тап болады. Оның иесін іздеп тауып, алманы рұқсатсыз жегені үшін кешірім сұрайды. Бақ иесі де жай адам болмаса керек, Сәбитті сынап көру үшін: «Кешірім бере алмаймын. Қайткенде де разылығымды аламын десең, үш жыл менің үйімде қызмет етесің, арғысын тағы көрерміз», – дейді. Үш жыл қызмет еткеннен кейін Сәбит үйіне қайтуға рұқсат сұрайды. Сонда бағбан: «Енді бір шартымды орындасаң, разылығымды беремін», – дейді. Сәбит бұған да келіседі. Бағбан оған: «Менің көзі көрмейтін, құлағы естімейтін, қол-аяғы сал әрі мылқау қызым бар. Соған үйленесің», – деп шарт қояды. Сөйтіп, Сәбит пен бағбан қызының некесі қиылыпты. Бірақ қыз әкесі айтқандай емес, сап-сау әрі көрікті болып шығады. Сәбит қыздың әкесіне барып, мұның сырын сұрағанда: «Қызым ұят нәрселерге қарамайды, сондықтан соқыр дедім. Ұят, балағат әңгімелерді, өсек сөзді тыңдамайды, сондықтан керең дедім. Тыйым салынғанға қол созбайды, лас жерге бармайды, сондықтан да қол-аяғы сал дедім. Жаман сөз айтпайды, сондықтан мылқау дедім. Сен маған бір көргеннен-ақ ұнасаң да, үш жыл сынадым. Сенің адалдығыңа көз жеткізгеннен кейін, қызым екеуіңді бір-біріңе лайық көрдім», – деп жауап беріпті. Міне, осындай жандардың некесінен Әбу Ханифа секілді ұлы тұлға дүниеге келген екен.

Қасиетті Құранда Алла Тағала:

وَاعْلَمُواْ أَنَّمَا أَمْوَالُكُمْ وَأَوْلاَدُكُمْ فِتْنَةٌ وَأَنَّ اللّهَ عِندَهُ أَجْرٌ عَظِيمٌ

«**Негізінде. малдарыңды және балаларыңды сынақ деп біліңдер. Алланың қасында зор сыйлық бар**», («Әнфал» сүресі, 28-аят) – деп ескертеді.

Адамның дүние-мүлкі, жанұясы – ол үшін үлкен сынақ. Өйткені, Алла Тағала жанұямыздың шариғат шеңберін қаншалықты сақтайтынымыз жайында бізден есеп алады.

Пайғамбар (оған Алланың салауаты мен сәлемі болсын) хадисте былай деген:

كُلُّ مَوْلُوْدٍ يُوْلَدُ عَلَى الْفِطْرَةِ، فَأَبَوَاهُ يُهَوِّدَانِهِ أَوْ يُمَجِّسَانِهِ أَوْ يُنَصِّرَانِهِ

*«Әрбір туылған сәби фитрада («әуелгі таза болмыста» – яғни, еш нәрседен бейхабар пәк болып) туылады. Сосын оны әке-шешесі не яһуди қылады, не христиан қылады, не отқа табынушы қылады»* (имам Бұхари).

Омардың (Алла оған разы болсын) халифалығы кезінде бір адам оған баласын ертіп келіп: «Ей, мұсылмандардың әміршісі. Мынау менің ұлым. Өзіме қарсы шығып, жапа шектірді», – деп шағымданады. Омар балаға қарап: «Құдайдан қорықпайсын ба? Баланың әке-шешеге қарсы шыққанын кімнен көрдің? Ата-ананың ақысын білмеуші ме едің?» – деп ұрсады. Бала еш қаймықпастан: «Халифам, сіздің айтып тұрғаныңыз әке-шешенің ақысы. Ал, баланың ата-анасында ешқандай ақысы жоқ па?» – деп сұрайды. Омар: «Иә, ата-ананың мойнында баланың да ақысы бар. Ең әуелі үйленерде баласына ана болатын жақсы жар таңдауы тиіс. Тәрбиесіз қызға үйленсе, болашақта туылатын балаға қиянат жасаған болады. Баласы туылғанда, оған жақсы ат қоюы керек. Сосын ес білгенде, оған Алланың кітабы Құранды үйрету қажет», – деп санап береді. Мұны естіген бала: «Уа, мұсылмандардың әміршісі! Әкем жоғарыдағы айтқандарыңыздың ешбірін орындаған жоқ. Біріншіден, менің анамды құл базардан сатып алған. Оның өткен өмірі белгісіз. Екіншіден, маған қара қоңыз деген мағына білдіретін «Жуал» деген нақұрыс ат қойған. Үшіншіден, Құраннан бір әріп те үйретпеді», – деп өз уәжін айтады. Омар баланың әкесіне бұрылып: «Балаңның қиянат жасағанын айтып шағымданасың. Негізінде, сен оған қиянат жасағансың. Енді амал жоқ. Бар жолыңды тап», – деп шығарып салады.

Қазіргі таңда кейбір ата-аналар баласының жағымсыз қылықтары мен жүріс-тұрыстары туралы шағымданып, психологтардан ақыл-кеңес сұрап жатады. Бала – әке мен ананың көлеңкесі екенін ұмытпау керек. «Балапан ұяда не көрсе, ұшқанда соны іледі». Сәбиге туған кезден бастап жақсы тәрбие беру керек. Оның тыныш жағдайда өскені жөн. Оған қатты дауыс көрсетіп ұрсуға, жекуге, қорқытуға болмайды. Сондай-ақ, айқай-шу, төбелес, сияқты жағымсыз көріністер көрсетілмеуі тиіс. Мұндай әрекеттер баланың жүйкесіне теріс әсер етіп, оның ақыл-есінің кемуіне әкеп соғуы ықтимал. Алайда көп жағдайда ата-аналар баласының бойынан табылған кейбір келеңсіздіктердің себебі өздерінде екенін түсінбейді. Өздерінің сол қате-кемшіліктерін түсінбегендіктен де олар сәбилерінің неліктен сондай болып шыққанына кейін қайран қалады. Атақты имам Ғазали осы турасында мынадай құнды пікір қалдырған екен: «Баланың тәрбиесі ата-ананың алдында таза парақ секілді, қалаған нәрсеңді жаза аласың».

Қазіргі қоғамдағы әлеуметтік жағдай мен экономикалық тұрақсыздықты ескерер болсақ, кейбір ата-аналар таңнан кешке дейін жұмыста, тіпті кейбірі екі жерде жұмыс жасайды. Осындай сәтте бала тәрбиесіне уақыттың болмауын алға тартуы мүмкін. Бұл нәрсені ұрпақ тәрбиесіне салғырттық жасауға негізгі себеп не сылтау қылу дұрыс емес. Ата-баба тарихына көз жүгірстек, небір аумалы-төкпелі, қиын-қыстау замандар мен кезеңдерді бастан кешіргенін білеміз. Ол заманда да ұрпақ тәрбиесі назардан тыс қалған жоқ. Иманды, ұлтжанды, білімді, батыр әрі ақыл-парасаты мол ұлт тұлғалары дүниеге келді.

Баланың тәрбиесі мен білімін балабақша мен мектептегі ұстазға тапсыра салмай, ең алғашқы әрекетті жанашырлықпен өздері тарапынан болу керек екенін кейбіреулер түсінбей жатады.

Тақырыптың тұздығы ретінде тағы әйгілі Әбу Ханифаның бала тәрбиесіне қатысты мына оқиғасын айтып өтсек. Шариғат ілімінің негізін салушы, төл мазһабымыздың жетекшісі болған Имам Ағзам Әбу Ханифаның бүкіл ғұмыры исі мұсылманға игі өнеге десе болғандай.

Бірде Әбу Ханифаға баласын ертіп бір әйел келеді. Ол имамға баласының бір жағымсыз әдеті туралы шағым айтады. Айтуынша оның ұлы тәттіге өте құмар екен. Сол әдеттен тыс құмарлығының салдарынан тістері ауырып, түсуге айналыпты. Жанашыр ана Әбу Ханифадан осының амалын сұрай келген. Әйелдің әңгімесін естіген Әбу Ханифа аз-кем ойланып отырады. Сосын: «Сіз балаңызбен бірге қырық күннен кейін қайтып келіңіз», – дейді.

Арада қырық күн өткен соң әлгі әйел баласын ертіп ұлы ғұламаға қайта оралады. Шариғат білгірінен баяғы мәселенің жауабын сұрайды. Сонда Әбу Ханифа балаға қарап: «Ей, ұлым! Тәттіні көп жеме. Шынында тәттіні көп жесең, тісің ауыратын болады, басқа денсаулығыңа да зиян. Анаңды тыңда. Тәттіні көп жеме», – дейді.

Баланың анасы тағы бірдеңе айтар деген үмітпен ғалымның жүзіне қарайды. Бірақ ғалым барлық жауабым осы дегендей ишарат жасайды. Сонда баланың анасы: «Уа, мұсылмандардың имамы! Мен сізден нақты ақыл күткен едім. Қырық күн күттіріп қойғанда бар айтқан жауабыңыз осы ма сонда? Олай болса бұл жауабыңызды сол кезде айта салмадыңыз ба?» – деп кейістік білдіреді. Сонда Әбу Ханифа данышпан: «Уа, дін қарындасым! Сіз маған алғаш келгеніңізде өзім де тәттіні көп жейтін едім. Сондықтан да ол кезде балаға ақыл айта алмадым. Өзім тәттіні көп жеп тұрып, басқаға жеме десем, менікі нағыз екіжүзділік, жалғандық болар еді. Ондай сөзімнің балаға да әсері болмас еді. Сондықтан осы бала үшін өзім тәтті жеуді қырық күн доғардым. Сөйтіп барып балаңызға кеңес айттым», – деген екен.

Әрине, барлығымыз да балаларымыздың  әдепті болғанын, үлгілі  жүргенін қалаймыз. Сол үшін де үнемі тәртібін қадағалап, тәрбиелеп отыруға әрекет етеміз. Бірақ біздің бұл бағыттағы әрекеттеріміздің көбісі «кінәліні» жазалаудан ары аспай жатады. Жөнсіз қылығын байқай қалсақ, бас салып ұрысып немесе сотқарлығына сай «сыйлық» беріп жатамыз. Бірақ, баланы «таяқпен» тәрбиелеу – оның болмысының қалыптасуына кері әсері тигізері анық. Осы орайда, біз көп ескере бермейтін жеңіл тәрбие әдістері бар.

**Салиқалы ұрпақ тәрбиелеу – Алланың алдындағы мәртебені өсіреді**

Ата-ана жақсы білім беріп, Алланы таныту керек. Сахаба Омар (Алла оған разы болсын): «Баланың ең үлкен дұшпаны кім десеңдер, оған Алланы танытпаған, бұл дүниеде мәңгі өмір сүретіндей тәрбиелеген әке-шешесі», –деген екен.

Пайғамбарымыз (оған Алланың салауаты мен сәлемі болсын) балаға ең алдымен Жаратушысын танытуды өсиет етіп былай айтып кеткен:

اِفْتَحُوا عَلَى صِبْيَانِكُمْ أَوَّلَ كَلِمَةٍ بِلا إِلَهَ إِلَّا اللهُ وَلَقِّنُوهُمْ عِنْدَ المَوْتِ لَا إِلَهَ إِلَّا الله.

*«Перзенттеріңің алғашқы сөзін «Лә иләһә иллалламен» бастаңдар және өлер кезінде «Лә иләһә иллалланы» айту керектігін үйретіңдер»,* – деген.

Жалпы бала тәрбиесінде ислам дінінің қайнар бұлақтары – Құран мен пайғамбардың (оған Алланың салауаты мен сәлемі болсын) сүннетіне көп сүйену керек.

Сахаба Әбу Һурайрадан (Алла оған разы болсын) жеткен хадисте Алланың елшісі (оған Алланың салауаты мен сәлемі болсын) былай деп өсиет еткен:

إِذَا مَاتَ ابنُ آدم انْقَطَعَ عَنْهُ عَمَلُهُ إِلَّا مِنْ ثَلَاثٍ: صَدَقَةٍ جَارِيَةٍ، أو عِلْمٍ يُنْتَفَعُ بِهِ، أَوْ وَلَدٍ صَالِحٍ يَدْعُو لَهُ

*«Адам өлгенде оның үш нәрсесінен – тоқтаусыз садақасы (мысалы, құдық, көпір, медресе) немесе пайда келтіретін білімі (таратқан білімі) немесе артынан дұға қылатын игі жақсы баласынан басқа барлық амалы тоқтайды»* (имам Муслим).

Алла елшісі (оған Алланың салауаты мен сәлемі болсын) келесі бір хадисінде бала тәрбиесіне қатысты мынадай кеңес береді:

مَنْ وُلِدَ لَهُ وَلَدٌ فَلْيُحْسِنْ اِسْمَهُ وَأَدَبَهُ فَإِذَا بَلَغَ فَلْيُزَوِّجْهُ فَإِنْ بَلَغَ وَلَمْ يُزَوِّجْهُ فَأَصَابَ إِثْمًا فَإِنَّمَا إِثْمُهُ عَلَى أَبِيهِ.

*«Кімнің баласы туылса, оның есімін жақсы етіп қойсын, әдебін жақсартсын. Балиғатқа жеткен кезінде оны үйлендірсін. Егер балиғатқа жеткенде үйлендірмей, ол күнәға батса (яғни, зинақорлыққа барса), оның күнәсі әкесіне»*.

Егер ата-ана перзентін нағыз шынайы мұсылман етіп тәрбиелей алса, олардың баласы қияметте жәннат қақпасының алдында отырып: «Әке-шешем кірмесе, мен де кірмеймін», – деп, ата-анасына ақыретте өлшеусіз сый жасайтын болмақ. Ізгі ұрпақ тәрбиелегені үшін ата-анаға осы дүниеде де, ақыретте де үлкен құрмет, шексіз қошемет бар. Бірде қажылық кезінде бір әйел Пайғамбарға (оған Алланың салауаты мен сәлемі болсын) қолындағы нәрестесін көрсетіп: «Мынаған да қажылық жазыла ма?» – деп сұрайды. Сонда Алланың елшісі (оған Алланың салауаты мен сәлемі болсын) оған: *«Иә, ол үшін саған да үлкен сауап бар»*, – деп жауап берген.

**Кезкелген істе рұқсат сұрауға үйрету**

Бала ата-анасының жатын бөлмесіне рұқсат сұрап кіруі керек. Бұл туралы Алла Тағала былай бұйырады:

يَا أَيُّهَا الَّذِينَ آمَنُوا لِيَسْتَأْذِنكُمُ الَّذِينَ مَلَكَتْ أَيْمَانُكُمْ وَالَّذِينَ لَمْ يَبْلُغُوا الْحُلُمَ مِنكُمْ ثَلَاثَ مَرَّاتٍ ۚ مِّن قَبْلِ صَلَاةِ الْفَجْرِ وَحِينَ تَضَعُونَ ثِيَابَكُم مِّنَ الظَّهِيرَةِ وَمِن بَعْدِ صَلَاةِ الْعِشَاءِ ۚ ثَلَاثُ عَوْرَاتٍ لَّكُمْ ۚ لَيْسَ عَلَيْكُمْ وَلَا عَلَيْهِمْ جُنَاحٌ بَعْدَهُنَّ ۚ طَوَّافُونَ عَلَيْكُم بَعْضُكُمْ عَلَىٰ بَعْضٍ ۚ كَذَٰلِكَ يُبَيِّنُ اللَّهُ لَكُمُ الْآيَاتِ ۗ وَاللَّهُ عَلِيمٌ حَكِيمٌ

**«Ей, иман келтіргендер! Сендердің қол астыңдағылар және балиғат жасына жетпеген балалар сендерден үш жағдайда рұқсат сұрасын: таң намазының алдында, түсте киімдеріңді шешкен кездеріңде және құптан намазынан кейін. Осы үш уақыт сендер үшін ұятты. Осы уақытан басқа кездері рұқсатсыз кіруге сендерге де, оларға да еш айып жоқ, өйткені бір-бірлеріңе араласып жүресіңдер. Алла белгілерді сендерге осылайша баяндайды. Расында, Алла бәрін Білуші әрі аса Дана. Ал сендердің балаларың балиғат жасына толған кезде, өздерінен бұрынғылардың рұқсат сұрағандарындай рұқсат сұрап кіретін болсын. Алла Өз белгілерін сендерге осылайша баяндайды. Расында, Алла бәрін Білуші әрі аса Дана»** («Нұр» сүресі, 58-59-аяттар).

**Қарапайымдылыққа баулу**

Қарапайымдылық жайында айтар болсақ, баршамыз үшін Пайғамбардан (оған Алланың салауаты мен сәлемі болсын) асқан үлгі жоқ.

Ата-ананың есейген балаларын ерте жастан еңбек етуге үйретіп, өзінің құрдасындай тұтып, кей істерде ақылдасып, кеңесіп отырғаны жөн. Халық нақылында «Алтыға дейін бала деп көр, алтыдан кейін құлыңдай көр, он алтыда досыңдай көр» делінеді.

**Балаға деген мейірімділік**

Алла Тағаланың адамзатқа түсірген ең соңғы елшісі Мұхаммед (оған Алланың салауаты мен сәлемі болсын). күллі жаратылысқа әрбір істе көркем үлгі бола білді. Дәл Ол (оған Алланың салауаты мен сәлемі болсын) сияқты балажан, мейірбан адам болған емес.

Сахих хадистер жинақтарында Әбу Қатададан жеткізілген риуаятта Алланың елшісі (оған Алланың салауаты мен сәлемі болсын) қызы Зейнептің қызы Умәмәны көтеріп тұрып намаз оқыған. Сәждеге барғанда жерге қойып, тұрғанда қайтадан иығына салған.

Мүслім риуаят еткен хадисте сахабалар Алланың елшісі (оған Алланың салауаты мен сәлемі болсын) ойнап жатқан балаларға сәлем беретіндігі туралы айтылады.

Тағы бір сахаба Әнес ибн Мәлік (Алла оған разы болсын) былай дейді: «Мен Алланың елшісіне сегіз жасымнан бастап қызмет еттім. Ол мені бүлдірген нәрсем үшін ешқашан айыптаған емес. Үйіндегі кісілер мені айыптай қалса: «Қоя салыңдар. Болған нәрсе болды», – дейтін» (Бәйһақи риуаяты).

**Балаға мамандық таңдауда дұрыс бағдар беріп, адамзатқа пайдалы білімге бағыттау**

Ата-ана баласын тек би, патша боласың, жоғарғы лауазымды тұлға, сот, заңгер, есепші боласың деп материалдық қажеттілікті алғышарт ретінде көрсетіп тәрбиелеуі – олардың үлкен қателігі.

Хакім Абайдың:

«Адамның бір қызығы – бала деген,

Баланы оқытуды жек көрмедім.

Баламды медресеге біл деп бердім,

Қызмет қылсын, шен алсын деп бермедім» деп айтуының астарында үлкен даналық жатыр.

**Дұрыс орта, дос табуға жәрдемдесу**

Алғашқы кезеңде нәресте айналасындағы адамдарға еліктейді. Ал, 5-7 жастан бастап жаман мен жақсыны ұғына бастайды. Осы уақытта оған жақсы достар керек. «Ұлың өссе, ұлы жақсымен көрші бол, қызың өссе, қызы жақсымен көрші бол» деп қазақ тегін айтпаған. Достары мен араласатын ортаның бала өміріне әсері өте зор.

**Қисса**

Көне кітаптарда әке мен қызы туралы ой саларлық бір әңгіме баяндалады. Қыз ес білгелі әке шаңырағында өнеге көріп өседі. Әкесі қызының бойына бар ізгілікті сіңіреді. Әлі ойын баласы кезінде көршінің қызымен ойнауға барады. Әкесі мұнысын жақтырмайтын. Себебі, көрші төңірекке жаман аты шыққан кісі еді. Қызы: «Әке, мен ол қызбен тек ойнаймын. Ол сияқты өтірік сөйлемеймін. Сіздің әр кез шыншыл бол деген сөзіңіз жадымда», – деп ақталады. Сонда әкесі қызынан қора жанындағы көмір тасты алып келуді сұрайды. Әкесіне көмір тасты ұсынғанда: «Қызым, қолыңа қарашы! Көмірдің күйесі қолыңа жұғып қалыпты. Міне, осылайша жаман жолдастың жүріс-тұрысы адам бойына жұғады» – деп, өмірлік тәлім берген екен.

Перзентімізге қалай сөйлеуді және қалай киінуді үйретуден бастап, көпшілік орында өзін ұстауға дейін тәлім беру – ата-аналық парызымыз. «Ұят – ер азаматтың бойында болса жақсы, ал қыз баласында болса өте жақсы» деп жазылған дін кітаптарында. Өйткені, ер жігіттің оғаш әрекеті ерсі көрінгенімен, қыздың титтей ұятты қылығы сияқты сынға ұшырамайды.

Сонымен, бала тәрбиесінің басты ұстындарын былайша бөлуге болады.

Жаңа туылған нәрестеге мейлінше сүйіспеншілікпен, мейірім-шапағатпен, ыстық ықыласпен қарау керек.

Өзін-өзі ұстай білу, сабырлылық сезімін қалыптастыру. Қалауын орындату талабы нәрестенің бойында алғашқы кезеңнің өзінде-ақ пайда болады. Бірақ оның ырқына көне беруге болмайды.

Әсіресе, балаға жалған сөйлемеген жөн. Қандай жағдайда да ата-ананың баласына өтірік айтпауы қажет. Бұл туралы мынадай хадис бар. Абдулла ибн Амр (Алла оған разы болсын) былай дейді: «Бір күні үйімізде Алланың елшісі (оған Алланың салауаты мен сәлемі болсын) отырғанда анам: «Бері кел, бірдеңе беремін», – деп мені шақырып алды. Сонда Алланың елшісі (оған Алланың салауаты мен сәлемі болсын): «Оған не бермекші едің?» – деп сұрады. Анам: «Бір түйір құрма бермекші едім», – деді. Сонда Алланың елшісі (оған Алланың салауаты мен сәлемі болсын): *«Егер ештеңе бермегеніңде саған бір өтірік жазылар еді»*, – деді (Әбу Дәуіт риуаяты).

Алла Тағала баршамыздың шаңырағымыздағы ұл-қыздарымызды тура жолда тәрбиелеуге күш-қуат берсін! Оларға ізгі тәрбие беру жолында жәрдемдесетін бізге ізгі жұбайлар нәсіп етсін. Ізгі жандардан болуымызға өздерімізге тақуалық, білім және сабыр берсін деп сұраймыз!

Бүгінгі уағызымызды қасиетті Құранда келген Ибраһим (Алланың оған сәлемі болсын) пайғамбардың дұғасымен түйіндесек:

رَبِّ اجْعَلْنِي مُقِيمَ الصَّلاةِ وَمِنْ ذُرِّيَّتِي رَبَّنَا وَتَقَبَّلْ دُعَاءِ

**«Раббым! Мені және менің ұрпақтарымды намаз оқитындардың қатарынан қыл! Раббымыз, менің дұғамды қабыл ала гөр!»**

Дайындаған:

Ақтөбе облыстық орталық

«Нұрғасыр» мешітінің наиб имамы

Смағұлов Нұрбол Берікболұлы

**ТАҒДЫРҒА РАЗЫЛЫҚ ТАНЫТУ**

**19 мамыр 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Тағдыр – барша адам баласына ортақ түсінік. Адамзат өз өміріндегі орын алған түрлі жақсы, жаман әрекеттерді тағдырдың жазуы деп біледі. Тағдыр – Алладан. Қандай жағдай болмасын Алланың тағдырына разы болуымыз керек.

Лұқман Хәкім өзінің ұлына: «Мен саған Аллаға жақындататын және оның ашуынан алыстататын амалды өсиет етемін: Алла Тағалаға ешбір ортақ қоспай құлшылық жаса, саған ұнаса да, ұнамаса да Алланың тағдырына разы бол», – деген екен.

Яғни, Алла Тағаланың жазған тағдырына разы болу – бақытты өмір сүрудің кепілі десек те болады. Алла Тағала өз разылығының бір белгісі ретінде құлының тағдырына разы болуында екендігін қасиетті Құран Кәрімде «Бәийнә» сүресінің 8-аятында былай деп білдіреді:

"رضي الله عنهم ورضوا عند الله"

**«Алла оларға разы, олар да Аллаға разы болды».**

Қазақ халқында «Жазмыштан озмыш жоқ» деген өнегелі сөз бар. Бұл дегеніміз тағдырдың жазуынан асып кете алмайсың, тағдырдың басқа салғанын көресің дегенді меңзегені. Халық арасында адам баласының басына қандай да бір іс түссе, «тағдырдың жазуы» немесе «пешенеге жазылғаны сол» деп бір ауыз сөзбен түсіндіріп жатады. Осындай қиындық туған сәттерде тағдырға разы болып қана қоймай, сабыр танытудың өзі – құлшылық.

Құран Кәрімде «Әли Имран» сүресінің 146-аятында:

وَاللَّـهُ يُحِبُّ الصَّابِرِينَ

**«Алла сабырлыларды жақсы көреді»** десе, «Зумар» сүресінің 10-аятында:

إِنَّمَا يُوَفَّى الصَّابِرُونَ أَجْرَهُم بِغَيْرِ حِسَابٍ

**«Шын мәнінде, сабыр етушілерге сыйлықтары есепсіз беріледі»**, – деп айтылады.

Сабыр ету арқылы адам баласының бойында мойынсұну, көну, Алланың жазған тағдырына разылық таныту қасиеттері оянады. Алла Тағала пендесіне әрбір жағдайға шүкіршілік жасауды насихат етеді. Сол арқылы Алланың разылығына бөленіп, ризығының артатынын уәде етеді. Осы ретте мына төмендегі қиссаны келтіре кетсек:

Мұса (Оған Алланың сәлемі болсын) Алла Тағаламен тілдескен сәттерінің бірінде оған: «Әй, Мұса! Бір пенде менің тағдырыма разы болмай жатыр. Менімен қарсыласып жатыр», – дейді. Сонда Мұса (Оған Алланың сәлемі болсын): «Сенің тағдырыңа разы болмай жатқан ол қандай адам? Мен оны көргім келеді. Маған оны көрсетші», – деп Алладан сұрайды.

Алла Тағала Мұсаға (Оған Алланың сәлемі болсын) әлгі адамның отырған жерін айтады. Мұса (Оған Алланың сәлемі болсын) айтылған жерге барғанда, екі қолы мен екі аяғы жоқ адамды көреді. Мұса (Оған Алланың сәлемі болсын) әлгі адамды сыртынан біразға дейін бақылап тұрады. Бір сәтте әлгі адамның алдынан қымбат шапан киген, сұлу ат мінген бай кісі өтіп бара жатып, қолындағы қамшысын түсіріп алады. Бұйрық беріп үйренген, еңкейіп зат көтеріп көрмеген ол мүгедекке қарап, «алып бер анау қамшыны» деп бұйыра сөйлейді. Ол бейшара не қылсын, «өзің көріп тұрғандай аяқ-қолым жоқ, алып бере алмаймын мен» деп жауап қатады. Сол кезде бай: «Бұндай ғаріптікпен қалайша өмір сүріп жатсың?» – дейді. Сонда әлгі ғаріп: «Несібемді Алла жеткізіп, өмір сүрудемін», – дейді.

Әлгі бай кісі бұйрығының орындалмай қалғаны есіне түсіп, ашуланып, атынан түсіп қамшысын өзі алып, отырған ғаріптің басынан салып қалады. Кейін тағы ұрады, сөйтіп тоқтамастан шаршағанға дейін ұрады. Әлгі ғаріп не қашып та кете алмай, не қорғана алмай отыра береді. Қашуға аяғы жоқ, қорғануға қолы жоқ күйде еді.

Бірақ, әрбір таяқ тиген сайын көмекке адам шақырып, «көмек беріңдер» деудің орнына: «Иә, Алла, тәубе еттім, түсіндім. Иә, Алла мені кешіре гөр» деп қайталай берген екен. Осылайша, бай адам өз жөнімен кете барады.

Мұны бақылап тұрған Мұса (Оған Алланың сәлемі болсын) әлгі ғаріптің жанына келіп: «Таяқ жеген адамдар айналасынан көмек сұраушы еді, сен болсаң «Кешір Алла, тәубе еттім, түсіндім» деп кешірім сұраумен болдың. Не үшін олай айттың?» – деп сұрайды. Сонда әлгі ғаріп кісі: «Оның себебін білгің келсе мені тыңда», – деп әңгімесін бастайды.

Мен осы қалпымда дүниеге келгенмін, жүрерге аяғым жоқ, ұстауға қолым жоқ. Бірде түсімде Алла Тағала маған жәннатты көрсетті. Жәннатағы түрлі нығметтерді, оның кеңдігін, хор қыздарын, басқа да сөзбен жеткізіп айтуға келмес әдемілікті көріп: «Еее, дүниеде аз ғана сабыр етсем, осы күніме разы болсам, Алланың қалауымен жәннатқа барады екенмін», – деп, Алла Тағалаға және Оның берген тағдырына разы болдым. Арада біршама уақыт өткеннен кейін Алла Тағала маған түсімде жәһаннамды (тозақты) көрсетті. Ондағы азапты, сасық иісті, жалындаған отты, азаптаушы періштелерді көрдім. Сосын маған «дүниеден өткеннен кейін тозаққа түсіп қалуым да мүмкін екен ғой» деген ой келді.

Содан мен: «Иә, Раббым, жәннатты жаратып дұрыс қылған екенсің, алайда тозақты бекер жаратқан екенсің. Мен осы үкіміңе риза емеспін», – дедім. Сонда Алла Тағала маған: «Жәннаттың да, тозақтың да өз иелері бар», – деді. Ал, мен: «Иә, Алла Тағала, менің тозаққа түсіп қалуым мүмкін болса, егер тозақты жоқ етпесең, мен Саған разы емеспін», – дедім. Енді, міне, себепсізден-себепсіз таяқ жеп, зұлымдық көрген сәтте: «Ей, Аллам, сен Хикмет иесі екенсің ғой, мынандай зұлым адамдар тозаққа түседі екен ғой, енді ғана есім кірді деп тәубе еттім», – деп түсіндіреді ғаріп кісі.

Міне, сол таяқ жеген сәті ғаріп үшін азап болып көрінгенімен, ақыретте Алла Тағала ол кісінің ақысын алып береді. Залымдардың ісіне қарап, Алланы ғапыл деп ойламаңдар. Тағдырға разы болудың бір сыры осы. Оны ғаріп адамға хикметін сездіріп, көрсетіп қойды. Ол осылайша ғаріптігіне де, таяқ жегеніне де разы болды.

Сынақтардың артынан жақсылықтың болатынына кәміл сену керек. Сынаққа көркем сабыр ете білген пендесіне Алла Тағала міндетті түрде уәдесінде тұрып, жақсылық нәсіп етеді.

«Шарх» сүресінің 5-6 аяттарында осы жайлы:

فَإِنَّ مَعَ الْعُسْرِ يُسْرًا إِنَّ مَعَ الْعُسْرِ يُسْرً

**«Негізінде, ауырлықпен бірге жеңілдік бар. Шын мәнінде, қиыншылықпен бірге бір оңайлық бар»,** – делінген. Осы себепті мұсылман үшін сабыр ету – ең қайырлы амал. Және сабыр еткені үшін үлкен сауапқа ие болады.

Әбу Яхия Сухайб ибн Синан (Алла оған разы болсын) Алла елшісінің (оған Алланың салауаты мен сәлемі болсын) былай деп айтқанын жеткізеді: *«Мұсылманның жайына таң қаласың! Шындығында, оның кез келген жайында игілік бар және бұл мұсылманнан басқа ешкімге берілмеген: егер оған бір жақсылық келсе, ол Аллаға шүкірлік айтады және оның сол айтқанында игілік бар, ал егер оған бір қайғы келсе, ол оған да сабыр етеді, оның бұл ісі де өзіне игілік болып оралады»* (имам Мүслим).

Дәреже тұрғысынан разылық сабыр етуден жоғары тұрады. Яғни, тағдырға разы болу – мұсылманның рухани кемелденуінің белгісі. Тағдыр мәселесіне дендеп кіріп, оны басқаша түсініп жататындар да кездеседі.

Абдулла ибн Масғуд (Алла оған разы болсын) жеткізген хадисте Пайғамбарымыз (оған Алланың салауаты мен сәлемі болсын) былай дейді:

*«Сендердің әрбіріңнің ана құрсағында жаратылуларың қырық күннен тұрады. Ұрық алдымен (қырық күнде) тамшы, (қырық күнде) ұйыған қан, сонан соң (келесі қырық күнде) кесек ет болады. Осыдан кейін ана құрсағындағы балаға періште жіберіледі де, ол балаға жан беріп, төрт нәрсені белгілейді:1) ризығын; 2) қанша өмір сүретінін; 3) істейтін амалын; 4) бақытты не бақытсыз болатынын»*.

Кейбір адамдар осы және осыған ұқсас «әрбір пенденің тозақтағы немесе жұмақтағы орны белгілі» деген мағынадағы хадистерді оқығанда, «менің амалым, жұмақтық яки тозақтық екенім жазылып қойылған болса, несіне әуре болып амал етемін? Мен жұмаққа қанша тырыссам да, тағдырымда тозақтық деп жазылған болса, соңында бәрібір тозаққа түсемін ғой. Ал егер жұмақтық деп жазылған болса, қанша күнә істесем де соңында жұмаққа кірмеймін бе?! Онда амалдың қажеті жоқ» деген шайтани азғыруларға еріп жатады.

Осы жерде ескерілуі керек нәрсе – Алла Тағала пендесіне таңдау құқығын берген. Алла Тағала Өз құлдарына тозақ иелерінің немесе жұмақ  иелерінің амалдарын мәжбүрлеп істеткендіктен емес, керісінше, пенделердің Алла Тағала берген таңдау құқығын пайдалана отырып, қандай таңдау жасайтындығын білгендіктен, олардың тағдырын жазды.

Шындығында Алла пенделеріне зұлымдық етпейді. Бұл пенденің таңдау және қалау еркі бар екендігін білдіреді. Сонымен бірге, «Алла осыны қалап тұр» деу ғайыптан хабары бар сияқты сөйлеу боп табылады. Ол дұрыс емес. Себебі, тағдыр – Жаратушыға ғана мәлім ғайып іс. Күнә жасаушы және құлшылық етпейтін адам барлық кінәні тағдырға итеріп салады. Құран Кәрімде:

وَإِذَا فَعَلُوا فَاحِشَةً قَالُوا وَجَدْنَا عَلَيْهَا آبَاءَنَا وَاللَّـهُ أَمَرَنَا بِهَاۗ قُلْ إِنَّ اللَّـهَ لَا يَأْمُرُ بِالْفَحْشَاءِۖ أَتَقُولُونَ عَلَى اللَّـهِ مَا لَا تَعْلَمُونَ

«**Имансыздар жиіркенішті іс жасаған кезде: Аталарымызды осылай жасайтынын көрдік әрі бізге мұны Алла бұйырды, - дейді. Айт: Анығында, Алла жиіркенішті іске бұйырмайды. Өздерің білмейтін нәрсені Аллаға жала етіп таңасыңдар ма деп»,** – деп ашық ескертіледі («Ағраф» сүресі, 28-аят).

Тағдыр – адам баласының ақылы танып біле алмайтын ғайып іс. Бірде тағдыр жайлы сөз таластырып отырған сахабаларын көріп, Пайғамбарымыз (оған Алланың салауаты мен сәлемі болсын) қатты ашулы күйде орталарына келді. Сосын: *«Сендер осыған әмір етілдіңдер ме? Әлде мен сендерге осы жайтты алып келдім бе? Ақиқатында, сендерден алдыңғы үмбеттердің түбіне тағдыр төңірегінде тартыс жетті. Мен сендерге бұл жайлы талас-тартыс жасауды үзілді-кесілді тыйым саламын»*, – деген (Тирмизи риуаяты).

Сахабалар да мұнан кейін тағдыр жайлы сөз таластырмайтын болды. Тіпті, Пайғамбарымыз (оған Алланың салауаты мен сәлемі болсын) дүние салғаннан кейін де бұл тақырыпты қозғамаған. Әзіреті Әлиден (Алла оған разы болсын) тағдыр жайлы сұраған кісіге: «Терең теңіз, түбіне жете алмайсың», –деп жауап береді. Екінші рет қайта сұрағанда: «Қараңғы жол, онымен жүрме», – дейді. Үшінші рет сұрағанда: «Тағдыр – Алланың сыры, оны тінтіп әуре болма», – деген екен.

Белгілі имам Тахауи болса тағдыр жайлы былай деп сөз қалдырған: «Ғылым екі түрлі: бір ғылым – жұрт арасында бар ғылым. Екінші ғылым – халық арасында жоқ ғылым. Бар ғылымды мойындамау – күпірлік. Жоқ ғылымды білемін деу де – күпірлік. Бар ғылымды қабылдамайынша және жоқ ғылымда тастамайынша, адамның иманы кемелденбейді».

Әрбір пенде өз жолын өзі таңдайды. Бұл турасында Алла Тағала «Кәһф» сүресінің 29-аятында:

**فَـمَـنْ شَــــاءَ فـَلـْيـُؤْمـِنْ وَمـَنْ شَــــاءَ فـَلـْيـَكـْفــُرْ**

**«Кім қаласа иман келтірсін, кім қаласа кәпір болсын»**, – десе, «Инсан» сүресінің 3-аятында:

**إِنّــَا هَـدَيـْنــَاهُ السـّـَبـِيـلَ إِمــَّا شَــاكــِرًا وَإِمــَّا كَـفــــــُورًا**

«**Расында, оған тура жол көрсеттік. Мейлі шүкірлік қылсын, мейлі қарсы келсін»**, – деген.

Мұса (Оған Алланың сәлемі болсын): «Уа, Раббым! Ең жек көретін құлың кім?» – деп сұрағанда, Алла Тағала: «Бір құлым менен қайырлысын сұрап, Мен оған қайырлы үкім бергенімде, оған разылық көрсетпеген құл», – деп жауап берген екен.

Ислам ғалымдары адамның тағдырын ерікті және еріксіз тағдыр деп екіге бөледі. Адамның еркінен тыс тағдырға оның қай елде, қандай отбасыда туылуы, еркек немесе әйел болуы, қай ұлттың өкілі болуы, ауруға шалдығуы, т.б. нәрселер кіреді. Мұның барлығы адам баласы жаратылмай тұрып, Ләухул махфузда жазылып қойылған. Жоғарыда аталған нәрселер пенденің еркінен тыс, оған таңдау берілген дүниелер болмағандықтан, пенде Алланың алдында аталмыш дүниелерге қатысты жауапқа тартылмайды. Яғни, Алла Тағала оған «не үшін қазақ немесе араб болып туылдың, не үшін қыз болып туылдың, не үшін ауруға шалдықтың» деген сұрақтар қоймайды. Өйткені бұл дүниелер адамның өз еркімен таңдап алған нәрселері емес. Адам тағдырының ерікті түріне – оның иманға келу-келмеуі, Алланың бұйрықтарына бойсұнып немесе қарсы өмір сүруі, басына түскен қиыншылықтарға сабыр етуі, жақсылықтарға шүкіршілік етуі, тұрмыстық жағдайына разы болуы секілді пендеге таңдау берілген тұстары кіреді.

Алланың сүйікті құлы болу, оның разылығын алу – баршамыздың арманымыз. Олай болса, Алланың тағдырына разы болып, шүкіршілік етуіміз керек. Алла Тағала бізді тағдырына разы болған, Өзінің разылығына ие болған құлдарының қатарынан етсін! Әмин!

**ИМАМ АҒЗАМ ӘБУ ХАНИФАНЫҢ ӨМІРІ МЕН ӨНЕГЕЛІ ӨСИЕТТЕРІ**

**26 мамыр 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Имам Ағзам Әбу Ханифа (Алла ол кісіні рақымына алсын) – Ислам құқығындағы аят-хадистер мен діндегі басқа да шариғи негіздер аясында ижтиһад жасап, үкім шығаруда сіңірген еңбегі зор, бүкіл Ислам әлеміне белгілі шоқтығы биік тұлға. Оның негізгі аты-жөні – Нұғман ибн Сәбит. Ал, Әбу Ханифа (Ханифаның әкесі) лақаб аты болғанымен, ол кісінің Ханифа есімді перзенті болмағандығы, тіпті Хаммад атты ұлынан басқа баласы болмағаны белгілі. Ендеше, бұл атау қайдан келді дейтін болсақ, ирактықтар арасында «ханифа» деген атаумен белгілі сия сауытты үнемі өзімен алып жүргендіктен немесе «ханифа» сөзінің тілдік мағынасын негізге алып, «туралықтан айнымайтын» кісі болғандықтан, «туралықтың әкесі» деген мағынаны білдіретін осы бір атқа ие болғандығы айтылады. Олай болса, бұл атты оның шын есімі емес, лақап аты немесе сипаты ретінде қабылдауымыз керек.

Имам Ағзам Әбу Ханифа негізін қалап, шәкірттері әрі қарай жетілдіріп, бүкіл Ислам жұртына таралуына себеп болған құқықтық мектеп – оның осы бір лақап атымен аталып «Ханафи» мазһабы деген атқа ие болған. Сондай-ақ, оның есімінің жанына «Ұлы Имам» деген мағынаны білдіретін «Имам Ағзам» атауының қосылып айтылуы да ол кісінің өз замандастары арасындағы беделінің жоғары болғандығын көрсетеді.

Имам Әбу Ханифа һижри жылсанағаы бойынша 80 жылы (м. 699 ж.) Куфа қаласында дүниеге келіп, 150 жылы (м. 767 ж.) Бағдат қаласында көз жұмған. Имам Ағзамның ата-бабалары Әмудария өзені жағалауындағы Тирмиз бен Хорасанда ертеректе болған Наса қалаларында өмір сүрген. Олар парсы әулетінен шыққан. Әйтсе де, кейбір деректерде оның түркі текті екені жайлы да айтылады. Ұлық төрт халифа кезінде Ислам діні парсы елдеріне тарай бастады. Исламға қарсы шығып, тұтқынға алынған дінсіздер ішінде Әбу Ханифаның бабасы да болған деседі. Кейінірек ол Исламның шынайы дін екенін түсініп, мұсылман болады. Сол себепті ол тұтқыннан босатылып, үйіне жіберіледі. Отбасына аман-есен оралған бабасы Исламды тереңінен түсініп, балаларын да Исламға сәйкес тәрбиелейді, болашақтағы ұрпағының барлығы Исламның ақ жолында дүниеге келулерін тілейді. Хазіреті Әли ибн Әбу Талибтің (Алла оған разы болсын) халифалығы кезінде олар Хорасаннан Куфа қаласына қоныс аударады. Бабасы ұлы Сәбитті хазіреті Әлидің (Алла оған разы болсын) құзырына ертіп барып, бата сұрайды. Хазіреті Әли (Алла оған разы болсын): «Алла Тағала балаңызға және оның болашақ ұрпақтарына мол береке берсін», – деп дұға етеді. Атасының тілегі және халифаның дұғасы қабыл болып, ұрпағынан иманды да тақуа ғалым Әбу Ханифа дүниеге келеді.

Имам Ағзам Әбу Ханифаның өзін ілімге арнауы, өмірін ілім үйренумен және оны басқаларға үйретіп, шәкірт тәрбиелеумен өткізуі, осы жолдағы шынайы ниеті мен қажырлы еңбегі ол кісінің Ислам тарихында есімі алтын әріптермен жазылуына себеп болды. Ғұлама жайлы оның замандастары да, тәлімін алған шәкірттері де, оның ілімінен сусындаған кейінгі көптеген ғалымдар да тек қана ізгі пікірде болған. Ұлық имамның ұстаздық келбетін, тақуалық бейнесін түсіну мақсатында сондай пікірлердің бірнешеуіне тоқталғанымыз жөн болар.

Әбу Юсуф (Алла оны рақымына алсын) ұстазы туралы: «Бет пішіні және дене бітімі жөнінен ол әдемі еді. Сөзге өте шешен, дәлел келтіруге өте ұста, тілі жұмсақ болатын. Дәрісіне қатысқан кез келген адам оның ілім үйрету әдісінен ләззат алатын. Ол шәкірттерінің шариғат мәселелерін терең түсінетін ғалым болуларына көп көңіл бөлді. Оларға жұмсаған күш-қайраты соншалық, ол кісіден дәріс алған кез-келген адамның әйгілі ғалым болуы оңай еді», – деп еске алады.

Имам Шафиғи (Алла оны рақымына алсын) Әбу Ханифа жайында «Адамдар фиқһ ғылымында Әбу Ханифаға қарыздар. Кімде-кім Әбу Ханифаның кітаптарын оқымаса, ғылымға бойламағаны және фиқһ ғалымы болмағаны», – дейді.

Әбу Жағфар ар-Рази (Алла оны рақымына алсын): «Мен Әбу Ханифадан артық ғалым әрі тақуа адамды кезіктірмедім», – десе, Жағфар ибн Раийғ (р.а.): «Мен Әбу Ханифамен бес жыл бірге тұрдым. Одан аз сөзді жанды көрмедім. Ал одан бір нәрсе жайлы сұралса, ол ашылып, сел тәрізді ағылар еді», – деп еске алады.

Иазид (Алла оны рақымына алсын) «Тақуалық пен парасаттылықта Әбу Ханифаға тең келетін адамды көрмедім», – десе, Әбу Асим Нубәйл (Алла оны рақымына алсын): «Әбу Ханифа намазды қадалып көп оқығандығы үшін, көпшілік оны «қазық» деп атап кеткен», – дейді.

Уакиғ (Алла оны рақымына алсын): «Әбу Ханифа (р.а.) аманатқа өте адал, аса ұлық Алла Тағаланың есімін жүрегінің түкпірінде сақтайтын. Сондықтан да ол кез-келген жағдайда Алла разылығын бірінші орынға қоятын. Имам Ағзам Әбу Ханифа Алла Тағала үшін қылыш азабын көруге де дайын еді», – дейді.

Мәккий (Алла оны рақымына алсын): «Куфалықтармен бірге болдым, араларынан Әбу Ханифадан өткен тақуаны көрмедім», – десе, Яхия әл-Қатған (Алла оны рақымына алсын): «Әбу Ханифаның жүзіне қарап, Алланың шынайы пендесі екенін байқадым», – дейді.

Хасан ибн Салих (р.а.): «Әбу Ханифа (р.а.) аса тақуалығына байланысты харам істерге жоламайтын, күмәнді нәрсеге де қол сұқпайтын, ол кісідей өзіне, біліміне өте сақ адамды көрмедім», – деген.

Фудайл ибн Ияд (Алла оны рақымына алсын): «Әбу Ханифа (р.а.) фиқһ ғалымы, тақуалығымен ардақты, келгендерге тапқанын беретін жомарт, күндіз-түні дәріс беруден жалықпайтын, түнді ғибадатпен өткізетін, аз сөзді, егер бір халал-харам мәселесі туралы айту керек болса, ақиқатына көз жеткізіп түсіндіретін», – деген екен.

Қази Шурак (Алла оны рақымына алсын): «Әбу Ханифа фиқһты терең меңгерген, әр ісі көңілге қонымды, шәкірттерге білім беруде аса шыдамды, шәкірт білім алып болғанша оған жан–жақты көмек көрсететін адам еді. Шәкірті оқуды бітірсе, оған: «Сен енді халал мен харамды, дұрыс пен бұрысты ажырата алатын, таусылмас үлкен байлыққа жеттің», – дейтін. Ұстаздары мен құрметті адамдар алдында көп сөйлемейтін», – дейді.

Имам Зуфар (Алла оны рақымына алсын): «Мен Әбу Ханифамен жиырма жылдай бірге болдым. Өмірімде ол кісіден артық мейірімді, жомарт кісіні көрмедім. Құдай үшін өзін аямайтын, күні бойы біліммен шұғылданып, тағылым беретін, түрлі мәселелелерді талқылап жауабын айтатын, ғылыми мәжілістерден қолы босай қалса, сырқаттардың көңілін сұрауға баратын, жаназаға қатысатын немесе бір бейшараның қажеті үшін уақытын жұмсайтын немесе достарының хал-жағдайын білетін. Ал, түнді ғибадаттармен, намаз, Құран Қәрім оқумен өткізетін. Бұл амалдарды дүниеден қайтқанша ұстанды», – деп еске алады.

Абдулла ибн Мүбарәк (Алла оны рақымына алсын): «Имам деген атқа Әбу Ханифадан артық лайық кісі жоқ. Өйткені, ол өте тақуа ғалым еді. Ол көрегендігі, қабілеттілігі, парасаттылығы арқасында фиқһ іліміне жол салды», – деп әділ бағасын береді.

**Ғұлама ғұмырынан ғибраттар**

Имам Ағзам Куфаның орталық мешітінде жұма күндері уағыз айтатын. Бір күні жұмадан соң оған бір құл келіп: «Ұстаз, сізге өтініш. Құлды азат етудің артықшылығы мен сауабы туралы да уағыз айтыңызшы. Мүмкін қожамның көңілі жібіп, мені азат етер», – дейді. Әбу Ханифа: «Жарайды, сен айтқаныңдай болсын», – деп шығарып салады. (Ол кез құлдық заманы болатын). Келесі жұма да келіп жетеді. Бірақ, Имам Ағзам уағызын басқа тақырыпқа арнайды. Тағы бір жұма өтеді. Құлдың өтініші тағы орындалмай қалады. Үшінші жұмада Әбу Ханифа құлды азат ету және оның мән-маңызы мен артықшылығы туралы тартымды да әсерлі уағыз айтады.

Жұмадан соң әлгі құлдың қожасы келіп: «Ұстаз, куә болыңыз. Алла разылығы үшін құлымды азат еттім», – дейді. Әбу Ханифа: «Алла сізге разы болып, істеген ізгі амалыңызды сауаптан жазғай», – деп батасын береді.

Бостандық алған құл Имам Ағзамға рахметін айта келе: «Ұстаз, бір сұрағым бар. Екі апта бұрын айтқан өтінішімді неге бүгін ғана орындадыңыз?» – деп сұрайды.

Сонда Әбу Ханифа: «Ол күні құл азат етуге жететін ақшам жоқ еді. Сол үшін екі апта бойы ақшамды жинадым. Базардан құл сатып алып, оны азат еттім. Содан рухани жеңілдік пен әлдеқандай рахатты сезіндім. Бұл амалды өзім істемей тұрып басқаға бұйырғанымда, оның ешқандай әсері болмас еді, қожаң да саған азаттық бермес еді», – деген екен. Әбу Ханифаның өнегелі өмірінде бұл тәріздес оқиғалар өте көп орын алған. Кез келген үкімді тереңнен толғатып барып айтқан ғұлама алдымен сол сөзіне өзі амал ететін болған.

Имам Әбу Ханифа аса жомарт, кеңпейіл, өте адал кісі болған. Көпшілік оның сауда-саттықтағы сипатын Әбу Бәкірге (Алла оған разы болсын) ұқсататын. Ол пайданы ойлап, өзгелердің аңғалдығын пайдаланбайтын. Өз пайдасын қалай қорғаса, өзгелерді де солай қорғайтын. Кедейлерге мейлінше көмектесуге тырысатын. Бірде Әбу Ханифа Куфа қаласындағы дүкенінде сауда жасап тұрғанда, бір әйел жібек көйлек әкеліп, Әбу Ханифаға көрсетіп, сатпақ ниетін білдіреді.

Әйел сөзін: «Бағасы жүз дирһам», – деп бастайды. Әбу Ханифа оған: «Асықпаңыз! Бұның бағасы қымбат. Сіз аз сұрап тұрсыз», – дейді. Әйел болса: «Маған жүз де жетеді», – дейді. Әбу Ханифа: «Жүз дирһам аз, көбірек сұраңыз», – дейді оған. «Сіз мені мазақ етіп тұрсыз ба?! Ал, онда екі жүзге алыңыз», – дейді әйел ренжіп. Әбу Ханифа: «Жоқ, мазақ еткені несі. Сіздің ақ көңілдігіңізді пайдаланып, көйлекті өз бағасынан арзанға сатып алатын болсам, ақыретте Аллаға не айтамын?! Сенбесеңіз, білетін біреуді шақырып, бағасын сұраңыз», – дейді Әбу Ханифа.

Әйел жөн білетін біреуді шақырып, көйлектің қанша тұратынын сұрайды. Олар көйлектің бес жүз дирһам тұратынын айтады. Сөйтіп, Әбу Ханифа көйлекті бес жүзге сатып алатын болады. Ақшасын санап жатқанда әйелдің көзінен жасаурап, имамға: «Сіз маған көп көмектестіңіз. Бұл менің үйлену тойында киген көйлегім еді. Қазір қаражаттан қысылып жүрміз. Бала-шағам екі күннен бері ыстық тамақ ішкен жоқ. Сататын артық нәрсеміз де қалмады. Лажсыз көйлегімді сатуға тура келді. Бұл ақша мүшкіл халімізді біраз жеңілдететін болды. Сізге рахмет, өміріңіз ұзақ болғай», – деп ризашылық білдіреді. Әйел мұңын түсінген Әбу Ханифа бес жүз дирһамның үстіне сатып алған көйлекті де оған тарту етіп жібереді.

Имам Ағзам Әбу Ханифа тек іліммен ғана шектелмей, оны амалға асыруда да өте ыждағатты болды. **«Расында, Алла Тағаладан құлдарының арасында тек ғалымдар ғана шын именіп, ұлықтайды»,** («Фатыр» сүресі, 28-аят) деген аятты іс жүзінде дәлелдеді.Соның нәтижесінде Алла Тағала «Бақара» сүресінің 282-аятында: **«Алланың әмірлерін орындап, тыйымдарынан тыйылып, тақлуалықты ұстаныңдар! Алла сендерге дүние мен ақырет бақытына жеткізетін пайдалы ілімді береді**», - деп уәде еткендей мол ілімге ие болды.

Имам Ағзам Әбу Ханифа Пайғамбарымыз (оған Алланың салауаты мен сәлемі болсын) ең жоғары дәрежедегі адамдар ретінде сипаттаған, Алла Тағала өзіне ілім де, байлық та берген және соны ізгілік жолында сарп еткен жандардың қатарында болды. Себебі, Жаратушы Иеміздің «**Алла Тағала сендердің араларыңнан шынайы иман келтіргендер мен ілім берілгендердің дәрежелерін көтереді**» («Мужәдәлә» сүресі, 11-аят) деген де уәдесі бар.

**ЗИНАҚОРЛЫҚТЫҢ ЗАРДАПТАРЫ**

**2 маусым 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Қоғамды іштен шірітетін, мұсылманды адал жолынан айнытып, күнәһар ететін кеселдің бірі – зинақорлық. Алла Тағала «Исра» сүресінің 32-аятында:

﴿وَلاَ تَقْرَبُواْ الزِّنَى إِنَّهُ كَانَ فَاحِشَةً وَسَاء سَبِيلاً﴾

**«Және зинаға жақындамаңдар! Расында, ол – бір азғындық және жаман жол»**, – деп ескерткен. Аятта Жаратушы Иеміздің «зина жасамаңдар» демей, «зинаға жақындамаңдар, жоламаңдар» деуі қатаң ескерту әрі сақтандыру ретінде қабылдануы тиіс. Шынайы мұсылмандар түбі зина жасауға алып келетін іс-әрекеттердің барлығынан тыйылуы керек. Әлі үйленбеген екі жастың оңаша қалуына рұқсат жоқтығы, бөтен әйел баласына қайта-қайта қарағыштамау секілді тыйымдар осындай күнәнің алдын алуды мақсат етуде. «Фұрқан» сүресінің 68-аятында

وَالَّذِينَ لَا يَدْعُونَ مَعَ اللَّهِ إِلَهاً آخَرَ وَلَا يَقْتُلُونَ النَّفْسَ الَّتِي حَرَّمَ اللَّهُ إِلَّا بِالْحَقِّ وَلَا يَزْنُونَ

**«Олар (мүміндер) Алламен бірге басқа құдай шақырмайды, құқықтары болмаса Алла тыйымына қарсы кісі өлтірмейді әрі зинақорлыққа да бармайды»** делінген ескертуде шынайы мүміндердің ерекшеліктері аталған.

Яғни, бұл Құран аяттарында мұсылман үшін зина жасауға ашық әрі анық түрде тыйым салынған.

Хадистерге келсек, Аллаға ақ-адал құл болуға шақырған ардақты Пайғамбарымыз да (оған Алланың салауаты мен сәлемі болсын) үмбетін ойнастық жасаудан қатаң тыйған. Әр мұсылманның санасына зина жасаудың анық арсыздық екенін шегелеген.

**عَنْ أَبِي هُرَيْرَةَ رَضِيَ اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ:» لَا يَزْنِي الزَّانِي حِينَ يَزْنِي وَهُوَ مُؤْمِنٌ، وَلَا يَسْرِقُ السَّارِقُ حِينَ يَسْرِقُ وَهُوَ مُؤْمِنٌ، وَلَا يَشْرَبُ الْخَمْرَ حِينَ يَشْرَبُهَا وَهُوَ مُؤْمِنٌ**

**. رَوَاهُ الشَّيْخَانِ وَأَبُو دَاوُد وَالتِّرْمِذِيُّ وَالنَّسَائِيُّ.**

Әбу Һурайра (Алла оған разы болсын) риуаят еткен хадисте Алла елшісі (оған Алланың салауаты мен сәлемі болсын) былай дейді: *«Зинақор зина жасағанда иманды емес, ұрлықшы ұрлық істеп жатқанда иманды емес, арақ ішуші арақ ішіп жатқан кезде иманды емес».* (Бұхари, Мүслім, Әбу Дәуіт, Термези, Нәсәилер риуаят еткен).

Нәсәидің риуаятында: *«Осы күнәларды істесе, ол мұсылман мойнынан Ислам дінінің жібін алып тастағандай болады. Егер күнәға қайтпайтындай болып шынайы тәубе жасаса ғана Алла оны кешіреді»* деген қосымша келеді.

Тағы бір хадисте былай делінеді.

**عَنْ أَبِي هُرَيْرَةَ رَضِيَ اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: »إذَا زَنَى الرَّجُلُ أُخْرِجَ مِنْهُ الْإِيمَانُ وَكَانَ عَلَيْهِ كَالظُّلَّةِ فَإِذَا أَقْلَعَ رَجَعَ إلَيْهِ الْإِيمَانُ«.رَوَاهُ أَبُو دَاوُد.**

*«Пенде зина жасағанда, одан иман шығып кетеді де (оның үстінде) шатыр сияқты болып тұрады. Ал, одан (зинадан) ажырағанда, (яғни, мүлде тыйылғанда) оған иман қайтып келеді»* (Әбу Дәуіт, Термизи риуаят еткен).

Зинақорлық – үлкен күнә. Сондай-ақ, бұл күнәні жасы ұлғайып, ақсақалдық межеге жеткен жандардың жасауы тіптен сорақы саналып, Құдай Тағаланың қаһарын тудыратыны да хадистерде келеді.

**عَنْ أَبِي هُرَيْرَةَ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: »ثَلَاثَةٌ لَا يُكَلِّمُهُمْ اللَّهُ يَوْمَ الْقِيَامَةِ وَلَا يُزَكِّيهِمْ وَلَا يَنْظُرُ إلَيْهِمْ وَلَهُمْ عَذَابٌ أَلِيمٌ: شَيْخٌ زَانٍ، وَمَلِكٌ كَذَّابٌ، وَعَائِلٌ - أَيْ فَقِيرٌ - مُسْتَكْبِرٌ«. رَوَاهُ مُسْلِمٌ وَأَحْمَدُ وَالنَّسَائِيُّ.**

*«Қиямет күні Алла үш түрлі пендемен сөйлеспейді әрі оларды ақтамайды және оларға назарын да салмайды һәм оларға күйзелтуші азап болады. Олар: зинақор шал, өтірікші патша, тәкаппар-кердең кедей» (Мүслим риуаят еткен).*

**عَنْ أَبِي هُرَيْرَةَ رَضِيَ اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: »أَرْبَعَةٌ يُبْغِضُهُمْ اللَّهُ: الْبَيَّاعُ الْحَلَّافُ، وَالْفَقِيرُ الْمُخْتَالُ، وَالشَّيْخُ الزَّانِي، وَالْإِمَامُ الْجَائِرُ«. رَوَاهُ النَّسَائِيُّ وَابْنُ حِبَّانَ.**

Әбу Һурайрадан (Алла оған разы болсын) жеткен тағы бір хадисте Алла Елшісі (оған Алланың салауаты мен сәлемі болсын) былай дейді: *«Алла төрт адамды жек көреді, олар: ант ішкіш саудагер, айламен пайда табуға тырысатын пақыр, зинақор шал және қатыгез әмірші»* (Нәсәи риуаят еткен).

Байқап отырсақ, зинақорлық туралы айтылған хадистер де аз емес. Оның бәрінде де зинаның өте бір ұятсыздық һәм арсыздық екені, мүмкіндігінше оған жоламау қажеттігі ескертілген.

Зинақорлықтан сақтандырған ізгілердің даналық сөздері мен насихаттары жетерлік. Айталық, Лұқпан Хәкім ұлына айтқан өсиеттерінің бірінде: «Ұлым, нәпсіңе ие бол, себебі нәпсінің қалауы мен құштарлығы, әуестігі болады. Бұлардың дегенін жасай берсең, азғындатып жібереді», – десе, хазірет Омар (Алла оған разы болсын): «Жамандыққа жақындамау оны жасап, тәубемен тазалағаннан артық», – деп насихат етеді. Ол нәпсіні тежеу мақсатында өлімді жиі еске алатын болған. Жастау кезінде өлімді есіне салып тұратын бір кісіні жалдаған деседі. Шашына ақ түскенін көргенде оны босатып, «мына ақ шаш маған өлімді есіме салып тұрады» дейді. Абай атамыз да адам бос жүргенде көңіл азатынын меңзеп, «Тамағы тоқтық, жұмысы жоқтық, аздырар адам баласын» деп сақтандырған. Осы орайда, Жаратушы Иемен байланысты күшейту, жалғыз жүрмеуге тырысу, ауыздан зікір, салауаттарды да үнемі тастамай айтып жүру, жиі ораза ұстап, күнәдан барынша сақтану да тақуа кісілер берген кеңестер қатарын құрайды.

Тақырыпқа қатысты мына бір ғибратты оқиғаны келтірейік. Сахаба Әбу Умәмә (Алла оған разы болсын) риуаят етеді: «Бір күні бір жас жігіт пайғамбарымызға (оған Алланың салауаты мен сәлемі болсын) келіп: «Уа, Алланың елшісі, маған зинақорлық жасауға рұқсат бересіз бе?» – деді. Сахабалар оған айқайлап ұрыса бастады. Сонда пайғамбарымыз (оған Алланың салауаты мен сәлемі болсын): «Оны маған жақындатыңдар!» – деді. Ол жақындап, дәл алдына жайғасты. Пайғамбарымыз (оған Алланың салауаты мен сәлемі болсын) оған: – Зинақорлықты анаң үшін қалайсың ба? – деді. – Алла мені жолыңа құрбан етсін! Жоқ, қаламаймын! – Адамдар да сен секілді. Аналары үшін оны қаламайды. Ал, қызың үшін қалайсың ба? – Алла мені жолыңа құрбан етсін! Жоқ, қаламаймын! – Адамдар да сен секілді. Қыздары үшін оны қаламайды. Әлде апа-қарындасыңа қалайсың ба? – деп тағы да сұраған екен. Ибн Ауфтың (Алла оған разы болсын) риуаятында бұған тәте, нағашы апаларын да қосып сұрағаны айтылады. Әрбір сұраққа әлгі жігіт: «Алла мені жолыңа құрбан етсін! Жоқ!» – деп жауап береді.

Пайғамбарымыз (оған Алланың салауаты мен сәлемі болсын) болса «Жұрт да сен секілді, ешқайсысы қаламайды», – деген. Хадистің екі риуаятында да былай делінеді: «Соңында Пайғамбарымыз (оған Алланың салауаты мен сәлемі болсын) қолын әлгі жігіттің көкірегіне қойып: *«Уа, Алла Тағалам, мұның жүрегін тазарт, күнәсын кешір және әуретін сақта!»* деп дұға жасады. Кейін ол жігіт ең ұятты сахабаға айналады. Пайғамбарымыз ол жас сахабасын өзі ақ некемен үйлендіреді».

Халқымыз ұрпағын тазалық пен имандылыққа тәрбиелегендіктен, ел ішін күнә жайлауын қаламаған. Құнанбай ойнастыққа барған Қодар мен Қамқаны жұрт көзінше қатаң жазалағаны сондықтан. «Қызға қырық үйден тыйым, Қала берді, қара құлдан тыйым», «Арсыз болса, қыз жаман, Ақылсыз болса, ұл жаман», «Мал сақтама, ар сақта», «Малым – жаным садағасы, Жаным – арым садағасы» және т.б. Міне, бұл мақал-мәтелдердің бәрі де жастың ары мен тектілігін сақтауға бағытталған. Арсыздықтың сүйекке таңба екенін ұрпақ жадына түйіп өскен. Тәуке ханның «Жеті жарғысының» 4-жарғысы зинақорлыққа арналып, онда «Өзге біреудің әйелімен зинақорлық жасап, ақ некені бұзушыларға өлім жазасына бұйырылсын» делінген. Зинаға қатаң жаза тағайындау арқылы текті тоздыратын күнәлі іс жайламауының алдын алып отырған.

Екі дүние сардары болған Мұхаммед пайғамбарымыз (оған Алланың салауаты мен сәлемі болсын) *«Аллам, мені құлағым, көзім, тілім, жүрегім мен (мені күнәға жетелейтін) шәһуатымның жамандықтарынан сақтай гөр!»* (Тирмизи, дағуат 76) деп дұға жасайтын болған екен. Алла Тағала жұма күнгі дұға-тілектерімізді қабыл етіп, халқымызды азғындық пен зинақорлықтан пәк, ақ неке мен адалдықты ту еткен текті жұртқа айналдырғай!

Алтынбек Ұтысханұлы

Атырау облысының бас имамы

**«ӨЗ-ӨЗДЕРІҢДІ ӨЛТІРМЕҢДЕР»**

**09 маусым 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Бұл – ата-бабамыздың ғасырлар бойы басшылыққа алып келе жатқан қасиетті Құранның ескерту аяты. Қасиетті Құранда **«Ескерт, ескерту мүміндерге пайда береді»** делінген. Ғасыр дертіне айналған өз-өзіне қол жұмсау яғни суицид жасау шариғатымызда ауыр күнә боп есептеледі.

Суицид дегеніміз – адамның өз-өзін әдейі түрде өлтіруі. Бұл іс үлкен күнә және оны істеген кісі күнәһар. Бұл іс Ислам дінінде арам деп есептелінеді. Алла Тағала Құран Кәрімде «Бақара» сүресінде: **«Адамның жаны – Алланың мүлкі және бұл дүниені Алла Тағала сынақ үшін жаратқан»,** – делінген. Адам егерде өзін өлтіретін болса, онда ол өзінің иелігіндегі емес нәрсеге қол сұққан болады. Адамның жаны – ислам дініндегі сақталуы керек болған бес нәрсенің бірі. Ислам діні адам баласын бұл өмірде кездесетін қиындықтарға және құлшылықтарға сабыр етуге шақырады.

Пайғамбарымыз (Алланың игілігі мен сәлемі болсын):

 فيقول الإمام النووي -رحمه الله:

قال: قال رسول الله   ﷺ: عجباً لأمر المؤمن، إن أمره كله له خير، وليس ذلك لأحد إلا للمؤمن، إن أصابته سراء شكر فكان خيراً له، وإن أصابته ضراء صبر فكان خيراً له، رواه مسلم.τعن أبي يحيى صهيب بن سنان

*«Мұсылманның қандай да бір ісі таңғаларлық. Қандай іс болсын, ол өзіне жақсылық деп біледі. Егер оған бір жақсылық жетсе, ол Аллаға шүкіршілік айтады. Сол шүкір айтқаны үшін оған Алладан жақсылық болады. Ал егер оған бір қиындық жетсе, сабыр етеді. Сол сабыр еткені үшін оған Алладан жақсылық болады»,* – деген. Адамның өзін өлімге қиюы ол мәселенің шешімі емес. Өйткені өліммен ештеңе бітпейді. Өз-өзін өлтірген адам тек өзін өлтіргені үшін емес, оған қоса туған-туыстарын алаңдатып, уайымдатқаны үшін, қоғамда дүрбелең жасағаны үшін де күнә алады.

Майлықожа жырау:

Адамның күні бар ма сыналмаған,

Бақ тайса мал менен бас құралмаған.

Күніне тоқсан пәле көрсең-дағы,

Сонда да күдер үзбе бір Алладан, –  деп жырлағандай, әрбір сынаққа дүрбелең салмай, Алладан жақсылықты үміт етіп сабыр ете білуі өте маңызды.

Алла Елшісі Мұхаммед (оған Алланың салауаты мен сәлемі болсын) өз хадисінде:

رَوَى البخاريُّ ومُسْلِمٌ في صَحِيحَيْهِمَا عَنْ رَسُولِ اللهِ صلى الله عليه وسلم أنهُ قالَ: « مَنْ قَتَلَ نَفْسَهُ بِحَدِيدَةٍ فَحَدِيدَتُهُ فِي يَدِهِ يَتَوَجَّأُ بِهَا فِي بَطْنِهِ فِي نَارِ جَهَنَّمَ خَالِدًا فِيهَا أَبَدًا، وَمَنْ شَرِبَ سَمًّا فَقَتَلَ نَفْسَهُ فَهُوَ يَتَحَسَّاهُ فِي نَارِ جَهَنَّمَ خَالِدًا مُخَلَّدًا فِيهَا أَبَدًا، وَمَنْ تَرَدَّى مِنْ جَبَلٍ فَقَتَلَ نَفْسَهُ فَهُوَ يَتَرَدَّى فِي نَارِ جَهَنَّمَ خَالِدًا مُخَلَّدًا فِيهَا أَبَدًا ».

*«Кімде-кім өзін-өзі қандай да бір темірмен өлтірсе, тозақта қолына темір алып, мәңгі-бақи өзін өзі түйреумен болады. Ал, кімде-кім у ішіп өлсе, тозақ отында өзі мәңгілік у ішумен қалады. Ал, кім өзін таудан тастап өлтірсе, тозақта да өзін мәңгі отқа лақырып тұрады»,* – деп баяндайды. Осы хадис шәріп адам баласына өз-өзін өлтірудің соңы ауыр азаппен аяқталатынын білдірген, басқа бір жағынан қарасақ ХХІ ғасырдағы осы ауыр өлімнің көптеген негізгі түрлерінен алдын ала сақтандырады.

Имам Нәуәуи (Алла оны рақымына алсын): «Кімде-кім өзін өлтірсе немесе басқа ауыр күнәларды жасап, кейін тәубе етпей қайтыс болса, онда ондай адам кәпір емес және оның ақыреттегі жағдайы Алланың қалауында болады», – деді.

Адам баласы мына дүниеде қандай нәрсе істегісі келсе, не нәрсе жегісі келсе, орындай алады. Бірақ ақыретте барлығы үшін Раббысының алдында жауап береді. Кейбір нәрселер адам өмірінде оның еркінен тыс, мысалы, қайда, қашан өмірге келетіні, түр-әлпетінің қандай болатыны... Адам баласы әр сәт өзінің Раббысына мұқтаж! Алла елшісі (оған Алланың салауаты мен сәлемі болсын) өз хадисінде: «Ешкім өзіне өлім тілемесін, ал егер шыдамай жатса, онда былай айтсын: *«Уа, Алла! Егер бұл өмір маған қайырлы болса, мені тірі қалдыр, ал егер маған өлім қайырлы болса, онда менің жанымды ала гөр»*.

Мұхаммед ибн Сирин және Убайда Сәлмани (Алла оларға разы болсын) былай деген: «Адамның өз-өзін құрдымға жіберуі – ол адам баласының өз Раббысының мейірімінен күдер үзуі». Ал, қасиетті Құранның «Юсуф» сүресінің 87-аятында: **«Алла Тағаланың мейірімінен тек кәпір қауым ғана күдерін үзеді»,** – делінген.

Суицид – асыл дініміз Исламда қатаң тыйым салынған күнә. Ол жайында Алла Тағала «Ниса» сүресінің 29-аяты және «Бақара» сүресінің 195-аятында анық ескертеді.

Хайбар соғысы кезінде үлкен қаһармандық көрсеткен Кузман атты кісінің тозаққа түсетінін пайғамбарымыз (оған Алланың салауаты мен сәлемі болсын) білдірген болатын. Хузайи Әксүм деген сахаба Кузманның соғыстан кейінгі ауыр жарақатына төзе алмай, өз қылышына құлап өлгенін көреді. Кузманның өлімі жайлы Алла елшісіне (оған Алланың салауаты мен сәлемі болсын) жеткізгенде, Ол былай дейді: *«Адамдардың арасында сырттай қарағанда жәннат иелеріне тән қайырлы істерді жасап жүргендей көрінетіндер бар. Алайда, олар тозақтық...»* (Бұхари, Тағдыр, 5).

Суицидтің адам баласына харам болудағы себептерінің бірі: Адам – Алланың құлы. Алла Тағала өз құлын жоқтан бар етіп жаратты, оған рух берді және де періштелерге Адам атамызға сәжде етіңдер деп бұйырды. Осылай Раббымыз Алла Тағала адам баласын ардақты етті. Сол үшін де адам баласына өзін өзі өлтіру харам етілді. Өйткені, адам денесінің өзі – Алланың бізге берген аманаты. Өзін-өзі өлтіруші екі күнә жасаған болады. Бірі – Алланың тағдырына разы болмау көңілі толмау. Екіншісі – өзінің меншігіндегі емес нәрсеге қол сұғу.

Дүниежүзілік денсаулық сақтау ұйымының 2019 жылғы өз-өзіне қол жұмсау тақырыбындағы баяндамасында жыл сайын шамамен 700 мың адам суицид жасайды екен. 15 пен 29 жас аралығындағы адамдар арасында өлімнің себебі ретінде суицид төртінші орында. Және де ер адамдардың арасында суицид жағдайлары әйелдерге қарағанда екі есе көп. Соңғы жылдарда суицолог мамандар жүргізген зерттеу жұмыстары өз-өзіне қол жұмсау әрекеттері көбінесе ешбір дінге сенбейтін (атеисттер) арасында кездесетінін дәлелдеп отыр. Себебі дінсіз адам өз болашағынан қиыншылықта үміт күтпейтіні әрі уайымшыл болатындығы туралы көрсетілген. Адамның Аллаға әрі ақырет күніне иман келтірмеуі, белгілі айқын мақсатының болмауы да өз өзін өлтіруге әкеп соқтыратын көрінеді. Суицидология зерттеушілері Жус Мануель Берталоти мен Александра Флейшман БҰҰ мәліметтеріне сүйене отырып, Ислам мемлекеттерінде өзіне- өзі қол жұмсау әрекеттері нөл пайызға жуық (яғни жоқтың қасы), ал өзге сенімдер мен атеистердің арасында бұл дерттің тым жоғары екендігін нақты көрсеткіштермен келтірген. Қазақстан әлемдік статистикада төртінші орында тұр. Бірінші орында Литва, екінші орында Белорусия және үшінші орында көршіміз Ресей, бесінші орында Венгрия елдері. Статистикалық мәліметтерге сүйенсек, Қазақстанда 2015 жылы 3 735 адам, 2014 жылы 2 957 адам көз жұмған. Олардың арасында көпшілігі 35-40 жас аралығындағы ер адамдар. Көбіне суицидке ішкі жан дүниесі әлсіз, Аллаға деген иманы осал жандар барып жатады. Сол үшін де адам баласы бұл дүниенің өзіне де сынақ үшін келгенін, бұл дүниенің уақытша екендігін, ақырет бар екендігін, Алланың алдында есеп болатынын жадынан бір сәтке болса да естен шығармау керек. Алла Тағала «Исра» сүресінің 70-аятында:

وَلَقَدْ كَرَّمْنَا بَنِي آدَمَ وَحَمَلْنَاهُمْ فِي الْبَرِّ وَالْبَحْرِ وَرَزَقْنَاهُمْ مِنَ الطَّيِّبَاتِ وَفَضَّلْنَاهُمْ عَلَىٰ كَثِيرٍ مِمَّنْ خَلَقْنَا تَفْضِيلًا

**«Расында, біз адам баласын ардақты еттік»,** – деді. Адам баласы қандай жағдай болмасын Алланың мейірімі өте кең екенін және Алланың кешірімді екенін ұмытпау қажет. Адамның өз өзіне қол жұмсауы – Жаратушы Раббысына қарсы шығуы.

Қорыта келе айтарымыз, құрметті мұсылман бауырлар! Өзіне-өзі қол жұмсау ісі, көбінесе, үмітсіздіктен, мақсатсыздықтан, келешекке сенімсіздіктен, жан тынышсыздығынан туындайды. Ал иманды жан қашанда бұл дерттен аулақ болады. Қиналған кісінің жанын түсінуге тырысайық, құлазыған көңілдерге демеу болайық, достарымызды еш уақытта жалғыз қалдырмайық және ең бастысы өз төңірегімізге қасиетті Ислам дінінің асыл құндылықтарын үйретуді міндетіміз деп білейік. Сондай-ақ, әр қараңғы түннен кейін жарық күн, әр қиыншылықтан кейін бір жеңілдік барын ұмытпайық! Алла Тағала аспанымыздың ашық, жастарымыздың парасатты, еліміздің ынтымақты болуын жазсын!

**ҚАЖЫЛЫҚ – БЕС ПАРЫЗДЫҢ БІРІ**

**16 маусым 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Жыл он екі ай шыр көбелек айналып, қажылық маусымы да жақындап келеді. Алдымен, қажылық дегеніміз не, соған тоқтала кетсек. Қажылық дегеніміз – балиғатқа толған, ақыл есі дұрыс, денсаулығы сау әрі қаражат мүмкіншілігі табылған әр мұсылманның Алла үшін ғұмырында бір мәрте шариғат белгілеген мерзімде арнайы шарттарға тәуелді құлшылық рәсімдерін орындауға дара тағайындалған қасиетті орынды зиярат етуі.

Қажылық Алла Тағаланың

**ولِلَّهِ عَلى النّاسِ حِجُّ البَيْتِ مَنِ اسْتَطاعَ إلَيْهِ سَبِيلا ومَن كَفَرَ فَإنَّ اللَّهَ غَنِيٌّ عَنِ العالَمِينَ**

**«Жолына шамасы келген кісілер Алла үшін Қағбаға қажылық жасауы керек, ал кім қарсы келсе, расында Алла – барлық әлемнен Бай»,** деген сөзімен парыз етілген («Әли Имран» сүресі, 97-аят).

Сондай-ақ, әл-Бұхари, Муслим және басқалар жеткізген хадисте Алла елшісі (оған Алланың салауаты мен сәлемі болсын):

**[بُنِي الإسلامُ عَلى خَمْسٍ:]**

*«Ислам бес**парызға**құрылған»*, – деп, бұл бес парыздың қатарында қажылықты атаған.

Муслим жеткізген хадисте Пайғамбарымыздың (оған Алланың салауаты мен сәлемі болсын):

**[قَدْ فَرَضَ اللَّهُ عَلَيْكُمُ الْحَجَّ فَحُجُّوا]**

*«Алла сендерге қажылықты парыз етті, ендеше, қажылықты өтеңдер»,* – деп айтқаны да риуаят етіледі.

**Қажылық парызы неше рет өтеледі?**

Кімнің жеткілікті қаражаты болса және денсаулығы жараса, өмірінде бір рет қажылыққа барумен мойнындағы парызы өтеледі. Ибн Мәжә жеткізген хадисте айтылғандай, сахабалардың бірі Пайғамбарымыздан (оған Алланың салауаты мен сәлемі болсын): «Уа, Алланың елшісі! Қажылықты жыл сайын өтеу керек пе әлде тек бір рет өтеу керек пе?» – деп сұрағанда: *«Жоқ, бір рет. Егер біреудің**(одан көбірек қажылық өтеуге)**шамасы келсе, нәпіл ретінде орындасын»,* – деп жауап берген.

Қажылық жасауға күш-қуаты жетпейтін адамның жеткілікті қаржысы болса, орнына басқа біреуді жіберуіне рұқсат етіледі.

Ал қажылықты өтеуге толық мүмкіндігі болған адамның отбасынан немесе туған жерінен алыс кеткісі келмеуі себепті немесе жол қиындығын сылтау етіп қажылықты өтемеуге хақы жоқ.

Мұсылман адам ата-анасының қажылық сапарына денсаулығы жарамаса немесе ата-анасы өмірден қажылық жасай алмай өткен болса, олар үшін қажылық парызын өтей алады. Бұхари жеткізген хадисте айтылғандай, Пайғамбарымызға (оған Алланың салауаты мен сәлемі болсын) бір әйел келіп: «Менің анам қажылық жасауға ниет етіп еді, бірақ өмірден өткенше қажылық жасай алмады. Енді оның атынан қажылық жасасам бола ма?» – деп сұрағанда, Пайғамбар (оған Алланың салауаты мен сәлемі болсын): *«Иә, оның атынан қажылық жаса. Егер анаңның бір қарызы болса, оны өтер едің ғой?! Алла алдындағы қарызды өтеңдер, қарызын өтеуге ең лайықты Алла»*, – деп жауап берген.

Қажылықтың қалған төрт парыздан ерекшелігі, ол – қаржылай шығынды да, дене амалын да талап ететін құлшылық. Мысалы, намаз бен ораза дене амалдары арқылы, зекет қаржылай шығын арқылы орындалады. Ал қажылық осы екеуін де қамтиды.

**Қажылықтың пайдалары**

1) Қажылықтың жеке адамға да, қоғамға да пайдасы зор. Ол күллі мұсылманның бір-бірімен кездесуіне мүмкіндік тудырады әрі ол мұсылмандардың өте үлкен құрылтайы тәрізді. Алла Тағала Ибраһим пайғамбарға адамдарды қажылыққа шақыруды бұйырған соң:

**[لِّیَشۡهَدُوا۟ مَنَـٰفِعَ لَهُمۡ]**

**«Олар өздерінің пайдаларына куә болсын»,** – деген («Хаж» сүресі, 28-аят).

Мұнда кешірім, күнәлардан тазару, мұсылмандар арасындағы бауырмалдық т.б. пайдалар туралы айтылған.

2) Қажылық үшін үлкен сауап уәде етілген. Бұл жайында Бұхари мен Муслим жеткізген хадисте Пайғамбарымыз (оған Алланың салауаты мен сәлемі болсын):

**[وَالْحَجُّ الْمَبْرُورُ لَيْسَ لَهُ جَزَاءٌ إِلَّا الْجَنَّةُ]**

*«Қабыл болған қажылық үшін жәннаттан басқа сый болмайды»,* – деп сүйіншілеген.

Және де Бұхари мен Муслим риуаят еткен тағы бір хадисте Пайғамбарымыз (оған Алланың салауаты мен сәлемі болсын):

**مَنْ حَجَّ فَلَمْ يَرْفُثْ، وَلَمْ يَفْسُقْ؛ رَجَعَ من حجِّه كيوم ولدَتْه أمُّه**

*«Кімде-кім әйеліне жақындаспай және ешқандай күнә жасамай қажылық жасаса, ол қажылығынан анасы туған күндегідей (тазарып) қайтады»,* – деген.

3) Қажылық жасау ризықты арттырады. Тирмизи, Нәсәи және Ахмад жеткізген хадисте Алла елшісінің (оған Алланың салауаты мен сәлемі болсын):

**فَإِنَّهُمَا يَنْفِيَانِ الْفَقْرَ وَالذُّنُوبَ كَمَا يَنْفِي الْكِيرُ خَبَثَ الْحَدِيدِ**

*«Ол екеуі (яғни қажылық пен ұмра) кедейлікті және күнәларды, ұстаның көрігі темірдің татын кетіргендей кетіреді»,* – деп айтқаны риуаят етіледі.

4) Қажылық жасау пендені Алла Тағалаға жақындатады. Имам Бұхари риуаят еткен хадисте Пайғамбарымыз (оған Алланың салауаты мен сәлемі болсын) Алла Тағаланың:

**[وَمَا تَقَرَّبَ إِليَّ عَبدِي بِشَيءٍ أَحَبَّ إِليَّ ممَّا افتَرَضتُ عَلَيهِ]**

*«Пендем Маған жақындайтын, Мен үшін ең сүйікті нәрсе – Өзімнің оған парыз еткендерім»*, – деп айтқанын жеткізген.

5) Қағба орналасқан әл-Харам мешітінде оқылған намаздың сауабы басқа мешіттерде оқылған намаздың сауабынан жүз мың есе көп. Бұл жайында Пайғамбарымыз (оған Алланың салауаты мен сәлемі болсын): *«Әл-Харам мешітінде оқылған намаз басқа мешітте оқылған намаздан жүз мың есе жақсы»,* – деген (Ибн Мәжә). Ал Мәдинадағы Пайғамбар мешітінде оқылған бір намаз – басқа мешіттерде оқылған мың намаздан артық. Бұл жайлы көптеген сахих хадистерде айтылған. Қажылықтың бұдан басқа да пайдалары өте көп.

**Заманауи жеңілдіктерді пайдалану**

Бұрын аталарымыз қажылық сапарына ат арбамен шығып, айлап жол жүретін болған. Халқымыздың «Сұрай-сұрай Меккеге де барасың» деген сөзіне қарағанда, аталарымыздың шыққан ең ұзақ сапары осы қажылық болса керек. Ал қазіргі таңда қажылыққа апаратын компаниялар қажылар үшін барлық жағдайды жасайды. Ақшасын төлесеңіз болғаны, бір-ақ күнде Меккеге жетіп барасыз. Бұл – Алла Тағаланың біздің ғасырымыздағыларға деген мейірімі. Оны пайдалану керек. Раббы Тағала біздің қиналуымызға мұқтаж емес.

Бірде Пайғамбарымыз (оған Алланың салауаты мен сәлемі болсын) екі баласының сүйемелдеуімен жаяу келе жатқан қарияны көріп: *«Бұған не болған?»* – деп сұрайды. Адамдар: «Ол қажылыққа жаяу баруға ант еткен», – дейді. Сонда Пайғамбар (оған Алланың салауаты мен сәлемі болсын): *«Расында, Алла (бұл адамның) өзін азапқа салуына мұқтаж емес»*, – деп, оған көлікке мінуін бұйырған екен (Бұхари, Муслим).

**Қасиетті жерде күнә істеуден аулақ болу**

Қасиетті жерде істелген күнә ол орынның қасиеттілігіне байланысты ауыр болады. Алла Тағала:

**[فَمَن فَرَضَ فِيهِنَّ ٱلْحَجَّ فَلَا رَفَثَ وَلَا فُسُوقَ وَلَا جِدَالَ فِى ٱلْحَجِّ]**

**«Кімде-кім (өзіне) қажылықты парыз қылса, қажылықта жыныстық қатынас, күнәлар және жанжалдасу (сияқты істерге рұқсат) жоқ»,** – деген («Бақара» сүресі, 197-аят).

**Қисса**

Умәуилер халифасы Сүлеймен ибн Абдулмәлик деген кісі қажылық кезінде Мәдинаға кел­генде, табиғиндер сапына жататын бір адаммен жолығуды қалап: «Осында бірнеше сахабаның көзін көрген, пайым-парасаты жоғары бір адам бар ма?» – деп сұрайды. Адам­дар: «Иә, Әбу Хазим деген бір кісіні білеміз», – деп жауап бе­реді.

Сүлеймен ибн Абдулмәлик оған адам жіберіп, құзырына алдырады. Әлгі табиғин келген кезде, Сүлеймен оған: «Ей, Әбу Хазим! Неге біз өлімді жек көреміз?» – деп сұрайды. Әбу Хазим: «Сендер дүниені көркейттіңдер! Ал ақыретті бұздыңдар! Енді көркем мекеннен ойрандалған жерге шыққыларың келмейді», – деп жауап береді. Сүлеймен ибн Абдулмәлик: «Рас айттың!» – дейді.

Сосын халифа: «Бізді Алланың алдында не күтіп тұр?» – деп сұрайды. Табиғин: «Амалдарыңды Алланың кітабы­на жүгіндір!» – дейді. Яғни амалдарыңды Алланың кітабымен өлше деген мағынаны аңдатты. Сүлеймен: «Оны қай жерінен табамын?» – дейді. Сонда табиғин: **«Алла Тағаланың «Ақиқатында, із­гілер нығметте болады. Ал, бұзықтар, әлбетте, тозақта болады»**деген сөзінен», – дейді («Инфитар» сүресі, 13-14 аяттар).

«Алланың рақымы қайда?» – деп сұрайды.

«Алланың рақымы игілік істеушілерге бек жақын», – деп жауап береді.

Сүлеймен ибн Абдулмәлик тағы да: «Ертең Алланың алдына қалай барамыз?» – деп сұрайды. Әбу Хазим: «Игі кісі алыс бір жерден өз отбасына келе жатқан адам сияқты болса, жаман адам қожайынынан қашқан құл сияқты болады», – дегенде, Сүлеймен ибн Абдулмәлик көңілі босап дауыстап жылап жібереді.

Сосын ол әлгі табиғиннен: «Маған өсиет айтшы!» – деп сұранады. Сонда Әбу Хазим: «Алла Тағаланың тыйым салған істерін жасаушылардан емес, бұйырғанын істейтіндер­ден бол!» – депті.

**Халқымыздың қажылыққа деген құрметі**

Ата дінін қастерлеген халқымыз қажылықты ерекше құрметтеп, оған барып келгендерді «қажы» деп атаған. Қажылық парызын өтегендерді төрге шығарып, олардан бата сұраған. Балаларына Қажыгелді, Қажымұрат деген сияқты аттар қойған. Қасиетті қажылық сапары айтқанымызда, тарихымыздың төрінде сақталып бірнеше текті тұлғаның есімдері ойға оралады. Солардың бірі – қазаққа Абайдай ұл қалдырған атақты Құнанбай қажы.Ол өмірінің соңына қарай, бес парызды түгел орындап, Алланың разылығын алуды ниет етеді. Бұл жөнінде Әрхам Кәкітайұлы: «Құнанбай ел басқару ісін балаларына қалдырып, өзі тағат, ораза, намазға бой ұрып, үйінде отырып қалады. 71 жасқа келгенде барлық балаларын жинап: «Қағбатолла, Құдай үйіне – Меккеге барып, тәуап қып қайтайын деп едім», – деп ақылдасады. Оған балалары қарсы болмайды. Көп мал сатып, жеткілікті қаражат жинап береді», – деп жазады.

Құнанбай атамыздың қажылық сапары жайлы 1900 жылы Қазан қаласынан шыққан «Қажы Әндірбай қалпе» атты кітапта жазылған. Бұл кітапта:

«Қазақта кім бар еді Құнанбайдай,

Жаратқан абзал қылып патша Құдай.

Мойнымда парыз қалар деп ойлады,

Меккені өліп кетсем, тәуап қылмай», – деген өлең жолдары бар.

Қасиетті қалаға жеткеннен кейін Құнанбай жанындағы байларға: «Біз секілді бар адам келсе, ақша төлеп болса да түсетін жер табылар. Жоқ-жітік келсе, олар қайда жатады? Соларға арнап, осында бір үй салдырып кетейік», – деп бастама көтеріпті. Солай Құнанбайдың тәкиесі, яғни қонақүйі салынып, оған кіші жүзден бір жігіт иелік етіпті. Тәкиенің нақты салынғанына 1883 жылы Қазан қаласынан басылып шыққан «Маңызды мәселелер» кітабындағы: «Байтоллаға бардық. Құрбан айының басында Меккеде қазақ тәкиесіне түстік. Кіші жүз салдырған. Қанатбай деген қазақ тұрады екен. Құнанбай қажының да тәкиесі бар екен», – деген сөздер дәлел болады.

Құнанбай қажы салдырған бұл тәкиені қажылыққа сапарында Шәкәрім қажы да көргенін, бірақ өзінен бұрын түскендер болғаны себепті, оларды ренжітпейін деген оймен, басқа орынға қоныстанғанын айтады. Ал, хакім Абай әкесінің бұл ісі туралы:

«Меккеге барып үй салып,

Пәтер қып жаққан шырақты.

Бір Құдайдың жолына,

Малды аямай бұлапты», – деп жазған.

Міне, құрметті жамағат! Біздің аталарымыз сонау ұшақтар, қажылыққа апаратын компаниялар жоқ кезде де қажылық парызын өтеусіз қалдырмаған.

Алла Тағала барлығымызға қажылық сапарына барып, қабыл болған қажылықпен оралуды жазсын! Раббы Тағала баршамызды мейірімінен мақрұм етпесін. Еліміз иман нұрымен жарықтансын.

**ҚАСИЕТТІ ҚҰРБАН АЙТ – ҰЛЫҚ МЕРЕКЕ**

**23 маусым 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Ислам дінінде барша мұсылман асыға күтетін қасиетті екі мереке бар. Олар – Ораза айт және Құрбан айт күндері. Бұл мейрамдарды жүрегінде иманы бар адам шаттыққа бөленіп, жамағатпен айт намазын оқып, Аллаға шүкір етіп, өзгелерге жақсылық жасаумен өткізеді.

Қос мерекенің дәстүрімізге сіңгені соншалық, айт күндері адамдар бір-бірімен көрісіп, төс қағысып, ренжіскен болса кешірім сұрасып, араласпай қалғандар бір-бірінің үйлеріне барып, «Айт құтты болсын» деп дәмнен ауыз тиіп, татуласып жатады. Құдды бұл мереке – кешірім күні сияқты. Ал балалар болса, айттық сыйлық күтіп, қуанышпен қарсы алады.

Жалпы, ұлық саналатын Құрбан айт – Ислам дініндегі және қазақ дәстүріндегі үлкен мейрам. Жоғарыда атап өткеніміздей, айт мерекесі айт намазын оқумен басталады. Бұл – кез келген жақсылықтың Аллаға шүкір етумен басталуына дәлел. «Құрбан» сөзі «жақын болу» деген мағынаны білдіреді. Яғни, Алланың разылығы үшін құрбан шалу арқылы Жаратушысына жақындай түсіп, өзінің құл екенін сезінетін сәт. Расымен, біздің аман-есен жүруіміз, ризық-несібелі болуымыз, тату-тәтті тұруымыздың барлығы Алланың қалауымен. Алла Тағала қасиетті Құранда:

قُلِ اللَّهُمَّ مَالِكَ الْمُلْكِ تُؤْتِي الْمُلْكَ مَن تَشَاء وَتَنزِعُ الْمُلْكَ مِمَّن تَشَاء وَتُعِزُّ مَن تَشَاء وَتُذِلُّ مَن تَشَاء بِيَدِكَ الْخَيْرُ إِنَّكَ عَلَىَ كُلِّ شَيْءٍ قَدِيرٌ

تُولِجُ اللَّيْلَ فِي الْنَّهَارِ وَتُولِجُ النَّهَارَ فِي اللَّيْلِ وَتُخْرِجُ الْحَيَّ مِنَ الْمَيِّتِ وَتُخْرِجُ الَمَيَّتَ مِنَ الْحَيِّ وَتَرْزُقُ مَن تَشَاء بِغَيْرِ حِسَابٍ

**«Әй, мүлік иесі Алла! Кімге қаласаң мүлік бересің де, кімнен қаласаң дәулетті аласың. Сондай-ақ, кімді қаласаң ардақтайсың да, кімді қаласаң қорлайсың. Шексіз әр нәрсеге күшің жетеді, - деп айт. Түнді күндізге айналдырасың да, күндізді түнге айналдырасың. Сондай-ақ өліден тіріні шығарып, тіріден өліні шығарасың. Кімді қаласаң сансыз несібе бересің»** деген («Әли Имран», 26-27 аяттар).

Құрбан айт мейрамының тарихы Ибраһим пайғамбардан (оған Алланың сәлемі болсын) басталатыны баршамызға аян. Алла Тағала Ибраһим пайғамбарға бала жастағы Исмайл деген ұлын құрбандыққа шалуды түс арқылы бұйырады. Ибраһим мен ұлы тұрғылықты жерден жырақ кетіп, Алланың әмірін орындамақшы болады. Алайда Алла Тағала Ибраһимнің шынайылығына разы болып, құрбандыққа қошқарды түсіреді. Сол кезден бастап Құрбан айт күні байлығы нисап мөлшеріне жеткен адамдарға құрбан шалу міндет болды. Пайғамбарымыз да (оған Алланың салауаты мен сәлемі болсын) бір хадисінде: *«Құрбан шалыңдар! Өйткені ол Ибраһим бабамыздың сүннеті»,* – деген.

Кейін бұл амал бірте-бірте ұмытылып, ардақты Пайғамбарымыз (оған Алланың салауаты мен сәлемі болсын) кезінде қайта орындала бастады. Әнәстан (Алла оған разы болсын) жеткен хадисте Алла Елшісі (оған Алланың салауаты мен сәлемі болсын) Мәдина қаласына қоныс аударған кезде, ол жердің дәстүрімен танысады. Мәдина халқы жыл сайын екі мерекені атап өтетін болған. Сонда Пайғамбарымыз (оған Алланың салауаты мен сәлемі болсын):

وقد أبدلكم الله بهما خيراً منهما: يوم النحر و[يوم الفطر](https://ar.assabile.com/a/aid-el-fitr-ramadan-4)

*«Шындығында, Алла Тағала сендерге екі мейрамның орнына одан да жақсы болған екі күнді берді. Оның бірі – Ораза айт, екіншісі – Құрбан айт мерекесі»,* – деген (Имам Нәсаи).

Сол екі мейрамның бірі – қасиетті Құрбан айт күндері Алла разылығы үшін атқарған амалдарымыз қабыл болуы үшін Құрбан айт күні не істеуіміз керек?

1. **Ниет дұрыс болу керек.** Жалпы, дінімізде ниеттің орны ерекше. Адамның ниеті мақсатын білдіреді. Ниет туралы Әбу Хурайрадан (Алла оған разы болсын) жеткен хадисте Пайғамбарымыз (оған Алланың салауаты мен сәлемі болсын):

إن الله لا ينظر إلى أجسامكم، ولا إلى صوركم، ولكن ينظر إلى قلوبكم

*«Алла Тағала сендердің келбеттеріңе, байлықтарыңа қарамайды. Алла Тағала сендердің жүректеріңе және амалдарыңа қарайды»,* –деген(Муслим)*.* Ал, жүрек ол – ниеттің орны. Кез келген әрекет жүректегі ниетке байланысты. Құрбан айт күні шалынатын құрбанды да адам шын ниетімен, Алла разылығы үшін шалу керек. Себебі, Құран Кәрімде:

لَن يَنَالَ اللَّهَ لُحُومُهَا وَلَا دِمَاؤُهَا وَلَكِن يَنَالُهُ التَّقْوَى مِنكُمْ كَذَلِكَ سَخَّرَهَا لَكُمْ لِتُكَبِّرُوا اللَّهَ عَلَى مَا هَدَاكُمْ وَبَشِّرِ الْمُحْسِنِينَ

**«Ұмытпаңдар, олардың еті де, қаны да ешқашан Аллаға жетпейді. Оған жететін жалғыз нәрсе – жүректеріңізге ұялаған тақуалық, Аллаға деген құрмет (шынайы ниеттерің)»**, – («Хаж» сүресі, 37-аят) деген. Демек, біз шалып жатқан құрбанның еті де, қаны да Алла Тағалаға қажет емес. Жаратушымыз бізден тек шынайылықты, адал ниетті қалайды. Ал ниеттің шынайылығы құрбандыққа шалынатын құрбаннан басталады. Мәселен, құрбандыққа шалынатын мал соқыр, көтерем, құйрығының және құлағының көп бөлігі жоқ, бір мүйізі немесе екеуі түбінен сынған болмау керек. Құрбандыққа ең жақсысын таңдап шалған жөн. Пайғамбарымыз Мұхаммед (оған Алланың салауаты мен сәлемі болсын) өзінің хадистерінің бірінде: *«Адам баласы құрбан айт күні (құрбан шалып) қан ағызудан да сүйікті басқа іспен Алла Тағалаға жақындаған емес. Қаны ағызылған мал қиямет күні мүйіздері, тұяқтары және жүндерімен келеді. Ағызылған қан жерге тамбай жатып, Алла Тағаланың құзырында үлкен мақамға жетеді. Сондықтан құрбандарыңды көңіл ризашылығымен шалыңдар»,* – деген.

Құрбан айтта шалынатын түйе немесе сиырды жеті адам бірігіп шалса болады. Бірақ бұл жерде ескеретін бір жайт бар. Егер де бір адамның ниеті Алла разылығы үшін болмаса, онда қалған алты адамның да құрбандығы қабыл болмайды делінген. Құрбан айт күндері ниет етудің өте маңызды амалдардың бірі екенін осыдан аңғаруға болады.

1. **Жамағатпен айт намазын оқу қажет.** Дініміздегі екі мейрам да намаз оқумен басталады. Бұл намаздар «айт намазы» деп аталады. Айт намазын оқу – уәжіп амал. Пайғамбарымыз (оған Алланың салауаты мен сәлемі болсын) бір хадисінде:

فأول شيء يبدأ به الصلاة

*«Айт күні бірінші орындайтын амалымыз – намаз оқу»,* – деген (Бұхари).

Бұл күні ораза ұстауға болмайды. Себебі, қуаныш пен шаттыққа толы бұл мейрамдарда Алла Елшісі (оған Алланың игілігі мен сәлемі болсын) ораза ұстауға тыйым салған. Құрбан айт күні әрбір мұсылман таңертең ғұсыл құйынып, ең тәуір және әдемі киімін киіп, әтір себініп, жақсылық жасап, жолда кездескендерге «Құрбан айт құтты болсын» деп құттықтап, мешітке барады. Бұл амалдардан бөлек мұсылман адам айт күні мешітке барар жолда тәкбір айту керек. Имам әз-Зухри айт күндері тәкбір айту турасында былай дейді: «Адамдар тәкбірлерді айт күні үйінен шығар кезде намаз орындалатын жерге барғанға дейін және имам көрінгенге дейін айтатын. Ал имам көрінген кезде, олар имам тәкбір айта бастағанға дейін тынышталатын, содан соң олар тағы да тәкбір айтатын».

1. **Мүмкіндігі жетсе, құрбандық шалу керек.** Дініміз бойынша нисап мөлшеріне жеткен адамға құрбандық шалу – уәжіп амал. Яғни, істесе – сауап алады, тәрк етсе – сұралады, күнә болады. Нисап мөлшері дегеніміз – зекеттің парыздығын көрсететін белгілі бір мөлшер. Яғни, қандай да бір адамның тіршілікте қолданатын қажеттіліктері мен қарызынан тыс 85 грамм алтыны немесе одан да көп байлығы болса, ол адам құрбандық шалу керек. Одан өзге адамдарға құрбандық шалу – сүннет амал. Яғни, істесе – сауап, тәрк етсе – күнәсі жоқ.
2. **Қайрымдылық көп жасау қажет**. Құрбан айт күндері ең көп жүзеге асуы тиіс амалдардың бірі – қайрымдылық, мейрімділік. Бойындағы қатыгездік, тәкаппарлық сынды жағымсыз қылықтардан арылып, көмекке мұқтаж адамдарға мейрімділік таныту – Құрбан айт күндеріндегі ең ізгі амал. Сол үшін де ата-бабаларымыз «Құрбан шалу – байға міндет, кедейге көмек» деген. Демек, Құрбан айт күндері жабырқаған жандарды, қамкөңіл адамдарды, мүгедектер мен жетімдерді, жесір әйелдер мен қараусыз қалған қарттарды ет беріп, қуантудың сауабы мол. Пайғамбарымыз (оған Алланың салауаты мен сәлемі болсын) шалған құрбан малының етін қалай таратқандығы турасында Ибн Аббас (Алла оған разы болсын) былай дейді: *«Алла Елшісі шалған құрбандығының үштен бірін – отбасына, үштен бірін – кедей көршілеріне, қалған үштен бірін садақа ретінде тарататын»*. Осы хадиске сүйене отырып, Құрбан шалғаннан кейін ет үшке бөлініп, төмендегі жолдармен таратылса болады: бір бөлігі туыстарға, көршілерге, екінші бөлігі мұқтаж жандарға, қалған ұштен бірі өз отбасына, бала-шағасына. Дегенмен, малдың еті кедей-мұқтаждарға толықтай таратылып берілсе, нұр үстіне нұр болмақ.
3. **Құрбан айтпен құттықтау керек.** Айт күндері барша жамағат бір-бірімен қол алысып, төс қағысып, мейраммен құттықтайды, жақсы тілектер айтады. Әр үйдің қазанында ет асылып, дастархан жайылып, айттық дәм әзірленеді. Ренжісіп қалған ағайын-жолдастар бір-бірінен кешірім сұрасады. Пайғамбарымыз (оған Алланың салауаты мен сәлемі болсын) бір хадисінде былай деген: *«Ей, адамдар, бұл күні сәлем жайыңдар, тамақтандырыңдар, туыстық қатынасты күшейтіңдер және адамдар ұйқыда болған кезде намаз оқыңдар, еш алаңсыз жәннатқа кіресіңдер»,* – деген (имам Муслим).

Демек, Құрбан айт күндерін құрбан шалумен қатар ниетті дұрыстап, мұқтаждарға қайрымдылық жасап, тума-туыстарымен қарым-қатынасты жақсартып, ренжіскен адамдар болса, кешірім сұрасқан абзал. Бұл күндер – адамдардың пендешілдігі мен Аллаға деген шынайылығы, сараңдығы мен жомарттығы таразыға түсетін күн.

Құрметті жамағат! Осындай ұлық мейрамда шалатын құрбандықтарымызды, осы күндерде жасаған барша жақсы амалдар мен қайырымды істерімізді Алла Тағала өз құзырында қабыл еткей. Қажылық парызын өтеп жүрген барша мұсылмандардың дұғалары қабыл болып, отбасыларына аман-есен оралуларын нәсіп етсін! Еліміз тыныш, аспанымыз ашық болғай!

**МЕШІТ ӘДЕБІ**

***30 маусым 2023 жыл***

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Жаратқан Алла Тағалаға сансыз мадақ, ардақты Пайғамбарымыз Мұхаммед Мұстафаға көптеген салауат пен сәлем жолдаймыз.**

**Ассаламуалайкум уа рахматуллаһи уә бәрәкәтуһ!**

**Аса рақымды ерекше мейірімді Алланың атымен бастаймын.**

**Құрметті отандастар, қадірлі жамағат!**

Ислам дінінде әдептің орны өте маңызды. «Әдеп» сөзі қазақ тіліне арабтыңأَدَبٌ (әдәбун) деген сөзінен енген. Тілдік мағынасында көркем мінез, жүріс-тұрыс, тәрбие сынды мағыналарды білдіреді. Ал шариғаттағы мағыналарының бірі – «көркем мінезді кемеліне жеткізе білу» немесе «адам бойындағы жақсы сипаттардың жиынтығы». Әдепке қатысты ғалымдарымыз: «Әдеп – дінді толығымен қамтиды», – деген.

Алла Тағала Құранда:

يَا أَيُهَا الَّذِينَ آمَنُوا قُوا أَنفُسَكُمْ وَ أَهْلِيكُمْ نَاراً وَ قُودُوهَا النَّاسُ وَ الْحِجَارَةُ

**«Әй, мүміндер! Өздеріңді әрі үй-іштеріңді отыны адамдар мен тастардан болған оттан қорғаңдар»**, – деген («Тахрим» сүресі, 6-аят).

Бұл аятты Ибн Аббас (оған Алла разы болсын) және басқа тәпсірші ғалымдар «Оларға әдеп пен білім үйрет» деп түсіндірген.

Сонымен қатар, әдептілік, көркем мінезділік – Пайғамбарымыздың (оған Алланың салауаты мен сәлемі болсын) бойынан орын алған асыл сипаттар. Ол жөнінде «Қалам» сүресінің 4-аятында:

وَ إِنَّكَ لَعَلى خُلُقٍ عَظِيمٍ

**«Шын мәнінде, сен әлбетте ұлы мінезге иесің»**, – деген.

Ибн Масғудтан (Оған Алла разы болсын) жеткен хадисте Алла елшісі (оған Алланың сәлемі мен салауаты болсын):

إِنَّ اللَّهَ عَزَّ وَجَلَّ أَدَّبَنِي فَأَحْسَنَ أَدَبِي

*«Расында, Алла Тағала мені тәрбиелеп, әдебімді көркем қылды»,* – деген (кашфу-л-һәуә,1-том,72-бет).

Мұсылман адам Құран мен Пайғамбарымыздың (оған Алланың сәлемі мен салауаты болсын) хадистерінде қамтылған көркем әдептерді үйрену арқылы қай жерде не істеу керек немесе нені істемеу екендігін біледі. Әдеп адамның өз жанұясында, қонақта, көшеде немесе одан басқа кез келген орында қажет. Соның ішінде жердегі Алланың үйі – мешіттегі әдептің жөні бір бөлек.

Мешіт – жер бетінде адамдардың жаны тыныштық табатын, мұсылман жанның жүрегінен ерекше орын алатын мекен. Ол – Ислам дініндегі ең басты құндылықтардың бірі, жердегі Алланың үйі.

Алла Тағала қасиетті Құранның «Жын» сүресінің 18-аятында:

**وَأَنَّ الْمَسَاجِدَ لِلَّهِ**

**«Шын мәнінде, мешіттер – Алланікі»**, – деп айтқан.

Мұсылман адамның мешіттерді сыйлап, құрметтеуі оның Алла Тағалаға деген құрметін білдіреді. Сол себепті де әрбір мұсылман мешітті бар ынтасымен жақсы көріп, құрметтеп, онда барғанда мешіт әдептерін сақтауға тырысуы қажет.

Пайғамбарымыз (оған Алланың салауаты мен сәлемі болсын):

**إِنَّ بُيُوتَ اللهِ فِي الأَرْضِ الْمَسَاجِدُ، وِإِنَّ حَقًّا عَلَى اللهِ أَنْ يُكْرِمَ الزَّائِرَ**

*«Ақиқатында мешіттер – Алла Тағаланың жер бетіндегі үйлері. Сондықтан да Хақ Тағала Өз үйін зиярат етіп келген пендесін құрметтеп жіберуге ақылы»,* – деген (имам Табарани).

Сол себепті мешітке келуші адам Алла Тағаланың қонақтары саналады. Алла Тағаланың үйін құрметпен зиярат етуші ақыретте құрметке бөленушілерден болады.

Мешіттің ұлылығы мен маңыздылығын, жер бетінде алғаш тұрғызылған үй, ол – мешіт болғандығынан да көруімізге болады. Алла Тағала қасиетті Құранның «Әли Имран» сүресі, 96-аятында:

**إِنَّ أَوَّلَ بَيْتٍ وُضِعَ لِلنَّاسِ لَلَّذِي بِبَكَّةَ مُبَارَكًا وَهُدًى لِّلْعَالَمِينَ**

**«Негізінде, адам баласы үшін Меккеде алғаш құрылған үй (Қағба) – бүкіл әлемге мүбарак және тура жол»**, – деп айтқан.

Жалпы жер бетіндегі мешіттердің салыну тарихы Қағбадан бастау алып, кейін Пайғамбарымыз (оған Алланың сәлемі мен салауаты болсын) Мәдинаға көшіп келгенде түйесі тоқтаған жерге мешіт салдырумен жалғасын тапқан еді. Ол кездегі мешіттер ешқандай безендірусіз болатын. Ал қазіргі кезде мешіттердің сәулеті мұсылман емес адамдардың да көз жауын алып, тамсандырады. Сол себепті мешітке адамдар тек құлшылық жасау үшін емес архитектуралық ерекшеліктерін, мешіт салынған елдің мәдениетін көру үшін де келетін болды. Дегенмен архитектурасы ерекше, көлемі үлкен, бағалы тастармен безендірілген болса да немесе керісінше ешқандай ерекшелігі жоқ, қыш таспен қаланып, төбесі жабылған болса да мешіттің әдебі өзгермей қала береді. Себебі, мешіт қандай болса да, ол – Алланың үйі.

**Енді мешітте сақталуы керек әдептерге тоқталсақ:**

Алла Тағала Құранның «Ағраф» сүресінің 31-аятында:

**يَا بَن۪ٓي اٰدَمَ خُذُوا ز۪ينَتَكُمْ عِنْدَ كُلِّ مَسْجِدٍ وَكُلُوا وَاشْرَبُوا وَلَا تُسْرِفُواۚ اِنَّهُ لَا يُحِبُّ الْمُسْرِف۪ينَ۟**

**«Уа, Адамның үрім-бұтақтары! Қай кезде намаз оқитын болсаңдар, таза һәм әдемі киімдеріңді киіңдер. Ішіп-жеңдер, бірақ ысырап қылмаңдар, өйткені Алла ысырапқорларды ұнатпайды»**, – деген.

Адам баласы әдетте маңызды кездесуге барса, жүрегінде елеулі орын алған бір құрметті кісімен жолығатын болса, мүмкіндігінше алдын-ала дайындық жасайды. Сол секілді Алланың үйіне бармақшы болып, алдын-ала дайындық жасап, тазаланып, әдемі киімдер киген абзалырақ.

**Мешітке шығар алдында пияз, сарымсақ сияқты нәрселерді жемеу керек.** Кімде-кім намаз оқып жатқан жанындағы жандарға жағымсыз иіспен зарар берген болса, періштелерге де зарар берген болады. Жабир атты сахабадан (Алла одан разы болсын) келген хадисте Пайғамбарымыз (оған Алланың салауаты мен сәлемі болсын):*«Кім сарымсақ не пияз жеген болса, біздерге жақындамасын немесе біздің мешітімізге жақындамай үйінде отырсын»,*– деген (имам Бұхари).

**Мешітке ертерек бару абзал.** Пайғамбарымыз (оған Алланың салауаты мен сәлемі болсын) өзінің үмбетін мешітке ертерек шығуға шақырған. Мысалға, Әбу Һурайрадан (Алла оған разы болсын) келген хадисте Пайғамбарымыз (оған Алланың салауаты мен сәлемі болсын): *«Егер адамдар азан айту мен бірінші сапта намаз оқудың сауабын білсе еді, әрі сол сауапқа жету үшін таласты тек жеребе тастаумен ғана шешуге болатын болса, жеребе тастар еді. Егер мешітке ерте барудың сауабын білсе еді, онда оған жету үшін жарысар еді. Әрі егер құптан мен таң намазында қандай сауаптың бар екенін білген болса, онда оған еңбектеп болса да келер еді»,* – деген (Бұхари, Муслим).

**Пенденің намазға ертерек асықпай келуі** оның намазды толық бойұсынушылықпен және Раббысына шынайы беріле орындауына мүмкіндік тудырады. Ал, керісінше кім намазға ентіге, асығып келсе, бұл нәрсе оның тынысын жиілетіп, ойының шашырап, намаздағы болған қорқынышы мен ықыласын кемітеді. Пайғамбарымыз (оған Алланың салауаты мен сәлемі болсын) өзінің бір сөзінде намаз басталып кеткен болса да, оған жүгіре ентігіп, асығып келуден тыйған. Бұған дәлелді Абу Қатададан (Алла оған разы болсын) келген хабардан көреміз. Ол кісі былай дейді: «Біз бірде Пайғамбармен (оған Алланың салауаты мен сәлемі болсын) бірге намаз оқып жатқанымызда, бір кісілердің асығыстықпен келгендіктен, топырлаған аяқтарының дауыстары естілді. Пайғамбарымыз (оған Алланың салауаты мен сәлемі болсын) намазын бітіргеннен кейін: «Сендерге не болды?» – деп сұрады. Олар: «Біз намазға асыққан едік», – деді. Сонда Пайғамбар (оған Алланың салауаты мен сәлемі болсын): *«Ендігіде олай істемеңдер. Егер намазға келген болсаңдар, асығып-аптықпаңдар. Намаздан үлгерген рәкағаттарыңды оқып, ал үлгермеген рәкағаттарыңды толықтырып бітіріңдер»,* – деді (Бұхари, Муслим).

**Намазға бара жатқанда дұға айту.** Намазға шыққан адамға Пайғамбарымыздың (оған Алланың салауаты мен сәлемі болсын) мешітке шыққан кезде оқыған дұғасын айтқан абзал. Бұған дәлелді Ибн Аббастың (Алла оған разы болсын) өзінің нағашы әпкесі Маймуна анамыздың үйіне қонған кезде көргенін хабарлаған хадистен табамыз. Сол хадисінің соңында Абдулла ибн Аббас былай дейді: «Біләл келіп, Пайғамбарды намазға шақырып кетті. Ол кісі түндегі дәретін жаңаламастан тұрып намаз оқыды. Және ол кісінің мешітке бара жатқандағы дұғасы *«Иә, Алла! Менің жүрегіме нұр ұялат, көзімді нұрландыр, құлағымды нұрландыр, менің оңымды және солымды нұрландыр, үстімнен және астымнан нұрыңды төге гөр, алдымнан және артымнан да нұрыңды жаудыр»* деген сөз болды» (Муслим).

**Мешіттерге кірерде және шығарда оқылатын дұғаларды айту.** Мешітке кірушіге былай дұға жасап кірген – сүннет. «Иә, Алла! Мұхаммедке және Мұхаммедтің әулетіне игілігің мен сәлеміңді жолда. Иә, Алла! Мен үшін Өз рахметіңнің есіктерін аша гөр!» Ал, мешіттен шыққанда, «Иә, Алла! Мұхаммедке және Мұхаммедтің әулетіне игілігің мен сәлеміңді жолда. Иә, Алла! Мен Сенің кеңшілік фазилетіңнен сұраймын» делінеді.

**Мешітке кіргенде оң аяқпен кіріп, шығарда сол аяқпен шығу.**

Мешіт құрметті орындардың бірі болғандықтан, оң аяқпен кіру керек. Өйткені Пайғамбарымыз (оған Алланың салауаты мен сәлемі болсын) солай жасаған.

**Мешітке кіргенде сәлем намазын оқыған жөн (Тахиятул масжид).**

Мешітке кіргенде отырмастан алдын, екі рәкағат мешітке сәлем намазын оқу – Пайғамбарымыздың (оған Алланың салауаты мен сәлемі болсын) әмірлерінен.

Мешітте намазды күтіп отыру абзал. Оның абзалдығын Пайғамбардың (оған Алланың салауаты мен сәлемі болсын) мына хадисінен көре аламыз: *«...Кімде-кім мешітке кірсе және оны онда ұстап тұрған нәрсе намазы болса, онда ол адам намазда болып есептеледі. Сендердің біреулерің намаз оқыған жерлеріңнен тұрып кетпейінше, періштелер оған: «Иә, Алла! Оны рахметіңе бөле! Иә, Алла! Оны кешіріп, жарылқа! Иә, Алла! Оның тәубесін қабыл ет», – деп тілейді. Және періштелердің оған жасайтын тілектері, ол адам сол отырысында біреуге азар беріп, қоймайынша немесе дәретсіздікке тап болмайынша жалғаса береді»* (Бухари, Муслим).

**Мешітте жату айып емес.** Бұхари мен Муслимнің риуаят еткен хадистерінде Абдуллаһ ибн Зайд ибн Ғасим атты сахабаның (Алла оған разы болсын) Алланың елшісінің (оған Алланың салауаты мен сәлемі болсын) мешітте бір аяғын екінші аяғының үстіне қойып жатқандығын көргендігі айтылған.

**Мұқтаждық туындаса мешітте ұйықтауға болады.** Пайғамбарымыздың (оған Алланың салауаты мен сәлемі болсын) дәуірінде Асхабу Суффа деп аталынған сахабалар (Алла олардан разы болсын) және кейбір кедейшілікте болған мұсылмандар Пайғамбар мешітінде тіршілік жасайтын. Олар мешітте ішіп-жеп, ұйықтап, демалатын (имам Бұхари).

**Мешітте сауда-саттық жасауға, жоғалған затты іздестіріп сұрауға болмайды.** Өйткені, мешіт ондай істер үшін құрылған емес. Мешіт – Алланы еске алу үшін, Құран, намаз оқу үшін және адамдарға дін әмірлерін үйрету сияқты істер үшін арналған орын. Әбу Хурайрадан (Алла оған разы болсын) келген хадисте Пайғамбарымыз (оған Алланың салауаты мен сәлемі болсын): *«Егер сендер біреудің мешітте бір нәрсені сатып жатқанын, не сатып алып жатқанын көрсеңдер, оған «Алла сенің саудаңды пайдасыз етсін» деп айтыңдар. Ал біреудің жоғалған затты сұрап іздестіріп жатқанын көрсеңдер, оған «Алла саған оны қайтармасын» деп айтыңдар»*, – деген (Муслим, Ахмад, Әбу Дәуіт).

**Мешітте дауыс көтеру әдепсіздік.** Сайб ибн Иазид (Алла оған разы болсын) былай дейді: «Мешітте тұрған едім бір кісі мені таспен ұрып түртті, қарасам Омар ибн Хаттаб екен. Ол кісі маған: «Анау екеуін шақырып келші», – деді. Ол екеуін оған алып келдім. Сонда Омар ол екеуіне: «Кімсіңдер, қайдан боласыңдар?» – деді. Олар: «Тайф елінен боламыз», – деді. Оларға Омар: «Егер сендер қаламыздан болғандарыңда (Медина тұрғындары болғандарыңда), Алла елшісінің мешітінде дауыстарыңды көтеріп сөйлегендерің үшін қаттырақ ұрып ескертер едім», – деді (Бұхари).

**Азан айтылғаннан кейін мешіттен шығу дұрыс емес.** Мешітте отырған кезде азан айтылса, одан себепсіз шығып кету – мәкруһ. Себепті жағдайларға дәретті жаңарту және сол сияқты істер кіреді. Әбу Шағса деген кісі өзінің жеткізген хабарында былай дейді: «Біз мешітте Әбу Хурайрамен бірге отырған едік, азаншы азан айтты. Сол уақытта бір кісі тұрды да, кетуге жинала бастады. Әбу Хурайра одан мешіттен шығып кеткенше көзін алмады. Кейін Әбу Хурайра: «Бұл пенде Әбу Қасымға (Пайғамбарымызға) қарсы келіп, күнәһар болды», – деді (Муслим).

**Мешітке бара жатқанда немесе мешітте отырған кезде қолдың саусақтарын бір-біріне айқастырып, тырсылдатуға тыйым салынған.** Жалпы жағдайларда саусақтарды айқастырып тырсылдатудың ешбір айыбы жоқ. Бірақ мешітке барған адамның мешітте намаз уақытын тосып отырған кісіге кедергісін тигізіп, саусақтарын айқастырып тырсылдату мәкруһ амалына жатады. Бұған дәлелді Қағб Ибн Ғужра атты сахабаның (Алла оған разы болсын) айтқан мына хадисінен көреміз. Ол хадисте: *«Сендерден біреулерің дәретін толық етіп алып, арнайы мешітке қарай ниет етіп шықса әрі ол мешітте намаз уақытын тосып отырған уақытта саусақтарын айқастырып тырсылдатпасын. Өйткені ол намазда (яғни намаз оқып жатқанмен тең),* – делінген (Әбу Дәуіт).

**Мешітте рұқсат етілген дүние сөздерін сөйлеу.** Мұсылман кісінің өзінің мұсылман бауырымен мешітте рұқсат етілген дүние сөздерімен сөйлесуі күнә емес. Өйткені Пайғамбарымыз (оған Алланың салауаты мен сәлемі болсын) өзі де, оның сахабалары да мешітте дүние істері жайында әңгімелесетін еді. Саммағ Ибн Харб Жабир Ибн Самраға: «Пайғамбармен (оған Алланың салауаты мен сәлемі болсын) бірге отыратын ба едің?» – деп сұрақ қояды. Ол: «Иә, Пайғамбар (Ол кісіге Алланың игілігі мен сәлемі болсын) көбіне таң намазын оқыған соң, орнынан күн шыққанша қозғалмайтын еді. Күн шыққанда орнынан көтерілетін әрі сахабалар сол кездерде бір-бірімен әңгімелесетін. Жаһилетте болған істерді еске алып күлісетін. Пайғамбарымыз (оған Алланың салауаты мен сәлемі болсын) да естіп күлімсірейтін еді (Муслим).

Бірақ мешітте рұқсат етілген дүние істерімен әңгімелескен кезде мына нәрселерді естен шығармау керек:

1. Айналасындағы адамдарды мазаламау;

2. Мешітте дүние істерімен әңгімелесуді әдетке айналдырмау;

3. Әңгіме барысында өтірік, ғайбат, өсек сияқты харам етілген күнәлі сөздер мен істерге өтіп кетпеу;

4. Ұзақ әңгіме айтпау;

5. Мешітте қатты дауыс көтермеу;

6. Сауда-саттық сөздерін айтпау.

Мешітте қажетсіз қоқыс заттарды тастамау, тамақ, сусынның қалдықтарын төгіп, шашпау, оның ішіне түкіріп, қақырмау сияқты әдепсіз қылықтарды жасамаған жөн.

Алла Тағала қасиетті Құранның «Тәубе» сүресі, 18-аятында:

**إِنَّمَا يَعْمُرُ مَسَاجِدَ اللَّهِ مَنْ آَمَنَ بِاللَّهِ وَالْيَوْمِ الْآَخِرِ وَأَقَامَ الصَّلَاةَ وَآَتَى الزَّكَاةَ وَلَمْ يَخْشَ إِلَّا اللَّهَ فَعَسَى أُولَئِكَ أَنْ يَكُونُوا مِنَ الْمُهْتَدِينَ**

**«Алланың мешіттерін шынайы түрде Аллаға иман келтіріп, ақырет күніне сенген, намазды толық орындаған, зекет берген және Алладан ғана қорыққан кісі тұрғызады. Міне, солардың тура жол табушылардан болулары үміт етіледі»**, – деп айтқан.

Аталмыш аяттағы «кісі тұрғызады» (يَعْمُرُ) сөзіне қатысты ғалымдар түрлі көзқарас білдірген. Бірі бұл сөзді: «мешітте болу, мүмкіндігінше мешітте көп уақыт өткізу» дегенді білдіретінін айтса, енді бір көзқараста мешіттің ғимаратын тұрғызу, оны жөндеу, мұсылмандарға қызмет етіп тұруына жағдай жасау екендігі айтылған.

عَنْ عَائِشَةَ قَالَتْ: أَمَرَ رَسُولُ اللَّهِ (صَلَّى اللَّهُ عَلَيْهِ وَ سَلَّمْ) بِبِنَاءِ الْمَسَاجِدِ فِى الدُّورِ وَأَنْ تُنَظَّفَ وَتُطَيَّبَ

Айша анамыз (Алла оған разы болсын) айтады:*«Пайғамбарымыз ауыл аймақтарда мешіт салынуын, олардың таза ұсталуын және хош иіспен жұпарлы болуын әмір етті»* (Әбу Дәуіт, Солат 13).

Пайғамбарымыз (оған Алланың салауаты мен сәлемі болсын):

**أَحَبُّ الْبِلاَدِ إِلَى اللهِ مَسَاجِدُهَا**

*«Алла Тағаланың жер бетiнде ең жақсы көретiн орны – мешiттері»*, –деген екен (Ибн Хиббан).

Мешіттеріміздің сыртқы көрінісі қандай болса да ізгі істер мен жақсы ойларды, тыныштықты, имандылықты еске салатыны анық.

Құрметті жамағат! Баршамызға Алла Тағала жердегі өзінің үйінде өзі және Пайғамбары (оған Алланың салауаты мен сәлемі болсын) үйреткендей құлшылық етіп, өзгеге үлгі боларлық әдептілікті нәсіп етсін! Алла Тағала баршамыздың құлшылығымызды қабыл етсін! Әмин!

**ҚАНАҒАТ – ҚАРЫН ТОЙҒЫЗАР**

**07 шілде 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

«Қанағат қарын тойғызар, Қанағатсыздық жалғыз атыңды сойғызар» демекші, қанағат – адамның барға риза болуы, місе тұтуы. Сонымен қатар, қолдағы барына, тапқан табыстарына разы болу. Қанағатсыз адамдарды тойымсыз адамдар деп те атайды. Қандай сәтте болмасын өз бас пайдасын ғана ойлап, біреудің оған бірдеңе беруін, ақкөңілдікті қалап тұрады. Ал, өзі сараң келеді. Қазіргі кезде тойымсыздықтың соңы жемқорлыққа әкеліп соқтырып жатыр. Нәпсіні еркіне босатпай, тұрақты түрде шариғат аясынан шығармай тәрбиелеу аса қажеттілік. Нәпсі тәрбиесінде білімнің,  мінездің және қанағаттың орны өзгеше екенін мына өлең жолдары арқылы Абай:

Алланың өзі де рас, сөзі де рас,

Рас сөз ешуақытта жалған болмас,

Көп кітап келді Алладан, оның төрті

Алланы танытуға сөзі айрылмас.

Замана, шаруа, мінез күнде өзгереді,

Оларға кез-кезімен нәби келді.

Қағида шариғаты өзгерсе де,

Тағриф Алла еш жерде өзгермейді.

Күллі махлұқ өзгерер, Алла  өзгермес,

Әһли кітап бұл сөзді бекер демес.

Адам нәпсі, өзімшіл мінезбенен

Бос сөзбенен қастаспай түзу келмес, – деп, халықтың санасына жеткізуді көздеген.

Қызылды-жасыл дүние қызығы көз қызыөтырған қоғамда біз көбіне дәулеті өзімізден артқан кісіге көз тігіп, соның деңгейіне жетуді аңсап, ғұмыр кешудеміз. Қанағат қарын тойғызады, қанағатсыздық астыңдағы жалғыз атыңды сойғызады. Адам бұл өмірде бақытты болуы үшін, Аллаға шүкір етіп, барға қанағат етуі керек.

Екі көз тек топыраққа тоятының естен шығарып, бар нәрсемізге қанағат тұтпай, дүниеге берілуіміз, көлігіміз бола тұра, оданда әдемісін мінгіміз келетіні – қанағаттың жоқтығының белгісі. Киімнің ең жақсысын, әшекей бұйымнын ең қымбатын алғымыз келеді. Бұл әрекеттер – ашкөздіктен, жүректе қанағаттың жоқтығынан туындайтын дерт. Адамға байыған сайын байысам деген ой келіп, рухани құлдырауға душар болады.

Алла Тағала «Исра» сүресінің 27-аятында:

إِنَّ الْمُبَذِّرِينَ كَانُوا إِخْوَانَ الشَّيَاطِينِ ۖ وَكَانَ الشَّيْطَانُ لِرَبِّهِ كَفُورًا

**«Шүбәсіз, ысырапқорлар шайтандарға бауыр. Ал шайтан – Раббысына рахметі жоқ малғұн», –** деп, ысырап етіп, азға қанағат етпейтін кісілерді шайтанның досына айналатындығын ескертеді.

عَنْ عَبْدِ اللَّهِ بْنِ عَمْرِو بْنِ الْعَاصِ رضي الله عنهما أَنَّ النَّبِيَّ صَلَّى اللَّهُ عَلَيْهِ وَسَلَّمَ مَرَّ بِسَعْدٍ وَ هُوَ يَتَوَضَّأُ فَقَالَ مَا هَذَا السَّرَفُ يَا سَعْدُ؟ قَالَ : أَ فِي الْوُضُوءِ سَرَفٌ؟ قَالَ : نَعَمْ، وَ إِنْ كُنْتَ عَلَى نَهْرٍ جَارٍ. روى الإمام أحمد (6768) و ابن ماجة (419).

Пайғамбарымыз (оған Алланың салауаты мен сәлемі болсын) бірде сахабасы Сағыдтың дәрет алып жатқанын көріп, оған: «Әй, Сағыд! Бұл не деген ысырап?» – дейді. Сонда Сағыд (Алла оған разы болсын): «Дәрет алу үшін қолданылған судың да ысырабы болады ма?» – деп сұрағанда, Пайғамбарымыз (оған Алланың салауаты мен сәлемі болсын): *«Әрине, тіпті ағып тұрған өзеннің жағасында тұрып дәрет алсаң да»*, – деп жауап берген екен.

Ең дұрысы, өзіңнен жағдайы тәуірге емес, керісінше әл-ауқаты өзіңнен төмендеу кісіге көз салып, шүкір ете білуді үйренуіміз қажет екендігін ұмытпағанымыз жөн.

Бірде Пайғамбарымыз (оған Алланың салауаты мен сәлемі болсын) өзінің сүйікті қызы Фатиманы түйе жүнінен тоқылған киіммен, бидай тартып отырғанын көріп, былай дейді: «Ей, Фатима! Бұл дүниенің кедейлігі мен ауыртпалығына шыда, себебі арғы дүниеде сені жұмақ пен рахат күтіп тұр».

Омар (Алла оған разы болсын) Пайғамбарымыздың (оған Алланың салауаты мен сәлемі болсын) жұпыны тұрмысын көріп: «Әй, Алланың Елшісі! Патшалар жұмсақ мамықта жатады, ал Сіз болсаңыз жұқа төсеніште жатырсыз. Сіз, Алланың Елшісі емессіз бе?! Сондықтан басқаларынан қарағанда ерекше қошемет пен құрметке Сіз лайықты емессіз бе?!» – дейді. Сонда Алланың Елшісі (оған Алланың салауаты мен сәлемі болсын): *«Ей, Омар! Бұл дүниенің рахаты мен қызығы оларға, ал арғы дүниенің рахаты мен ләззәті бізге қалуын қаламайсың ба?»* – деген.

Алланың Елшісі (оған Алланың салауаты мен сәлемі болсын) және әділетті халифалар (Алла оларға разы болсын) қарапайым ғұмыр кешіп, азға қанағат етіп, жалған дүниенің қызықтарын тәрк еткен. Омар (Алла оған разы болсын) мұсылмандардың әміршісі болған уақытта Сирия, Палестина, Иран, Мысыр елдері түгелдей қарамағына қарайды. Мәдина қаласына Византия мен Парсы елдерінің байлықтары молынан ағылды. Мәдинаға келген бұл мол байлықтың арқасында сол уақытта өмір сүрген мұсылмандардың жағдайы жақсарса да, мұсылмандардың әміршісі болған Хаттаб ұлы Омар (Алла оған разы болсын) ол байлықтың ешбіріне де қызықпады. Жұма күні құтпаға бірнеше жерден жамалған шапанымен шығып, таяғына сүйеніп көшелерді аралап, мұсылмандардың жағдайын сұрап, мұң-мұқтаждарын шешумен болды.

Жалпы Омар (Алла оған разы болсын) халифа болса да қарапайым ғұмыр кешті. Мемлекетке түскен түсімнен тек өзіне жеткіліктісін ғана алды. Кей уақыттарда Омардың (Алла оған раыз болсын) мұқтаждық көріп жүргенін көрген сахабалар оның алатын жалақысын көтеруді қалады. Алайда, өзіне айтуға ұялып, қызы Хафсаға жеткізеді. Хафса (Алла оған разы болсын) бұл мәселені әкесіне айтып жеткізгенде, Ол: «Қызым! Пайғамбарымыздың (оған Алланың салауаты мен сәлемі болсын) қалай тамақтанып, қалай киінгені есіңде ме?» – деп сұрады. Сонда Хафса: «Иә, тек өзіне қажетті болғанын ғана алатын», – дегенде, Омар (Алла оған разы болсын): «Менің екі досым және мен – бір сапардың жолаушыларымыз. Бізден бірінші болып белгіленген жерге сүйікті Пайғамбарымыз (оған Алланың салауаты мен сәлемі болсын) жетті. Одан кейін сол жолмен Әбу Бәкір жүріп өтті. Ал олардан кейін үшінші мен болғым келеді. Менің жолға алған жүгім көп болса, ол екеуіне жете алмай қаламын ба деп қорқамын. Әлде сен менің сол жолда үшінші болуымды қаламайсың ба?» – деп жауап қайтарған екен.

Құран Кәрімнің «Ибраһим» сүресі, 34-аятында:

 وَإِن تَعُدُّوا نِعْمَتَ اللَّهِ لَ

ا تُحْصُوهَا ۗ إِنَّ الْإِنسَانَ لَظَلُومٌ كَفَّارٌ

**«...Егер Алланың нығметін санасаңдар, санына жете алмайсыңдар. Расында, адам баласы өте ынсапсыз, аса шүкірсіз»,** – деп, ынсапсыздықтың жаман қасиет екенін білдірсе, пенденің табиғатындағы бұл жаман қасиет жайлы Алла Елшісі (оған Алланың салауаты мен сәлемі болсын):

إِنَّا أَنْزَلْنَا الْمَالَ لإِقَامِ الصَّلاةِ وَإِيتَاءِ الزَّكَاةِ وَلَوْ كَانَ لابْنِ آدَمَ وَادٍ أَحَبَّ أَنْ يَكُونَ لَهُ ثَانٍ , وَلَوْ كَانَ لَهُ ثَانٍ أَحَبَّ أَنْ يَكُونَ لَهُ ثَالِثٌ وَلا يَمْلأُ فَمَ ابْنِ آدَمَ إِلا التُّرَابُ وَيَتُوبُ اللَّهُ عَلَى مَنْ تَابَ

«*Расында, Алла: Біз мал-дүниені намаз оқу және зекет беру үшін түсірдік. Егер адам баласының бір сай алтыны болса, әлбетте екі сай алтыны болғанын қалар еді. Ал, екі сай алтыны болса, әлбетте екеуіне қоса үшіншісін қалайды. Адамнның ішін тек топырақ қана толтыра алады. Алла тәубе еткенді кешіреді»,* – дейді (Ахмед және Байһақи риуаяты).

Ақ пен қараны айыратын жолбасшыретінде түсірілген қасиетті Құранның «Тәубә» сүресі, 59-аятында:

وَلَا يَحْسَبَنَّ الَّذِينَ كَفَرُوا سَبَقُوا ۚ إِنَّهُمْ لَا يُعْجِزُونَ

**«Егер олар рас Алланың, Елшісінің өздеріне бергеніне разы болса және: «Алла бізге жеткілікті. Жақында Алла және Елшісі бізге мархаматымен береді. Расында біз Аллаға ынтықбыз» десе еді»**, – деп, қанағат етудің көркем қасиет екенін меңзейді. Байқағанымыздай, бұл аяттарда Раббымыз қанағатшылдықты жақсы қасиет ретінде тілге тиек етуде. Ал, біз болсақ, Жаббар Иеміздің өзі мадақтаған бұл қасиеттің дәрежесі қаншалықты биік екенін бағамдай бермейміз. Ибн Омар (Алла оған разы болсын) риуаят еткен мубәрак мәтінді хадистердің бірінде Алла Тағаланың былай деп бұйырғаны айтылады:

يَا بْنَ آدَمَ ، عِنْدَكَ مَا يَكْفِيكَ وَأَنْتَ تَطْلُبُ مَا يُطْغِيكَ ، يَا بْنَ آدَمَ لا بِقَلِيلٍ تَقْنَعُ وَلا بِكَثِيرٍ تَشْبَعُ ، يَا بْنَ آدَمَ إِذَا أَصْبَحْتَ مُعَافًى فِي جَسَدِكَ ، آمِنًا فِي سِرْبِكَ ، عِنْدَكَ قُوتُ يَوْمِكَ فَعَلَى الدُّنْيَا الْعَفَاءُ

*«Ей, пенде баласы! Сенде өзіңе жететін (дүние) бар. Ал, сен өзіңді шектен шығаратынын сұраудасың. Ей, пенде! Сен азға қанағат етпейсің, көпке тоймайсың. Уа, адамның ұрпағы! Тәні сау, жаның тыныш болып таң атырсаң, жаныңда күніңе жететін азығың болса, бұл дүниені қайтпексің».*

Хадистен аталмыш қасиетке қаншалық зәру екенімізді байқай аламыз. Алайда, бұл кедей бол, дүние таппа дегенді әсте білдірмейді. Кімге қаншалық бұйырса, соған шүкір ету дегенді аңғартса керек, сірә. *«Бір кісінің тамағы – екі кісіге, ал екі кісінікі төрт кісіге жететіні»* жайлы хадистерден ұғатынымыз: пенде өзі қанағат жасаса, Алланың берекесі болатынын және сол пенденің де ізгілік жасауына мүмкіндік жасалады. Бұл қанағаттың пайдасы болмақ. Ибн Масуд (Алла оған разы болсын) Алла Елшісінің (оған Алланың салауаты мен сәлемі болсын) мына сөзін риуаят етеді: *«Үнемшілдік еткен жоқшылық көрмейді»* (Ахмад, 3360; Табарани, 1/447).

Тағы бір өсиетінде Алланың ақырғы Елшісі (оған Алланың салауаты мен сәлемі болсын) тамақтану барысында асқазанның үштен бірін тамаққа, ал, үштен бірін сусынға, келесі бір бөлігін бос қалдыруға насихаттайды. Міне, мұның өзі бір жағынан адам баласын қанағатқа тәрбиелейді. Жабир (Алла оған разы болсын) жеткізген хадисте: *«Ей, адамдар! Ризық-несібені табуда көркем әрекетте болыңдар! Өйткені, пенде тек өзіне тиесілі жазылғанды ғана алады. Пенде дүниеден өзіне тиесілі сыбағасын алмайынша, өмірден әсте кетпейді»*, – делінеді (Хаким, 3353).

Қазақ дүниетанымында да бұл қасиеттің алар орны айрықша. Халық ауыз әдебиетіндегі көптеген ғибратты жырлар мен әңгімелерде қанағатсыздықтың соңы қайырсыз аяқталатыны насихатталады. Ұлт данышпаны, хакім Абай да қанағат етуді «бес асыл істің» бірі ретінде сипаттайды: «Талап еңбек, терең ой, Қанағат, рахым ойлап қой, Бес асыл іс көнсеңіз».

Жалпы, осы бір асыл қасиет жөнінде көптеген дін ғұламалары, әйгілі сахабалар мен табиғиндер қауымының өкілдері құнды пікірлер қалдырған. Жүрекке нұры жетіп, санамызға сәуле түсіретін сол тағылымды сөздерді тыңдай өткеніміз жөн болар.

Ислам тарихындағы ғұлама ғалымдардың бірі Ибн Хажар әл-Асқаланидің «Мунаббихат» кітабында Уаһб бин Мунаббиһ әл-Йаманидің (р.а.) мынадай бір ғибратты сөзі келтіріледі:

مَكْتُوبٌ في التَّوْراةِ الْحَرِيصُ فقيرٌ وَ إِنْ كان مَلِكَ الدُّنْيا و المُطِيعُ مُطَاعٌ و إِنْ كان مَمْلُوكًا و الْقَانِعُ غَنِيٌّ و إنْ كان جَائِعًا

«Тауратта: Ашкөз адам – кедей, дүниені иеленген болса да. Қанағатшыл адам – бай, тіпті ол аш болса да».

Хамид әл-Лаффаф (Алла оған разы болсын): «Біз төрт нәрсені төрт нәрседен іздеп едік. Алайда, қателескен екенбіз. Іздегенімізді басқа төрт нәрседен таптық. Мал-дүниені байлықтан іздеп едік, бірақ оны қанағаттан таптық. Рахатты молшылықтан іздеп едік, бірақ оны дүниенің аздығынан таптық. Ләззаттарды нығметтен іздеген едік, бірақ оны денсаулықтан таптық. Ризық-несібені жерден іздеген едік, бірақ оны аспаннан таптық», – деген екен.

Міне, өмірін ғылым жолына арнап, дүниенің ақиқатына талпынған ғалымдар нағыз байлықтың мал-дүние емес, қанағат екенін жеткізеді. Әйгілі сахаба Сағд ибн Әбу Уаққас баласына мынадай өсиет қалдырған: «Ей, балам! Егер сен Алладан байлық сұрасаң, қанағатты сұра. Ақиқатында, ол – таусылмайтын байлық».

Ендеше, бұл айтылғандардан материалдық байлықтан рухани байлықтың әлдеқайда қайырлы екенін аңғарамыз. Расында да, адам баласының Алладан сұрауға тиісті басты байлығы – өткінші мал-дүние емес, қанағат атты асыл қазына болуы тиіс!

**САПАР ӘДЕБІ**

**14 шілде 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Жаратқан Алла Тағалаға сансыз мадақ, ардақты Пайғамбарымыз Мұхаммед Мұстафаға көптеген салауат пен сәлем жолдаймыз.**

**Ассаламуалайкум уа рахматуллаһи уә бәрәкәтуһ!**

**Аса рақымды ерекше мейірімді Алланың атымен бастаймын.**

**Құрметті отандастар, қадірлі жамағат!**

Жаратушы Ие адам баласын әрдайым қозғалыста болуға қабілетті етіп жаратты. Мына ұшы-қиырсыз әлемде адамзат алғаш жаратылып жер бетіне түсірілген сәттен бастап, өмір сүру дағдысына байланысты тұрмыстық қажеттіліктерін өтеу үшін жер жаһанның түкпіріне сапар шекті. Соның нәтижесінде Алланың **«Уа, адамдар! Шын мәнінде, сендерді бір ер мен бір әйелден жараттық. Сондай-ақ сендерді бір-біріңмен танысып, табысуларың үшін сан-алуан ұлыстар мен руларға бөлдік. Біле білсеңдер, Алланың алдындағы ең ардақтыларың – ең тақуаларың»** («Хужурат» сүресі, 13-аят) деген аятына сәйкес, адам баласы өзі тұрақтаған жерлерінде мекен тауып, ұлт болып қалыптасып, қауымдасып өмір сүрді.

**«Кемеге шығыңдар!» – деді Нұх өз адамдарына. Оның жүзуі, тоқтауы Алланың ықтиярына байланысты болады»** («Һуд» сүресі, 41-аят). Әлбетте, мұның барлығы жер бетіндегі бір мекеннен бастау алған адамзаттың дүниенің түкпір-түкпіріне сапар шегуінің арқасында жүзеге асты. Ұлы сапар адам баласын алты құрлықтың иесі етті. Яғни, тіршілік бар жерде ешқашан қозғалыс тоқтамақ емес, сапарлар сарқылмақ емес.

Осы орайда, ислам дінінде өзге жерге сапар шегудің өзіндік әдептері қалыптасқанын біз жақсы білуге тиіспіз. Бүгінгі уағызымызда сапар шегіп, жол жүрудің әдептерін кеңінен қозғайтын боламыз.

Халқымыздың осы тақырыптағы мақал-мәтелдері мен нақыл сөздеріне қарасақ та, қазақ қоғамында жол жүрудің, сапардың өзіндік әдептері, шарттары, хикметі болғанын анық аңғарамыз: «Сапарға шықпас бұрын, серігіңді сайла», «Алыс сапар алғашқы адымнан басталады», «Ақсақ кісі сапарға шығып жарытпайды», «Кемедегінің жаны бір», «Жолаушы жол сынайды», т.с.с.

Негізінде, сапар дегеніміз – бір жерден екінші бір жерге жол жүру болып табылады. Сапарда шаршау, машақат, әртүрлі уайым, көңілдің алаңдаушылығы сияқты дүниелер бірге жүреді. Сапардың қай түрі болмасын пенденің діндарлығына қайсысы қолайлы болса, сол ең абзал сапар болмақ.

Әбу Хурайрадан (Алла оған разы болсын) жеткен деректе Мұхаммед пайғамбар (оған Алланың салауаты мен сәлемі болсын): *«Сапар – қиыншылықтың бір бөлшегі, ол сендерді ас-ауқаттан, сусыннан, ұйқыдан тыяды. Сапарды өзінің жанұясы үшін жасасын»*, – деген екен (Мұттафақун алейһ).

Сапар шегудің басты себептері – бір нәрседен қашу немесе бір нәрсеге талпыну болып табылады. Себебі, жолаушы екі жағдайдың бірінде ғана жолға шығады. Бірі өзін тұрғылықты жерінен бір нәрсенің мазалауымен одан қашуы болады. Мысалы, бір елде індет немесе обаның жайылуы, бүліктің не дұшпандықтың қауып тудыруы және бағаның тым қымбаттап кетуі. Бұл жағдайлар жалпыға ортақ немесе жеке басқа да қатысты болады.

Екіншісі – белгілі бір мақсат пен талап үшін сапар шегеді. Мысалы: дүние, сауда, мансап сияқты дүниелік мақсаттағы немесе білім алу және сауапты амал сияқты діни тұрғыда болады. Сауапты амалға ғибадат не зиярат жатады. Мекке, Мәдина және Ақса сияқты қасиетті үш мешітті зиярат ету және шекараны күзету де сауапты амал болып саналады. Кейде әулиелер мен ғұламаларды зиярат ету мақсат етіледі. Олар дүниеден өткен болса қабірлері зиярат етіледі. Тірі болса, оларды көрумен табаррук жасалып, олардың тақуалық халдерін тамашалау арқылы оларға еліктеуге деген қызығушылық артырады.

**Білім алу мақсатындағы сапар:** Талап етіп шыққан білім парыз немесе нәпіл болып бөлінеді. Алла елшісі (оған Алланың салауаты мен сәлемі болсын.): *«Бір адам үйінен білім алу үшін шықса, қайта оралғанға дейін Алла жолында жүрген болып саналады»,* – деп, білім жолындағы жолаушының мәртебесі биік болатынын айтады. Сондай-ақ, тағы бір хадисінде: *«Кімде – кім білім алу жолына түссе, Алла Тағала оған жәннаттың жолын жеңілдетеді»*, – дейді.

Ықылым заманнан бері адамзат баласы қол жеткізген білімнің барлығы үйренушілердің сапар шегуі арқылы ғана жүзеге асты. Осы орайда имам Шағбидың: «Бір адам өзін тура жолға салатын немесе жамандқтан қайтаратын бір ауыз сөз үшін Шамнан Иеменнің қиыр шетіне дейін сапар шегетін болса, оның сапары зая кетпеген болады», – деген.

Сапардың сапар деп аталуының өзі адам бойындағы мінез-құлықтың шынайы бет-пердесін ашатындығы үшін таңдалған. Араб тілінде «сафар» сөзінің бір мағынасы «бір нәрсенің жабуын ашу, әйелдің бетін ашу» дегенді білдіреді. Осы себепті де Омар (Алла оған разы болсын) құзырында бір куәгерге жақсы сипаттама берген кісіге: «Оның мінезінің көркемдігіне көзіңіді жеткізетіндей сен онымен сапарда жолдас болып па ең?» – деп сұрайды. «Жоқ» деген жауапты естігенде: «Онда сен оны танымайды екенсің», – деген.

Адам өзінің тұрғылықты мекенінен шықпай, бірқалыпты жағдайға үйреніп қалса, ол адамның шынайы мінезі көрініс бермейді. Себебі, өзінің табиғатына сай әдеттерге бейімделіп алады. Ал сапардағы болатын қиыншылықтарға кезіккен адам бейімделген әдеттерінен ажырап, оның шынайы келбеті ашылады.

Сапар шегу – халықпен араласудың бір түрі. Сапардың қиыншылықтарына төзу арқылы өзгелермен қарым-қатынас жасаудың жодарын үйренеді. Бишр былай дейді: «Әй, ғұламалар қауымы! Жер бетінде саяхат жасаңдар, сонда тазарасыңдар! Себебі, су ағатын болса, таза болады. Ал бір орында ұзақ тұрса бұзылады».

**Ғибадат үшін сапар.** Алла Тағаланың жер бетіндегі аят-белгілеріне келетін болсақ, оны тамашалауда көкірек көзі ояу адамдар үшін көптеген пайдалары бар. Ол көрші елдер, таулар мен құрлықтар, жан-жануарлар мен өсімдіктердің түрлерін қамтиды. Табиғаттағы барлық жаратылыс өз тілінде Аллаға жалбарынып, таспих айтып тұрады. Бұл жайында «Исра» сүресінің 44-аятында: **«Жеті қабат көк, жер, ондағы жаратылыс атаулының барлығы Алланы дәріптеп, таспих айтады. Аллаға табынбайтын, Оны ұлықтамайтын еш нәрсе жоқ. Бірақ сендер оның тілін түсінбейсіңдер Алла шынында да кемеңгер әрі жарылқағыш»**, – деп баяндалады.

Алла Тағаланың жер бетіндегі аят-белгілерін тамашалаумен рухани саяхатты мақсат еткен адамның сапар шегуінің үкімі мен сыры төмендегідей болады.

Бұған қажылық немесе Алла жолында нәпсімен жиһад жасауға сапарға шығу жатады. Сондай-ақ, пайғамбарлар, сахабалардың, табиғиндардың, ғұламалар мен әулиелердің қабірлерін тәбәррук ету ниетімен зиярат ету де жатады.

Пайғамбарымыздың (Оған Алланың салауаты мен сәлемі болсын): *«Үш мешіттен басқасы үшін сапарға шығылмайды. Олар: Менің мешітім (яғни Мадинадағы Пайғамбар мешіті), Масжидул-Харам және Ақса мешіті»*, – деген. Бұл хадис мешітттерге қатысты айтылған. Жалпы айтқанда, өлілерді зиярат етуден гөрі тірілерді зиярат ету артығырақ.

**Тәнге зиян беретін оба немесе қымбатшылық сияқты нәрселерден қашып сапар шегу.** Айша анамыз (Алла оған разы болсын) айтады: «Пайғамбарымыз (Оған Алланың игілігі мен сәлемі болсын): *«Бір халықтың (үмметтің) құруы тағн (жарақаттау) мен тоғуннан (обадан болады)»,* – деді. Мен: «Уа, Алланың елшісі, *тағнды* білеміз, ал *тоғун* (оба) деген не?» – дегенімде: *«Ол – түйенің безі сияқты без. Адамдарыдың қарнының төменгі жағынан ұстайды. Одан өлген мұсылман – шейіт. Оба шыққан жерде сабырмен сауабын Алладан үміт етіп тұрақтаған адам Алла жолында дұшпанға қарсы күзетте тұрғандай сауап алады. Ал одан қашушы соғыс майданында қашушы адамға ұқсайды»,* – деді».

Осы айтқандарымыздан сапардың түрлерін байқаймыз. Шариғатымызда сапар құпталған, айыпталған және мубах болып бөлінеді.

**Жолаушының үйінен шығып, қайта оралғанға дейінгі әдептері**

**Кісі ақысын қайтару.** Қарыздарын өтеу, бала-шағасының нәпақасын дайындау, аманаты болса иесіне қайтару, жол азығын тек адал астан дайындау. Өзіне және серіктеріне жететін азығын дайындау.

Әли ибн Әбу Толиб (Алла оған разы болсын): «Сенің оған деген жақсылығыңды көріп тұрып сенің қадіріңді түсінбеген адаммен сапарға шықпа», – деген.

Абдулла Ибн Омар (Алла оған разы болсын): «Жол азығын жақсылап дайындау – адамның мырзалығынан», – деген. Сапарда жақсы сөз айту, жанындағыларға тамағынан жегізу және көркем мәміле көрсету әдепке жатады.

Кім сапарда дұрыс жолдас бола алса, жәй кезде де жолдастық жасай алады. Сондықтан «Елде саудалас болған кісілері, түзде сапарлас болған кісілері біреуді мақтаса, ол дамнан күмәнданбаңдар» деген сөз бар.

**Жолдас таңдау.** Жалғыз басына жолға шығу қажеттілік болмаса, дұрыс емес. Алдымен жолдас тауып, сосын сапарға шығу керек. Жолдасы діндарлығына жәрдемдесетін, ұмытса есіне салатын, есіне түссе жәрдем беретін адам болу керек. Ибн Омардан (Алла оған разы болсын) жеткен хадисте Алла елшісі (оған Алланың салауаты мен сәлемі болсын): *«Егер бір адам жалғыздықтың не екенін білсе, ол адам бір өзі сапарға шықпас еді»*, – деген (Бұхари, Термизи және Ибн Хузайма).

«Жолға шықпас бұрын жолдасыңды сайла». Себебі, адам жолдасының дінінде болады. Әр адам досы арқылы танылады.

Пайғамбарымыз (ған Алланың салауаты мен сәлемі болсын) сапарға жалғыз шығуға тыйым салып: *«Үш кісі бір топ»*, – деген. Және *«Егер сапарда үш кісі болсаңдар, біріңді басшы етіп сайлаңдар»* деген (Табарани).

**Сапарға шығар кезде елдегі дос-жаран, отбасы, туыстарымен қоштасу.** «Алыс сапар атты сынайды, ауыр сапар ерді сынайды» дегендей, ұзақ сапарға шығар алдында бірқатар дайындықты алдын-ала пысықтап алған жөн. Зайд ибн Арқамның (Алла оған разы болсын) риуаят етуінше Пайғамбарымыз (оған Алланың игілігі мен сәлемі болсын) былай деген: *«Сендерден бірің сапарға шығатын болса, достарымен қоштассын. Алла Тағала олардың дұғасын ол адам үшін берекедл қылады»* (Харайти. Макаримул ахлақ).

**Сапардан бұрын истихара оқу.** Әнас ибн Маликтің (Алла оған разы болсын) риуаят етуінше бір кісі Пайғамбарымызға (оған Алланың салауаты мен сәлемі болсын) келіп: «Мен жолға шығуға шешім қабылдадым. Артыма өсиет жазып қалдырдым. Оны кімге берейін? Ұлыма ма, әкеме ме әлде бауырыма ма?» – деп сұрады. Пайғамбарымыз: *«Адам баласының артындағы отбасына қалдырғанының ішіндегі Аллаға ең сүйкімдісі – үйінен шығар кезде оқыған төрт рәкағат намазы. Әр рәкағатында «Фатиха» мен «Ықылас» сүресін оқиды. Намаздан кейін: «Уа, Алла Тағалам, бұл намазды Сенің разылығың үшін оқыдым. Осы намазымды отбасым мен мал-мүлкіме қорған қыл!» – дейді. Міне, осы намазы қайта оралғанға дейін артында қалған отбасы мен мал-мүлкіне қарауыл, үйінің айналасына қорған болып тұрады»,* – деді (Хараити, «Макаримул-Ахлақ»).

**Жолға ерте шығу**. Пайғамбарымыз (оған Алланың салауаты мен сәлемі болсын): *«Уа, Алла Тағалам, үмметімнің ерте іске кіріскендеріне береке бере гөр!»* – деген. Сапарды бейсенбі күні бастау – мұстахаб амал. Абдулла ибн Кағб ибн Малик (Алла оған разы болсын) әкесінен риуаят етіп, «Пайғамбарымыз сапарға көбінесе бейсенбі күні шығатын еді» деген (Бұхари).

Жұма намазын тәрк етіп, күнәһар болмау үшін жұма күні таң атқаннан кейін сапарға шықпаған дұрыс. Жұма күнінің басталуымен жұма намазы парыз болады.

**Сақтық шарасын жасау.** Адам үйінен қырық қадам ұзағасын мүсәпір демекші, сапардың да түрлі қауіп-қатері бар. Күндіздің өзінде көпшіліктен бөлініп қалу, адасып кету немесе бұзақылардың қолына түсіп қалу сынды көптеген қатерлер бар. Түнде ұйқы кезінде абай болу керек. Мұндағы мақсат – ұйқыға қатты беріліп, ең маңызды сауап – таңғы намазға ұйықтап қалмау. Жалпы, жатар уақытта жатқан төсегін алақанмен сипап, тазалап, «Фатиха», «Ықылас», «Фәлақ», «Нәс» және «аятул-курсиді» оқып жатқан абзал.

**Мініс көлігі болса, оған жанашырлық таныту.** Оған шамасы келмейтін жүк тиемеу, басы мен жүзінен ұрмау керек. Бұған тыйым салынған. Жануарға жайсыз болмауы үшін оның үстінде ұйықтамау керек. Пайғамбарымыз (оған Алланың салауаты мен сәлемі болсын): *«Көліктеріңннің үстін төсек қылып алмаңдар»*, – деген. Ең дұрысы, мініс көлігін демалдырып тұру керек.

Кімде-кім жануарды ұрып, азап беретін болса, қиямет күні есепке тартылады. Себебі, әрбір жан-жануардың обал-сауабы бар. Әбу Дәрда (Алла оған разы болсын) өлім сәтінде өзінің түйесіне: «Әй, түйем! Раббыңның алдында менімен дауласпа. Себебі, мен саған шамаң келмейтін жүк тиеген жоқпын!» – деген екен.

**Сапардан оралу әдебі**

Тұрғылықты жеріне жеткенде, *«Уа, Раббым! Осы мекенімді маған тұрақты ет және ризығымды кең қыл»* деген дұғаны оқыған абзал. Ыңғайы келсе, отбасына өзінің келгендігін білдіретін бір хабаршы жіберу керек. Аяқ астынан кіріп барғанда өзіне ұнамайтын нәрселерді көріп қалмауы үшін осылай істегені дұрыс.

Кағб бин Маликтен (Алла оған разы болсын) жеткен хадисте *«Алла елшісі сапардан қайтқанда мешітке келіп екі ракағат намаз оқып шығатыны»* айтылады **(**Муттафақун алайһи). Сосын үйін баратын. Үйіне кіргенде: *«Біздің үстімізде күнә қалдырмайтындай етіп Аллаға қайта-қайта тәубе етеміз»*,– деп дұға жасаған.

Шамасына қарай отбасы мен туыстарына базарлық алып келгені дұрыс. Себебі, елдегілердің екі көздері төрт болып жолаушының жолын тосып, аман-есен оралғанына қуанып жатады. Жолдан алып келген нәрсесімен олардың қуанышын арттырып, сапарда жүргенде де оларды есінен шығармағандығын білдіріп, қуаныш сыйлау болады.

Шариғи тұрғыдан келгенде Алла Тағала сапардағы кісіні көптеген жеңілдіктермен қолдаған. Мәселен: парыз намаздарды қысқарту, мүмкіншілдік болмаған кезде судың орнына топырақпен таяммум ұру, нәпіл намаздарды көлік үстінде оқу, ораза ұстаған адамның ауыз ашуы, аяққа киген мәсінің уақытымен жеңілдік беруі.

Қасиетті Құранда: **«Түрлі-түрлі етіп Алла барлық мақлұқатты жаратты. Сендер үстіне шығып (жүзулерің) үшін кемені, мінулерің үшін хайуандарды жаратып берді. Енді сендер осыларға мініп-түскен кездеріңде, Тәңірдің игілігін еске алып: «Осыларды бізге бағындырып қойған Алла пәк қой. Бұған біздің қолымыз жетпек емес еді»,** – деп баяндалады. («Зухруф» сүресі,12-13-аяттар). Расында, адамзат баласы өзіне осыншама мол нығмет беріп, барлығын бағындырып қойған Хак Тағаланың шексіз мейірімін сезініп, шүкіршілігін ұмытпауы тиіс. Бүгінде ғылым дамып, айшылық алыс жерлерге бір демде ұшып баруға болатын мүмкіндіктер туындап, жол мехнаты мен машақаты азайған шақта да, асыл дінімі нұсқаған сапар әдептерін санамыздан шығармай, жадымызда жаттап жүргеніміз дұрыс!

Алла Тағала бұл өмірдегі сапарларымызды жемісті етіп, діттеген мақсаттарымызға жетуімізді нәсіп еткей!

**РИЯНЫҢ ЗАРДАПТАРЫ**

**21 шілде 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

«Рия» сөзі араб тілінде «көру» мағынасын білдіретін «рә’ә» етістігінен шыққан, көрер көзге істеу деген мағынаны білдіреді. Ал, асыл дінімізде рия – Алланың разылығы үшін атқарылуға тиісті амалдар мен құлшылықтарды ел-жұрт көрсін деп істеу, Алланың білгенін және Оның риза болғанын жеткіліксіз санап, басқа жолдардан медет тілеу.

Рияға байланысты ғалымдарымыздың берген анықтамасының кейбіріне тоқталсақ, рия дегеніміз

«Алланың емес, басқаның көңілінен шығу үшін Аллаға арналған амал-әрекетті ықылассыз істеу» (Әт-Тәғрифәт, «Рия»).

«Аллаға құлшылық қылғандай көрініп, құлдардың ілтипатын көздеу» (Ғазали, Ихия, III, 297).

«Құлшылықты Алладан басқа үшін атқарып, оны дүние табудың жолына айналдыру, Алланың әмірін орындау мақсатында емес, адамдар көрсін деген ниетпен жақсылық жасау» (Куртуби, V 422, XX, 212).

«Адамдар көрсін, көңілін табайын деген ниетпен құлшылықты көрсетіп жасау» (Ибн Хажар, XXIV, 130).

Жалпы, рия сөзі Құран Кәрімнің үш аятында атау ретінде, ал екі аятында етістікпен келеді. Мысалы, «Бақара» сүресінің 264-аятында:

**يَا أَيُّهَا الَّذِينَ آمَنُوا لَا تُبْطِلُوا صَدَقَاتِكُم بِالْمَنِّ وَالْأَذَىٰ كَالَّذِي يُنفِقُ مَالَهُ رِئَاءَ النَّاسِ وَلَا يُؤْمِنُ بِاللَّهِ وَالْيَوْمِ الْآخِرِ ۖ**

**«Әй, мүміндер! Аллаға, ақырет күніне сенбей, адамдарға көрсету үшін мал сарп қылған кісідей, садақаларыңды міндет қылу, ренжітумен жоймаңдар»**, – деп келеді.

Ал, «Ниса» сүресінің 38-аятында:

**وَالَّذِينَ يُنفِقُونَ أَمْوَالَهُمْ رِئَاءَ النَّاسِ وَلَا يُؤْمِنُونَ بِاللَّهِ وَلَا بِالْيَوْمِ الْآخِرِ ۗ وَمَن يَكُنِ الشَّيْطَانُ لَهُ قَرِينًا فَسَاءَ قَرِينًا**

**«Олар сондай, Аллаға, ақырет күніне сенбей, малдарын адамдарға көрсету үшін жұмсайды. Ал біреудің сыбайласы шайтан болса, ол – жаман сыбайластық»**, – делінеді.

Ал, «Әнфәл» сүресінің 47-аятында Алла Тағала:

**وَلَا تَكُونُوا كَالَّذِينَ خَرَجُوا مِن دِيَارِهِم بَطَرًا وَرِئَاءَ النَّاسِ وَيَصُدُّونَ عَن سَبِيلِ اللَّهِ ۚ وَاللَّهُ بِمَا يَعْمَلُونَ مُحِيطٌ**

**«Жұрттарынан шендене адамдарға мақтанып шыққандар, сондай-ақ Алланың жолынан тосатындар тәрізді болмаңдар!»**– деп ескертеді.

Осы үш аяттың алғашқы екі аятында құлшылық ниетінсіз, Алланың ризалығын көздемей, тек сырт көз көрсін деп садақа бергендер, ал үшінші аятта көзге түсу үшін және атақ-даңқ үшін Алла жолында күрескендер қатаң сынға ілігеді.

Пайғамбарымыздың (оған Алланың салауаты мен сәлемі болсын) хадистерінде де рия ұғымы кеңінен айтылады. Ауыс бин Шәддәт (Алла оған разы болсын) жеткізген хадисте Алланың елшісі (оған Алланың салауаты мен сәлемі болсын) былай деген:

*‏إِنْ أَخْوَفَ مَا أَتَخَوَّفَ عَلَى أُمَّتِي الْإِشْرَاكُ بِاللهِ أَمَا إِنِّي لَسْتُ أَقُولُ يَعْبُدُونَ شَمْسًا وَلَا قَمَرًا وَلَا وَثَنًا وَلَكِنْ أَعْمَالًا لِغَيْرِ اللهِ وَشَهْوَةً خَفِيَّةً. ‏*

*«Үмбетімнің Аллаға серік қосып кететінінен қатты қорқам. Бұл сөзіммен мен олардың айға, күнге немесе пұтқа табынып кетулерін меңзеп тұрғаным жоқ. Мені қорқытқаны – олардың Алладан басқаға жасаған амалдары мен жасырын қалаулары»*(Ибн Мәжә, Зуһд, 21).

Және бір хадисте: «*Үмбетімнің жасырын серік қосуға бой алдырып, нәпсілік қалауына бағынып кететініне қатты уайымдаймын»*, – деген екен. «Сонда, сізден кейін де серік қосу деген бола бере ме?» – деген сұраққа: *«Иә, әлбетте. Бірақ күнге, айға, тасқа, пұтқа табыну секілді болмайды, тек адамдар өз құлшылықтарын өзгелер көрсін деп жасайтын болады»*, –деп жауап берген екен (Мүснәд, IV, 124).

عن أبي سعيد الخدري رضي الله عنه قال: خرج علينا رسول الله صلى الله عليه وسلم ونحن نتذاكر المسيح الدجال، فقال: "ألا أخبركم بما هو أخوفُ عليكم عندي من المسيح الدّجّال"؟ قال: قلنا بلى. فقال: "الشركُ الخَفِيّ؛ أن يقوم الرجل يصلي، فيزيّن صلاته لِما يَرى مِن نظر رَجُل".

Сахаба Әбу Сағид әл-Худри (Алла оған разы болсын) әңгімелейді: Бірде Мәсіх Дәжжалды әңгіме етіп жатқан кезімізде Алла елшісі (оған Алланың салауаты мен сәлемі болсын) шығып былай деді: *«Сендер үшін мәсіх Дәжжалдан да қауіпті болған нәрсені айтайын ба?! Жасырын серік қосу. Намазға тұрған кезінде, намазын (өзге) кісінің назары түсу үшін көркемдеп оқуы»* (Ибн Мәжә).

Бір құдси хадисте Алла Тағала: *«Өзі істеген амалына Менен басқаны ортақ қылған адамды да, оның серік қосқан нәрсесін де Мен қабылдамай кері қайтарамын»*, – деген екен (Мүснәд, II, 301, 435;, Мүслім, Зүхд, 46; Ибн Мәже, Зүхд, 21).

Шын мәнінде, рия – жасырын серік қосудың нақ өзі. Жасырын серік қосудың ақыр соңы – мәңгілік қасірет. Адам сырт көзге көрсетіп жасаған құлшылығынан қалайда рухани сауап күткенмен, ақыретте Алланың алдына барғанда үлкен жазаның иісін сезе бастайды, сол уақытта Алланың құзырына қолында түк жоқ, құр алақан келгенін байқайды.

Бір күні ардақты Пайғамбарымыз (оған Алланың салауаты мен сәлемі болсын): *«Сендерді ойлап, қатты қорқатыным – кіші серік қосу еді»*, – дейді. Жанындағылар: «Кіші серік қосу деген не, Алланың елшісі?» – деп сұрады. Сонда Алла елшісі (оған Алланың салауаты мен сәлемі болсын) былай жауап берген екен: *«Рия, яғни сырт көзге көрсетіп жасау. Қиямет күні адамдар өз амалдарының игілігін көріп жатқанда, Алла Тағала риякер адамдарға: «Пәни жалғанда амалдарыңды адамдарға көрсетуге құштар едіңдер ғой! Көрейік, олардан көмек таба алар ма екенсіңдер? – дейді»* (Ахмед, V, 428, 429).

Рия деген – ақыреттің орасан зор пәлекеті. Төмендегі хадис риякерлікке әбден еті үйренген пенделердің ақыретте басына келер аянышты халін кеңінен баяндап береді: *«Расында, ең бірінші болып ақыретте сұралатын Алла жолындағы шайқаста өлген адам болады. Оны алып келеді де, Алла оған Өзінің рақымшылығын есіне салады, ал ол болса бәрін мойындайды. Сосын Алла одан: «Сен соған ризашылық ретінде не істедің?» – деп сұрайды. Ол: «Мен өлгенше Сенің жолыңда соғыстым!» – дейді. Алла: «Сен өтірік айтасың, өйткені сен өзің туралы адамдар «Батыр» деп айтсын деп соғыстың және олар солай айтты!» – дейді. Сосын ол адам жайлы оған сәйкес әмірлер беріліп, оның жүзін төмен қаратып тозаққа тастайды. Содан кейін білім алған, білімін басқаларға үйреткен және Құран оқыған адамды алып келіп, Өзінің көрсеткен рақымшылығын есіне салады да одан: «Сен соған ризашылық ретінде не істедің?» – деп сұрайды. Ол: «Мен білім үйреніп, оны басқаларға үйреттім және Сен үшін Құран оқыдым!» – дейді. Алла: «Сен өтірік айтасың, өйткені сен, адамдар «Мынау білімді» деп айтсын деп, сондай-ақ Құранды адамдар «Мынау қари» деп айтсын деу үшін оқыдың және адамдар солай айтты», – дейді. Сосын ол адам жайлы оған сәйкес әмірлер беріліп, Тозаққа тастау үшін жүзін төмен қаратып сүйрейді. Сосын Алла оған кең ризық нәсіп еткен және түрлі байлықпен қамдаған адамды алып келіп, Алла оған Өзінің көрсеткен рақымшылығын есіне салады да одан: «Сен соған ризашылық ретінде не істедің?» – деп сұрайды. Ол: «Сен риза болатын ешбір мүмкіншілікті мүлт жібермей, Сен үшін ақша жұмсадым», – дейді. Алла оған: «Сен өтірік айтасың, сен оны адамдар, сен жайлы «Мынау жомарт» деп айтулары үшін істедің және адамдар солай айтты», – дейді. Сосын ол адам жайлы оған сәйкес әмірлер беріліп, Тозаққа тастау үшін жүзін төмен қаратып сүйрейді»* (Муслим, Имара, 152).

Көріп отырғанымыздай, ықылас, шынайы ниет жоғалса, Алланың ризалығы да жойылады. Нәтижесінде не Алланың ризалығына бөленбейді, не адамдардың көңілінен шықпай қалады. Өйткені әрбір ісін көзге көрсету үшін жасаған адамның ниетін Жаратушы Алла әшкерелеп, адамдар арасында абыройын түсіріп масқаралайды (Имам Ахмед, ІІ, 162.). Бір адамның риякерлігі байқалып қалса, одан адамдардың көңілі суый бастайды. Алла Тағала риякер адамның басқаларға көрсетіп жасауға кұмар болған амалдарын адамзатқа естіртіп, әйгілейді. Осылайша, ақыреттік даңқын жай ғана дүнияуи бір даңқтың дәрежесіне түсіріп жібереді.

Кезінде Пайғамбарымыздың (оған Алланың салауаты мен сәлемі болсын) сахабалары ықыласқа қатты мән берген, рияға қатаң сын көзімен қараған, ондайға сақ болған екен. Ұлы сахабалардың бірі Әбу Хурайраның (Алла оған разы болсын) мына бір өсиеті қадірлі сахабалардың риядан қаншалықты алыс тұрғанын көруге болады: *«Кімде-кім ораза ұстаса өзіне мұқият қарасын және үсті-басын ретке келтірсін! Түрінен оразаның ізі байқалмасын!»* (Бұхари, әл-Әдәбул-Муфрад, 1303).

Әбу Бәкір бірде Ханзаланы (Алла оларға разы болсын) жолықтырып, жағдайын сұрайды. Сонда Ханзала: «Құрысын, Ханзала екі жүзді болды», – дейді. Әзірет Әбу Бәкір естіген сөзіне таңданып, себебін сұрайды. Сонда Ханзала: «Пайғамбарымыздың жанында отырсам, оң жағымда жәннат, сол жағымд тозақ бар секілді, керемет сезім құшағына енемін. Пайғамбардың жанынан былай шығып, отбасыма барсам, бала-шағаға алданып, солардың қызығына кіріп кетемін», – дейді.

Әли ибн Әби Толиб (Алла оған разы болсын) былай дейді: «Рияшылдықтың үш белгісі бар: Жалғыз өзі болса құлшылығында жалқаулық танытып, адамдардың алдында жігерлігін көрсетеді; Өзгелер мақтаса, амалын одан әрі көбейте түседі; Адамдар ісін жамандай бастаса, ізгі ісін азайтады».

Имам Ғазалидің «Ғылымдардың жандануы» атты еңбегінде рияға байланысты психологиялық және педогогикалық тұрғыдан талдаулар жүргізгендігін көреміз: Ең қауіпті рия – Жалғыз Аллаға көрсетілуге тиіс құрмет-тағзымды басқаға көрсеткен адамның риясы. Себебі ондай адам Аллаға ғибадат етіп жатқан сияқты  көрінсе де, шындап келгенде басқаға ғидабатын арнап жатыр деген сөз. Сондықтан да рия – жасырын серік қосу саналған.

Имам Ғазали рияшылдықты төртке бөледі:

**1.** **Ең ауыр түрі.** Рияшылдықтың бұл түрімен жасаған құлшылықтың ешбір сауабы жоқ. Мысалы, ел көзінше дәретсіз болса да намаз оқып, оңаша қалған кезде ешбір намаз оқымаған адамның іс-әрекеті. Бұл намаз – тек қана елге көрсетілу үшін оқылған намаз. Бұнда жақсылықтың қылаудай нышаны жоқ. Барып тұрған көзбояушылық.

**2.** **Құлшылықты көрсету үшін жасайды.** Солай бола тұра Алла Тағаланың ризалығына да ниет етеді. Бұл елге атын шығарып мешіт, медресе салған адамдардың әрекеті тәрізді. Әрине, оларда Алланың ризалығын алу ниеті болмайды емес, болады. Бірақ, ол – өте әлсіз ниет. Себебі, мешіт салу «абырой» саналмағанда, бұл амалды жасамайтын еді.

**3.** **Рияшылдықпен сауап жақтары тең болу.** Ондай жандар егер рияшылдықтың жанында сауап болмаса яки сауаптың жанында рияшылдық ниеті болмаса, ондай амалды жасамайды. Екеуі тең болғандықтан ғана амалды жасайды. Мұндай амалдың ақыретте зияны тимейді. Бірақ, ешбір пайда да келтірмейді.

**4. Терең жасап жүрген құлшылығын ел естіп-білгенмен, бұрынғыдан да қайраттанып тақуалығын арттыруы.** Мұндай адам жасап жүрген амалдарын жұрт естімесе де жасайды. Сондықтан да рияшылдықпен ғана жасамағандықтан, құлшылығынан сауап таба алады (Ғылымдардың жандануы, III, 301-305 беттер).

Дегенмен де игілікті істерді жария түрде жасаудың ешбір әбестігі жоқ жағдайлар да болады, тіпті керісінше ашық түрде жасау пайдалы болуы мүмкін. Құран Кәрімде: **«Қайырым-садақаларды ашық түрде бергендерің қандай жақсы. Ал егер ешкімге көрсетпей, жоқ-жітіктерге жасырын берсеңдер, әрине, бұл өздерің үшін әлдеқайда қайырлы болмақ»**, – делінген («Бақара» сүресі, 271-аят).

Бұдан басқа, қажылық, Алла жолында күрес, жұма намазы сияқты жасырын атқару мүмкін болмайтын амал-әрекеттер де баршылық. Намаз, ораза және садақа секілді жасырын атқарыла беретін амалдарды «өзге адамдарға үлгі болсын, басқалар да қайырлы істерге мойын бұрсын» деген ізгі ниетпен жария түрде жасау тіпті абзалырақ болмақ.

Сонымен қатар, бір адам өзінің мүмін екеніне өзгелер куә болсын деген ізгі ниетпен және өзі сияқты құлшылыққа құлшынып бет бұруы үшін ашық түрде ғибадат етсе, оның осы ісі ешбір рия саналмайды.Тіпті парыздың дініміздегі орнын білдіру мақсатында оларды жария түрде жасау – Исламды және оның ұлы белгілерін айқындауды білдірсе керек-ті (Фахриддинәр-Рази, VII, 73-75; Куртуби, V, 423; XX, 213).

Қорыта келгенде, қандай жағдай болмасын, ең маңыздысы – ықыластан қол үзбеу. Егер ықыласына берік адам өзгеге үлгі болып, жақсылыққа шақыру ниетінде болса, кез келген амалды ашық жасағаны абзалырақ болмақ. Ал енді мақтангершілікке ұрынудан қауіптенсе, онда қайбір ісі болсын, жасырын жасалғаны жақсырақ.

Ардақты пайғамбарымыздың (оған Алланың салауаты мен сәлемі болсын) дұға жасағанда адам баласы Алладан жәрдем тілеп, сақтануға тіс болған жаман қасиеттердің ішінде рияны да атап өтеді: *«Уа, Аллам! Шарасыздықтан, жалқаулықтан, сараңдықтан, кәрілік пен келген дімкәстік пен алжасудан, қаталдықтан, ғапылдықтан, жоқшылықтан, қорланудан, дүние мен жақсылықтың аздығынан, нашар күйлерден сақтай гөр деп өзіңе сыйынамын! Тойым білмейтін нәпсінің тоғышарлығынан, күпірліктен, пасықтықтан, ақиқатқа тоңмойындық танытудан, бөлектенуден, екіжүзділіктен, риядан өзің сақтай гөр! Кереңдіктен, мылқаулықтан, есуастықтан, алапес секілді түрлі қиын жұқпалы аурулардан өзің сақтай гөр!»* (Бұхари, Тәпсір 16/1).

МәшҺүр Жүсіп бабамыз:

«Жаяу қыл, нәпсіңді атқа мінгізбей бақ,

Міне қалса жортқызып, желгізбей бақ.

Өзін-өзі бағуға көп әл керек,

Көш соңында көңілді жүргізбей бақ!» – дегендей, ел мен дін үшін істеген әрбір ісімізді мақтан қылмай, Алладан жақсылығын күтейік. Бір жарлыға жасаған жақсылығымызды міндетсімей, жақсылықты риямен өшірмей, Алланың көріп тұрғанын ұмытпай, ықыласпен амал етейік!

**ТІЛ КЕСАПАТТАРЫ**

**28 шілде 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Алла Тағаланың адамзат баласына берген ұлы нығметтерінің бірі – тіл. Алла Тағала қасиетті Құранның «Бәләд» сүресінің 8-9 аяттарында:

**أَلَمْ نَجْعَلْ لَهُ عَيْنَيْنِ، وَلِسَاناً وَشَفَتَيْنِ**

**«Біз оған (көрсін деп) екі бірдей көз бермедік пе? (сөйлесін деп) бір тіл, қос ерін (бермедік пе)?»**, ‒ деп айтқан.

Тіл – адамды басқа жаратылыстардан ерекшелейтін негізгі белгі. Және де қасиетті Құранның «Рахман» сүресінің 1-4 аяттарында:

**الرَّحْمَنُ، عَلَّمَ الْقُرْآنَ، خَلَقَ الْأِنْسَانَ، عَلَّمَهُ الْبَيَانَ**

**«Рахман, (Алла)! (Адамдар мен жындарға) Құранды үйретті. Адамды (жоқтан) жаратты. Оған сөйлеуді үйретті»**, ‒ деген.

Адам тіл арқылы иманға келіп, мұсылман болса, тіл арқылы діннен шығуы да оп-оңай. Тіл – адамның ойын, сезімін басқаға жеткізуші құрал. Қуантатын да тіл, жылататын да тіл. Тілді еркіне жіберсе, арты орны толмас өкінішке апаратын да кездері болады. «Айтылған сөз – атылған оқ» демекші, айтқан сөзіңізді қайтарып ала алмайсыз. Отыз тістен шыққан сөз отыз елге әп-сәтте-ақ тарап кетеді. Сол себепті тілін құрықтай білген, оған иелік еткен адам бұл өмірдің ұятынан, ақыреттің азабынан құтылары хақ. Сөйлеу алу, ішіндегі сезімдер мен ойды екінші бір адамға жеткізу – Алланың адам баласына берген шексіз нығметтерің бір көрінісі. Алайда, сөйлеу тілді еркіне жіберу деген сөз емес. Оның қызметін орынды қолдану білу – адамның имандылығының белгісі.

Аллаға иман еткен әрбір мұсылман сөйлеген кезде мән берілуі қажет негіздер:

1. **Аллаға серік қосудан аулақ болу.** Аллаға серік қосу, Онымен қатар бір нәрсеге табыну – Алла кешірмейтін ең үлкен күнә. Жаратушы жалғыз Аллаға тән сипаттарды Одан басқа бір нәрсеге таңу да серік қосу амалына жатады. Мысалы, Алладан басқадан перзент сұрау, ауруына ем сұрау және т.б.

Бұл жайында Құран Кәрімде «Лұқман» сүресінің 13-аятында:

**وَإِذْ قَالَ لُقْمَانُ لِابْنِهِ وَهُوَ يَعِظُهُ يَا بُنَيَّ لَا تُشْرِكْ بِاللَّهِ ۖ إِنَّ الشِّرْكَ لَظُلْمٌ عَظِيمٌ**

**«Сонда Лұқман өзінің ұлына уағыздап: «О, ұлым! Аллаға серік қоспа! Расында, серік қосу өте зор күнә»**, ‒ деп келеді.

Жаратушы Алла шексіз рахым иесі болғанымен, өзінен басқаға жалбарынып, одан қажетін сұрап, табынуды ешқашан да кешірмейді. Жаратушыға ортақ қосу жайында Алла Тағала «Ниса» сүресінің 116-аятында:

**إِنَّ اللّهَ لاَ يَغْفِرُ أَن يُشْرَكَ بِهِ وَيَغْفِرُ مَا دُونَ ذَلِكَ لِمَن يَشَاءُ وَمَن يُشْرِكْ بِاللّهِ فَقَدْ ضَلَّ ضَلاَلاً بَعِيداً**

**«Шындығында, Алла Өзіне серік қосқанды кешірмейді, ал одан басқаны (басқа күнәні) қалаған пендесіне кешіреді. Кімде-кім Аллаға серік қосса, ол қатты адасады»**, ‒ деген.

Пайғамбарымыз (оған Алланың салауаты мен сәлемі болсын) дұға, медет тілеудің жай-жапсарын толық түсіндіріп өткен. Солардың ең бірегейі – Абдулла ибн Аббас (Алла оған разы болсын) жеткізген төмендегі өсиет-хадисі.

**عَنِ بْنِ عَبَّاسٍ رَضِيَ اللهُ عَنْهُ قَالَ كُنْتُ خَلْفَ رَسُولِ اللهِ صَلَّى اللهُ عَلَيْهِ وَسَلَّمَ يَوْمًا، فَقَالَ: «يَا غُلَامَ، إِنِّي أُعَلِّمُكَ كَلِمَاتٍ اِحْفَظِ اللهَ يَحْفَظُكَ، اِحْفَظِ اللهَ تَجِدْهُ تِجَاهَكَ، إِذَا سَأَلْتَ فَاسْأَلِ اللهَ، وَإِذَا اسْتَعَنْتَ فَاسْتَعِنْ بِاللهِ، وَاعْلَمْ أَنَّ الْأُمَّةَ لَوِ اجْتَمَعَتْ عَلَى أَنْ يَنْفَعُوكَ بِشَيْءٍ لَمْ يَنْفَعُوكَ إِلَّا بِشَيْءٍ قَدْ كَتَبَهُ اللهُ لَكَ وَلَوِ اجْتَمَعُواْ عَلَى أَنْ يَضُرُّوكَ بِشَيْءٍ لَمْ يَضُرُّوكَ إِلَّا بِشَيْءٍ قَدْ كَتَبَهُ اللهُ عَلَيْكَ، رُفِعَتِ الأَقْلَامُ وَجَفَّتِ الصُّحُفُ». رَوَاهُ التِّرْمِذِيُ.**

«Пайғамбардың (оған Алланың салауаты мен сәлемі болсын) артында келе жатқанымда маған: *«Ей, балақай! Мен саған мына сөздерді үйретемін: Алланы сақта (яғни, жадыңнан шығарма), сонда Ол сені сақтайды. Алланы сақта, сонда оны алдыңнан табасың. Бірдеңе сұрасаң, Алладан сұра. Жәрдем тілесең, Алладан тіле. Бүкіл халық жиналып саған бір пайда келтірмек болса, тек Алла жазған нәрсені ғана келтіре алатындығын және олар саған бір зиян келтірмекке жиылса да, тек Алланың жазғанын ғана келтіре алатындығын білгейсің. Қаламдар көтерілді, парақтар кеуіп кетті (яғни, тағдыр тақтасына бәрі жазылды)*», – деді.

1. **Кәпір деп айыптамау.** Қазіргі кезде шариғат шарттарын ескермей, бір адамның шариғатқа қайшы әрекет жасағаны үшін кәпір деп үкім бере салудан тартынбайтын топтар пайда болуда. Пайғамбарымыз (оған Алланың салауаты мен сәлемі болсын):

**وَمَنْ رَمَى مُسْلِمًا بِكُفْرٍ فَهُوَ كَقَتْلِهِ**

*«Кімде-кім мұсылманды күпірлікпен айыптаса, ол оны өлтіргенмен тең»*,‒ деген.

Алла Тағала қасиетті Құранның «Ниса» сүресі 94-аятында:

**يَا أَيُّهَا الَّذِينَ آمَنُوا إِذَا ضَرَبْتُمْ فِي سَبِيلِ اللَّهِ فَتَبَيَّنُوا وَلَا تَقُولُوا لِمَنْ أَلْقَىٰ إِلَيْكُمُ السَّلَامَ لَسْتَ مُؤْمِنًا تَبْتَغُونَ عَرَضَ الْحَيَاةِ الدُّنْيَا فَعِندَ اللَّهِ مَغَانِمُ كَثِيرَةٌ ۚ كَذَٰلِكَ كُنتُم مِّن قَبْلُ فَمَنَّ اللَّهُ عَلَيْكُمْ فَتَبَيَّنُوا ۚ إِنَّ اللَّهَ كَانَ بِمَا تَعْمَلُونَ خَبِيرًا**

**«Әй, мүміндер! Алла жолында жорыққа шыққанда, әрбір жағдайдың байыбына баруға тырысыңдар (яғни кімнің мүмін және кімнің кәпір екенін анықтаңдар, әр нәрсеге жіті қарап, әр мәселенің қыр-сырына әбден қанығыңдар). Өздеріңе бейбітшілік тілеп, мұсылманша сәлем бергенге дүние тіршілігінің өткінші игілігіне (олжа) қызығып: «Сен мүмін емессің» деп, айтпаңдар. Біліп қойыңдар Алланың құзырында мол әрі сан алуан олжалар бар. Бұрынырақта өздерің де сондай (яғни Исламнан, иманнан бейхабар)едіңдер. Алла сендерді көптеген нығметке (соның ішінде иман нығметіне) бөледі. Ендеше әрбір жағдайдың байыбына барып, әрекет етіңдер. Шүбәсіз Алла не істеп, не қойып жүргендеріңнен толық хабардар»**, ‒ деп айтқан.

Сол себепті, біреуді күпірлікке шығарардың алдында ол адамның не үшін ол әрекетті жасағанын ойлау керек. Мысалы адам білместіктен Алланы лайықты емес заттармен сипаттауы мүмкін, ол – көп жағдайда ислам негіздерін дұрыс білмегендіктен туындайтын жағдай. Сол секілді ол қателесуі немесе оны істеуге мәжбүр болуы мүмкін, және кәпір деп үкім беруші адам мұның барлығын ескере білетін шариғатты терең оқыған адам болуы ләзім.

1. **Өзіне қатысы жоқ сөзге араласпау**. Тілдің қызметін орынды қолданудың бір жолы – өзіне қатысты болған істе ғана сөз қозғау. Өйткені тілін өзіне қатысы жоқ істке араластыру күнәға батып, соған уақытын кетіргені үшін ысырапқорлардың қатарына енуі мүмкін. Пайғамбарымыз (оған Алланың салауаты мен сәлемі болсын) мүбарак хадисінде:

**مِنْ حُسْنِ إِسْلَامِ الْمَرْءِ تَرْكُهُ مَا لَا يَعْنِيهِ**

«*Көркем мұсылманның белгісі – өзіне қатысы жоқ нәрсені тастауы*», – деген Тирмизи.

Шығыс халқында мынандай мақал бар: «Өзіне қатысы жоқ затқа аралассаң, өзің ұнамаған затты естуіге душар боласың».

Алайда, қажеттілік туған жағдайда рұқсат сұрап өз ойын айтуға, белгілі бір мәліметті жеткізуге болады. Ондайда әдепті негізге ала отырып, «Сөздеріңізге араласқаныма кешірім өтінем, рұқсат етсеңіздер, осы турасында менің қосар ойым бар еді» деген секілді тәсілде жүзеге асады. Ал рұқсатсыз килігіп кету мұсылманның сипатынан емес.

1. **Сөзді көбейтпеу.** Сөйлеу барысында сөздің қысқа әрі нұсқа болуы – сөйлеу әдебінің негіздерінен. Тамақ қандай дәмді болса да асыра жеп, шамадан тыс қабылдаса, астың мәні кетеді. Сол секілді сөз інжу-маржанмен көмкерілсе де, оны шамадан тыс асыра қолдану – әңгіменің мәні кетіріп, адамды жалықтырары анық. «Көп сөйлеген білімді емес, дөп сөйлеген білімді» демекші, сөзінің қысқалығы мұсылманға лайықты. Пайғамбарымыз (оған Алланың салауаты мен сәлемі болсын):

**مَنْ كَانَ يُؤْمِنُ بِاللهِ  وَالْيَوْمِ اْلآخِرِ فَلْيَقُلْ خَيْرًا أَوْ لِيَصْمُتْ**

«*Аллаға және ақырет күніне имам келтірген адам қайырлы нәрсе айтсын немесе үндемесін*», – деген (Бұхари).

Сөздің қадірі жайында Асан қайғы бабамыз:

Таза мінсіз асыл тас,

Су түбінде жатады.

Таза мінсіз асыл сөз

Ой түбінде жатады – деп жырға қосқаны осының дәлелі болса керек.

«Жақсы сөз – жарым ырыс» деген қазақ атамыз мүлдем үндемей қалуды да құптамаған. «Бір жылы сөз бітірер, мың көңілдің жарасын», «Сөз қадірін білмеген, өз қадірін білмейді» дей келе сөйлейтін жерде орынды тоқтам айта білу керектігін меңзейді.

1. **Азғындық сөзін сөйлемеу.** Адамның кезінде басынан өткен жат қылықтарын еске алып отыратын кездері болады. Бұл дұрыс емес. Осы турасында пайғамбарымыз (оған Алланың салауаты мен сәлемі болсын):

**إِنَّ الْعَبْدَ لَيَتَكَلَّمُ بِالْكَلِمَةِ مِنْ رِضْوَانِ اللَّهِ لَا يُلْقِي لَهَا بَالًا يَرْفَعُهُ اللَّهُ بِهَا دَرَجَاتٍ ، وَإِنَّ الْعَبْدَ لَيَتَكَلَّمُ بِالْكَلِمَةِ مِنْ سَخَطِ اللَّهِ لَا يُلْقِي لَهَا بَالًا يَهْوِي بِهَا فِي جَهَنَّمَ**

*«Шындығында, құлдың бір сөзі оның дәрежесін өсіріп, Алланың ризашылығына бөлесе, бір сөзі үшін тозаққа тасталып, Алланың ашуына душар болады*», (Бұхари ) – десе, басқа бір хадисте:

**إِنَّ أَعْظَمَ النَّاسِ خَطَايَا يَوْمَ الْقِيَامَةِ أَكْثَرَهُمْ خَوْضًا فِي الْبَاطِلِ**

*«Қияметтегі ең күнәһар адамдар олар – азғыдыққа көп кіргендер (көп айтқандар*)»,– деген (Табарани).

Әли ибн Әбу Тәліп (Алла оған разы болсын): «Өз күнәсін айтып жүрген адам мен соны естіп басқаларға жеткізген адам да бірдей күнәһар», – деген екен («Файдуль-Къадир» 3/323).

1. **Сөз таластырмау.** Әр нәрсеге сөз қайтару, сөз таластыру, оны әдетке айналдыру – мұсылманға лайық емес сипат. Пайғамбарымыздың (оған Алланың салауаты мен сәлемі болсын) хадисінде: *«Сөз тартысуды доғарыңдар! Сендерден бұрын келген қауымдар осының кесірінен ғана құрып кеткен жоқ па?! Сөз тартысудың пайдасы жоқ, сөз таласу зиянды. Мүмін адам сөз тартыспайды*», – деп қатаң ескерткен (Табарани).
2. **Сөзді орынсыз көркемдемеу.** Сөз көркемдеу тәсілдерін орынсыз қолдану, орынсыз айтылған теңеу сөздің мәнін бұзады. Әсіресе, өзін топтың алдында көрсету мақсатында айтылса. Әрбір адам сөйлегенде тыңдаушы адамның жасын, оның білім деңгейін ескерген жөн. Пайғамбарымыз (оған Алланың салауаты мен сәлемі болсын):

**وَإِنَّ أَبْغَضَكُمْ إِلَيَّ وَأَبْعَدَكُمْ مِنِّي مَجْلِسًا يَوْمَ الْقِيَامَةِ الثَّرْثَارُونَ وَالْمُتَشَدِّقُونَ والْمُتَفَيْهِقُونَ**

«*Мен үшін сендердің жеккөрініштілерің және қияметте менен алыс болатындарың – көп сөйлейтіндерің, сөздерінде тоқтамы жоқтарың, тәкәппарлана сөйлейтіндерің*», – деген (Тирмизи).

1. **Біреуді қарғап-сілеуден аулақ болу.** Хайуан болсын, ақыл иесі адам болсын, жансыз зат болсын оны қарғау, лағынет айту – мұсылманға жат қылық. Пайғамбарымыз (оған Алланың салауаты мен сәлемі болсын):

**الْمُؤْمِنُ لَيْسَ بِلَعانٍ**

«*Мүмін лағынет айтушылардан емес*», – деген (Тирмизи).

Ата-бабамыз өзінің ұрпағына «қарғыс алма, алғыс ал» деген нақылды құлағына құйып өсірген. Осы сөзді санасына сіңген қазақ халқы ешкімнің ала жібін аттамай, әр сөзіне ойланып айтып, әр қадамын бақылап басқан. Шындығында, қарғыс тектен-текке айтыла бермейді. Ол ашу-ызадан, екінші адамның озбырлығынан, тәкәппарлығынан туындайды. Сол себепті зұлымдыққа ұшыраған адамның қарғысынан сақ болу қажет, өйткені ол әлемдердің Раббысына шағымданады. Пайғамбарымыз (оған Алланың салауаты мен сәлемі болсын):

**اِتَّقِ دَعْوَةَ الْمَظْلُومِ فَإِنَّهُ لَيْسَ بَيْنَهُما وَبَيْنَ اللهِ حِجابٌ**

«*Зұлымдыққа ұшыраған адамның жасаған (саған) дұғасынан аулақ бол, өйткені Алла мен оның арасында (дұғаның қабыл болуында) перде жоқ»,–* деген (Бұхари).

1. **Әзілдің шегін білу.** Ғұлама әл-Фараби «Сөз тапқырлық – жақсы адамгершілік қасиет және мұның өзі әзілді орнымен пайдаланғанда болатын нәрсе» деу арқылы орнымен айтылған әзілдің кісі бойындағы ізгі қасиеттердің біріне жататындығын меңзейді. «Әзілің жарасса, атаңмен ойна» демекші, сөз қадірін білу – нағыз парасаттылық.

Алла Елшісі (оған Алланың салауаты мен сәлемі болсын) үлкен кісілермен жылы әзілдескен. Бірде қарт әйел келіп: «Мен де жұмақтағылардың қатарынан болғым келеді, дұға етіңізші», – деп өтінгенде, Пайғамбарымыз (оған Алланың салауаты мен сәлемі болсын) оған: *«Жәннатта қарт кісілер болмайды»*, – деп әзілдейді. Мұны тура мағынада түсінген әйел жалт бұрылып, жылап кетіп қалады. Сонда Пайғамбарымыз (оған Алланың салауаты мен сәлемі болсын): *«Ол кісіге айтыңыздаршы, әйелдер қартайған түрінде емес, Алла оларды уыздай жас күйінде жұмаққа кіргізеді»,* – деп түсіндіреді (Тирмизи).

1. **Адамды әжуәлап, келеке етпеу.** Мұсылман – мұсылманның бауыры, ол оны сатпайды, опасыздық істемейді,  мазақ етпейді. Өйткені, адамды әжуалап оны келеке етуің – Алланың көркем жаратылысына тіл тигізуің, ал мұсылманға тіл тигізуің одан да ауырырақ. Алла Тағала қасиетті Құранның «Бақара» сүресі, 257-аятында:

**اللَّهُ وَلِيُّ الَّذِينَ آمَنُوا**

**«Алла – иман келтіргендердің жанашыр досы****»**,– десе, пайғамбарымыз (оған Алланың салауаты мен сәлемі болсын) хадисінде:

**الْمُسْلِمُ مَنْ سَلِمَ الْمُسْلِمُونَ مِنْ لِسَانِهِ وَيَدِهِ**

 «*Мұсылман кісінің қолы мен тілінен басқалар азап шекпейді*», – деген (Бұхари).

1. **Біреудің құпиясын ашпау.** Қазіргі қоғамдағы дерттерінің бірі – жеке тұлғаға тән болған құпия, сырларды ашуға ынтызар болуында. Ғаламторда, күнделікті ақпарат беттерінде өздерінің танымалдығын арттыру мақсатында ел назарындағы тұлғалардың құпия, сырлары әшкере болуда. Бұл – қазіргі қоғамның сыр сақтау білмейтіндігінің бірден-бір көрінісі. Өйткені, сыр – Алланың аманаты,  Пайғамбарымыздың (оған Алланың салауаты мен сәлемі болсын) асыл қасиеттерінің бірі. Ардақты Елшісі (оған Алланың салауаты мен сәлемі болсын) бұл турасында:

**إذَا حَدَثَ الرَّجُلُ الْحَدِيثَ ثُمَّ اِلْتَفَتَ فَهِيَ أَمَانَةٌ**

«*Егер бір адам саған әңгіме айтып, басқа жаққа бұрылса, сол (әңгіме) саған аманат болады*», – деген (Ибн Әби Дүния).

Жаужүрек баһадүр бабамыз Бауыржан Момышұлы: «Сырыңды ешкімге алдыртпа! Екі елі ауызыңа сыймаған сөз, өзгенің отыз екі тісінің арасына тіптен сыймайды», – деп, адамның өз сөзіне сақ болуын ескертеді.

1. **Уәдені орындау.** Мұсылман үшін ең асыл қасиет – Пайғамбарымыздың (оған Алланың салауаты мен сәлемі болсын) көркем мінезінің бірі, имандылықтықтың нышаны – уәдеге берік болу. Қазіргі замандағы адамдардың бойынан табылуы қиын асыл қасиеттердің бірі осы.

Алла Тағала қасиетті Құранның «Исра» сүресі, 34-аятында:

﴿**وَأَوْفُوا بِالْعَهْدِ إِنَّ الْعَهْدَ كَانَ مَسْئُولًا**

**«Сертті орындаңдар. Сөз жоқ, уәде сұралады»**, – деп ескертеді.

Құрметті жәннат иелерінің де асыл сипаттарының бірі – уәдесіне берік болып, сертінде тұру болған.

Пайғамбарымыз (оған Алланың салауаты мен сәлемі болсын):

**اِضْمِنُوا لِي سِتًّا مِنْ أَنْفُسِكُمْ ، أَضْمَنُ لَكُمْ الْجَنَّةَ : اُصْدُقُوا إِذَا حَدَّثْتُمْ، وَأَوْفُوا إِذَا وَعَدْتُمْ، وَأَدُّوا إِذَا اُؤْتُمِنْتُمْ، وَاحْفَظُوا فُرُوجَكُمْ، وَغَضُّوا أَبْصَارَكُمْ، وَكَفُّوا أَيْدِيَكُمْ.**

«*Маған бес нәрсеге кепілдік берсеңдер, мен сендердің жәннатқа кіретіндеріңе кепілдік беремін: Сөздеріңе берік болыңдар, уәделеріңде тұрыңдар, аманатты қайтарыңдар, ұятты жерлеріңді сақтаңдар, көздеріңді төмен салыңдар, қолдарыңа ие болыңдар», –* деген (Ахмад)*.*

1. **Өтірік айтпау.** Өтірік сөйлеу – тіл арқылы көрініс табатын аса қауіпті жүрек ауруларының бірі. Алла Тағала жүрегінде мұндай дерті бар адамдардың ақыреттегі жағдайын «Бақара» сүресінің 10-аятында былай баяндайды:

**فِي قُلُوبِهِم مَّرَضٌ فَزَادَهُمُ اللَّهُ مَرَضًا ۖ وَلَهُمْ عَذَابٌ أَلِيمٌ بِمَا كَانُوا يَكْذِبُونَ**

**«Олардың жүректерінде дерт бар (күншілдік дерті). Сонда Алла олардың дертін арттыра түсті. Сондай-ақ, оларға өтіріктерінің салдарынан күйзелтуші азап бар».**

Пайғамбарымыз (оған Алланың салауаты мен сәлемі болсын) хадисінде:

**أَرْبَعٌ مَنْ كُنَّ فِيهِ كَانَ مُنَافِقًا خَالِصًا ، وَمَنْ كَانَتْ فِيهِ خَصْلَةٌ مِنْهُنَّ كَانَتْ فِيهِ خَصْلَةٌ مِنْ النِّفَاقِ حَتَّى يَدَعَهَا : إِذَا اؤْتُمِنَ خَانَ ، وَإِذَا حَدَّثَ كَذَبَ ، وَإِذَا عَاهَدَ غَدَرَ ، وَإِذَا خَاصَمَ فَجَرَ**

«*Нағыз мұнафықтың төрт сипаты бар. Егер адамда осы төртеудің бірі бар болса – онда оның бойында мұнафықтың белгісі болғаны. Ол содан арылуы қажет. Олар: аманатқа қиянат жасайды; сөйлесе өтірік айтады; уәдесін орындамайды және тартысса, онда дау шығарады*», – дейді (Бұхари).

1. **Ғайбат айтпау.** Тілдің душар болуы мүмкін ауруларының бірі – ғайбат. Құран аяттары мен пайғамбарымыздың (оған Алланың салауаты мен сәлемі болсын) хадистерінде бұның қаншалықты жиіркенішті екені жайында мысалдар көп. Алла Тағала ғайбат айтушы адамды Құран кәрімде өлексенің етін жеген адамның бейнесінде қатаң сипаттайды:

**وَلَا يَغْتَب بَّعْضُكُم بَعْضًا ۚ أَيُحِبُّ أَحَدُكُمْ أَن يَأْكُلَ لَحْمَ أَخِيهِ مَيْتًا فَكَرِهْتُمُوهُ ۚ وَاتَّقُوا اللَّهَ ۚ إِنَّ اللَّهَ تَوَّابٌ رَّحِيمٌ**

«**Бір-біріңді аңдымаңдар және бір-біріңді ғайбаттамаңдар! Қайсыбірің болмасын өлген бауырының етін жегенді ұната ма? Әнеки бірден жиіркендіңдер. Ендеше, Алладан қорқыңдар! Шүбәсіз, Алла Тәууаб (құлдарының шанайы тәубесін қабыл етуші), Рахим (тәубеге келіп, Өзіне бет алған құлдарына ерекше мейірімді)»**, – деген («Хужурат» сүресі, 12-аят).

Пайғамбарымыз (оған Алланың салауаты мен сәлемі болсын):

**كُلُّ الْمُسْلِمِ عَلَى الْمُسْلِمِ حَرَامٌ دَمُهُ وَمَالُهُ وَعِرْضُهُ**

«*Бір мұсылманның екінші мұсылман үшін қаны, малы, ары харам болды»,* – деп, ғайбат айтудың ауыр күнә екенін ескертеді (Муслим, Ахмад).

1. **Өсек тасымау.** Өсек – тілдің негізгі кесапаттарының бірі. Өсек айтатын жандар жайында пайғамбарымыз (оған Алланың салауаты мен сәлемі болсын):

**" لا يَدْخُلُ الجَنَّةَ نَمَّامٌ"**

«*Жәннатқа өсекші кірмейді*», – деген (Муслим).

**Құрметті жамағат!** «Он пәленің тоғызы тілден» демекші, сөзімізді сақтықпен айтпасақ, қандай ауыр күнәларға жолықтыратынын шамамыз келгенше санамалап өттік. Дана халқымыз да «аңдамай сөйлеген ауырмай өледі», «Тіл тас жарады, тас жармаса бас жарады» деп, сөздің салмағы ауыр екенін аңғартқан. Олай болса, құрметті ағайын, тілімізге өте сақ болайық. Алла Тағала тек пайдалы сөз айтуымызды нәсіп етсін!

**ЖАТ АҒЫМ ЖАРҒА ЖЫҒАДЫ**

**4 тамыз 2023 жыл**

**الحمد لله رب العالمين و الصلاة و السلام على سيدنا محمد و على آله صحبه أجمعين**

**أما بعد**

**Аллаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллахи уа баракатуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Ата-бабаларымыз сан жылдардан бері аңсаған тәуелсіздікке қол жеткізгелі руханиятымыздың тамырына қан жүгіріп, елімізде Ислам дінінің қарқынды дамып келе жатқаны баршамызға белгілі. Бұған діни баспалардың ашылуы, бір қатар діни газет-журнал, интернет сайттары, бұқаралық ақпарат құралдарында рухани тақырыптарға мақалалардың көбеюі, жер-жерде мешіттеріміздің көптеп бой көтеруі дәлел.

Алайда, кейбір адасушы ағымдарға еріп, қоғамның ынтымағын қашырғысы келетіндердің адам назарын бұрмай қоймасы анық. Еліміздің тәуелсіздігі, қоғамның тыныштығы, әр шаңырақтың бақыт кілті – ауызбіршілікте, ынтымақта. Алла Тағала қасиетті Құранның «Әли Имран» сүресі, 103-аятында:

**و اعتصموا بحبل الله جميعا و لا تفرقوا**

**«Барлығың да Алланың желісіне (яғни хақ дініне) мықтап жармасыңдар және өзара бөлінбеңдер»**, – деп айтқан.

Бұл аятқа қатысты ұлы ғалым Бәғауи өзінің тәпсірінде: «Ибн Масғұд (Алла оған разы болсын): «Жамағатқа бекем болыңдар» деп түсіндірді», – деген.

Имам Бұхари жеткізген хадисте ардақты Пайғамбарымыз (оған Алланың салауаты мен сәлемі болсын):

المؤمن للمؤمن كالبنيان يشد بعضهم بعضا و شبك أصابعه

*«Мұсылмандар бірін-бірі күшейтіп тұрған құрылыс іспетті»,*– деп, саусақтарын біріктіріп мысал келтірген.

Ислам діні – хақ дін. Мұхаммед пайғамбар – ақырғы елші. Ислам діні басынан қаншама нәубет, сұрапыл замандар өткізсе де, әлі күнге дейін ол өзінің тазалығы мен өзіне тән қасиетін жоғалтқан емес. Қайта уақыт өткен сайын жаңарып, адамзаттың өміріне көктем сыйлауда. Сондықтан Ислам дінінің келу мақсаты – барша адамзатқа мәңгілік бақыт, мұсылман қоғамына бауырластық, шайқалған шаңыраққа сүйіспеншілік, араздасқанға татулық сыйлау. Әйтсе де, көңілге кірбің түсіретін екінші бір жайт – діни сауаты әлі толық жетіле қоймаған халқымызға басқа елдің мазһабы мен діни мектебі бойынша білім үйретіп, елдің, жердің ерекшелігі мен тарихтың өзгешелігіне назар аудармай, халқымыздың ғасырлар бойы ұстанып келе жатқан әдет-ғұрыптарына «бидғат» деген желеумен өздерінің қисық үстанымдарын тықпалауда. Соның салдарынан дінге құлшыныс артып, мешіттерді лық толтырған жамағат ынтымағына сызат түсті. Осы орайда Алла Тағала Құран Кәрім «Әнфәл» сүресі, 46-аятында:

**و أطيعوا الله و رسوله و لا تنازعوا فتفشلوا و تذهب ريحكم**

**«Аллаға және елшісіне мойынсұныңдар. Өзара таласып-тартыспаңдар. Әйтпесе, бойларыңды үрей билеп жасып қаласыңдар һәм күш-қуаттан айырыласыңдар»**, –деген.

Алла елшісі (оған Алланың салауаты мен сәлемі болсын) Бұхари мен Мүслім жеткізген хадисте:

**مثل المؤمنين في توادهم و تراحمهم و تعاطفهم مثل الجسد إذا اشتكى منه عضو تداعى له سائر الجسد بالسهر و الحمى**

**«Мүміндер бір-біріне сүйіспеншілік, мейірімділік және жанашырлық танытуда біртұтас дене тәрізді. (Адамның) бір жері ауырса, ұйқысы қашып, ыстығы көтеріліп, бүкіл денесі ауырған жерінің мұңына ортақтасады»**, –деген.

«Дін – ұстай алсаң қасиет, ұстай алмасаң – қасірет» дейді халық даналығы. Дін – ақиқаттың, ізгіліктің шырақшысы. Қоғамды бүлікке емес, бірлікке бастаушы ілім. Сондықтан жат ағымының жақсылыққа апармайтынын білген жөн. «Алла бір, Пайғамбар хақ, Құран шын» деп таныған ата-бабаларымыздың аманатына адалдық таныту – бүгінгі күннің міндеті.

**Мұсылман қоғамын адасудан сақтайтын жолдар:**

**Білім алу.** Алла Тағала Құранның «Зумар» сүресінің 9-аятында:

**قل هل يستوي الذين يعلمون و الذين لا يعلمون**

**«Білетіндер мен білмейтіндер тең бе?»** – деп, білімнің артықшылығын айқын аңғартады. Сондай-ақ, «Таһа» сүресінің 114-аятында Мұхаммед пайғамбарға (оған Алланың салауаты мен сәлемі болсын):

**قل رب زدني علما**

**«Уа, Раббым! Білімімді арттыра гөр!» деп айт» –** деп дұға жасауға бұйырған.

Сондай-ақ, сүйікті Пайғамбарымыз (Алланың ол кісіге салауаты мен сәлемі болсын) ибн Мәжа жеткізген сахих хадисте:

**طلب العلم فريضة على كل مسلم**

*«Әр мұсылманға білім талап ету – парыз»*, – деген.

Пайғамбарымыз бұл хадисте жалпы мұсылман кісіге өзіне қажетті білім үйренудің маңызды екенін баяндауда. Ең кемі мұсылман адамның өзін адасу мен күнәдан сақтайтын білімі болуы керек. Білім – ақ пен қараны ажырататын, адам баласының көзін ашатын, Алла Тағаланың адам баласына берген үлкен сыйы. Расында, ислам дінінің адамзат баласына қоятын ең басты талабы – білім алу және іздену. Ілім алудың маңыздылығы жайында Ислам әлемінің төртінші халифасы Әли ибн Әбу Тәліп (Алла оған разы болсын): «Ілімсіз ғибадатта, түсінбей оқыған ілімде және ойланып, мән бермей оқуда еш жақсылық пен берекет жоқ», – деген. Ислам бізге білім алуды, яғни дұрыс білім алуды бұйырады. Өкінішке орай, білімсіздік мұсылман жамағатын жік-жікке бөліп, Ислам әлеміне қара күйе жақтырды. Алла Құранда бірнеше аятта адамдардың білімсіздігі мен сауатсыздығынан күнәға, ширкке түскендігін және олардың бұл білімсіздігі олар үшін сылтау болмайтындығын келтірген.

**Білмегенді білгеннен сұрау.** Білім алуды көздеген адам білмегенін ешуақытта білім иесінен үйренуге арланбауы қажет. Адам баласы том-том кітаптар ақтарып, түрлі интернет желісінен таппаған құнды мағлұматтардың жауабын білім иелерінен сұрап әп-сәтте-ақ біліп алуы мүмкін.

Осы орайда Алла Тағала қасиетті Құранның «Нәхл» сүресі, 43-аятында:

**فسألوا أهل الذكر إن كنتم لا تعلمون**

**«Егер өздерің білмесеңдер, білім иелерінен сұраңдар»**, – деп кеңес береді.

Алла елшісі (оған Алланың салауаты мен сәлемі болсын) Муслим риуаят қылған хадисте: *«Ақыл-кеңес сұрай келген кісіге жөн сілтеу – мұсылмандық міндеттің бірі»,* – деген.

Атақты Төле би бабамыз да өз насихатында:

Біліп айтқан сөзге құн жетпейді,

Тауып айтқан сөзге шын жетпейді.

Өзің білмесең, білгендерден үйрен,

Үйренгеннен ештеңең кетпейді, – деген екен.

Осы айтқандарымыздан білмеген нәрсені сұрап білудің Ислам шариғатында өте маңызды орынға ие екенін аңғарамыз. Алайда, қазіргі кезде дін төңірегінде түрлі дау-дамайдың, пікірталастың көбейіп кеткені жасырын емес. Елдің ішін алатайдай бүлдіріп, әр жерден естіген, көргенін діннің үкімі етіп тықпалайтындар да бар. Онысы қате екенін айтқан адамға ата жауындай қарап, өзінің қате ұстанымын қызғыштай қорып жатады. Халқымыздың қарғыстың ауыры «Өзің білме, өзгенің тілін алма!» дегені осындайдан шықса керек.

**Адасудың зияны.** Алла Тағала «Ниса» сүресінің 115-аятында:

**و من يشاقق الرسول من بعد ما تبين له الهدى و يتبع غير سبيل المؤمنين نوله ما تولى و نصله جهنم و ساءت مصيرا**

**«Ал кімде-кім тура жол өзіне анық айқындалғаннан кейін Алла елшісіне қарсы келіп, мүміндердің жолынан өзге (теріс) жолдарға түсетін болса, онда оны бет бұрған жағына бағыттаймыз һәм жәһаннамға тастаймыз. Ол қандай жаман ақырғы тұрақ! Қандай жаман ақыр!» –** деген.

Бұл аяттан Пайғамбарға қарсы келу мен мұсылман жамағатынан бет бұрып, адасудың үлкен һәм ауыр күнә екенін түсінеміз. Сондықтан ислам ғұламалары Әһли сүннет уәл-жамағат ұстанымынан басқа теріс ағымға түсудің дұрыс емес екендігін өз еңбектерінде баян етіп, келер ұрпаққа жеткізіп кеткен. Осы тұста имам Тахауидің ақида мәтініне түсіндірме жазған ұлы ғалым Адбул-Ғани әл-Ғунәйми: «Әһли сүннет уәл-жамағат, сәуәдул-ағзамға қарсы келмейміз. Себебі Алла Тағала бұл үмметті толықтай адасып кетуден сақтап қойған. (Әһли сүннет уәл-жамағатқа) қарсы келу – адасу. Олай болса, (жоғарыдағы аятқа сай) мүміндердің жолын ұстану – әр мұсылманға парыз. Мүміндердің жолы – Пайғамбар жолы», – деген.

Сондай-ақ, Пайғамбарымыз (оған Алланың салауаты мен сәлемі болсын):

**افترقت اليهود على إحدى و سبعين فرقة و تفرقت النصارى عن اثنتين و سبعين فرقة و تفترق أمتي على ثلاث و سبعين فرقة ثنتان و سبعون في النار و واحدة في الجنة و هي الجماعة**

*«Яһудилер жетпіс бір топқа бөлінді. Насранилер жетпіс екі топқа бөлінді. Менің үмметім жетпіс үш топқа бөлінеді. Жетпіс екісі – тозақтық, біреуі –жәннаттық. (Жәннаттық болатын) жалғыз топ – жамағат (теріс ағымдарға қосылмағаны)»,* – деген(?).

Қазақ атамыз «Бөлінгенді бөрі жейді, жарылғанды жау жейді» деп, екі ауыз сөзбен бөлінудің зиян екенін айтып кеткен.

Ислам дәуірінде түрлі ағымдар болып, соңы үлкен бүліктерге ұласқанына тарих куә. Жат ағым жетегіне кетіп, жалған «жиһад» деп ұрандатып, елден безеп, қара шаңырағы шайқалғандарға да куә болып жатырмыз. Соқыр сенімнің артына еріп, басын тау-тасқа ұрғандарды да көрдік.

**Қадірменді жамағат!** Адасудың себептері болғаны секілді елдің ынтымақ, бірлігін сақтап қалудың да жолдары көп. Солардың бірі – өзара жәрдемдесу. Алла Тағала «Мәида» сүресінің 2-аятында:

**و تعاونوا على البر و التقوى و لا تعاونوا على الإثم و العدوان**

**«Ізгі істерде, сондай-ақ тақуа болу мәселесінде бір-біріңе жәрдемдесіңдер! Ал күнәлі істерде һәм дұшпандық жасап, шектен шығуда біріңе-бірің болыспаңдар»**, – деген.

Бүкіл жақсылық атаулысында мұсылмандар бір-біріне жәрдем етуге бұйырылған. Ислам дінінің келу мақсаты – адамзаттың баршасын туралыққа бастау, ынтымақ, бірлік сыйлау. Жіптерді бір-бірімен біріктірген сайын күшейеді. Мұсылмандардың да мысалы жіп секілді. Бірліктері артқан сайын, көптеген ізгі амалдарды атқара алады. Сондықтан қоғам ішінде орын алуы мүмкін бүлік пен алауыздықтың алдын алу мен тоқтату – әрбір мұсылманның міндеті. Құран мен хадис бізге осыны бұйырады. Үй ішінен үй тігіп, түрлі топтарға бөлініп, бүлік шығару емес, керісінше қоғамдағы ынтымақ пен бірлікті ұстануымыз қажет.

Алла Тағала елімізді адасудан, жерімізді дұшпаннан, дінімізді түрлі бүліктерден сақтасын!

**ИМАНИ ГҮЛ ( ҮШ СҮЮ)**

**11 тамыз 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Иман тек қана «Алла бір, пайғамбар хақ» деп тілмен айтумен ғана шектелетін немесе іс-әрекетте ғана көрініс табатын ұғым емес. Иманның ең басты орны жүрек болып табылады. Адам баласы Алланың бірлігін мойындап, пайғамбардың хақтығын қабылдаумен бірге, жүрегін жаратушыға, ардақты елшісіне деген махаббатпен толтырып, бүкіл адамзатқа өзінінің жүрек жылуын сыйлап, әділетті жақтай білгенде ғана көкірегіндегі иман гүлі бүршік жарып, жұпар исі шартарапқа тарала бастайды.

Алла Тағала қасиетті Құран кәрімнің «Бақара» сүресінің 165-аятында:

وَمِنَ ٱلنَّاسِ مَن يَتَّخِذُ مِن دُونِ ٱللَّهِ أَندَادٗا يُحِبُّونَهُمۡ كَحُبِّ ٱللَّهِۖ وَٱلَّذِينَ ءَامَنُوٓاْ أَشَدُّ حُبّٗا لِّلَّهِۗ

**«Адамдардан кейбіреулері Аллаға өзгені теңдес етеді де оларды Алланы сүйгендей сүйеді. Ал мүміндер Алланы тағы артық сүйеді»**, – деп, өзіне иман келтірген пенделердің ең басты сипаты ретінде Жаратушыны жақсы көруді баяндайды. Алланы сүйген адам, әрине, Алла Тағаланың ең көркем жаратылысы адамзатты сүйіп, әділетті қоғам құруға өз үлесін қоспауы мүмкін емес.

Ардақты пайғамбарымыз (оған Алланың салауаты мен сәлемі болсын) өзінің бір хадисінде:

لاَ تَدْخُلُوا الْجَنَّةَ حَتَّى تُؤْمِنُوا، وَلاَ تُؤْمِنُوا حَتَّى تَحَابُّوا

*«Иман келтірмейінше, жұмаққа кірмейсіңдер, бір-біріңді жақсы көрмейінше, кемел иманға қол жеткізе алмайсыңдар», –* деп, иманның кемел болуы адамзаттың бір-бірін мал-дүние, атақ-мансап үшін емес, шынайы Алла ризалығы үшін жақсы көрумен болатындығын өсиет еткен.

Кемеңгер хакім Абай:

Махаббатпен жаратқан адамзатты,

Сен де сүй ол Алланы жаннан тәтті.

Адамзаттың бәрін сүй бауырым деп,

Және хақ жол осы деп әділетті.

Осы үш сүю болады имани гүл,

Иманның асылы үш деп сен тахқиқ біл.

Ойлан-дағы үшеуін таратып бақ,

Басты байла жолына малың түгіл, – деп, мың құбылған, әсем көрініске толы гүлді алқаптан адам жанын сергітер хош иіс шығатыны сияқты, иманын осы үш сүюмен безендірген адамның өзіне және қоғамға пайдалы екендігін баяндайды және осы үш сүю жолында әрекет ету керек екендігін ескертеді.

**Алланы сүю**

Аллаға деген махаббатты ата-ананың баласына, екі жастың бір-біріне деген сүйіспеншіліктерімен салыстыруға болмайды. Аллаға деген махаббат –Оның жер мен көкті жаратушы, бүкіл жан иелеріне ризық беруші, өсімдіктерді өсіруші, ерекше мейірім иесі, жаратылысқа мұқтаж емес керісінше барлық жаратылыс оған мұқтаж, тәубе етуші пенделерінің күнәсін кешіруші, барлық нәрсеге құдіреті жетеді, қиямет күнінің иесі деген сияқты Жаратушыға ғана тән сипаттарын білу арқылы болады.

Жоғардағы сипаттар жаратушы бір Алладан басқа ешқандай жаратылыста болуы мүмкін емес. Сондықтан адам баласы бір Аллаға құлшылық жасап, бір Алланы жақсы көру керек.

Алла Тағала қасиетті Құран Кәрімде:

يَٰٓأَيُّهَا ٱلَّذِينَ ءَامَنُواْ مَن يَرْتَدَّ مِنكُمْ عَن دِينِهِ فَسَوْفَ يَأْتِي ٱللَّهُ بِقَوۡمٍ يُحِبُّهُمْ وَيُحِبُّونَهُ

«**Әй, мүміндер! Сендерден кім дінінен шықса, Алла (Т.) жедел бір қауым әкеледі; Алла оларды жақсы көреді және олар да Алланы жақсы көреді»**, – деген («Мәйда» сүресі, 54-аят).

Аллаға деген махаббат – махаббаттың ең биік шыңы, сезімдердің ең асылы. Бұл махаббат біз үшін өте қажет әрі екі дүниелік бақытқа жетуіміз үшін міндет болып табылады. Махаббатымызды ең бірінші Аллаға арнауымыз қажет. Оны төмендегі ардақты пайғамбарымыздың (оған Алланың салауаты мен сәлемі болсын) хадистерінен білуге болады :

ثَلاَثٌ مَنْ كُنَّ فِيهِ وجَدَ حَلاَوَةَ الإِيمانِ : أنْ يَكُونَ اللهُ وَ رَسُولُهُ أَحَبُّ إِليهِ مِمَّا سِوَاهُمَا ، وَ أَنْ يُحِبَّ المَرْءَ

لاَ يُحبُّهُ إِلَّاَ لِلَّهِ ، وَ أَنْ يَكْرَهَ أنْ يَعُودَ فِي الْكُفْرِ بَعْدَ إذْ أَنْقَذَهُ اللهُ مِنْهُ ؛ كَمَا يَكرَهُ أنْ يُلْقَى فِي النَّارِ

*«Кімде-кімнің жүрегінде мына үш нәрсе болса, сол адам иман тәттілігін сезеді:*

*1. Алла мен Оның елшісін ол екеуінен басқа барлық нәрседен артық жақсы көрсе;*

*2. Бір адамды жақсы көрсе, онысы тек қана Алла үшін болса, жек көрсе де, онысы тек қана Алла үшін болса;*

*3. Иманды болып жүріп, қайта күпірлікке түсіп кетуден тозақ отына кірердей қатты қорықса».*

Аллаға деген махаббат – адамды Жаратушыға жақындататын рухани күш, пендені Раббысының ризалығын алуға итермелейтін ғибадат. Күллі әлемге үлгі ретінде жіберілген ардақты Пайғамбарымыздың (оған Алланың салуаты мен сәлемі болсын) өмір тарихынан Аллаға деген махаббатының өте жоғары болғандығын көреміз. Тіпті, Аллаға жасаған құлшылықтан ләззат алатыны соншалықты, түнімен ғибадат жасап, екі аяғы ісіп кететін болған.

Ардақты Елші (оған Алланың салауаты мен сәлемі болсын) сахабаларына Алланың жақсы көрудің маңыздылығын ескерте мына дұғаны оқитын болған:

إِنِّى أَسْأَلُكَ حُبَّكَ وَحُبَّ مَنْ يُحِبُّكَ وَالْعَمَلَ الَّذِى يُبَلِّغُنِى حُبَّكَ

اللَّهُمَّ اجْعَلْ حُبَّكَ أَحَبَّ إِلَىَّ مِنْ نَفْسِى وَأَهْلِى وَمِنَ الْمَاءِ الْبَارِدِ

*«Уа, Алла! Сенен Сенің сүйіспеншілігіңді, Сені жақсы көретіндерді жақсы көруді және Сенің сүйіспеншілігіңе мені жақындататын амалдарды сұраймын. Уа, Алла! Сенің сүйіспеншілігіңді, жанымнан, бала-шағамнан және суық судан да артық ет!»* (Тирмизи, Дауд 73).

Ғұлама ғалым Хасан әл-Басри: « Жаратушысын таныған адам оны жақсы көреді», – деген.

Алла жақсы көру – мұсылманның бойынан табылуға тиісті ең ұлы қасиет.

**Адамзатты сүю**

Адам баласы – Алла Тағаланың ең құрметті жаратылысы. Адамның құрметтілігі Алла Тағаланың ақыл иесі етіп жаратуында. Адам осы ақылы арқылы бір-бірі жақсы көреді, құрметтейді, қиындық кезде көмек қолын созады. Жалпы адамзатты Алланың жаратылысы деп жақсы көру – бұл да иманның кемелділігінен. Адам қателік жасаса, оның сол іс-әрекетін жек көру керекпіз. Бірақ оның Алланың жаратылысы болу себепті затын жек көру Исламның талабы емес.

Алла Тағала қасиетті Құранда:

بَيْنَ قُلُوبِهِمْ ۚ لَوْ أَنفَقْتَ مَا فِي الْأَرْضِ جَمِيعًا مَّا أَلَّفْتَ بَيْنَ قُلُوبِهِمْ وَلَـٰكِنَّ اللَّهَ أَلَّفَ بَيْنَهُمْ ۚ إِنَّهُ عَزِيزٌ حَكِيمٌ

«**Алла сол мүміндердің жүректерін жарастырды (һәм оларды саған мызғымас қорған қылды). Егер сен жер бетіндегі байлықтың барлығын осы жолда жұмсасаң-дағы, олардың жүректерін дәл бұлай жарастыра алмас едің. Алайда, Алла оларды жарастырды. Шүбәсіз, Ол – бәрінен үстем әрі ұлық және әр ісі мен әр үкімінде талай хикмет болған асқан даналық иесі»**, – деп баяндайды («Әнфал» сүресі, 63-аят).

Хакім Абай:

Біріңді, қазақ, бірің дос,

Көрмесең – істің бәрі бос, – деген.

Ардақты пайғамбарымыз (оған Алланың салауаты мен сәлемі болсын) хадисінде:

مَثَلُ الْمًؤْمِنِينَ فِي تَوَادّهِمْ وَ تَرَاحُمِهِمْ وَ تَعَاطُفِهِمْ مَثَلُ الْجَسَدِ إِذَا اِشْتَكَى مِنْهُ عُضوٌ تَدَاعَى لَهُ سَائِرَ الْجَسَدِ بِالسَّهْرِ وَالْحُمَّى

*«Мұсылмандар бір-біріне бауырмалдықта, мейірімділікте, қарым-қатынаста бір бүтін дене іспеттес. Егер оның бір ағзасы ауырса, қалғаны ұйқысыз және ыстығы көтерілуінде онымен бірге болады»*, – дейді*.*

Ислам діні жалпы адамзатты береке-бірлікке, бір-біріне құрметпен қарауға, қиын сәттерде көмек беруге үндейді. Асыл дінімізде ақ немесе қара нәсілді деген ұғым жоқ, барлық адамзат Алла Тағаланың жаратылысы, бір Алланың алдында адам тақуалығымен ғана өзгелерден ерекшелене алады.

**Қисса**

Ертеде саудамен айналысатын бір ғалым кісі болады. Күндердің бір күні шәкірттеріне сабақ беріп отырғанда сауда дүкені болған базарда өрт апаты орын алғандығы туралы хабар жетеді. Сабақтарын жалғастырып өте береді. Аз уақыттан соң «базардағы бүкіл дүкендер өртеніп кетті, тек қана сіздің дүкеніңіз аман қалды» деген хабарды алады. Қуанышты хабарды естіген ғалым «Әлхамдулилла», «Аллаға сансыз мадақтар болсын» деп шүкірлігін айтады. Бірақ кейіннен әлгі ғалым ойлана келе менің көршіерімнің, өзге адамдардың дүкендері отқа оранып, бастарына қиын күн туып жатқанда, олардың қайғыларына ортақтасқанның орнына, керісінше мал-дүнием аман болғаны үшін қуаныштан Алла Тағалаға мадақ айтқаным дұрыс болмады деп айтқан сөзіне қатты өкінеді. Осы айтқан сөзі үшін Жаратушыдан қырық жыл бойы кешірім сұраған екен.

Демек, өзгелердің қуанышына қуанып, басына іс түскенде қайғыларына ортақтаса білуіміз – Хакім Абай айтқан адамзатты сүю, яғни иманның кемелділігінен болып табылады.

**Әділетті сүю**

Әділ деген сөздің шариғаттағы мағынасы «Барлық істе өзінің ақысын беріп, ұлтына, жеріне, байлығына, дәрежесіне, нәсіліне және туысқандығына қарамастан араларында теңдік жасау» деген білдіреді.

Әділдік адамзат құндылығының алғашқы қасиеттерінің бірі болғандықтан, Ислам діні барлық адамзаттан әділеттілікті талап етеді. Алла Тағала қасиетті Құран Кәрімнің «Нахыл» сүресі, 90-аятында адамзат баласын әділдікті бұйырады:

يَأْمُرُ بِٱلْعَدْلِ وَٱلْإِحْسَٰنِ وَإِيتَآئِ ذِى ٱلْقُرْبَىٰ وَيَنْهَىٰ عَنِ ٱلْفَحْشَآءِ وَٱلْمُنكَرِ وَٱلْبَغْىِ ۚ يَعِظُكُمْ لَعَلَّكُمْ تَذَكَّرُونَ

**«Расында, Алла әділдікті, Алланы көріп тұрғандай, ең болмаса Алланың өздерін үнемі көріп, бақылап тұратынын жадында ұстап игі істер істеуді және туған-туысқа қол ұшын беріп қарайласуды бұйырады. Сонымен қатар, арсыздықтан, жамандық атаулыдан және зұлымдықтан (яғни, біреуге зорлық-зомбылық көрсетуден, кісі ақысын жеуден) мүлдем тыяды. Ойланып-толғансын, ғибрат алсын деп Алла Тағала сендерге осылайша насихат айтып, жол сілтейді».**

Әділдіктің үш түрі болады:

1. Адамның жаратушыға әділдік танытуы. Яғни, әлемнің теңдессіз бір Жаратушысы бар екендігін танып, құлшылығын тек қана бір Аллаға арнау. Алладан үміт етіп, барлық істе Аллаға мұқтаж екендігін естен шығармау.
2. Адамның өз-өзіне әділдік жасауы. Өзі-өзімізге әділдік жасауда ең бірінші қатарда тұратын амал – өз денсаулығымызды қорғау. Адамның өз денеме өз білгенімді жасаймын деп, әртүрлі зиянды іс-әрекеттерге баруы – шариғатымыз тыйым салған күнәлі іс.
3. Адам баласының өзгелерге әділ болуы. «Ғадалат (әділдік) пен мархамат көп азығы, Қайда көрсең, болып бақ соған көмек», – деп хәкім Абай айтқандай, әділетті қоғам қүруға әркім өз үлесін қосу керек.

Алла Тағала бір адамға билік берсе, басқаларға үстемдік танытуға болмайды. Бір адамға байлық берсе, мал-дүниесін өзгелерге зұлымдық жасау үшін жұмсауға шариғат рұқсат бермеген.

Адамзатқа әділдік – сөйлеген сөзімізде ақиқатты айтып, өтірікке жол бермеу, қолыңызда билік болса, өз жұмыскерлеріңізге тең қарау, өз отбасыңызға, бала-шағаңызға өз ақыларын беру арқылы болады.

Әлемнің рақым нұры болған пайғамбарымыз (оған Алланың салауаты мен сәлемі болсын) хадисінде:

مَنْ طَلَبَ قَضَاءَ الْمُسْلِمِينَ حَتَّى يَنَالَهُ ثُمَّ غَلَبَ عَدْلُهُ جَوْرَهُ فَلَهُ الْجَنَّةُ وَمَنْ غَلَبَ جَوْرُهُ عَدْلَهُ فَلَهُ النَّارُ

*«Кімде-кім мұсылмандарға үкім етіп, әділдікпен үкім етсе, оған жәннат нәсіп болады, егер кімде-кім зұлымдықпен үкім етсе, тозақта болмақ»,* – деген (Әбу Дәуіт).

**Имам Ағзам Әбу Ханифаның әділдігі**

Бірде Әбу Ханифаға бір кісі келіп жібек матадан жасалған киім сатпақшы болады. Имам бағасы қанша екендігін сұрағанда әлгі әйел киімді 100 дирхам дейді. Сонда Имам:

– Менің білуімше бұл киім бұл бағадан қымбат тұрады, – дейді.

– Онда 200 дирхам, – дейді. Әбу Ханифа сөзін қайталап:

– Бұл киім одан да қымбат тұрады, – дейді. Әлгі әйел 300, сосын 400 деп бағасын өсіре айтады. Имам Әбу Ханифа:

– Бұл киім одан да қымбат тұрады, – дей бергенде, әйел:

– Сіз мені мазақ етіп тұрмысыз, – деп таңдана қарады. Сонда Әбу Ханифа:

– Мен бұны 500 дирхамға сатып аламын, – деп, жаңағы әйелдің тауарын лайықты бағасына сатып алған екен.

**Құрметті жамағат!**

Жоғары айтып өткеніміздей, үш имани гүл: Алланы сүю, адамзатты сүю және әділдікті сүю – адамзаттың мейірімге толы қоғам құрып, бақыттың құшағында бейбіт өмір сүруге жетелейтін басты қасиет. Алла Тағала баршамыздың бойымыздан осы үш сүю табылып, кемел иманның иесі болуымызды нәсіп еткей!

**ИСЛАМДАҒЫ МИРАСТЫҢ ОРНЫ**

**18 тамыз 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

«Қазақ тілінің түсіндірме сөздігінде» мұра – «әке-шешеден балаға қалған дүние мүлік, бұйым және тағы да басқа заттар» десе, мұрагер – «өзінен бұрынғы кісінің орнын басушы, артында қалған дүниесіне ие болушы, мирасқор», ал мұрагерлік – «атадан қалған дүниеге ие болушылық, мирасқорлық» деп түсінік беріледі.

Ислам дінінің кемелдігінің бірден-бір көрінісі – адам баласының өмірден өткеннен кейін шариғат шеңберінде мұра жүйесінің реттелуі. Мұра, шариғат тілінде мирас – адамның артында қалған мал-мүлігі. Адам баласы қайтыс болғаннан кейін жер қойнына тапсырады, бұған кететін шығын сол қайтыс болған адамның дүниесінен алынады.

Бұл амалдан кейін оның барлық қарыздары сол жиған дүниесінен қайтарылады. Егер дүниесінен өсиет қалдырса, барлық мұрадан үштен бірінен аспайтын өсиеті амалға асырылады. Жоғарыдағы шығындардан кейін қалған мүлік мұрагерлерінің арасында шариғат бекіткендей бөлінеді. Егер адамның мүлдем мұрагерлері болмаса, мұсылман қорына (байтул мал) табыс етіледі.

Мирас iлiмi жеке тұлғаның жан дүниесі мен отбасында, сондай-ақ қоғам iшiнде тыныштық пен әділдік орнату секілді ұлы мақсаттарды жүзеге асыруды көздейді. Ендігі кезекте аталған ғылым саласының пайдаларына тоқталып өтейік:

**1. Адамдар арасында әділдік орнату.** Исламдағы мұрагерлік жүйе әділ тұрғыда, адамдар арасындағы мұраға қатысты құқықтарды, әсіресе, исламға дейінгі қоғамдарда қадірі болмаған әйелдер мен жас балалардың құқықтарын бекітіп берді. Олардың исламға дейінгі аяқ асты етiлген ар-намысы мен қадір– касиетін қайтадан өз калпына келтірді.

**2. Еңбекке ынталандыру.** Адам баласы нәпақа табу жолында тер төгіп, адалынан мал жиса және сол жиған малының ертеңгі күні артында қалған балаларына, жақындарына мұра болып қалатынын білсе, бойында еңбек етуге деген құлшыныс пайда болады. Өзі өмірден өткеннен соң жиған дүниесiнiң зая кетпейтінін білгендіктен, жан дүниесi де тыныштыққа бөленеді. Ал керісінше, еңбектеніп тапқан малының өзі дүниеден өткеннен соң, артында қалған мұрагерлеріне емес, надандық дәуіріндегідей ұстағанның қолында, тістегеннің аузында кететінін білген жағдайда, санасын мазасыздық билейді.

**3. Адам баласының жер бетіндегі халифалық миссиясының жалғасуы.** Адам баласы – Алла Тағаланың жер бетіне жіберген халифасы екендiгiне талас жоқ. Адамды жер бетін көркейтсін, бейбітшілік орнатсын, ол жерде жақсылық дәнегін ексін деп Өзінің уәкілі етіп тағайындады. Діттеген мақсатына жету жолында пайдалансын деп өз еңбегінің жемісін көру құқығын берді. Адам өмірден өткен соң, артында қалған дүние-мүліктің ұл-қыздарына, жақын туыстары мен ағайындарына қалатындығына сенімді болса, олардың әлеуметтік жағдайын жақсарту үшін тіршiлiкте аянбай еңбек етіп, әр ісінде жауаптылық танытады. Мінеки, осылайша адам баласының жер бетіндегі шынайы халифалық миссиясы да жүзеге аспақ (Жүсіпбеков, 2021: 14-16).

**Әйел адамдар тарапынан мирас иеленуі мүмкін адамдар:**

Бірінші – қызы, немере (баласы тарапынан) қызы, шөбере (баласы тарапынан) қызы, одан да төмен.

Екінші – анасы, әжесі (әке тарапынан, ана тарапынан).

Үшінші – туған әпке-қарындастары (әкесі бір, шешесі бөлек, шешесі бір, әкесі бөлек әпке-қарындастары).

Төртінші – құлдықтан азат етуші әйел.

**Құранда келген мирастағы бөлістің үлестері:**

1/2 үлес:

* Күйеуіне, егер қайтыс болаған әйелдің баласы немесе немересі болмаса.
* Қызына, баласының қызына, егер ер бала болмаса.
* Туған әпке-қарындастары немесе әкесі бір, шешесі бөлек әпке-қарындастары, егер олардан басқа ешкім болмаса.

1/4 үлес:

* Күйеуі, егер қайтыс болған адамның баласы немесе немересі болмаса.
* Әйелі, егер қайтыс болған адамның баласы немесе немересі болмаса.

1/8 үлес:

* Әйелі, егер күйеуінің балалары болса

2/3 үлес:

* Екі немесе одан да көп қыз, егер бауырлары болмаса немесе екі немесе одан да көп немере қызға, егер бауырлары болмаса.
* Екі немесе одан да көп әке тарапынан болған әпке қарындасқа.

1/3 үлес:

* Анасы, егер қайтыс болған адамда бала немесе немере, екі немесе одан көп апа-бауырлары болмаса.
* Екі немесе одан да көп ана жағынан болған апа-бауырлар.

1/6 үлес:

– Әке немесе ата, егер қайтыс болған адамда бала немесе немере болса.

– Анасына, егер қайтыс болған адамда бала немесе немере немесе екі одан да көп апа-бауырлары болса.

– Әжесі

– Немере қызы егер қайтыс болған адамда туған қызы болса.

– Әке тарапынан болған әпке-қарындастары, егер оның туған әпке-қарындастары болса.

**Мирастың тәртібі**

Мирас мәселесінде жақын туыстың алыс туыстардың алдып жауып, мирасқа жол бермейтін кездері болады.

Ата – әкенің болуымен мирастан үлесі болмайды.

Әже – ананың болуымен мирастан үлесі болмайды, сол секілді әженің болуы арғы әжелерге мирасқа жол жабады.

Немере (қыз, ер бала) – туған баланың болуы мирастан үлесін жояды.

Барлық жақтан болған бауырлары – әкесі, баласы, немересі болумен мирастан үлесі болмайды.

Бауырының балалары – әкесі, баласы, немересі (ұлынан), туған бауыры, әке тарапынан болған бауыры болумен мирастан үлесі болмайды.

Әкесінің туған бауыры немесе әке тарапынан болған бауыры – әкесі, баласы, немересі (ұлынан), туған бауыры, әке тарапынан болған бауыры, туған бауырының баласы, туған әпке-қарындастарының бірі болумен мирастан үлесі болмайды.

Барлық жағдайда мирасқа ие болатын мұрагерлер: ата-анасы, балалары, жұбайы.

**Мирас турасында келген Құран аяттары:**

﴿لِّلرِّجَالِ نَصيِبٌ مِّمَّا تَرَكَ الْوَالِدَانِ وَالأَقْرَبُونَ وَلِلنِّسَاء نَصِيبٌ مِّمَّا تَرَكَ الْوَالِدَانِ وَالأَقْرَبُونَ مِمَّا قَلَّ مِنْهُ أَوْ كَثُرَ نَصِيباً مَّفْرُوضاً﴾

**«Әке-шеше және жақындардың қалдырған нәрселерінен еркектерге де үлес бар. Әке-шеше және жақындардың қалдырған нәрселерінен әйелдерге де үлес бар. Аз немесе көп болса да, одан өлшеулі несібе бар»** («Ниса» сүресі, 7-аят).

Исламға дейінгі заманда арабтар балаларына мұра қалдырып, қыздарына мирастан мүлдем үлес бөлмейтін. Сол секілді балаларының үлкендеріне, күштілеріне мирас беріп, кішілеріне бермей қойған жайттар кездесетін.

Екінші аятта мирастың үкімдерін баяндап, оның Алла тарапынан бекітілгенін айтады:

﴿يُوصِيكُمُ اللّهُ فِي أَوْلاَدِكُمْ لِلذَّكَرِ مِثْلُ حَظِّ الأُنثَيَيْنِ فَإِن كُنَّ نِسَاء فَوْقَ اثْنَتَيْنِ فَلَهُنَّ ثُلُثَا مَا تَرَكَ وَإِن كَانَتْ وَاحِدَةً فَلَهَا النِّصْفُ وَلأَبَوَيْهِ لِكُلِّ وَاحِدٍ مِّنْهُمَا السُّدُسُ مِمَّا تَرَكَ إِن كَانَ لَهُ وَلَدٌ فَإِن لَّمْ يَكُن لَّهُ وَلَدٌ وَوَرِثَهُ أَبَوَاهُ فَلأُمِّهِ الثُّلُثُ فَإِن كَانَ لَهُ إِخْوَةٌ فَلأُمِّهِ السُّدُسُ مِن بَعْدِ وَصِيَّةٍ يُوصِي بِهَا أَوْ دَيْنٍ آبَآؤُكُمْ وَأَبناؤُكُمْ لاَ تَدْرُونَ أَيُّهُمْ أَقْرَبُ لَكُمْ نَفْعاً فَرِيضَةً مِّنَ اللّهِ إِنَّ اللّهَ كَانَ عَلِيما حَكِيماً \* وَلَكُمْ نِصْفُ مَا تَرَكَ أَزْوَاجُكُمْ إِن لَّمْ يَكُن لَّهُنَّ وَلَدٌ فَإِن كَانَ لَهُنَّ وَلَدٌ فَلَكُمُ الرُّبُعُ مِمَّا تَرَكْنَ مِن بَعْدِ وَصِيَّةٍ يُوصِينَ بِهَا أَوْ دَيْنٍ وَلَهُنَّ الرُّبُعُ مِمَّا تَرَكْتُمْ إِن لَّمْ يَكُن لَّكُمْ وَلَدٌ فَإِن كَانَ لَكُمْ وَلَدٌ فَلَهُنَّ الثُّمُنُ مِمَّا تَرَكْتُم مِّن بَعْدِ وَصِيَّةٍ تُوصُونَ بِهَا أَوْ دَيْنٍ وَإِن كَانَ رَجُلٌ يُورَثُ كَلاَلَةً أَو امْرَأَةٌ وَلَهُ أَخٌ أَوْ أُخْتٌ فَلِكُلِّ وَاحِدٍ مِّنْهُمَا السُّدُسُ فَإِن كَانُوَاْ أَكْثَرَ مِن ذَلِكَ فَهُمْ شُرَكَاء فِي الثُّلُثِ مِن بَعْدِ وَصِيَّةٍ يُوصَى بِهَا أَوْ دَيْنٍ غَيْرَ مُضَآرٍّ وَصِيَّةً مِّنَ اللّهِ وَاللّهُ عَلِيمٌ حَلِيمٌ﴾ [النساء:

**«Алла сендерге балаларың жайында: бір еркекке екі әйелдің мирасындай үлес бұйырады. Егер әйелдер екінің үстінде болса, онда қалған малдың үштен екісі олардікі. Ал егер жалғыз қыз болса, онда жартысы онікі. Марқұмның баласы болса, әке-шешесіне қалған малдың алтыдан бірі тиеді. Егер баласы болмай, оның мұрагері әке-шешесі ғана боса, онда шешесіне үштен бірі тиеді. Егер марқұмның туыстары болса, онда шешесіне алтыдан бірі тиеді. (Бұлар) қалдырған өсиеті және борыш өтелгеннен кейін орындалады. Сендер әкелерің мен ұлдарыңның пайда тұрғысынан қайсысы жақын екенін білмейсіңдер. Бұл үкімдер Алла тарапынан бекітілген. Күдіксіз, Алла – терең білім, хикмет иесі. Сендерге баласы болмаған жұбайларыңның қалдырған нәрселерінің жартысы тиеді. Ал егер олардың баласы болса, олардың қалдырған нәрселерінің сендерге төрттен бірі тиеді; олардың өсиеті және борышы өтелгеннен кейін. Егер сендерде бала болмағанда, қалдырған нәрселеріңнің оларға төрттен бірі, сендерде бала болса, оларға сегізден бірі тиеді; өсиеттерің және борыш өтелгеннен кейін. Ал егер мирас алынатын әке-шешесіз және баласыз (кәлала) ер немесе әйелдің бір еркек яки қыз туысы болса, онда әрбіріне алтыдан бірі, олар бірден көп болса, сонда олар үштен біріне ортақ болады; өсиет және борыш өтелгеннен кейін. Өсиет зиянсыз болу керек, Алланың нұсқауы осы. Алла (Т.) әр нәрсені білуші, өте жұмсақ»** («Ниса» сүресі, 11-12-аяттар).

Жоғарыда айтылған аяттарда әйелдің әділетсіздікке ұшырап, ақысы желініп, абыройы кемімейтінін, керісінше Исламдағы мирасты бөлу тәртібі әйел кісі үшін тиімді екенін байқатады. Ислам дінінің кемелдігінің бір көрінісі – мирастағы бөлу мәселесінде туыстық жақындық пен қажеттілікке ерекше көңіл бөледі. Бұл жайында Алла Тағала Құран кәрімде былай деп рұқсат береді:

﴿النَّبِيُّ أَوْلَى بِالْمُؤْمِنِينَ مِنْ أَنفُسِهِمْ وَأَزْوَاجُهُ أُمَّهَاتُهُمْ وَأُوْلُو الْأَرْحَامِ بَعْضُهُمْ أَوْلَى بِبَعْضٍ فِي كِتَابِ اللَّهِ مِنَ الْمُؤْمِنِينَ وَالْمُهَاجِرِينَ إِلَّا أَن تَفْعَلُوا إِلَى أَوْلِيَائِكُم مَّعْرُوفاً كَانَ ذَلِكَ فِي الْكِتَابِ مَسْطُوراً﴾

**«Алланың Кітабында: туысқандар бір-біріне мүміндерден де, мұһажірлерден де (мираста) жақын. Бірақ достарыңа (мүміндерге) қамқорлық жасауларыңа болады. Осылар Кітапта жазылған болатын**» («Ахзаб» сүресі, 6-аят).

**Ислам шариғатында туыстық қатынасты реттеу тәртібі**

Тараптар. Бір тарапты екінші тараптан жақын қылу. Мысалы, мираста туған бауырларға қарағанда, балалардың жақындығы анағұрлым үлкенірек.

Дәреже. Егер дәреже тұрғысынан бірдей болса, онда адамға жақын буын үстемірек болады. Мысалы, немере мен туған бала екеуі де балалар тармағына жатады, бірақ адам үшін немереге қарағанда баланың байланысы жақын болғандықтан, бала жол үстемірек болады. Сол секілді әке мен ата мирасқорлыққа тап келсе, әке жақын буын болғандықтан, мираста үстемдік болып саналады.

Жақын байланыстың болуы. Туыстық байланыс тұрғысында жақынырақ байланыста болған үстемірек болады. Мысалы, бауырлардың арасында туған бауыр мен әкесі бір, шешесі бөлек бауыр болса, туған бауыр жақынырақ болады.

**Әйел адамның ерлерге қарағанда көп мирасқа ие болатын кездері:**

* Егер адам қайтыс болып, артында қызы және әкесі қалса, қызына жарты мирас нәсіп болса, әкесі алтыдан бір бөлігіне иеленеді. Бұны Алла Тағала Құран кәрімде былай деп нақтылайды:

﴿فَإِنْ كُنَّ نِسَاءً فَوْقَ اثْنَتَيْنِ فَلَهُنَّ ثُلُثَا مَا تَرَكَ وَإِنْ كَانَتْ وَاحِدَةً فَلَهَا النِّصْفُ وَلأَبَوَيْهِ لِكُلِّ وَاحِدٍ مِنْهُمَا السُّدُسُ مِمَّا تَرَكَ إِنْ كَانَ لَهُ وَلَدٌ﴾

**«Ал егер жалғыз қыз болса, онда жартысы оныкі. Марқұмның баласы болса, әке-шешесіне қалған малдың алтыдан бірі тиеді»** («Ниса» сүресі, 11-аят).

* Егер бір адам қайтыс болып, артында қызы және екі бауыры қалса, қызына жарты мирас, қалған екі бауырының әрбіреуіне төрттен бір бөлігі нәсіп болады.
* Егер бір адам қайтыс болып, артында екі қызы және екі бауыры қалса, қыздары екіден асқандықтан, әрбіреуі үштен бір бөлікке иеленеді. Қалған үштен бір бөлігі екі бауырдың арасында бөліске салынады, сонда әрбіреуі алтыдан бір бөлшекке ие болады.
* Егер бір әйел қайтыс болса, артында қызы мен күйеуі қалса, қызы жарты мирасты иеленсе, күйеуі төрттен бірін иеленеді. Бұл тұста қызы әкесінен екі есе көп мирасқа қолы жетіп тұр.

**Әйел адам мирас алып, ер адам мирас иеленбейтін кездер:**

Бір адам қайтыс болып, артында ұлы, қызы және екі бауыры қалса, ұлы мен қызы мирасқа иеленіп, мирасқор ер адам болғандықтан, туған бауырлар мираста қамтылмайды.

Бір адам қайтыс болып, артында қызы, туған әпкесі, әкесі бір, шешелері бөлек ағасы, туған бауырының баласы, әкелері бір, шешелері бөлек ағасының баласы, әкесінің бауыры және оның бауыры болса, бұл жерде алғашқы екеуі барлық ер адамдарды мирас иеленуіне жолдарын жауып, тек туған қызы мен туған әпкесі ғана иеленеді (Салахуддин Султан, «Мирасул мар а уә қадиятул мусауа» кітабы, 10-бет).

Жоғарыда келтірілген мысалдар арқылы ислам шариғатындағы әйелдерге қатысты мирастың оңтайлы тұстарын байқауға болады. ХІХ ғасырда өмір сүрген француз ойшылы Гюстаф Лебон ислам дініндегі мирас мәселесі таңғалып: «Құранда баян етілген мирас негіздері әділдікке, туралыққа үндейді, бұған қатысты Англия, Франция құқық жүйелерін салыстырғанда, ислам діні мирас мәселесінде әйелдерге көптеген жеңілдіктер жасаған, бұның мысалын біздің заңдарымызда кездестіру мүмкін емес», – деп мойындаған екен.

Мирас мәселесінде тағы ескерер жайт – мирастың бір бөлігі мирас қалдырушы адамның иелігіне қалдырылады. Алла Тағала қасиетті Құран кәрімде:

﴿مِن بَعْدِ وَصِيَّةٍ يُوصَى بِهَا أَوْ دَيْنٍ غَيْرَ مُضَآرٍّ وَصِيَّةً مِّنَ اللّهِ وَاللّهُ عَلِيمٌ حَلِيمٌ﴾

«**Өсиет және борыш өтелгеннен кейін. Өсиет зиянсыз болу керек, Алланың нұсқауы осы. Алла (Т.) әр нәрсені білуші, өте жұмсақ»**, – деп, марқұмның өсиеті мен қарыздары өтелуі тиістігін еске салады(«Ниса» сүресі, 12-аят).

Бұл аятындағы «зиянсыз болу керек» деген сөз негізгі мирасқорларға ол өсиеттің зияны болмауы керек, яғни мирастың үштен бірінен асып кетпеуі қажет. Пайғамбарымыздан (оған Алланың салауаты мен сәлемі болсын) Сағд ибн Әби Уақас (Алла оған разы болсын): «Өсиетке қанша қалдырайын?» – деп сұраған кезде (өйткен ол кезде оның жалғыз қызы ғана болатын):

فالثلث، والثلث كثير،

*«Үштен бірін, оның өзі көп»*, – деген (Бұхари).

**Мирас қалдырушы адамды өлтіруші мирастан мақұрым қалады.** Мирас қалдырушы адамды мирасты иеленуші адамдардың арасынан біреу өлтіретін болса, мирастағы үлесінен айырылады. Бұл мирас иеленудегі негізгі ұстындардың болып табылады.

Сөз соңында айтарымыз,Исламның мұрагерлік құқығы негізгі қағидаттар ретінде әділдік пен гуманизмді, Құран талаптарын қатаң сақтауды талап етеді. Исламдағы мұрагерлік құқықтың негізгі дереккөзі – Құран. Шариғатта мирас – қайтыс болған адамның дүние-мүлкінің тірі мұрагерлеріне иелікке өтуі. Қайтыс болған адамның артында қалған дүниесі мал-мүлік, ақша, жылжымайтын мүлік немесе басқа да шариғат құқықтары аясына кіретін кiсi ақысы, сондай-ақ, иелікке өтетін нәрсе болуы мүмкін. Осының барлығы мирас болып есептеледі. Сонымен қатар, мұрагерлік туралы ислам құқығы заңдарының шынайы негізі мұрагерлерді жынысы бойынша бөлу болып табылмайды. Мұрагерлік туралы Алла Тағаланың дана заңдарының әлдеқайда терең негіздері бар.

Алла Тағала біздерге берекелі ұзақ ғұмыр беріп, әр ісімізге ықылас нәсіп етіп, қасиетті жұма күнгі дұға-тілектерімізді қабыл еткей!

**СЫЙЛАСАҢ – СЫЙ КӨРЕСІҢ (СЫЙЛАСТЫҚТЫҢ МАҢЫЗЫ)**

**25 тамыз 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Жаратқан Алла Тағалаға сансыз мадақ, ардақты Пайғамбарымыз Мұхаммед Мұстафаға көптеген салауат пен сәлем жолдаймыз.**

**Ассаламуалайкум уа рахматуллаһи уә бәрәкәтуһ!**

**Аса рақымды ерекше мейірімді Алланың атымен бастаймын.**

**Құрметті отандастар, қадірлі жамағат!**

Бір қоғамда өмір сүретін адамдар материалдық және рухани мүмкіндіктері жағынан да, жынысы жағынан да ерекшеленеді. Алайда, бұл айырмашылықтарға қарамастан, олардың барлығы адам деген ардақты атқа ие болғандықтан, тең құқықты қарым-қатынас жасау – адами міндетіміз. Ал, енді адами міндетімізді одан да көркемірек етуге тырыссақ, шынайы құрмет пен сүйіспеншілік пайда болады. Бабаларымыз аңсап өткен ізгі қоғам деген сондай болса керек! Жалпы, сүйіспеншілік пен құрмет – кез келген қоғамның өмір сүруі үшін өте маңызды.

Ардақты Пайғамбарымыз (оған Алланың салауаты мен сәлемі болсын) өзінің бір өсиетінде былай дейді:

(арабшасы)

*«Кішіге мейірім, ал үлкенге құрмет көрсетпеген бізден емес»* (Тирмизи, Бирр, 15).

Хадистен өзіңнен жасы кішіге деген қамқорлық, үлкенге ізет көрсету – мұсылмандардың негізгі адамгершілік қасиеттері екені аңғарылады. Десек те, біздің тақырыпқа тікелей қатысты болғандықтан, құрмет, ізет дегенде алдымен кішінің үлкенге деген мінез-құлқы, ілтипаты еске түседі. Сондықтан, әсіресе, хадистің екінші бөлігінің астын сызып айту қажет. Бұл жерде үлкендерімізді құрметтемейтін, намысын қорғамайтын, олардың құқығын сақтамаған адам шынайы әрі кәміл мұсылман бола алмайтынын айтылуда.

Әнас ибн Мәликтен (Алла оған разы болсын) жеткен хадисте Алла елшісі (оған Алланың салауаты мен сәлемі болсын):

(арабшасы)

*«Алла Тағала қарияны жасына қарай құрметтеген жас жігітке қартайған шағында оған қызмет ететін адамдарды нәсіп етеді»* (Тирмизи, Бирр, 75). Аталмыш хадисті аталарымыз «Құрмет етсең – құрмет көресің», «Атаңа не жасасаң, алдыңа сол келеді»деген мақал сөздермен жеткізген екен.

Әйгілі Қашаған ақын былай деп жырлаған екен:

«Жетпістен жасы асқанда,

Сексенге аяқ басқанда.

Жастар елеп келмесе,

Келіп сәлем бермесе,

Күнде асыл киседе,

Қартайғанда ер жетім.

Дінімізде үлкенді құрметтеу – Алла Тағаланы ұлықтаудың бір түрі. Әбу Мусадан (Алла оғаны разы болсын) жеткен хадисте Алла елшісі (оған Алланың салауаты мен сәлемі болсын):

(арабшасы)

«Ақ шашты, ақ сақалды мұсылман қарияны, Құран оқығанда немесе үкімдерін орындағанда қатты кетіп, шектен шықпайтын немесе немқұрайлылық танытып, одан қол үзбейтін хафизды және әділ патшаы құрметтеу – Алланы ұлықтаудың бір түрі болып табылады», – деген (Әбу Дәуіт, Әдәб 20).

Расында, дінімізде Алла Тағаланы ұлықтау тек тілмен зікір ету немесе ертелі-кеш құлшылық етумен ғана емес, Алла разылығы үшін деп істелген әрбір игі іспен жүзеге асады. Ислам дінінің кереметтілігі осыда жатыр. Дәстүр-салтымыздың да жас буынға қояр ең басты талаптарының бірі – жасы үлкенді ізет тұту.

Ендеше, өзін мұсылманмын деп санайтын әрбір жастың Алла Елшісінің (оған Алланың салауаты мен сәлемі болсын)

(арабшасы)

«Егер араларыңда еңкейген қарттар болмағанда, (істеген күнәларыңның кесірінен) бастарыңа толассыз бәле жауар еді» деген хадисінің мәнін түсініп, көкейіне түйіп алғаны һәм соған қарай әрекет еткені жөн (Байһақи, Сүннәтуль кубра,3-345. Мунәуи, Фәйзуль қадир, 5-432).

Ислам тарихында орын алған мына бір ғибратты оқиғаны айта кетсек. Мекке азат етілгенде, Әбу Бәкірдің (Алла оған разы болсын) әкесі ислам дінін қабылдайды. Ол өзінің ислам дінін қабылдағанын жария ету үшін, пайғамбарымызға баруға ниет етеді. Сонда пайғамбарымыз (оған Алланың салауаты мен сәлемі болсын): «Әкеңіз үйде отырсын, ол кісіге біз барайық», – дейді. Осы жерден-ақ біз үлкенді құрметтеудің қаншалықты маңызды екенін байқаймыз. Пайғамбар бола тұра, өзінен жасы үлкен кісіні әуреге салмайын деп жүгіруі, сүйіншісін өз аяғымен барып естуі осыны білдіреді. Жасы үлкен жандарды құрметтеу, сыйлау – көркем қарым-қатынас жасаумен, көпшілік жиналған жерде құрмет көрсету, егер сапарға шыға қалған жағдайда көмек қолын созу сынды жолдармен жүзеге асырылады. Тіпті, Мұса пайғамбарды (оған Алланың сәлемі болсын) Раббымыз алуан түрлі әмірлерін беріп перғауынға жолдаған шақта оған жұмсақ сөйлеуді, көркем қарым-қатынаспен мәміле жасауды бұйырған.

Жақсы сөз жанды жылытады, аяғы ауырып, жүрістен қалған шақта, қатары азайып, көңілі жүдеген кезде қарттарға бұрылып сәлем беру – ол кісілер үшін үлкен құрмет. Олар бір жасап қалады, рахмет айтып, батасын береді. Олай болса, әрбір мұсылман өзінен үлкендерді ескеріп, оларға қажетті құрмет көрсетіп, қолынан келген қызметін ұсынуы шарт. Осылайша, қоғамда сүйіспеншілік пен сыйластық байланыстары нығая түседі.

عَنْ أَبِي ذَرِّ الْغِفَارِيِّ رَضِيَ اللهُ عَنْهُ قَالَ: قَالَ رَسُولُ اللَّهِ صَلَّى اللهُ عَلَيْهِ وَسَلَّمَ: «اِتَّقِ اللهَ حَيْثُمَا كُنْتَ، وَأَتْبِعِ السَّيِّئَةَ الْحَسَنَةَ تَمْحُهَا، وَخَالِقِ النَّاسَ بِخُلُقٍ حَسَنٍ». رَوَاهُ التِّرْمِذِيُّ.

Әбу Зар әл-Ғифариден (Алла оған разы болсын) жеткен риуаятта Алланың Елшісі (оған Алланың салауаты мен сәлемі болсын) мұсылман үмметіне: *«Қайда болсаң да Алладан қорық, жамандығыңның артын оны өшіретін жақсылықпен ұластыр әрі адамдармен көркем мінезбен қарым-қатынас жаса»,* – деп өсиет еткен (Тирмизи).

Сыйластық бұл – қазақ халқында ежелден қалыптасқан, қанға сіңген қасиет. Баланың ата-ананы, жиеннің нағашысын, келіннің қайын жұртын сыйлауы және құдалар, бажалар, құрдастар, абысын-келіндер арасында қалыптасқан өзара құрмет, сыйластық бұрыннан бар. «Адам сыйлағанның құлы» деген қазақ өзін сыйлап, құрметтеген жанға төрден орын ұсынып, сұрағанын береді. Ал, сыйлағанды түсінбеген жанға «сиыр сипағанды білмейді» деп сәлеміне лайықты әдебін жасаған. «Сыйлап берген су да тәтті» деп алдына қойылған асқа емес, пейілдің адалдығы мен көңілдің тазалығына баса мән берген.

Жалпы халық арасында «сыйластыққа, татулыққа жететін ештеңе жоқ». «Жақсы сыйлағанның құлы, жаман қорыққанның құлы» деп сыйластықты сырбаздықтың сыны етіп қарастырған. Саққұлақ би сыйластықтың мәртебесі турасында: «Адамның басшысы – ақыл, шолушысы – ой, жетекшісі – талап, қорғаушысы – сабыр, сынаушысы – халық, таусылмайтыны – арман, ең қымбаттысы – ар сақтау, бәрінен ардақтысы – адал өмір сүру, соның ішінде ең тәттісі – сыйластық», − деген екен.

Сыйластық «сіз, бізден» басталады да, шынайы адал қарым-қатынасқа, сырластыққа, достыққа ұласады. Бұл – достардың арасында болатын сыйластық. Халық нақылында «Сырласуға дос жақсы, сыйласуға жат жақсы» делінеді.

Сондай-ақ, ағайын адамдардың, мақсат-мұраты бір жандардың бір-бірін құрметтеп, сыйлауы – жақсы тәрбиенің белгісі. Қазақ халқында «Өзіңді өзің жаттай сыйла, жат жаныңнан түңілсін» деген мәні терең өсиет сөз бар. Яғни жақын адамдардың араздастыруға, бір жамандық қылуға ниеттенген пиғылы бұзық адам олардың бір-бірін жат адамдай сыйлағанын көргенде, арам ойынан айнып, қастық қарекетінен түк шықпайтындығын ұғынады.

Тағы бір сыйластық бұл – әкеңнің достарына жасаған жақсылық. «Бірде Абдулла ибн Омар (Алла оған разы болсын) Меккеге барар жолда бір бәдәуиді (далалық араб) жолықтырады. Абдулла әлгі бәдәуиге сәлем беріп, астындағы есегіне мінгізіп, басындағы сәлдесіне дейін шешіп береді. Сонда достары себебін сұрап: «Алла Тағала сізді жарылқасын! Бұлар бәдәуилер ғой», – дейді. Сонда Абдулла ибн Омар: «Мұның әкесі менің әкем Омар ибн Хаттабтың досы боған. Мен Алла елшісінің (оған Алланың салауаты мен сәлемі болсын) «Адамның ең үлкен жақсылығы – әкесінің жақсы көрген достарымен жақсы қарым-қатынаста болғаны» дегенін естіген еді», – деп түсіндіріпті (Муслим биир, 11).

Хадистен түсінгеніміздей, ата-анамыздың көзін көрген құрбы-құрдастарына сый құрмет көрсету арқылы Алла Тағаланың алдында үлкен жақсылықтың сауабына кенеле алады екенбіз. Алла Тағала еліміздің ішін даудан, сыртын жаудан сақтап, сүйіспеншілік пен құрмет салтанат құрған қоғамда өмір сүруімізді нәсіп еткей!

**ҚҰРАН САУАТТЫ БОЛУДЫ ТАЛАП ЕТЕДІ**

**1 қыркүйек 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

«Құран – Алланың сөзі, ақиқаттың өзі» дейді байырғы бабаларымыз. Қасиетті Құран әрбір жүректерге нұр сәулесін төгетін, екі дүниенің бақытына жол сілтейтін иләһи кітап. Құран бір дәуірге, бір қауымға түскен емес. Құран күллі адамзат баласына түсірілген және қай ғасырдың да қажеттіліктеріне жауап бере алатын қасиет пен даналыққа толы кітап. Алладан төрт кітап түсірілген болса, Құран соның ең соңғысы. Сондықтан оның үкімдері, әмірлері мен тыйымдары қиямет күніне дейін күшін жоймайды, ешқашан өзгермейді. Алла Тағала айтады:

**إِنَّا نَحْنُ نَزَّلْنَا ٱلذِّكْرَ وَإِنَّا لَهُۥ لَحَٰفِظُونَ**

**«Шүбәсіз осынау зікірді (Құранды) Біз түсірдік және оның сақтаушысы да Өзіміз»,** – деп айтқан («Хижр» сүресі, 9-аят). Ал алдыңғы түсірілген Таурат, Забур, Інжіл кітаптары бір қауымға және белгілі бір мерзімге ғана түсірілген еді. Бұл қасиет тұнған кітаптардың барлығы Алланы танытуға, адамзаттың бақытына түскен иләһи кітаптар. Абай атамыз:

«Алланың өзі де рас, сөзі де рас,

Рас сөз ешуақытта жалған болмас,

Көп кітап келді алладан, оның төрті,

Алланы танытуға сөзі айрылмас», - деп жырлаған.

Ардақты Пайғамбарымыз Мұхаммед (оған Алланың салауаты мен сәлемі болсын) былай дейді:

**خَيْرُكُمْ مَنْ تَعَلّمَ الْقُرأنَ وَ عَلَّمَهُ**

***«Сендердің ең жақсыларың – Құранды үйреніп оны үйреткендерің»*** (Бұхари, Әбу Даут және Термизи риуаят еткен).

Әлгінде сөз еткеніміздей, Құран – адамзатқа тура жол көрсететін және қияметке дейін еш өзгермейтін мәңгі мұғжиза. Құран – ислам шариғатының ата заңы болып саналады. Құранды оқығаның – өмірді оқығаның. Құранға амал ете білсең – өмірде тоқығаның көп болады, даналығың артады. Сол үшін ізгі ғұламалар: ***«Балаңа әуелі Құран үйрет. Құран балаңа өмірге керектің бәрін өзі үйретеді»,*** - деген екен.

Сонымен аз-кем қасиетті Құранға кіріспе жасадық. Әйтсе де айтпағымыз қасиетті Құран адамзат баласына бір күнін құр өткізбеуді бұйырады. Құран – адам баласының жақсы амалдарын жанына серік еткенін, сауап істерді үзбей жасағанын қалайды. Яғни Құран сіз бен бізге сауаптың иесі болуға шақырады. Сауабы мол амалға ынтық болған мұсылманның екі дүниеде де ұтары көп.

**САУАП ДЕГЕН НЕ?**

Сауап сөзі «марапат», «сый» деген мағынаны білдіретін термин сөз. Кімде-кім қандай да бір жақсылықты Алланың разылығы үшін деп жасаса, соны сауапты іс деуге болады. Алла Тағала пендесінің ықыласты амалына қарай лайықты сауабын жазады. Дінімізде сауап – игі істерді (салих амал) жасаумен келеді. Соның нәтижесінде күнәлардан бой тазартып, жаман істерден алыс жүретін болады.

Бабаларымыз Құран әмірлеріне итағат етіп, обал-сауапты терең түсіне білген. Халық даналығында «Обалды біліп өссең – сауапқа кенелесің» деген мағыналы сөз бар. Жасауға болмайтын жаман істерден, күнәлі амалдардан қайтарып, «обал болады» деп санаға құйып отырған. Үлкендер жағы жастарға жақсы өсиетін айтып, сауап істерге жетелей білген. Мәселен, үлкен кісіге көмектесіп жібер, одан жаман болмайсың, қайта «сауабын аласың» деп тәрбие көрсеткен. Әрбір жасалған жақсылық адамнан қайтпаса, Алладан қайтады. Обалды білген, сауапқа асығады. Халқымыздағы сауап ұғымы – жақсылық жасау, қамқорлық көрсету дегенді білдіреді. Сауап жасайтын адамның бойында таза ниет пен адал еңбегі ғана тұрады.

**САУАПТЫ АМАЛДАР**

Құран – әмірлер мен тыйымдарды қамтиды. Кім Құранды басшылыққа алып, оған амал жасайтын болса, бақыттың жолына қадам басқаны. Ислам ғұламалары: «Егер Құраннан **«Ей, иман келтіргендер!»** деп басталатын аят көрсеңдер, оған жан-тәндеріңмен құлақ салып, көңіл қойыңдар. Себебі, мұнда сіз үшін екі қуаныш бар. Біріншісі, иман келтірген құлдардың ішінде аталуың қандай бақыт?! Екіншісі, Алла Тағала мұндай қаратпа бұйрық арқылы жақсы амалды әмір етеді немесе құлын күнәлі істерден қайтарғалы тұр», - тұжырым жасаған. Алланың кітабы Құранға құрмет көрсетіп, оған амал ету пендені сауапқа кенелтеді.

Құранда былай делінеді:

**إِنَّ الَّذِينَ يَتْلُونَ كِتَابَ اللَّهِ وَأَقَامُوا الصَّلَاةَ وَأَنفَقُوا مِمَّا رَزَقْنَاهُمْ سِرًّا وَعَلَانِيَةً يَرْجُونَ تِجَارَةً لَّن تَبُورَ لِيُوَفِّيَهُمْ أُجُورَهُمْ وَيَزِيدَهُم مِّن فَضْلِهِ ۚ إِنَّهُ غَفُورٌ شَكُورٌ**

**«Әрине, Алланың Кітабын оқып, намазды толық орындағандар және өздеріне берген несібемізден көрнеу, көмес түрде тиісті орынға жұмсағандар, еш түгесілмейтін бір сауда (сауап) үміт ете алады. Өйткені Алла, олардың сыйлықтарын толық беріп, әрі өз кеңшілігінен артылтып береді. Әрине Ол, Өте жарылқаушы, Аса қадыр білуші»** («Фатыр» сүресі, 29-30 аяттар).

Алла Тағала қасиетті Құранда:

**إِنَّ الَّذِينَ آمَنُوا وَعَمِلُوا الصَّالِحَاتِ إِنَّا لا نُضِيعُ أَجْرَ مَنْ أَحْسَنَ عَمَلا**

**«Сондай-ақ иман келтіріп, игі іс істейтіндерге келсек, Біз игі істер істейтіндердің сауабын әсте зая етпейміз»,** – деп айтқан («Кәһф» сүресі, 30-аят).

Жоғарыдағы аяттардан байқағанымыз ықыласпен жасалған игі істердің сауабын Алла еселеп береді. Егер мұны біз жақсы түсіне алсақ, сауап үшін жақсы істерде жарысып, өзара талас-тартысқа түсер едік. Мұсылман баласы сауапты істерді ай-жылында емес, әрбір жеткен күнінде жасап, өмірін жақсылықтарға толы етеді. Ардақты Пайғамбарымыз (оған Алланың салауаты мен сәлемі болсын):

**أَحَبُّ الأعمالِ إلى اللهِ أدْوَمُها وَ إِنْ قَلَّ**

***«Алла Тағалаға ең ұнамды амалдар – аз болса да үздіксіз (тұрақты түрде) жалғасатыны»,*** – деген (имам Бұхари).

Алла Тағалаға ең ұнамды амал аз болса да, ықыласпен тұрақты түрде жалғасатын іс екенін ұмытпайық. Шәфиғи мәзһабының үлкен ғалымы, хадис ғұламасы Имам Нәуәуи: «Бұл хадис амалдарда тұрақты болуға шақырады, сонымен қатар бұл жерде кішігірім, бірақ тұрақты іс, үлкен, бірақ тұрақты емес істен гөрі абзал екені айтылады. Үнемі жасалынатын кішігірім амал, үлкен әрі тұрақсыз амалға қарағанда әлдеқайда көп пайда әкеледі», - деп аталмыш хадиске түсініктеме жасап өткен. Осы орайда Құран аяттары көрсеткен сауапты амалдардың бір қатарына тоқталсақ:

**1.ҚҰЛШЫЛЫҚҚА ДЕН ҚОЮ**

Алла Тағала адам баласын жаратылыстардың ең ардақтысы етті.Демек біздің адами қадір-қасиетіміз жүректегі иманмен сақталады. Абай атамыз:

«Мүмін болсаң, әуелі иманды бол,

Пендеге иман өзі ашады жол», - деп қандай бейнелеп жеткізген?! Сол хәкім Абай атамыз бір қара сөзінде ««Әрбір ақылды адамға иман парыз, әрбір иманды адамға ғибадат парыз», – деген екен. Иман байлығы екінің біріне бұйыра да бермейді. Алла оны өзінің сүйікті құлына ғана бұйыртады. Қазақ халқы «Құдайдан қорықпағаннан қорық» деп айтқан. Ал Қожа Ахмет Яссауи бабамыз: «Құдайдан қорыққан ынсапшыл келеді», - деген. Жүректе иманы бар адам құлшылығын түгендеп, екі дүниесінің амалын қатар алып жүреді. Бабаларымыз «иманым менің – жиғаным» деп осыны айтса керек. Алла Тағала Құранда:

**وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ**

**«Мен жындар мен адамдарды өзіме құлшылық ету үшін ғана жараттым», -** дейді(«Зарият» сүресі, 56-аят). Алла Тағала қасиетті аяттардың бірінде:

**اِنَّ الَّذينَ امَنُوا وَعَمِلُوا الصَّالِحَاتِ وَاَقَامُوا الصَّلوةَ وَاتَوُا الزَّكوةَ لَهُمْ اَجْرُهُمْ عِنْدَ رَبِّهِمْ وَلَا خَوْفٌ عَلَيْهِمْ وَلَا هُمْ يَحْزَنُونَ**

**«Негізінен иман келтіріп iзгi ic iстегендер, намазды толық орындап, зекет бергендер, олар үшін Раббыларының қасында сыйлық бар. Оларға қорқу жоқ әpi олар қайғырмайды»**, – деп айтқан («Бақара» сүресі, 277-аят).

Құлшылықты ықыласпен орындау үшін мықты иманымыз болу керек. Иманымыз қуатты болса, бес уақыт намазымыз қаза етілмей, түгенделеді. Отыз күн оразамызды тақуалықпен ұстаймыз. Бай мұсылман еш сараңдық етпей, мойнындағы зекетін дер уағында беріп, қажылық амалдарын ықыласпен орындайды.

Исламда бұйырылған әрбір құлшылық сауапты істерге үндейді. Мәселен, күнделікті оқитын бес уақыт намазға өзіндік сауап жазылса, сонымен бірге намаз адамды барша жаман істерден арылтады. Алла Тағала қасиетті Құранда:

**وَأَقِمِ الصَّلَاةَ ۖ إِنَّ الصَّلَاةَ تَنْهَىٰ عَنِ الْفَحْشَاءِ وَالْمُنْكَرِ ۗ**

**«Намазды орында. Күдіксіз намаз арсыздықтан, жамандықтан тыяды»,** - деп айтқан («Анкабут» сүресі, 45-аят).

Шал ақын бабамыз былай деп жырлаған екен:

«Иман – қой, ақыл – қойшы, нәпсі – бөрі,

Бөріге қой алдырмас ердің ері.

Таяқты қатты ұстап қойшы тұрса,

Жоламас ешбір пәле, шайтан-пері».

Алла Тағала көптеген аяттарда иман сөзінен кейін «ізгі іс істегендер» деп атап өтеді. Екеуі екі бөлек болғанымен өзара тығыз байланыста тұрады. Бірін-бірі толықтырып, кемел мұсылманның сипатын қамтиды. Бұқар бабамыз: «Діл мұсылман болмаса, тіл мұсылман не пайда?!»*, -* десе, Махамбет Өтемісұлы: «Мұсылмандық кімде жоқ, тілде бар да, ділде жоқ», - деп жырлап кеткен екен.Әрбір мұсылман иман еткеннен кейін сауаптан құр қалмауы үшін парыз етілген құлшылықтарына ықтиятты болу қажет.

**2.АТА-АНАҒА ЖАҚСЫЛЫҚ ЖАСАУ**

«Ата-ананың қадірін, балалы болғанда білерсің» дейді дана халқымыз. Дініміз ислам ата-ананың мәртебесін әрқашан жоғары қойған. Аллаға иман келтіргеннен кейінгі орында ата-анаға құрмет көрсету перзентке әмір етілген. Алла Тағала Құран Кәрімде былай дейді:

**وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا**

**«Раббың, Өзіне ғана ғибадат етулеріңді, әке-шешеге жақсылық қылуларыңды әмір етті»,** - деген. Адам баласының дүниеге келудегі мақсаты – Алла Тағаланы танып, оған құлшылық ету. Мұнан кейінгі ізгі амалы – ата-анасына құрмет көрсетіп, жақсылық жасау. Бұл - Алланың әмірі. Аталмыш аяттың жалғасында:

**إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلَاهُمَا فَلَا تَقُل لَّهُمَا أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا**

**«Ал егер ол екеуінің бірі немесе екеуі де жандарыңда кәрілікке жетсе: «Түһ» деме (кейіс білдірме). Сондай-ақ ол екеуін зекіме де, ол екеуіне сыпайы сөз сөйле»,** - деп бұйырады Алла Тағала («Исра» сүресі, 23-аят). «Түһ» деген сөздің өзі ата-анаға қандай ауыр болмақ?! Қартайған ата-анаға көңіліне тиер ауыр сөзді емес, үлкендерге күн сайын жақсылық жасап, ақ батасы мен сауабын алуды дініміз бізге бұйырады. Келесі аятта:

**وَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُل رَّبِّ ارْحَمْهُمَا كَمَا رَبَّيَانِي صَغِيرًا**

**«Ол екеуіне кішірейіп, қарапайымдылық қанатыңды жай да: «Раббым! Ол екеуі мені кішкентайда қалай мейіріміне бөлеп, әлпештеп тәрбиелегендей Сен де оларды дәл солай мейіріміңе бөлей көр!», - деп дұға ет»,** - дейді. («Исра» сүресі, 24-аят).

Бес уақыт намаз қалай Алланың құзырында ұнамды амал болса, одан кейінгі Жаратқанға ең сүйкімді іс – ата-анаға жақсылық жасау.

**سألت النبي صلى الله عليه وسلم أي العمل أحب إلى الله قال الصلاة على وقتها قال ثم أي قال ثم بر الوالدين**

Пайғамбарымыздан (оған Алланың салауаты мен сәлемі болсын) сахабалары: ***«Қайсы амал Алла Тағалаға сүйкімдірек? (яғни, ұнамдырақ)»,*** – деп сұраған кезде, Алла Елшісі (Оған Алланың салауаты мен сәлемі болсын): ***«Уақытында оқылған намаз және ата-анаға жақсылық жасау»,*** - деп жауап берген екен. Қазақта: «Атаңа не қылсаң, алдыңа сол келеді», - деген қанатты сөз бар. Бұл жәй айтыла салған емес. Ардақты Пайғамбарымыз (оған Алланың салауаты мен сәлемі болсын) өзінің мүбәрак хадисінде:

**بَرُّوا آباءكم تبرُّكُم أبناءكم**

***«Өз әке-шешелеріңді құрметтеңдер, ата-аналарыңды сыйлаңдар! Сол кезде сендердің балаларың өзеріңді сыйлайды»,*** – деп айтқан. Тағы бір хадисте Пайғамбарымыз (оған Алланың салауаты мен сәлемі болсын):

**رضا الله في رضا الوالد ، وسخط الله في سخط الوالد**

***«Алланың разылығы ата-ананың разылығында, Алланың ашуы ата-ананың ашуында»,*** - деген.

**Қисса:**

Бір күні Мұса пайғамбар (Алланың оған сәлемі болсын) Алладан бұл дүниедегі жәннаттағы серігін көрсетуін сұрады. Сол кезде Жебірейіл періште келіп: «Сенің жәннатағы серігің пәленше жерде тұратын пәленше деген қасапшы», - деп жауап берді. Мұса пайғамбар (Алланың оған сәлемі болсын) қасапшының дүкеніне барған кезде ет сатумен айналысып жатқан жас жігіт екенін көрді. Мұса пайғамбар (Алланың оған сәлемі болсын) жігіттің істерін жақыннан бақылап көрді. Алайда одан ешбір ерекшелікті байқамады.

Кеш қараңғысында қасапшы аздап ет алып үйіне бет алды. Мұса пайғамбар (Алланың оған сәлемі болсын) да оған ілесіп барып, қонақ қылуын сұрады. Қасапшы да кең пейілмен қарсы алып, үйіне кіргізіп қонақ қылды. Мұса пайғамбар (Алланың оған сәлемі болсын) бақылауын жалғастырды. Әлгі жігіт тамақ дайындап, төбеде ілулі тұрған себетті түсіріп, бір қарт әжені алып шықты. Жуындырып, киімін ауыстырып қолымен тамақ беріп болғаннан кейін бұрынғы жайына жайғастырды.

Мұса пайғамбар (Алланың оған сәлемі болсын) әлгі қарияның түсініксіз тілде бір нәрсе айтқанын естіді. Анасын тамақтандырғаннан кейін қонағын күтіп, тағам әкеліп бірге тамақ іше бастады. Мұса пайғамбар (Алланың оған сәлемі болсын) бұл қарт ана жайында сұрады. Жігіт: «Бұл менің анам мен оның қызметіндемін», - деп жауап берді.

Кейін Мұса пайғамбар (Алланың оған сәлемі болсын): ***«Анаң өз тілінде не деп айтты»***, - деді. Анам әрдайым қызмет жасаған кезімде маған: ***«Алла сені кешірсін және қиямет күні Мұса пайғамбармен көрші етсін»,*** - дейтін ді. Сол кезде Мұса пайғамбар (Алланың оған сәлемі болсын): «Саған да сүйінші болсын! Алла сенің анаңның дұғасын қабыл етті. Сені байқап едім анаңды ұлықтап, құрмет жасап, жақсылық істегеніңнен басқа амал көрмедім, сенің бұл деңгейің ата-анаңа деген құрметің және жақсылығың», - деп айтқан екен.

**3.АДАЛ ЕҢБЕК ЕТУ**

Құранның адам баласынан талап ететін сауапты амалдың бірі – маңдай теріңді төгіп, адал еңбек ету. Адал еңбек ету біріншіден адамның жеке басына табыс әкелсе, екіншіден өзінің қоғамына еңбегімен пайда тигізеді. Алла Тағала қасиетті Құранда былай бұйырады:

**يَا أَيُّهَا الَّذِينَ آمَنُوا إِذَا نُودِيَ لِلصَّلاَةِ مِن يَوْمِ الْجُمُعَةِ فَاسْعَوْا إِلَى ذِكْرِ اللهِ وَذَرُوا الْبَيْعَ ذَلِكُمْ خَيْرٌ لَّكُمْ إِن كُنْتُمْ تَعْلَمُونَ. فَإِذَا قُضِيَتِ الصَّلاَةُ فَانْتَشِرُوا فِي الأَرْضِ وَابْتَغُوا مِنْ فَضْلِ اللهِ وَاذْكُرُوا اللهَ كَثِيرًا لَّعَلَّكُمْ تُفْلِحُونَ**

**«Уа, иман келтіргендер! Жұма күні азан айтылып, намазға шақырылған кезде, дереу Алланы еске алуға асығыңдар, шаруаларың мен сауда-саттықты доғара тұрыңдар. Біле білсеңдер, бұл сендер үшін әлдеқайда жақсы. Намаз өтелген соң, жер жүзіне таралыңдар да Алланың рақымынан ризық-несібелеріңді іздеңдер. Бұған қоса Алланы көп зікір етіңдер (еске алыңдар). Сонда құтылып, мұрат-мақсаттарыңа жетерсіңдер», –** деп айтқан(«Жұма» сүресі, 9-10-аяттар).

Дініміз екі дүниенің ісін қатар алып жүруге шақырады. Құлшылықты да, тіршілікті де тастамай жүрген пендесіне Алла еселеген сауаптар жазады. Аталған аяттан байқағанымыз, құлшылыққа дейін де құлшынып тіршілік жасауды, құлшылық уақыты кіргенде намазға асығу керек екенін байқаймыз. Намаздан кейін ризық-несібе іздеу үшін жер жүзіне таралып, адал кәсіп етуге үндейді. Яғни бала-шағаны, қарт ата-ананы адал кәсіп ете отырып, бағып-қағу сауапты амалдардың нақ өзі.

Пайғамбарымыз (оған Алланың салауаты мен сәлемі болсын) өзінің сахабаларына еңбек етуді, тек адал жолмен табыс табуды ғана насихат еткен. Пайғамбарымыз (оған Алланың салауаты мен сәлемі болсын) бір хадисте былай дейді:

**لَأَنْ يَأْخُذَ أَحَدُكُمْ أَحْبُلَهُ ثُمَّ يَأْتِيَ الْجَبَلَ فَيَأْتِيَ بِحُزْمَةٍ مِنْ حَطَبٍ عَلَى ظَهْرِهِ فَيَبِيعَهَا  فَيَكُفَّ اللَّهُ بِهَا وَجْهَه   خَيْرٌ لَهُ مِنْ أَنْ يَسْأَلَ النَّاسَ أَعْطَوْهُ أَوْ مَنَعُوهُ**

**«Анығында сендердің біреулеріңнің арқан алып, тауға барып иығында отын көтеріп келіп, базарда сатып, сол арқылы Алла Тағала оны мұқтаж қылмағаны, оған *кейде беріп, кейде бермейтін адамдардан сұрағанынан әлде қайда қайырлы***», – деген (имам Бұхари).

Дана халқымыз: «Еңбек түбі – береке» немесе «Еңбегінен ел таныр», - деп айтып кеткен. Еңбек болған жерде адал кәсіп болады. Нәсіптің берекесі артады. Әділетті төрт халифаның бірі хазіреті Омар (р.ғ.): ***«Кейбір адамды көргенімде ол маған ұнап қалады. Кейін ол адам жайында сұрғанымда, оның жұмыссыз екендігін біліп, оған деген құрметім бірден жоғалып кетеді»,*** – деген екен. Еңбек адамының әрқашан да қадірі жоғары болады, елдің оған құрметі артады. Ал жалқаулық ешқашан жақсылыққа жетелемейді. «Жалқаудың жаны тәтті, еңбектің дәмі тәтті», - деген бабалардан нақыл сөз қалған. Лұқман Хәкім өзінің баласына: ***«Балам, адал жолмен еңбек ет. Кедейшілікке салынып, өзгеге қол жаюдан сақтан. Өйткені кедей адам мына үш жағдайға ұшырайды: Діні әлсірейді, ақылы әлсірейді, көркем мінезі жоғалады. Бұл үшеуінен де ауыры көпшілік оны келеке ететін болады»,*** – деп насихат айтқан. Сондықтан адал еңбек ету сауап істерге де, мол табыстарға да жеткізеді.

**4.САЛИХАЛЫ ҰРПАҚ ТӘРБИЕЛЕУ**

«Адам ұрпағымен мың жасайды» деген дана халқымыз. Өмірге адам болып келгеннен кейін адамзаттың игілігіне қызмет ететін ұрпақ қалдыру – біздің міндетіміз. Қасиетті Құран бізді салихалы ұрпақ өсіруге шақырады. Кәрімде былай бұйырылған:

**يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَاراً وَقُودُهَا النَّاسُ وَالْحِجَارَةُ**

**«Уа, иман келтіргендер! Өздеріңді және отбасыларыңды отыны адамдар мен тастар болған оттан**(тозақтан)**құтқарыңдар»** («Тахрим» сүресі, 6-аят). Аятқа қарасақ, иман келтірген құлдарына маңызды құндылықты әмір етуде. Қандай ата-ана өзінің ұрпағын иман-исламмен тәрбиелесе, бойына білім нәрін берсе, ұрпағының әр амалы арқылы сауаптарға кенеледі. Ибраһим (ғ.с.) пайғамбар былай деп дұға жасаған:

**رَبِّ اجْعَلْنِي مُقِيمَ الصَّلاةِ وَمِنْ ذُرِّيَّتِي رَبَّنَا وَتَقَبَّلْ دُعَاءِ**

**«Раббым! Мені және менің ұрпақтарымды намаз оқитындардың қатарынан қыл! Раббымыз! Менің дұғамды қабыл ала көр!»** («Ибраһим» сүресі, 40-аят). Намаз – иманның қабы. Жүрегіндегі иманын намазымен қызғыштап қорғаған перзент ешкімнің ала жібін аттап, қиянат етпесі хақ. Өйткені, намаз адам баласын арсыз һәм жаман істерден қайтарып, тұла бойына жақсы қасиеттерді жиып беретін ұлық ғибадат.

Ардақты Пайғамбарымыз (оған Алланың салауаты мен сәлемі болсын) былай деп айтқан:

**إِذَا مَاتَ اْلِإنْسَانُ، اِنْقَطَعَ عَمَلُهُ إِلَّا مِنْ ثَلَاثِ، صَدَقَةٍ جَارِيَةٍ أَوْ عِلْمٍ يُنْتَفَعُ بِهِ، أَوْ وَلَدٌ صَالِحٌ يَدْعُو لَهُ** .

***«Адам баласы дүниеден өткен соң, оның амалының барлығы үзіледі, (тоқтайды) тек үш түрлі амалы үзілмейді: жәрия берген садақасы, артынан қалдырған пайдалы ілімі немесе оған дұға жасайтын салиқалы ұрпағы».***

Ғылымның тереңінен нәр алған Имам Ғазали: ***«Баланың тәрбиесі ата-ананың алдында таза парақ секілді, қалаған нәрсеңді жаза аласың»,*** - деп айтқан.

Тәрбие төменнен жоғарыға берілмейді, жоғарыдан төменге беріледі. Яғни ата-ана баласына тәрбиені өзі береді деген сөз. Сондықтан болар, дана халқымыз **«Баланы тазалыққа, әдептілікке тәрбиелеймін деп әуре болма, бала бәрібір саған ұқсайтын болады. Алдымен өзіңді тәрбиеле. Ұл-қызың саған қарап өседі, бой түзейді»** деген екен.

**Қисса:**

Хазіреті Омардың (р.ғ.) халифалығы кезінде бір адам оған баласын ертіп келіп: «Ей, мұсылмандардың әміршісі. Мынау менің ұлым. Өзіме қарсы шығып, жапа шектірді», – деп шағымданады. Хазіреті Омар (р.ғ.) балаға қарап: «Құдайдан қорықпайсын ба? Баланың әке-шешеге қарсы шыққанын кімнен көрдің? Ата-ананың ақысын білмеуші ме едің?» деп ұрсады.

Бала еш қаймықпастан. «Мұсылмандардың әміршісі! Сіздің айтып тұрғаныңыз әке-шешенің ақысы. Ал, баланың ата-анасында ешқандай ақысы жоқ па?» - деп сұрайды. Сонда хазіреті Омар (р.ғ.): «Иә, ата-ананың мойнында баланың да ақысы бар. Ең әуелі үйленерде баласына ана болатын жақсы жар таңдауы тиіс. Тәрбиесіз қызға үйленсе, болашақта туылатын балаға қиянат жасаған болады. Баласы туылғанда оған жақсы ат қоюы керек. Сосын ес білгенде оған Алланың кітабы Құранды үйрету қажет», - деп санап береді.

Хазіреті Омардың сөзін естіген әлгі бала: «Уа, мұсылмандардың әміршісі! Әкем жоғарыдағы айтқандарыңыздың ешбірін орындаған жоқ. Біріншіден, менің анамды құл базардан сатып алған. Оның өткен өмірі белгісіз. Екіншіден, маған қара қоңыз деген мағына білдіретін «Жуал» деген нақұрыс ат қойған. Үшіншіден, Құраннан бір әріп те үйретпеді», - деп бар мұңын шағады. Хазіреті Омар (р.ғ.) баланың әкесіне бұрылып: «Балаңның қиянат жасағанын айтып шағымданасың. Негізінде сен оған қиянат жасаған екенсің. Енді амалың жоқ», – дейді.

Қорыта айтсақ, қасиетті Құран бізге барлық сауапты амалдарды бұйырады. Күнәлі істерден тыйып отырады. Құранды басшылық еткен адам екі дүниеде қор болмайды. Ардақты Пайғамбарымыз (оған Алланың салауаты мен сәлемі болсын):

**خَيْرُ النَّاسِ أَنْفَعُهُمْ لِلنَّاسِ**

***«Адамдардың жақсысы – өзге адамдарға көбірек пайда тигізгендері»,*** – деп айтқан (имам Табарани). Демек, иманды жан сауап алу ниетімен барша адамзаттың иігілігіне пайдасын тигізіп, қоғамның жақсаруына салмақты үлес қосары хақ.

**УАҒЫЗДАН АЛЫНАР ҒИБРАТТАР:**

Қасиетті Құран – екі дүниемізде бақытқа жетелейді.

Құран сауапты амалдарға жол ашады.

Әр күнімізде сауапты істерге қалыптасып үйренуіміз керек.

Құлшылық пен тіршілік құстың қос қанаты секілді.

Ата-анаға жақсылық жасау – Аллаға сүйкімді іс.

Адал еңбек сауапты істерге себепші етеді.

Жақсы ұрпақ сарқылмайтын сауап.

**ДҰҒА:**

Ибраһим (ғ.с.) пайғамбар былай деп дұға жасаған:

**رَبِّ اجْعَلْنِي مُقِيمَ الصَّلاةِ وَمِنْ ذُرِّيَّتِي رَبَّنَا وَتَقَبَّلْ دُعَاءِ**

**«Раббым! Мені және менің ұрпақтарымды намаз оқитындардың қатарынан қыл! Раббымыз! Менің дұғамды қабыл ала көр!»** («Ибраһим» сүресі, 40-аят).

**ТАЛАҚ – АЛЛА СҮЙМЕЙТІН АМАЛ (ӘЙЕЛ АМАНАТ)**

*08.09.23 жыл*

**КІРІСПЕ:**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

Құдіретті Алла адам баласын әлсіз етіп жаратқандықтан, тура жолға нұсқаушы болмаса нәпсісіне ерік беріп қоятынын білгендіктен жаны тәнінен ажырап, қияметте Өзімен жолыққанға дейін оған тура жол нұсқап отыратын пайғамбарларды және көркем етіп ең соңғы дін ретінде Исламды жіберді. Алла Тағала Құранда:

**وَلَقَدۡ كَرَّمۡنَا بَنِيٓ ءَادَمَ وَحَمَلۡنَٰهُمۡ فِي ٱلۡبَرِّ وَٱلۡبَحۡرِ وَرَزَقۡنَٰهُم مِّنَ ٱلطَّيِّبَٰتِ وَفَضَّلۡنَٰهُمۡ عَلَىٰ كَثِيرٖ مِّمَّنۡ خَلَقۡنَا تَفۡضِيلا** «**Біз, расында адам баласын ардақты қылып, көптеген нығметке бөледік. Оларға құрлықта да, теңізде демініс көліктер нәсіп еттік**», – деп адам баласын басқа махлұқаттардан ардақты қылғанын баян етті («Исра» сүресі, 70-аят).

Адам баласы балиғат жасына жетіп дүниеден өткенге дейін жамандыққа шақыратын нәпсісімен күресуге бұйырылған. Ұлық Алла бұл дүниені құр жаратып қоймай, әрбір жаратылысты бір-біріне бағынышты қылып, бір-біріне мұқтаж етіп, бір-біріне себепкер етіп қойды.

**Абай атамыз:**

**«Махаббатпен жаратқан адамзатты,**

**Сен де сүй ол Алланы жаннан тәтті», - деп жырлап кеткен.** Сынақ үшін келген өмірде серігі, сырласы әрі жанының жұбанышы болуы үшін мейірімді Алла адам баласына өзінің қабырғасынан жұбайын жаратып қойды. Алла кейінгі ұрпақты осы екеуінен жаратқандығы жайлы баян етеді. Құранда:

**وَمِن كُلِّ شَيْءٍ خَلَقْنَا زَوْجَيْنِ لَعَلَّكُمْ تَذَكَّرُونَ**

**«Біз әр нәрсені жұп-жұбымен жараттық, бәлкім ойланарсыңдар», – деп, Алла әрбір нәрсені, тіпті адамзатты жұп-жұбымен жаратқандығы жайлы айтты («Зарият» сүресі, 49-аят). Демек әрбір адам баласының ата-анасы бар деген сөз. Кім болса да, өз тегіне тарта туады.**

**Отбасы – шағын мемлекет. Отбасы – сүйіспеншіліктің, құрмет пен ынтымақтастықтың мекені. Зиялы да ізгі қоғам жақсы отбасыдан құралады. «Отан отбасыдан басталады», «Отан - қуат, отбасы – шуақ», «Отбасының сәні - сыйластық, достың сәні – қимастық», деген сөздердің астарында үлкен мән жатса керек. Екі жастың үйленуі үй болуға әкеледі. Үйлену – адамзат ұрпағының көбеюіне, жер бетінде сақталуына әкелетін табиғи құбылыс. Дініміз ислам әйел баласына үйленгеннен кейін ерінің аманатына жатқызады, оған құрметпен қарауды бұйырады.**

Ал ажырасудың (талақ) қоғамға тигізер зияны көп. Ол тек екі адамның сөзі жараспағаны үшін екі жаққа кету ғана емес, ортадағы ұрпақтың психологиясына, тәрбиесіне, тіпті болашағына зарар тигізу екенін ұмытпау керек. Ажырасқан ер адам нәпсісіне иелік ете алмай зинаға барып, күнәлі іске тап болуы әбден мүмкін.

Осындай сәтті пайдаланған шайтан көңілін мұң басып, жарынан ажырасқан жанның жүрегін алдамшы нәрсемен басу үшін алдымен құмар-ойындарға қызықтырып, кейін арақ-шарап сынды неше түрлі масайрататын, ақылынан адастыратын күнәлі амалдарға итермелейді. Мұндай істің ақыры қылмыспен аяқталу қаупі басым болады. Отбасы бұзылып, шаңырағы шайқалған адам осындай арсыз істерге баруы да әбден мүмкін. Тоқсан ауыз сөздің тобықтай түйіні, отбасының бұзылмауына тек ер кісі ғана емес, бәлкім әйел адамның да, екеуінің бірдей жауапкершілігі тұру керек. Дана халқымыз: «Әйел – ерімен, диқан жерімен» **–** деп бекер айтпаған.

**ҚҰРАН АЯТТАРЫ:**

**Құран Кәрімде үйленудің хикметі мен маңыздылығы назардан тыс қалдырылмаған. Алла Тағала былай дейді:**

**وَاللّهُ جَعَلَ لَكُم مِّنْ أَنفُسِكُمْ أَزْوَاجاً وَجَعَلَ لَكُم مِّنْ أَزْوَاجِكُم بَنِينَ وَحَفَدَةً**

**«Алла сендерге өздеріңнен жұбайлар жасады, сол жұбайларыңнан балалар, немерелер берді» («Нахыл» сүресі, 72аят).**

**Қысқаша түсіндірме: Бұл аятта Алла Тағала адам баласының тең-теңімен жаратылғанын, жұбайлары болатындығын баян етуде. Адал некенің аясында құрылған отбасыдан балалар, немерелер, ұрпақ тарайтындығын көрсетіп тұр. Алла Тағала былай дейді:**

**يَا أَيُّهَا النَّاسُ اتَّقُوا رَبَّكُمُ الَّذِي خَلَقَكُم مِّن نَّفْسٍ وَاحِدَةٍ وَخَلَقَ مِنْهَا زَوْجَهَا وَبَثَّ مِنْهُمَا رِجَالًا كَثِيرًا وَنِسَاءً**

**«Уа, адамдар! Бәріңді бір жаннан (бір кісіден) жаратқан һәм одан жұбын жаратып, ол екеуінен көптеген ерлер мен әйелдер өрбітіп, жер бетіне таратқан Раббыларыңа қарсы келуден сақтаныңдар» («Ниса» сүресі, 1-аят).**

**Қысқаша түсіндірме: Алла Тағала «Уа, адам баласы!» деп бізге өзінің құдіретін баяндайды. Бәріңді бір жаннан, яғни адам атадан тарағанымызды еске салуда. Адам атадан Хауа ана жаратылған болса, ол екеуінен бүгінгі адамзат ұрпағы өрбуде.**

**Құран Кәрімде былай делінген:**

**وَمِنْ آيَاتِهِ أَنْ خَلَقَ لَكُم مِّنْ أَنفُسِكُمْ أَزْوَاجاً لِّتَسْكُنُوا إِلَيْهَا وَجَعَلَ بَيْنَكُم مَّوَدَّةً وَرَحْمَةً إِنَّ فِي ذَلِكَ لَآيَاتٍ لِّقَوْمٍ يَتَفَكَّرُون**

**«Оның (Алла Тағаланың) белгілерінің бірі – сендердің өздеріңнен, олардан тыныштық табуларың үшін жұбайлар жаратуы әрі араларыңда махаббат пен мейірім орнатуы. Шындығында мұнда ойланған адамдар үшін белгілер бар» («Рум» сүресі, 21-аят).**

**Қысқаша түсіндірме: Алла Тағаланың құдіреті шексіз, әрине. «Адамның бір бақыты бала» деген қанатты сөз бар. Жұбайлар бір-біріне арқа сүйеп, бір шаңырақ астында тыныштықта өмір сүріп, өзара мейірім танытуы – Алланың берген ұлы сыйы. Егер ойланып қарасаңыз, бұл да Алланың мейірім-шапағаты екенін түсінеміз.**

**Дейтұрғанмен тағдыры жараспаған әрлі-зайыптылар талақ айтып, ажырасып кетіп жатады. Шариғат тілімен айтсақ, талақ айту – некенің бұзылуы. Дініміз ислам отбасының шырқы қашқанын емес, қайта жарасымдық тауып, бақытты өмір кешуге насихат етеді. Сондықтан болмашы сылтау іздеп, ажырасуға бармау керек. Өмірдің ыстығы мен суығына шыдап, жақсы отбасы үлгісін қалыптастырған абзал болады. Ажырасу (талақ) – Алла сүймейтін іс. Алла Тағала ер адамның аманат етіп алған жарымен тату-тәтті ғұмыр кешуін бұйырады. Аятта:**

**وَعَاشِرُوهُنَّ بِالْمَعْرُوفِ فَإِن كَرِهْتُمُوهُنَّ فَعَسَى أَن تَكْرَهُواْ شَيْئًا وَيَجْعَلَ اللّهُ فِيهِ خَيْرًا كَثِيرًا**

**«(Уа, иман келтіргендер!) Жарларыңмен жақсы қарым-қатынаста болыңдар. Егер оларды ұнатпай қалсаңдар (сабырлылық танытыңдар), Алла сендер ұнатпаған нәрсеге көп жақсылық жазған болуы да мүмкін»,** – дейді («Ниса» сүресі, 19-аят).

Қысқаша түсініктеме: Аят иман келтіргендерге арнайы бағытталады және аманат етіп алған әйел затымен жақсы қарым-қатынас жасауды бұйырады. Ұнатпай қалдым екен деп шайтан ісіне еріп, ажырасуға бармауды жеткізеді. Яғни сабырлық танытудың артында бәлкім жақсылық тұрғанын баян етеді.

«Ниса» сүресінің тағы бір аятында былай дейді:

**فَإِنْ أَطَعْنَكُمْ فَلاَ تَبْغُواْ عَلَيْهِنَّ سَبِيلاً إِنَّ اللّهَ كَانَ عَلِيًّا كَبِيرًا**

**«Егер ол әйелдер сендерге мойынсұнып жатса,**(ажырасуға)**сылтау іздемеңдер. Күмәнсіз Алла Жоғары мәртебелі әрі Ұлы»,** – деп («Ниса» сүресі, 34-аят)

Қысқаша түсініктеме: Бұл аят адам баласын ажырасуға алып баратын асығыс шешімдерден қайтарады. Ажырасудың алдын алу керектігін еске салады. Ажырасуға бірден-бір себеп ол – адамның себепсіз сылтау іздеуінде екен. Шайтан бір отбасының ойраны шығып, шаңырағының ортасына түскенін қалайды, азғыру әрекетін жасайды.

**ХАДИСТЕР:**

Ардақты Пайғамбарымыз (оған Алланың игілігі мен сәлемі болсын) отбасын құрған жандар үшін үлкен өнеге мектебі. Әйел адамға мейірімділік танытып, жақсылық жасауға шақырады. Көңілін суытып, арты ренішке әкелетін істерден қайтарған. Алла елшісі (оған Алланың игілігі мен сәлемі болсын) бір хадисте:

**لَا يَفْرَكْ مُؤْمِنٌ مُؤْمِنَةً، إِنْ كَرِهَ مِنْهَا خُلُقًا رَضِيَ مِنْهَا آخَر**

***«Мүмін ер кісі мүмін бір әйелге ашуланып ренжімесін. Адам әйелінің бір мінезін ұнатпаса, басқа мінезіне риза болады»,*** – деген. (Mүслім, т.II, Б. 1091.).

**عَنْ أَبِي هُرَيْرَةَ قَالَ: قِيلَ لِرَسُولِ اللَّهِ صَلَّى اللَّهُ عَلَيْهِ وَسَلَّمَ أَيُّ النِّسَاءِ خَيْرٌ؟ قَالَ: الَّتِي تَسُرُّهُ إِذَا نَظَرَ، وَتُطِيعُهُ إِذَا أَمَرَ، وَلَا تُخَالِفُهُ فِي نَفْسِهَا وَمَالِهَا بِمَا يَكْرَهُ**

Сахаба Әбу Һурайра (р.ғ.) жеткізген хадисте Пайғамбарымыздан (оған Алланың салауаты мен сәлемі болсын) бір кісі: ***«Қандай әйел ең жақсы?»,*** – деп сұрағанда, Ол: ***«Күйеуі оған қарағанда, оны қуантатын, ол оған бір нәрсе бұйырғанда, мойынсұнатын, өзіне және өзінің мал-мүлкіне қатысты бір нәрсе ұнамай тұрса да күйеуіне қарсы келмейтін әйел»,*** – деп жауап берді.

Алла Елшісі (оған Алланың салауаты мен сәлемі болсын) былай деген:

**عَنْ عَبْدِ اللَّهِ بْنِ عَمْرٍو أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: الدُّنْيَا مَتَاعٌ وَخَيْرُ مَتَاعِ الدُّنْيَا الْمَرْأَةُ الصَّالِحَةُ**

***«Бұл дүние өткінші бір ләззәт қана. Ал дүниедегі өткінші ләззаттың ең қайырлысы – салиқалы, жақсы әйел»*** (Муслим жеткізген хадис).

Сахаба Әбу Умама жеткізген тағы бір хадисте Алла Елшісі (оған Алланың салауаты мен сәлемі болсын) былай дейді:

**عَنْ أبي أمامة رضي الله عنه، قال رسول الله صلى الله عليه وسلم: قلبٌ شاكرٌ ولسانٌ ذاكرٌ وزوجةٌ صالحةٌ تُعينُك على أمرِ دنياك ودينِك خيرُ ما اكْتَنَزَ الناسُ**

***«Шүкір етуші жүрек, Алланы еске алатын тіл және сенің дүниелік әрі діни істеріңе көмектесетін салиқалы әйел, адамдар жиған-терген қазынадан әлдеқайда қайырлы»*** (Байһақи хадистер жинағы)***.***

Пайғамбарымыз (оған Алланың салауаты мен сәлемі болсын) үмметіне:

**أَبْغَضُ الْحَلاَلِ إِلَى اللَّهِ الطَّلاَقُ**

***«Алла Тағалаға адал еткен істің ішіндегі ең жағымсызы – ажырасу»,*** - деп айтқан (Әбу Дәуіт, Талақ, 3)

Пайғамбарымыз (оған Алланың салауаты мен сәлемі болсын) тағы бір хадисте:

**تَزَوَّجُوا وَلَا تُطَلِّقُوا فَإِنَّ الطَّلَاقَ يَهْتَزُّ مِنْهُ الْعَرْشُ**

***«Үйленіп шаңырақ көтеріңдер, әйелдеріңе талақ бермеңдер, ол себепті Аршы дірілдейді»*** (Хатиб әл-Бағдади, «Тарих» 12/191).

Жоғарыдағы хадистерден әйел адам ерінің аманаты екенін, оның қадіріне жете білу керектігін байқаймыз. Ұйып отырған отбасын бұзып, әйелімен ажыра салу жақсы іс емес. Бір хадисте Алла Елшісі (оған Алланың салауаты мен сәлемі болсын): ***«Үш нәрсенің әзілі де, шыны да шын: үйлену, талақ ету және құлды азат ету»,*** – деген болатын. Мұғаз ибн Жәбәл (р.ғ.) айтады: «Алла Елшісі (оған Алланың салауаты мен сәлемі болсын) маған: ***«О, Мұғаз! Жер бетінде Алла құл азат етуден артық ешнәрсе жаратпаған. Жер бетінде талақтан бетер жаман нәрсе жоқ»*** – деп айтты». Сондықтан талақ сөзін айту былай тұрсын, оны ойға да алмау керек.

Отбасыдағы ерлі-зайыптылардың бір-біріне деген жылы сезімі, қас-қабағынан түсінісе алуы, әрбірінің ашуы мен қуанышын, бір нәрсені жақтырмай тұрғанын сөзінен білуі өте маңызды. Некенің басты ұйытқысы, берекелі де үйлесімді болуының сыры – бір-біріне деген адалдықпен құрылған ыстық сезім. Қашан ортада осы себеп болмаса, онда отбасының шырқы бұзылады. Дана халқымыз: «***Отбасында ыдыс-аяқ сылдырламай тұрмайды***», – деген. Өзара түсініспеушіліктер туындағанда, үйдің отағасы жауапкершілікті өз мойнына алып, қасиетті дініміз көрсеткен даналық жолмен шешімін таппаса, адал некенің соңы ажырасуға алып келері анық.

**НАҚЫЛ СӨЗДЕР МЕН МАҚАЛ-МӘТЕЛДЕР:**

**Мұхаммед ибн әл-Ханафия:** «Үш нәрсемен кемелдік болады. Дінде абыройлы болу, басқа түскен сынақтарға сабыр ету, күнделікті тіршілікте барлық істі дұрыс реттей алу» – деген.

**Дінмұхаммед** Қонаев атамыз ел басқарып тұрған шағында, бір шопанның үйіне түседі. Сонда әлгі шопан кісі: ***«Димеке, қырық жыл ел басқардыңыз, айтыңызшы, осы өмірде жаман əйел мен жақсы əйелдің қандай айырмашылығы болады?»*** – деп сұраған екен. Сонда Дінмұхаммед Қонаев атамыз: ***«Жаман əйелдің екі қолында пышақ болады. Бірімен дастархандағы нанды турайды, екіншісімен көрсетпей жаныңды турайды. Жақсы əйелдің қасиеті – қолында оқтау болады, тілінде тоқтау болады»***, - деп жауап қайырған екен.

**Ақын Қасым Аманжолов:** «Елін сүйер сеніңіз, Өз отбасын сүйе алған».

Мақал-мәтел:

Ерлі-байлы ұрысар да, керісер,

Көрісер де келісер.

Әйел – үйдің көркі,

Еркек – түздің көркі.

**ҒИБРАТТЫ ҚИССА:**

Пайғамбарымыздың сахабаларының бірі – Рукәнә ибн Абду язид (р.ғ.). Мекке алынған уақытта ислам дінін қабылдаған. Алланың Елшісін (оған Алланың салауаты мен сәлемі болсын) жекпе-жекке шақырған – осы сахаба.

Бірде Алланың Елшісі (оған Алланың салауаты мен сәлемі болсын) Рукәнә ибн Абду язидпен (р.ғ.) күресіп, оны екі не үш мәрте жығып түсіреді. Сонда Алла Елшісі (оған Алланың салауаты мен сәлемі болсын) оған: «Бұл жеңілістен саған не керек еді?» – деп оның бұлай істеуіндегі ниетін сұрайды. Ол: «Бір әйелді қалап едім», – дейді.

Алла Елшісі оған (әлгі талақ берген) әйелін қайта қайтарып қосады, оған екі талақ қана болғанын айтады. Бұған дейін ол өзінің жұбайы Сәһимә бинт Ұаймирмен Мәдина қаласында ажырасып кеткен екен. Бұл оқиығадан Пайғамбар (оған Алланың салауаты мен сәлемі болсын) ерлі-зайыптының ортасына кіруге болмайтынын, қайта арасын жарастырып, қосудың жолын көрсетуде.

**Екінші ғибратты қисса:**

Сахаба Жабир ибн Абдулла (р.ғ.) былай деп баяндайды: «Бір күні Әсма бинт Язид (р.ғ.) Пайғамбарымызға (оған Алланың салауаты мен сәлемі болсын) келіп: «Уа, Алланың Елшісі! Сіз маған ата-анамнан да артық қымбатсыз. Мен Сізге барша мұсылман әйелдердің атынан келіп тұрмын. Анығында сіз ерлерге де, әйелдерге де ортақ болып жіберілген Алланың Пайғамбарысыз. Бізді мазалайтын бір нәрсе бар. Біздің, яғни әйелдердің көп уақыты үйде өтеді. Біз күйеуіміздің разылығын іздейміз, бала сүйіп, ұрпақ жалғастырамыз. Ошағымыздың түтінін түтетіп, күйеуіміздің дүние-мүлкіне бас-көз боламыз. Соған қарамастан, біз жасай алмайтын кейбір амалдарды ер кісілер жасайтындығы үшін олардың Алладан алатын сауаптары бізден асып кетеді. Олар күнделікті бес уақыт намаздан бөлек жұма намаздарына қатысады, науқастардың көңілін сұрап барады, жаназа намаздарына қатысады, қажылық парыздарын өтеп, құрбан шалады. Олар сондай сауабы мол амалдарды жасап жатқанда біз үйде қаламыз. Олардың бала-шағасына қарап, киімдерін тігеміз. Біз осы үшін олардың алып жатқан қыруар сауаптарының бір үлесін болса да ала аламыз ба?» - деп сұрайды.

Бұл сұрақты естіген Пайғамбарымыз (оған Алланың салауаты мен сәлемі болсын) сахабаларына қарап: *«Сендер бұдан артық сұрақ қойған әйелді бұрын-соңды көріп пе едіңдер?»* – дейді. Сахабалар: *«Уа, Алланың Елшісі! Әйел адам осындай сұрақ қояды деп ешқашан ойламап едік»,* – дейді. Сонда Пайғамбарымыз (оған Алланың салауаты мен сәлемі болсын) Әсмаға (р.ғ.) бұрылып: *«Мені жақсылап тыңда және мұны өзге әйелдерге де жеткіз. Егер әйел адам күйеуіне бойсұнып, оның үйдегі тірліктерін жасаса, көңілін тойдырып, оны разы етсе, онда ол да Алла жолында құлшылық етіп жүрген күйеуі секілді сауаптарға ие болады»,* – дейді. Мұндай жауапты естіген Әсма бинт Язид (р.ғ.) жүзіне ерекше қуанады.

**УАҒЫЗДАН АЛЫНАР ҒИБРАТТАР:**

Отбасын құру – үлкен нығмет.

Отбасы шағын ғана мемкелет.

**Отбасы – сүйіспеншіліктің, құрмет пен ынтымақтастықтың мекені.**

**Әйел – ер адамға аманат.**

**Ажырасу – Алла сүймейтін іс.**

**Ажырасудың қоғамға тигізер зияны көп.**

**Ажырасуға алып баратын істерден сақтану қажет.**

**ДҰҒА:**

**رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا**

**«Раббымыз! Жұбайларымызды және ұрпақтарымызды көзіміздің қуанышы ет әрі бізді тақуалардың (Өзіңе бойсұнып, жазадан қорқып, сақтанғандардың) алды ете гөр!» (**«Фұрқан» сүресі, 74-аят)**.**

**АҚЫРЗАМАН БЕЛГІЛЕРІ**

**15 қыркүйек 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Ақырзаман – адам баласының және бүкіл тіршілік атаулының ең соңғы күні туралы ерте замандардан бері қалыптасқан түсінік. Ақырзаманның болатындығын жер бетіндегі бүкіл діндер қабыл етеді.

Ислам діні бойынша бұл күннің болатынына сену – иман тіректерінің бірі, мұсылман ақидасының ажырамас бөлігі болып табылады. Сол себепті, шынайы мұсылман ақырзаманның болатынына сеніп қана қоймай, оның негізгі белгілерін де білуі керек.

Ақырзаманның нақты қашан болатыны тек бір Аллаға аян екендігі туралы қасиетті Құранда:

**يَسْأَلُونَكَ عَنِ السَّاعَةِ أَيَّانَ مُرْسَاهَا ۖ قُلْ إِنَّمَا عِلْمُهَا عِنْدَ رَبِّي ۖ لَا يُجَلِّيهَا لِوَقْتِهَا إِلَّا هُوَ ۚ ثَقُلَتْ فِي السَّمَاوَاتِ وَالْأَرْضِ ۚ لَا تَأْتِيكُمْ إِلَّا بَغْتَةً ۗ يَسْأَلُونَكَ كَأَنَّكَ حَفِيٌّ عَنْهَا ۖ قُلْ إِنَّمَا عِلْمُهَا عِنْدَ اللَّهِ وَلَٰكِنَّ أَكْثَرَ النَّاسِ لَا يَعْلَمُونَ**

**«(Уа, Мұхаммед!) Олар сенен қиямет-қайымның қашан орнайтынын сұрайды. Оларға: «Ол жайлы нақты мәлімет Раббымның жанында», – деп айт. Одан өзге ешкім де оның кесімді уақытын дөп басып ашып айта алмайды. Қиямет-қайым – күллі аспан әлемі мен жердегі күллі жаратылыс атаулыға өте ауыр тиетін алапат құбылыс. Ол сендерге аяқ астынан келеді. Сен қияметтің уақытын қатты білгің келіп, зерттеп жүргендей олар сенен қайта-қайта сұрай береді. Ендеше: «Ол жайлы нақты мәлімет Алланың жанында. Алайда адамдардың дені бұл ақиқатты білмейді», – деп айт»**, – деп келеді («Ағраф» сүресі, 187-аят).

Көріп отырғанымыздай, ардақты пайғамбарымыз Мұхаммед те (оған Алланың салауаты мен сәлемі болсын) ақырзаманның қашан келетінін білмейді. Дегенмен, Алла елшісі (оған Алланың салауаты мен сәлемі болсын) бұл күннің белгілері жайлы көптеген хадистерінде айтып кеткен. Ғұламалар осы хадистерге сүйеніп, ақырзаман белгілерін екі топқа бөледі.

**Ақырзаманның кіші белгілері**

Алла елшісінің (оған Алланың салауаты мен сәлемі болсын) хадистерінде ақырзаманның жақындауының кіші белгілері ретінде мына жайттар келтірілген.

**1.** **Пайғамбарымыздың (оған Алланың салауаты мен сәлемі болсын) жер бетіне жіберілуі** – ақырзаман белгілерінің бірі. Себебі, ол өзінің бір хадисінде:

 بُعِثْتُ أنا والسَّاعَةَ كَهذِه مِن هذِه، أوْ: كَهاتَيْنِ وقَرَنَ بيْنَ السَّبَّابَةِ والوُسْطَى

*«Қияметпен мен бірге жіберілдім»*, – деп, сұқ саусағы мен ортаншы саусағын қимылдатып көрсеткені жайында деректер бар (Муслим, Фитән, 132; Тирмизи, Фитән, 39).

Бұл хадисті ғалымдарымыз сұқ саусақ пен ортаңғы саусақ қаншалықты жақын болса, қияметтің уақыты да соншалықты жақын деп түсіндіред

**2. Ілімнің азаюы, сауатсыздықтың көбеюі.**

مِن أشراطِ السَّاعةِ أن يُرفَعَ العِلمُ ويَثبُتَ الجَهْلُ

Пайғамбарымыздың (оған Алланың салауаты мен сәлемі болсын) хадистерінің бірінде былай келеді: *«Қияметтің белгілерінің бірі – дін ілімі азаяды, сауатсыздық көбейеді, зина жасау етек алады, әйелдер көбейіп, еркектер азаяды. Тіпті, елу әйелдің бір ғана қараушысы болады»* (Бұхари).

**3. Қызмет өз маманына берілмеген жағдайлар орын алады**

إذا ضُيِّعَتِ الأمانَةُ فانْتَظِرِ السَّاعَةَ قالَ: كيفَ إضاعَتُها يا رَسولَ اللَّهِ؟ قالَ: إذا أُسْنِدَ الأمْرُ إلى غيرِ أهْلِهِ فانْتَظِرِ السَّاعَة**َ**

Адамзаттың ардақтысы (оған Алланың салауаты мен сәлемі болсын) сахабаларымен сөйлесіп жатқанда бір түздік араб келіп қияметтің қашан болатындығын сұрағанда, оған: *«Аманат аяқ асты етілген кезде қияметті күте бер»*, – дейді. Сонда түздік араб кісі: «Мұны қалай түсінсек болады», – дегенде: *«Қызмет өз маманына берілмеген кезде қияметті күте бер»*, – деп жауап берген.

**4. Көп қабатты үйлердің салынуы.**

Арабшасы

*«Көп қабатты үйлердің салынуы, өз ісінің маманы емес кісілердің сөз сөйлеуі мен билік етуі»* (Бұхари, Иман 37; Муслим, Иман 1).

1. **Адам өлтіру оқиғасының көбеюі және т.б.**

**Ақырзаманның үлкен белгілері**

Арабшасы

##### اطَّلَع النبيُّ صلَّى اللهُ عليه وآلِه وسلَّم علينا ونحن نتَذاكَرُ فقال ما تَذكُرونَ قالوا نَذكُرُ الساعةَ قال إنها لن تَقومَ حتى ترَوا قبلَها عشْرَ آياتٍ فذَكَر الدُّخانَ والدجَّالَ والدابَّةَ وطُلوعَ الشمسِ من مَغرِبِها ونُزولَ عيسى ابنِ مريمَ صلَّى اللهُ عليه وآلِه وسلَّم ويَأجوجَ ومَأجوجَ وثلاثَ خُسوفٍ خَسفٌ بالمَشرِقِ وخَسفٌ بالمَغرِبِ وخَسفٌ بجزيرةِ العربِ وآخِرُ ذلك نارٌ تَخرُجُ من اليمَنِ تَطرُدُ الناسَ إلى مَحشَرِهم

Хазіреті Хузайфа (Алла оған разы болсын) былай дейді: «Біз Мәдинада бір қорғанның көлеңкесінде отырғанбыз. Пайғамбарымыз болса бір шатырдың үстінде отырған еді. Сол сәтте Алланың елшісі жоғарыдан бізге қарап тұрып:

– Сендерді жұмыстарыңа қандай мәселе жібермей тұр? – деп сұрады.

– Сөйлесіп отырмыз, – дедік. Пайғамбарымыз:

– Не мәселе жайында сөйлесіп отырсыңдар? – деді. Біз:

– Қиямет-қайымның уақыты жайында әңгімелесіп отырмыз, – деп жауап бердік. Сонда хазіреті Пайғамбарымыз:

*– Сендер мына он нәрсені көрмейінше қиямет қайым болмайды деді:*

*1. Тұманды (түтін);*

*2. Дажжалды;*

*3. Даббатул арзды;*

*4. Күннің батқан жақтан шығуын;*

*5. Хазіреті Исаның (а.с.) көктен түсуін;*

*6. Яжүж-Мәжүждің шығуын;*

*7. Шығыс жақтағы бір жердің шөгуі;*

*8. Батыс жақтағы бір жердің шөгуі;*

*9. Араб түбегіндегі бір жердің шөгуі;*

*10. Йеменнің Аден жазығының ең шалғайынан бір от шығады. Ол от барлық жерді өртеп отырып, адамдарды махшарға дейін алып барады», – деді»* (Муслим, Фитән 39; Ибн Мәжа, Фитән 28).

Осы хадисте айтылған ақырзаманның 10 үлкен белгісіне жеке-жеке қысқаша шолу жасап өтелік:

**1. Тұманның (духан) пайда болуы.** Қиямет қайым жақындағанда, жер бетін тұман қаптайды. Бұл тұман қырық күн, қырық түн бойы жалғасады. Осы тұманның кесірінен мүмін пенделер тұмауратып, кәпірлер мас адам секілді сенделіп жүретін болады. Жер бетін қаптаған тұманнан имансыз болған пенделер көз жұматындығы риуаят етіледі. Бір хадисте бұл жайлы былай айтылады:

Арабшасы

*«Ақырзаманда бір тұман шығады. Бұл тұман кәпірлерді өлтіреді, мүміндерді тұмауратады»* (Муслим, Мунафиқун 39).

**2. Дәжжалдың шығуы.** Ақырзаман таяған кезде Дәжжал есімді бір кісі шығып, адамдарды алдап-арбап, өзінің жолымен жүруге үндейді. «Дәжжал» сөзі өтірікші, алдампаз деген мағынаны білдіреді. Адамзат тарихындағы ең үлкен өтірікші осы Дәжжал болғандықтан, ол бұл есіммен аталған.

Хадис шәрифте былай делінген:

Арабшасы

*«Дәжжал шығып, өзінің тәңір екендігін айтады. Оның тәңірлігіне сенген адам кәпір болады»* (Ибн Әби Шәйбә).

**3. Даббатул арздың (жерден шығатын хайуан, мақұлық) шығуы.** «Дабба» сөзі әрекет етуші дегенді білдіреді. Ақырзаманда «дабба» есімді бір хайуанның шығатындығын Пайғамбарымыз (оған Алланың салауаты мен сәлемі болсын) өзінің хадистерінде айтып кеткен.

Даббатул арз мәселесіне байланысты Құранда келесі аят бар:

Арабшасы

**«Берілген сөз (уәде етілген азап) іске асуға шақ қалғанда, оларға жерден бір мақұлық шығарамыз. Сөйтіп, әлгі мақұлық адамдарға тіл қатып, (өз бойларындағы, жалпы болмыстағы һәм Кітаптағы айқын дәлелдерімізге) аяттарымызға лайықты түрде иланбағандықтарын айтады»** («Нәмл» сүресі, 82-аят).

**4. Күннің батыстан шығуы.** Ақырзаманның тағы бір белгісі – Алла Тағаланың әмірімен табиғат заңдылығына қайшы құбылыс орын алып, күннің батқан жерінен қайта шығуымен байланысты. Бұл күн жұма күніне сәйкес келеді. Күннің батыстан шыққанын көзі көрген адам баласы сол сәт жаппай иман етіп, тәубелеріне келеді. Бірақ ол кездегі иман етулері мен жасаған тәубелері қабыл болмайды. Иә, ондай шақта сол кезге дейін иман етіп, тәубеге келмей жүрген пенде үшін орны толмас қайғы болары сөзсіз.

Хазіреті пайғамбарымыз (оған Алланың салауаты мен сәлемі болсын) былай дейді:

Арабшасы

*«Күн батыстан шықпайынша, қиямет болмайды. Күн батыстан шыққанда адамдар оны көріп, жаппай иман етеді. Оған дейін иман етпеген немесе иманында жақсылық болмаған пендерлерге сол күні еткен имандары пайда бермейді»* (Бухари,Фитән 25; Муслим, Иман 72; Әбу Дәуіт, Мәлахим 12).

**5. Хазіреті Исаның (оған Алланың сәлемі болсын) көктен түсуі.** Ақырзаман таяғанда Дәжжал шығып, өзін құдаймын деп жариялап, түрлі сиқыр көрсетіп жүрген уақытта, Алла көктен Иса пайғамбарды (оған Алланың сәлемі болсын) түсіреді. Ол жер бетіне түскен соң Мұхаммед пайғамбардың (оған Алланың салауаты мен сәлемі болсын) дінімен жүріп, Исламды жаю үшін күреседі.

Бұл туралы хадисте былай деп айтылады:

Арабшасы

*«Иса әділ үкімдар болып көктен түседі, крестті жояды, доңызды өлтіреді, ислам дінінен басқа нәрсеге тыйым салады»* (Бұхари, Муслим, Әбу Дәуіт, Тирмизи, Ибн Әби Шәйбә).

**6. Яжүж-Мәжүж тайпаларының шығуы.** Бұл күннің тағы бір белгісі ретінде Яжуж-Мәжуж атты екі тайпаның шығатындығы жайында аяттар мен хадистерде баян етіледі. Бұл қауымның кімдер екені бізге беймәлім.

Яжуж-Мәжуж қауымы туралы Құран Кәрімде былай делінеді:

Арабшасы

**«Күндердің күнінде Яжүж бен Мәжүждің (алдына қойылған тосқауыл) ашылады да олар (лаң салып, дүниені ойрандау үшін) әр төбенің басынан селдей ағыла бастайды. Міне, хақ уағда орындалатын (яғни, қиямет-қайым орнайтын) уақыт таяды!»** («Әнбия» сүресі, 96-97-аяттар).

**7. Шығыс жақтағы бір жердің шөгуі.**

**8. Батыс жақтағы бір жердің шөгуі.**

**9. Араб түбегіндегі бір жердің шөгуі.**

Хадисте айтылғандай, шығыста, батыста, араб түбегінде бір жердің батуымен ақырзаманның таялғаны анық болады.

Арабшасы

Умму Сәләмадан (Алла оған разы болсын) жеткен бір хадисте пайғамбарымыз (оған Алланың салауаты мен сәлемі болсын): *«Мен өмірден өткеннен кейін үш жерде жер шөгуі болады, біреуі шығыста, екіншісі батыста, үшіншісі араб жазирасында», – деді. Сонда мен: «Ей, Алланың елшісі! Жер бетінде жақсы адамдар болса да жер шөге ме?» – деп сұрадым. Сонда Алланың елшісі: «Жер бетінде адамдардың көпшілігі бұзылса», – деді* (Бұхари, Фитна, 8/100).

**10. Хижаз тарапынан үлкен оттың шығуы.** Ақырзаманның соңғы белгісі Хижаз тарапынан үлкен бір оттың шығып, шартарапты түгел шарпитындығы айтылады. Хазіреті пайғамбарымыз (оған Алланың салауаты мен сәлемі болсын) бұл жайында былай дейді:

Арабшасы

*«Хижаз жерінен, Бусрадағы түйелердің мойындарын жарқырататындай бір от шықпайынша, қиямет қайым болмайды»* (Муслим, Фитән 42).

XVIII-XIX ғасырларда өмір сүрген Шал ақын (шын аты – Тілеуке Құлекеұлы) бір өлеңінде:

«Өлімнен құтылмассың қашсаң-дағы,

Атадан арыстан туып ассаң-дағы,

Алладан шыныменен жарлық келсе,

Жұлдыз да жерге түсер аспандағы.

Жігіттер, ғибадат қыл маған нансаң,

Намаз оқы, Алланы ойыңа алсаң», – депті.

Міне осы жыр шумақтарындағы «Алладан шыныменен жарлық келсе, Жұлдыз да жерге түсер аспандағы» деген жолдарынан немесе Абай Құнабайұлының:

Заманақыр жастары,

Қосылмас ешбір бастары.

Біріне-бірі қастыққа

Қойнына тыққан тастары...» деп басталатын өлеңдерінен мысалға келтірсек те дүниенің бір соңы бар екенін, ол күнді халқымыз баяғыдан-ақ біліп, Заманақыр, ақырзаман, қиямет-қайым, қиямет күні, т.б. әртүрлі атаулармен атап келгенін көреміз.

Мәшһүр-Жүсіп Көпейұлы да өз шығармаларында да заманақырды суреттеп, есеп күнін еске салады:

Бір күні сүрін тартар Исрафил,

Болғаны сүрін тартса, заман ақыр.

Тау мен тас, ой мен шұңқыр бірдей болып,

Болады жердің жүзі айдай тақыр.

Дүниеде өлмей қалмас ешбір пенде,

Басқалар бір құдайдан болар мүрде.

**Қадірменді жамағат!**

Кәміл иманды мүмін әлемдегі тіршілік атаулының осы дүниедегі ғұмыры тұйықталар күннің боларына шүбәсіз иман келтіреді. Жалпы, ақырзаманның келіп, қияметтің орнауы жайлы Алла тарапынан түскен кітаптардың барлығында айтылған. Сол себепті дініне берік әр мұсылманның қияметтің белгілеріне ой жүгіртіп, пікір қылуы – сауапты іс. Себебі, мұның астарында ақырғы күнге даярлық, Алла алдындағы сұрақ-жауапқа әзірлік, өлімді еске алу тәрізді дініміздің басты бұйрықтарына мойынсұнушылық жатыр.

Жаратушы Алла біздерді өмірдің де, өлімнің де, әсіресе, ақырзаманның ауыр күндерінен қорғап, қиямет-қайымның сынағынан сақтасын. Әмин!

**АРДАҚТЫ ПАЙҒАМБАРЫМЫЗДЫ (ОҒАН АЛЛАНЫҢ САЛАУАТЫ МЕН СӘЛЕМІ БОЛСЫН) ЖАҚСЫ КӨРУ**

**22 қыркүйек 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Адам баласы өмір бойы әртүрлі дәрежедегі махаббаттың түрлерін бастан кешіреді. Шынайы мүмін үшін тұрақты махаббаттың түрі – Алла елшісіне (оған Алланың салауаты мен сәлемі болсын) деген сүйіспеншілік. Ақиқатында, біз Пайғамбарымызды (оған Алланың салауаты мен сәлемі болсын) жақсы көре отырып, оны бүкіл әлемге «теңдесі жоқ рақым» ретінде жіберген Алланы жақсы көреміз.

Қасиетті Құран Кәрімде бұл туралы:

**قُلْ إِنْ كُنْتُمْ تُحِبُّونَ اللَّهَ فَاتَّبِعُونِي يُحْبِبْكُمُ اللَّهُ وَيَغْفِرْ لَكُمْ ذُنُوبَكُمْ ۗ وَاللَّهُ غَفُورٌ رَحِيمٌ**

**«(Уа, Мұхаммед! Адамдарға): Егер Алланы (шынымен) жақсы көрсеңдер, маған еріңдер. Сонда Алла Тағала да сендерді жақсы көріп, күнәларыңды кешіреді», – деп айт. Алла – Ғафур (құлдары қанша жерден ауыр күнәға батса да, тәубелеріне келген жағдайда өте кешірімді), Рахим (әсіресе мүмін құлдарына ерекше мейірімді)»**, –деп айтылады («Әли Имран» сүресі, 31-аят).

Ардақты Пайғамбарымызға (оған Алланың салауаты мен сәлемі болсын) деген сүйіспеншілігімізді арттыру үшін келесі іс-әрекеттерді орындағанымыз жөн:

1. **Болмасаң да ұқсап бақ.** Пайғамбарымызға (оған Алланың салауаты мен сәлемі болсын) деген сүйіспеншіліктің айқын көріністерінің бірі – Алла елшісін және оның өмірін үлгі тұту. Екі дүние сардарына қаншалықты шынайы еліктесек, оған деген сүйіспеншілігіміз де соншалықты арта түседі.

Кейде адамдар Пайғамбарымыздың (оған Алланың салауаты мен сәлемі болсын) сүннетін бекем ұстанып, өзгелерден де соны талап етеді. Алайда, Алла елшісінің тұлғалық келбетіне аса мән бермейді. Асылында, егер Алла елшісіне шынайы ұқсағыңыз келсе, діни және дүниелік мәселелердегі оның ұстанымдарын басшылыққа алумен қатар, оның көркем мінезіне, адамдармен қарым-қатынасына да назар аударғаныңыз жөн.

1. **Оның өмірбаянын зерттеу.** Біреуді жақсы көргенде, ол адамның іс-әрекеттері, өмірі туралы көбірек білуге тырысатынымыз ақиқат. Осы тұста саңлақ сахабалардың өз перзенттеріне Пайғамбарымыздың (оған Алланың салауаты мен сәлемі болсын) өміріне қатысты оқиғаларды ерте жастан бастап оқытқанын айта кеткеніміз жөн.

Өзін мұсылман деп санайтын әрбір адам екі дүние сардарының (оған Алланың салауаты мен сәлемі болсын) өміріне қатысты негізгі мәліметтерді біліп, оның мейірімділігі, жанқиярлығы, жомарттығы, өзінің үмметіне деген қамқорлығы және т.б. қасиеттерінен хабардар болуы тиіс.

1. **Оған жіберілген ақиқатты зерттеу.** Пайғамбарымыз Мұхаммед (оған Алланың салауаты мен сәлемі болсын) Жаратушымыздың құлдарына деген ең үлкен әрі соңғы сыйы – Құранды жеткізу үшін жіберілді. Сол себепті, Құран Кәрімді оқу, оны зерделеу, онда жазылған өсиеттерді жүзеге асыру – Алла елшісіне (оған Алланың салауаты мен сәлемі болсын) деген сүйіспеншіліктің тағы бір белгісі болып табылады.
2. **Оған салауат айту.** Адам баласының есепсіз сауаптарға кенеліп, Алла Тағаланың мейіріміне бөленіп, ардақты Пайғамбарымыздың (оған Алланың салауаты мен сәлемі болсын) шапағатына кенелуіне себеп болатын амалдардың бірі – салауат айту.

Қасиетті Құранда былай деп айтылады:

**إِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا**

**«Расында, Алла (ең сүйікті құлы, пайғамбарлардың ең ардақтысы Мұхаммед) пайғамбарға үнемі шексіз нығметі мен рақымын төгіп, күннен күнге мерейін өсіруде. Ал Оның періштелері болса, ол үшін үнемі игі тілек тілеп, дұға етуде. Уа, мүміндер! Ендеше, сендер де оған шын жүректен салауат айтып, құрметпен сәлем жолдаңдар (яғни, оны шын жүректен ардақтап, оған Алланың рақымы мен есендігін тілеп, бар ықыластарыңмен дұға етіңдер және оған қалтқысыз мойынсұнған күйде сәлем жолдаңдар)!»** («Ахзаб» сүресі, 56-аят).

Ардақты Пайғамбарымыз (оған Алланың салауаты мен сәлемі болсын):

مَنْ صَلَّى عَلَيَّ صَلَاةً صَلَّى اللَّهُ عَلَيْهِ بِهَا عَشْرًا

«*Кім маған бір салауат айтса, Алла Тағала оған он салауат айтады*», – деген (Муслим).

Бірде Алла елшісі (оған Алланың салауаты мен сәлемі болсын) мінбердің бірінші баспалдағына шығып бара жатып, «әмин» деп айтады. Екінші баспалдағына шығарда тағы да «әмин» дейді. Үшінші баспалдағына аяғын қойып тұрып, тағы да «әмин» деген сөзді айтады. Бұны естіген сахабалар: «Уа, Алланың елшісі! Мінберге шығарда неліктен үш мәрте «әмин» деп айттыңыз?» – деп сұрақ қояды. Сонда Алла елшісі (оған Алланың салауаты мен сәлемі болсын): *«Мінберге шығарда Жәбірейіл періште жаныма келді де: «Кімде-кім Рамазан айына жетіп, кешірімге ие бола алмай өмірден өтсе, Алла оны мейірімінен алыстатсын», – деді. Осы кезде мен: «Әмин», – дедім. Екінші баспалдаққа аяқ басқанымда: «Кімде-кімнің қарт ата-анасы болып, оларға қызмет ету арқылы Алла Тағаланың разылығына кенелуді көздемесе, Алла оны мейірімінен алыстатсын», – деді. Екінші рет «әмин» дедім. Ал үшінші баспалдаққа аяқ басқанымда: «Кімде-кім сенің есімің аталғанда салауат айтпаса, Алла оны мейірімінен алыстатсын», – деді. Мен тағы да: «Әмин», –дедім»*, – деп жауап берген екен.

1. **Ол жақсы көрген нәрсені жақсы көру.** Бұған әртүрлі ғибадат түрлері жатады, мысалы, дүйсенбі мен бейсенбіде ораза ұстау, түнгі дұға ету, мисуакты пайдалану немесе ақ түсті киім кию және өзге де сүннет амалдар жатады.

Бұл махаббат екі дүние сардары (оған Алланың салауаты мен сәлемі болсын) жақсы көрген және оны жақсы көрген адамдарға да қатысты болуы керек. Бұл дегеніміз, біз Әбу Бәкірді, Омарды, Османды, Әлиді, Айша анамызды (Алла оларға разы болсын), оның бүкіл отбасын және барлық серіктерін жақсы көруіміз керек!

**Құрметті жамағат!**

Ғалымдарымыз «Алла елшісіне мадақ айтып, қадірлеп, құрметтеу – тұтас дінді мадақтап, қадірлеу. Пайғамбарымызды құрметтемеу – тұтас дінге деген құрметсіздік» деп тұжырымдаған.

Әнас (Алла оған разы болсын) риуаят еткен хадисте Пайғамбарлардың сұлтаны (оған Алланың салауаты мен сәлемі болсын):

لا يُؤْمِنُ أَحَدُكُمْ حَتَّى أَكُونَ أَحَبَّ إِلَيْهِ مِنْ وَلَدِهِ، وَوَالِدِه، وَالنَّاسِ أَجْمَعِين

*«Сендер мені ата-аналарыңнан, бала-шағаларыңнан және барша адамнан артық жақсы көрмейінше, кәміл иманды болмайсыңдар»*, – деп үмметіне өсиет еткен (Бұхари).

Иә, біз ардақты Пайғамбарымызды (оған Алланың салауаты мен сәлемі болсын) көрмегеніміз рас. Бірақ ол бір хадисінде өз сахабаларына: *«*...*Менің бауырларым – мені көрмегендер. Мені растап, иман келтіргендер, мені қатты жақсы көретіндер*», – деп, бізді «бауырларым» деп атаған.

Сол себепті, біз де ардақты Пайғамбарымызға (оған Алланың салауаты мен сәлемі болсын) деген сүйіспеншілігімізді барынша көрсете білейік. Алла Тағала жүрегімізді пайғамбарымыз Мұхаммедке (оған Алланың салауаты мен сәлемі болсын) деген сүйіспеншілікпен толтырып, баршамызға оның сүннетімен жүруді нәсіп етсін!

**ҚҰМАР ОЙЫН ҚҰРДЫМҒА КЕТІРЕДІ**

**29 қыркүйек 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه**

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уә бәрәкәтуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Құмар ойын дегеніміз – ақша, түрлі асыл жиһаз, мал-дүние тігіп ойналатын және көп жағдайларда кездойсоқтыққа негізделген, нәтижесі белгісіз, ақша тіккен екі тараптың бірі ұтыссыз қалып, екіншісі көп мөлшерде пайдаға кенелетін ойындар. Құмар ойыны екінші бір адамның дүниесін арам жолмен иеленудің бір түрі болып саналады. Асыл дінімізде бұған үзілді-кесілді тыйым салынған. Себебі, шариғатта біреудің мүлкін екінші бір адам сыйлық, сауда-саттық, мұра секілді адал жолдардан бөлек иеленуіне рұқсат етілмейді. Ардақты Алла елшісі (оған Алланың салауаты мен сәлемі болсын):

арабшасы

«*Мұсылманның екінші бір мұсылманның мал-мүлкі, қаны және ар-намысына қол тигізуі харам*», - деп ескерткен.

Құмар ойын арқылы ұтыс ұтқан адам екінші бір кісінің ақысын жеген болып саналады. Ал, адамның ақысын жеуді дініміз үлкен күнәлардың қатарына жатқызған. Ақыретте ақысы кеткен адам кешпейінше, Алла Тағала да ол адамның күнәсін еш кешірмейді.

Құмар ойынының күнәсі мұнымен ғана шектелмейді. Ол адамды жауапсыздыққа, жалқаулыққа, қала берді сұрамшақтыққа бойын үйретіп, соңында ешкімге жаны ашымайтын, ертеңін ойламайтын, ақша үшін арын да, намысын да оп-оңай сатып жіберетін төмендікке дейін алып барады. Сондай-ақ, адамдар арасында дұшпандық пен өшпенділік туғызып, отбасының берекесін кетіріп, қоғамды да бүлдіреді.

Оның адам баласының екі дүниесін де құрдымға кетіретін осындай ауыр зардаптары болғандықтан, Алла Тағала Құран Кәрімде құмар ойынды лас, шайтанның амалдарына жатқызып, одан бойды аулақ ұстауды, мүлдем жоламауды ескерткен. Себебі, ол аяқты бір батырса, ары қарай тартып әкететін батпақ іспеттес.

**Құмар ойындарына тыйым салған Құран аяттары:**

**يَسْأَلُونَكَ عَنِ الْخَمْرِ وَالْمَيْسِرِ ۖ قُلْ فِيهِمَا إِثْمٌ كَبِيرٌ وَمَنَافِعُ لِلنَّاسِ وَإِثْمُهُمَا أَكْبَرُ مِنْ نَفْعِهِمَا**

**«Олар сенен мас қылатын шарап пен құран ойындар жайлы сұрайды. Оларға «Екеуінде де үлкен күнә және кейбір адамдар үшін пайдалар бар. Бірақ, бұл екеуінің күнәсі пайдасынан әлдеқайда үлкен», – деп айт»** («Бақара» сүресі, 219-аят).

Ислам діні келе сала араб қоғамындағы бұлжымас әдетке айналып кеткен арам істерге бірден тыйым салып тастамады. Алдымен, адамдардың жүректеріне иманды, Аллаға деген шынайы сенім мен кіршіксіз махаббатты орнықтыруға күш салды. Сөйтіп адамдар өздері ақылға салып, ой жүгіртіп, істеп жүрген әрекеттері мен бойларына сіңіп қалған әдеттерінің дұрыс еместігін түйсіне бастады. Осылайша, Алла елшісінен (оған Алланың салауаты мен сәлемі болсын) сол істерінің үкімі жайлы сұрай бастады. Сол кезде Алла Тағала мұндай істердің кей адамдарға материалдық тұрғыда пайдасы болғанымен, жалпы алғанда күнәсі мен зардабы өте ауыр екендігін түсіндірді. Нәтижесінде көптеген адамдар өз еріктерімен осы тектес сіңісті болып кеткен әдеттерінен саналы түрде бас тарта бастады.

**يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنْصَابُ وَالْأَزْلَامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ. إِنَّمَا يُرِيدُ الشَّيْطَانُ أَنْ يُوقِعَ بَيْنَكُمُ الْعَدَاوَةَ وَالْبَغْضَاءَ فِي الْخَمْرِ وَالْمَيْسِرِ وَيَصُدَّكُمْ عَنْ ذِكْرِ اللَّهِ وَعَنِ الصَّلَاةِ ۖ فَهَلْ أَنْتُمْ مُنْتَهُونَ.**

**«Уа, иман еткендер! Арақ-шарап, құмар ойын, пұттар және жебелермен бал ашу – лас, шайтанның амалдары. Ендеше, екі дүниеде жамандықтан құтылып, жақсылыққа жетулерің үшін бұлардан аулақ болыңдар. Күмәнсіз, шайтан арақ-шарап пен құмар ойындары арқылы сендердің араларыңда дұшпандық пен өшпенділік туғызып, Алланы еске алуларыңа, намаз оқуларыңа кедергі келтіруді қалайды. Олай болса, бұлардан тыйыласыңдар ғой?!»** («Мәидә» сүресі, 90-91-аяттар).

Бұл аталмыш әрекеттерге қатысты соңғы әрі нақты үкімді және олардың зардаптарын, шайтанның осы амалдар арқылы адамдар арасында дұшпандық пен өшпенділік отын жағып, қоғамның берекесін кетіруді мақсат ететіндігін баяндайтын аяттар болып табылады.

**يَا أَيُّهَا الَّذِينَ آمَنُوا لَا تَأْكُلُوا أَمْوَالَكُمْ بَيْنَكُمْ بِالْبَاطِلِ إِلَّا أَنْ تَكُونَ تِجَارَةً عَنْ تَرَاضٍ مِنْكُمْ ۚ وَلَا تَقْتُلُوا أَنْفُسَكُمْ ۚ إِنَّ اللَّهَ كَانَ بِكُمْ رَحِيمًا.**

**«Уа, иман келтіргендер! Бір-бірлеріңнің мал-мүліктеріңді арам жолмен жемеңдер! Ал, өзара келісіп жасасқан сауда-саттықтың жөні басқа. Сондай-ақ, бір-бірлеріңді өлтірмеңдер. Алла сендерге өте мейірімді»** («Ниса» сүресі, 29-аят).

Құмар ойнап, сол арқылы ақша немесе қандай да бір дүние-мүлікті иелену – өзге адамдардың ақысын арам жолмен жеу болып саналады. Қанша жерден өз еркімен бәс тіккен болса да, адам ұтылып қалған кезінде жүрегі қынжылып, көңіл күйі түсері сөзсіз. Ал, сауда-саттық секілді адал істерде адам өз еркімен әрекет етеді. Ешкім оны мәжбүрлемейді және өзара разылық негізінде ғана келісімге келеді.

**قَالَ فَبِمَا أَغْوَيْتَنِي لَأَقْعُدَنَّ لَهُمْ صِرَاطَكَ الْمُسْتَقِيمَ. ثُمَّ لَآتِيَنَّهُمْ مِنْ بَيْنِ أَيْدِيهِمْ وَمِنْ خَلْفِهِمْ وَعَنْ أَيْمَانِهِمْ وَعَنْ شَمَائِلِهِمْ ۖ وَلَا تَجِدُ أَكْثَرَهُمْ شَاكِرِينَ.**

**«Сонда шайтан Алла Тағалаға «Ендеше, мені тура жолдан тайдырғаның үшін мен де сенің пенделеріңді тынбай азғырып, адастыру үшін Сенің тура жолыңа кесе-көлденең отырып аламын. Сосын олардың кейде алдынан, кейде артынан, кей кезде оң жағына, енді бірде сол жағынан келіп азғырамын. Нәтижеде олардың басым көпшілігін шүкіршілік ететін құлдарың ретінде көрмейсің», - деді»** («Ағраф» сүресі, 16-17-аяттар).

Қысқаша түсіндірмесі: Шайтан Алланың әміріне қарсы келіп, тәкаппарлық танытқандығы себепті жұмақтан қуылды және ол өз ісіне өкінудің орнына, басына түскен жағдайға Адамды кінәлап, оған өшікті. Осылайша, Алладан өзіне қиямет күніне дейін тіршілік ете тұруға мұрсат беруін сұрап, мұндағы мақсаты Адам ата мен Хауа ананы және оның үрім-бұтағын жақсылыққа бастырмай, жамандыққа жетелеп, азғырып, тура жолданы тайдыру екендігін ашық айтты. Алла Тағала баласына сынақ ретінде шайтанның бұл тілегін қабыл етті. Сол күннен бері шайтан адам баласын түрлі лас істер арқылы азғырып келеді. Сондай лас істердің бірі – құмар ойыны. Себебі, ол – адамды батпағына бір батырса, қайтып шығаруы өте қиын әрі ар-намыс, ұят, обал деген секілді адамгершілік сезімдерін өшіретін өте қауіпті амал, шайтанның ең басты айлаларының бірі.

**ХАДИСТЕР**

*Бірінші хадис:*

**لا يحل مال امرئ مسلم إلا بطيب نفس منه. حديث صحيح أخرجه أحمد والبيهقي والدارقطني وغيرهم.**

Алла елшісі (с.ғ.с.) «*Мұсылман адамға өзге бір мұсылманның дүние-мүлкі тек шын көңілмен берілмейінше адал болмайды»*, – дейді. Хадисті Ахмед ибн Ханбал, Бәйһақи, Дәрақутни және т.б. кісілер риуаят еткен. Тізбегі – сахих.

*Екінші хадис:*

**من حلف فقال في حلفه باللات والعزى فليقل : لا إله إلا الله ، ومن قال لصاحبه : تعال أقامرك فليتصدق. متفق عليه.**

Әбу Хурайра (р.а.) жеткізген риуаятта Алла елшісі (с.ғ.с.) «*Кімде-кім ант бергенде Лат, Уззаның (пұттар) атымен ант етсе, «Лә иләһә иллаллаһ (Алладан басқа Құдай жоқ)», - десін. Ал, кімде-кім досына ойнап «Жүр құмар ойнайық», - десе, садақа берсін*», - деген. Бұхари, Муслим риуаяты.

*Үшінші хадис:*

**عن بريدة أن النبي - صلى الله عليه وسلم - قال : من لعب بالنردشير فكأنما صبغ يده في لحم خنزير ودمه. رواه مسلم وأبو داود.**

Бурайдә ибн Хусайб (р.а.) жеткізген риуаятта Пайғамбарымыз (с.ғ.с.) «*Кімде-кім нарды ойнайтын болса, қолын шошқаның еті мен қанына батырғандай болады*», - деген. Сахих Муслим және Әбу Дәуід риуаяты.

*Төртінші хадис:*

**عن أبي موسى أن النبي - صلى الله عليه وسلم - قال : من لعب بالكعاب فقد عصى الله ورسوله. رواه أحمد.**

Әбу Мұса Әл-Әшғари (р.а.) жеткізген риуаятта Пайғамбарымыз (с.ғ.с.) «*Кімде-кім нарды ойнайтын болса, Алла мен елшісіне қарсы шыққаны*», - дейді. Ахмед ибн Ханбал, Әбу Дәуід риуаят еткен, тізбегі сахих.

**4. ІЗГІЛЕРДІҢ ҒИБРАТТЫ СӨЗДЕРІ**

Әбу Хурайра (р.а.) «*Кімде-кім нардыны ақша тігіп құмар ойын ретінде ойнаса, шошқаның етін жегендей болады. Ал, ақша тікпей жай ойнаса, шошқаның қанына қолын матырғандай болады. Ал, ойнап жатқандарға қарап отырған кісі, шошқаның етіне қарап отырған адам секілді болады*», - деген.

Абай атамыз:

*Өтірік, өсек, мақтаншақ,*

*Еріншек бекер мал шашпақ,*

*Бес дұшпаның білсеңіз*, - дейді.

*Дәніккеннен құныққан жаман*. Қазақ мақалы

*Ой түбі оймақ,*

*Ойын түбі ойран.* Қазақ мақалы

*Құмар ойнап қасиетіңді жоғалтпа.* Бабалар даналығы

**5. ҒИБРАТТЫ ОҚИҒА**

Бір жас жігіт жаман әдеттерінен арылудың жолын сұрап бір данышпанға барыпты. Данышпан кісі оған: «Сен ана бір жас шыбықты жерден суыршы», - дейді. Ол қиналмай-ақ суырып алады. Енді одан жуанын суыруын тапсырады. Ол досын көмекке шақырып қана орнынан қозғапты. Данышпан одан жуан ағашты көрсеткенде, тағы көп адам жиналып ырғаса да, орнынан қозғалта алмапты. Сонда данышпан: «Көрдің бе? – депті, - жаман дағдыдан бастапқы кезде құтылу жеңіл. Ол кезде оған өзіңнің де шамаң жетеді. Ал, нашар қылықты көп уақыт қайталап, ол қанға әбден сіңгенде, көммекке қанша адамды шақырсаң да, бәрі кеш болады», - деген екен.

**6.УАҒЫЗДАН АЛЫНАР ҒИБРАТТАР**

* Мұсылманның өмірі мен табысы кездейсоқ бақытқа емес, маңдайының тері арқылы болу керек.
* Өзгенің мал мүлкі, дүниесі харам. Оны алудың жолы ауыстыру не сыйлық т.б әр түрлі адал жолдармен болу керек. Ал , құмар әділетсіз жол;
* Жоғалтқан адам бергеніне риза көргенімен іштей өкініп, ұтқан адамды іштей қызғанып, көре алмайтыны анық;
* Құмар ойын мұсылманның құлшылығына қатты кедергі жасайды;
* Құмар ойын зиянын тек ойнаған адамға ғана тигізбейді. Сонымен қатар қоғамға да кері әсер етіп, көп ұзамай ел арасында жұмыс істемейтін құмар ойынға берілгендердің көбеюіне себеп болады.

7**. ДҰҒА**

**رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً ۚ إِنَّكَ أَنتَ ٱلْوَهَّابُ**

Уа, Раббымыз! Бізді тура жолға түсіргеніңнен кейін жүрегімізді ауытқыта көрме! Бізге өз тарапыңнан мейіріміңді төге гөр! Сен аса жомарт, мол сый берушісің!

**اللَّهُمَّ ، أَرِنَا الْحَقَّ حَقًّا وَارْزُقْنَا اتِّبَاعَهُ ، وَأَرِنَا الْبَاطِلَ بَاطِلًا وَوَفِّقْنَا لِاجْتِنَابِهِ**

Уа, Аллам! Бізге ақиқаттың ақиқат екенін көрсетіп, соның соңынан еруді нәсіп ет. Сондай-ақ, бізге жалғанның жалған екенін де көрсетіп, одан аулақ жүруімізге жәрдем бер!

**يَا مُقَلِّبَ الْقُلُوبِ ثَبِّتْ قَلْبِي عَلَى دِينِكَ**

Уа, жүректерді өзгертуші Раббым! Менің жүрегімді дініңде берік ет!

**ҒАЙБАТТЫҢ ЗАРДАБЫ ЖӘНЕ ЖАМАН ОЙДАН САҚ БОЛУ**

**06 қазан 2023 жыл**

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

**Жаратқан Алла Тағалаға сансыз мадақ, ардақты Пайғамбарымыз Мұхаммед Мұстафаға көптеген салауат пен сәлем жолдаймыз.**

**Ассаламуалайкум уа рахматуллаһи уә бәрәкәтуһ!**

**Аса рақымды ерекше мейірімді Алланың атымен бастаймын.**

**Құрметті отандастар, қадірлі жамағат!**

Ғайбаттың сөздік мағынасы ‒ біреудің сыртынан жағымсыз, жарамсақ сөз айту. Демек, бір адамның бойындағы кемшіліктердің басқа біреуге оның сыртынан айтылуына «ғайбат» делінеді.

Пайғамбарымыз (оған Алланың салауаты мен сәлемі болсын) ғайбаттың не екенін ұқтыру үшін айналасындағылардан: *«Ғайбаттың не екенін білесіңдер ме?» – деп сұрайды.* Олар «Алла мен Оның елшісі жақсы біледі» деп сөзді өзіне аударады. Сонда Пайғамбарымыз: *«Араларыңыздағы біреуіңіздің ұнамайтын сөздермен өз бауыры жайлы сыртынан айтуы», –* дегенде: «Егер ол айтқандарымыз оның бойында бар болса, бұл да ғайбат бола ма?» – дейді бір кісі топ ішінен. Сол кезде Пайғамбарымыз (оған Алланың салауаты мен сәлемі болсын): *«Егер айтқандарың оның бойында расында бар болса, онда оны ғайбаттаған боласың, егер ол сипаттар онда жоқ болса, онда оған жала жапқан боласың»*, – деп, қалай болғанда да тілді ғайбаттан сақтау керектігін ұқтырған екен.

Демек, біреуді ренжітетіндей ұнамсыз сөз оның сыртынан айтылуы ғайбатқа жатады. Ал егер айтылған нәрселер оның бойында болмаса – әрі ғайбат, әрі жала болып, күнә үстіне күнә жамалмақ.

Басқа бір хадисінде Пайғамбарымыз:

арабшасы

*«Пайыздың (риба) ең жаманы – нақақ мұсылманның ар-намысына тиіп ренжіту»*, – дейді. Бұл жерде біреудің ар-намысына тиіп, ренжіту де ғайбатқа жатады. Ғайбаттың соншалықты ауыр күнә болуының астарында, адамға мал-мүліктен гөрі ар-намыстың қымбат болуы жатыр. Ислам діні адам баласына басты мән беріп, оны бүкіл жаратылыс атаулыдан ардақты қылған. Пайғамбарымыздың (оған Алланың салауаты мен сәлемі болсын) ғайбатты пайызбен теңеуінде терең мән бар. Өйткені, дінімізде пайыздық өсім ‒ ең көп датталған, одан бойды аулақ ұстау керектігіне басты назар аударылған ауыр күнәлардың бірі. Құранда «пайыз жеген адамдардың қиямет күнінде қабірлерінен шайтан соққан адамдардың есеңгіреп орындарынан тұрғанындай көтерілетіндері... Пайызды адал санағандарды Алла Тағала жақсы көрмейтіндігі» айтылады («Бақара» сүресі, 275-276 аяттар). Олай болса, жоғарыдағы хадис ғайбаттың бұл жиіркенішті күнәдан да ауыр болатынын баяндап тұр.

Исламда ғайбаттың, сөз тасып, жала жауып өсек айтудың датталу себебі, қоғамдық өмірдегі бірлік пен берекетті, адамдар арасындағы жылылықты жоятындығында жатыр. Тән жарасынан гөрі жан жарасының жазылуы қиын. Пайғамбарымыз (оған Алланың салауаты мен сәлемі болсын): *«Ғайбат зинадан да ауыр күнә», –* деген кезінде, қасындағылар: «Қалайша, уа, Расулалла?» – деп сұрайды. Пайғамбарымыз: *«Кісі зина жасайды, сосын тәуба етеді, Алла оны кешіреді. Ғайбат жасаушы жамандаған адамы кешірмейінше, кешірілмейді».* Сондықтан адамның жүрегін жаралап, рухына дақ са­латын ғайбат кісінің жеке құқығына қол сұғуға жататындықтан, оны тек қана ғайбатталған адам ғана кешіре алады. Құл ақысын Алла Тағала емес, тек құлдың өзі кешіреді. Пайғамбарымыз (оған Алланың салауаты мен сәлемі болсын) сондықтан кісінің бүкіл жақсы амалдарын тып-типыл ететін ғайбат сөзден әркез сақ болуды ескертеді.

Ғайбаттың не екенін және оның зияндарын білген адам өзінің бұл жаман әдетінен тездетіп арылуға тырысуы қажет. Ғайбаттың бұл дүниедегі және ақыреттегі зиянын естен еш шығармау керек! Ғайбат етумен сауаптарының кететінін, тіпті ғайбаттаған адамының күнәлары да өзіне жүктелетінін білу керек! Хадис шәрифте былай айтылады*: «Қияметте сауап дәптері ашылған адам «дүниеде болған кезде мынадай ғибадаттарды жасаған едім, мұнда жазылмапты» дейді. «Олар өшіріліп сен ғайбаттаған адамның дәптеріне жазылды» делінеді»* (Исфахани).

Ғайбат – жақындап кетсең күйесі жұғатын лас дүние. Хадистердің бірінде:

арабшасы

*«Ғайбат айтқан адамды тыңдаған адам да бұл күнәға ортақ болады»*, – делінген (Табарани).

Қарап тұрсақ, қазіргі заманда бір адам біреуге ренжісе, оны жамандауға тырысады, оны ғайбат етеді. Ал біреуге ренжігені үшін өзін тозаққа тастаудың ақымақтық екенін білетін адам ғайбат жасамайды. Ғайбат етумен оған зиян келтірген болмайды, керісінше өзін пәлекетке түсірген болады. Оған қоса жақсы көрмейтін адамының күнәларын алып, орнына өзінің сауаптарын берген болады.

Кейде адамдарды күлдіру үшін, қуандыру үшін де ғайбат айтылып жатады. Адамдарды қуандыру үшін Алланың ашуына ұшырауды қалау да барып тұрған ақымақтық емес пе?! Сондықтан да, құрметті жамағат, ғайбаттың қандай күнә екендігін есімізден шығармай, оның зияны мен зардаптары жайлы біле жүргеніміз жөн.

**Ғайбаттың кәффараты**

Ғайбат етудің кәффараты – өкініп тәубе ету және ғайбатталған адамның разылығын алу болып табылады. Жасаған күнәсына өкінбестен, разылығын алу рияға жатады, тағы бөлек күнә істеген болады.

**Ғайбат үш түрлі болады:**

1. «Бұл ғайбат емес, онда бар болған нәрселерді айттым» деу. Адам бұндай сөзді айтумен харамға халал деген болады, бұл өте қауіпті.
2. Ғайбат етілген адам бұны естіген болса, тәубе етумен кешірілмейді. Оның разылығын да алу керек болады. Хадисте ғайбатталған кісі ғайбат еткен адамды кешірмейінше, кешірілмейтіні айтылады (Дәйләми).
3. Ғайбатталған кісінің бұдан хабары жоқ болса, тәубе және истиғфар айтып және оған игі дұға ету арқылы кешіріледі.

**Қажеттілік кезінде ғайбаты жаиз болғандар:**

1. Бір әділетсіздікті шағымдану үшін тиісті мекемелерге білдіру.
2. Басшысына «қол астыңдағы пәленше жұмысын қате істеп жатыр оған кедергі бол» деп айту.
3. Бидғатшымен жүрген адамға «онымен араласпа ол мазһабсыз» деп айту.
4. Куәгерлікте **«**пәленше мынаны істеді» деп айту.
5. Адамдарды ашық күнә істейтіндерден қорғау үшін, мәселен «ол құмаршы» деп айту.
6. Мұсылмандарды бидғатшының зиянынан қорғау үшін бұлардың кітаптарының және жазуларының бұзықтығын, қателерін, сөзбен немесе жазумен білдіру (Бұны орындау – діннің әмірі).

Ақиық елші (оған Алланың салауаты мен сәлемі болсын):

арабшасы

*«Маған мына екі нәрседе: екі ерін арасы мен екі шат арасына кепілдік берсеңдер, мен де сендерге жәннатқа баратындарыңа кепілдік етемін»,* – дейді. Бұл екеуі де адам нәпсісінде оңай бас көтеретін аса қиын ағзалардың бірі. Өйткені, ауызбен айта салу адамға еш қиындық тудырмайды. Адам айтқандарына абайламаса, бір ауыз сөзбен күпірлікке кіруі де мүмкін. Ғайбат та ауыздан шыққан бір бірнеше сөз ғана. Жасалуы оңай, өтемі тым ауыр күнә. Сонымен қатар, иманға келудің өзі де «Лә иләһә илла Алла, Мухаммад расул-Алла» деген бірауыз сөзбен жүзеге асады емес пе?! Иә, қарап тұрсаңыз, осы бір ауыз сөздің ақыретте салмағы тым ауыр болмақ.

Ғайбаттың ауыр күнә саналуы – Ислам шариғатының адам баласына қаншалықты ерекше мән бергендігінің айқын көрінісі. Сондықтан да бұған ерекше назар аударып, ондай жаман әдеттен алшақ болу қажет.

Павлодар медресе-колледжінің ұстазы

Мамраев Нұрсұлтан Қуатұлы

**ТУҒАН-ТУЫСТЫҢ ХАҚЫСЫ**

*13.10.23 жыл*

Алла Тағаланың осы дүниеде адам баласына берген сыйлықтарының бірі- бұл ағайын-туыстары. Жылағанда жұбататын, қиналғанда арқа сүйерің, қуанғанда қуанышыңды бөлісетін, өкпелесек назыңды көтеріп қателігімізді кешіре білетін тек ағайын-туыстарымыз  ғана. Адамдардың барлығы ағайын-туыстай бола бермейтіні шындық. Туыстық қарым-қатынасты халқымыз қашанда жоғары қойған. Әйгілі ағартушы, ғалымы Ыбырай Алтынсарин атамыз бір еңбегінде: «Балаға берілетін бірінші тәрбие ата-анасын, туған-туысын, жолдасын сыйлауға үйретуден басталады». Сондықтан да бала тәрбиесінде туыс-туғандарға деген мейрімділік, жанашырлық көрсетіп тәрбиелеу басты міндет. Себебі, туысқандық қарым-қатынасты нығайту дініміздегі негізгі қағидалардан, ал олармен қарым-қатынасты үзу дінімізде қатаң тиым салынған істерден болады. Жалпы Жаратқаннан шынымен қорқатындар туысқанын сыйлап, олармен тығыз байланыста болғандар.

Барлығымызда ағайын, туыс бар. Тіпті бүкіл адамзат Адам ата, Хауа анадан тарап, бір кіндіктен өрбігенбіз. Сондықтан да Абай атамыз иманым толық болсын десең, «адамзаттың бәрін сүй, бауырым деп...»,- тектен-тек айтпаған. Түрі-түсі, тілі-ділі әртүрлі болса да тегі тұрғысынан бір нәсілден тарағандықтан Адамзатты Алланың өзі аса құрметтеп, мейір махаббатымен жаратқан. Сол мейірімнің нышаны ретінде Алла Құран аяттарында адамзаттың асыл тегін, бірі-біріне туыстығын айрықша білдіріп, нәсілшілдікті, жікшілдікті, араздықты түбегейлі тыйған.

Туыстардың үйіне бару, хабарын алып, хал-жағдайын сұрау, хат жазу, телефон соғу, ауырғанының көңілін сұрау, тойына  қатысу, арнайы іздеп бару, қуанышын бөлісіп, қайғы-мұңына ортақтасу, басына іс түскеннің қасынан табылу, сапарға шығып кеткен ағайынның мал-жанына қарайласу – бұлардың бәрі де осы туыстық қатынастың аясына кіреді. Сондай-ақ көңілі жүдегенді жұбату, қиналған туысқа қол ұшын беру немесе орайы келгенде сый-сыяпат жасау да туыстықты нығайтудың жолдарына жатады.

Алла тағала Құранда:

**فَهَلْ عَسَيْتُمْ إِن تَوَلَّيْتُمْ أَن تُفْسِدُوا فِي الْأَرْضِ وَتُقَطِّعُوا أَرْحَامَكُمْ**

*Егер іс басына келетін болсаңдар, (немесе бет бүрсаңдар,) сендерден жер жүзінде бүзақылық істеу, жақындық байланысын үзу ғана үміт етілмей ме? (Екі жүзді мүнафықтар іс басына келсе де бет бүрса да хайыр келмейді...)(Мұхаммед сүресі 22 аят)*

Сонымен  қатар Құран Кәрімде:

**لَيْسَ الْبِرَّ أَنْ تُوَلُّوا وُجُوهَكُمْ قِبَلَ الْمَشْرِقِ وَالْمَغْرِبِ وَلَٰكِنَّ الْبِرَّ مَنْ آمَنَ بِاللَّهِ وَالْيَوْمِ الْآخِرِ وَالْمَلَائِكَةِ وَالْكِتَابِ وَالنَّبِيِّينَ وَآتَى الْمَالَ عَلَىٰ حُبِّهِ ذَوِي الْقُرْبَىٰ وَالْيَتَامَىٰ وَالْمَسَاكِينَ وَابْنَ السَّبِيلِ وَالسَّائِلِينَ وَفِي الرِّقَابِ وَأَقَامَ الصَّلَاةَ وَآتَى الزَّكَاةَ وَالْمُوفُونَ بِعَهْدِهِمْ إِذَا عَاهَدُوا  وَالصَّابِرِينَ فِي الْبَأْسَاءِ وَالضَّرَّاءِ وَحِينَ الْبَأْسِ أُولَٰئِكَ الَّذِينَ صَدَقُوا وَأُولَٰئِكَ هُمُ الْمُتَّقُونَ**

«**Жүздеріңді шығысқа, батысқа жөнелту бір игілік емес. Бірақ кім Аллаға, ақырет күніне, періштелерге, кітаптарға, пайғамбарларға иман келтірсе және туыс жақындарына, жетімдерге, міскіндерге, жолда қалғандарға, сұраушыларға және құлды азат етуге жақсы көре отырып, мал сарп қылса, әрі намазды толық орындап зекет берсе, өзара байласқан уәдесін орындаушы, таршылықта, қиыншылықта және соғыс кезінде сабыр етуші болса, міне солар шыншылдар әрі солар тақуалар**»,**(** «Бақара» сүресі, 177-аят**)** – деп баян еткен.

Алла Тағала қасиетті Құранда:

**وَاتَّقُوا اللَّهَ الَّذِي تَسَاءَلُونَ بِهِ وَالْأَرْحَامَ  إِنَّ اللَّهَ كَانَ عَلَيْكُمْ رَقِيبًا**

«**Алладан қорқыңдар, туыстық байланысты үзуден сақтаныңдар. Күдіксіз, Алла сендерді бақылап тұрушы», (**«Ниса» сүресі, 1-аят**) -** деп бұйырады.

Осы бір аяттан Аллаға, ақырет күніне, періштелерге, кітаптарға, пайғамбарларға иман келтіргеннен кейінгі игілікті істің не екенін және жетімдерге, міскіндерге, жолда қалғандарға, сұраушыларға малды сарп ету мен құлды азат етуден бұрын туыс жақындарға жақсылық жасаудың алдыңғы орында екендігін аңғарамыз. Өйткені, жоғарыдағы аятта туысқандар реттік жағынан жетімдердің, міскіндердің, жолда қалғандардың, сұраушылардың және құлды азат етудің алдында айтылып, ол шыншылдар мен тақуа жандардың іс-әрекетінен екендігі баяндалған.

Алла елшісі ﷺ:

*فعن أنس بن مالك -رضي الله عنه- قال: قال رسول الله صلى الله عليه وسلم:من سرَّه أن يُبسَطَ له رزقُه، وأن يُنسَأَ له في أثرِه، فلْيَصِلْ رَحِمَه*

Әнас ибн Мәліктен *Пайғамбарымыз ﷺ «Кім ризық-несібесінің көбеуің және ғұмырының ұзақ болуын қаласа, ағайын-туыстық қарым-қатнасын күшейтіп, оған қарайлассын»****(***Бухари***)****–*десе, тағы бір хадисте:

*عَنْ [أَبِي هُرَيْرَةَ](http://library.islamweb.net/hadith/RawyDetails.php?RawyID=4396) رَضِيَ اللَّهُ عَنْهُ ، عَنِ النَّبِيِّ صَلَّى اللَّهُ عَلَيْهِ وَسَلَّمَ قَالَ : "  مَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلْيُكْرِمْ ضَيْفَهُ ، وَمَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلْيَصِلْ رَحِمَهُ ، وَمَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلْيَقُلْ خَيْرًا أَوْ لِيَصْمُتْ "  .*

*Әбу Хұрайрадан Пайғамбарымыз (Оған Алланың игілігі мен сәлемі болсын)****«****Кім Аллаға және Қиямет күніне иман келтірсе, қонағын сыйлап, құрметтесін. Кім Аллаға және қиямет күніне иман келтірсе, туысқанымен қарым-қатынасын үзбей, жалғастырсын. Кім Аллаға және қиямет күніне иман келтірсе, жақсы сөз сөйлесін немесе үндемесін» (*Бұхари, Мүслім*)*, дейді.

Бұл хадисте Пайғамбарымыз *ﷺ қиямет күніне сенген адам қонағын сыйлау керектігін, сонымен қатар туған-туысқандармен қарым-қатынасты үзбеуді ескертеді.*

*Сондай-ақ Пайғамбарымыз ﷺ:*

*عن عبدِاللَّهِ بنِ سَلاَمٍ ، أَنَّ النَّبِيَّ ﷺ قالَ: أَيُّهَا النَّاسُ أَفْشوا السَّلامَ، وَأَطْعِمُوا الطَّعَامَ، وَصَلُّوا باللَّيْل وَالنَّاسُ نِيامٌ، تَدخُلُوا الجَنَّةَ بِسَلامٍ*

Пайғамбарымыз *ﷺ: «Уа адамзат! Өзара сәлемді жайыңдар,аш-мұқтажарды тамақтандырыңдар, туысқандармен болған байланысты үзбеңдер, адамдар түнде ұйықтап жатқанда тұрып намаз оқыңдар. Міне, сонда аман-есен  жәннатқа кіресіңдер», –*деп те айтқан***(***Ахмад, әт-Тирмизи, ибн Мәжә***)*** 

Бұл хадисте жәннатқа кіретін жолдарын жеткізген. баяндалып отыр, яғни төрт құлшылықты орындасаң жәннатқа аман есен кіресіңдер деп айтып отыр. Солардан алғашқысы сәлем беру одан кейін тамақтандыру, одан кейін туған туысқандармен қарым-қатнасты үзбеу, түнгі намазға тұруын айтып отыр.

Ақын бабамыз Мәшһүр Жүсіпті айтатын болсақ, ол ағайын-туыс, бауырдың жан сырын былай терең жырлайды:

*Аманыңда елжіреп, мақтайтын да ағайын,*

*Алыстамай айналып, жақтайтында ағайын.*

*Ауырыңды жеңіл ғып, жоқтайтын да ағайын,*

*Еркелетіп бетіңнен, қақпайтын да ағайын.*

Данагөй ата-бабамыз ағайын-туыстардың өзара татулығы мен бірлігіне шақырып: «Ағайын жақсы болса – қанатың, ағайын жақсы болса – санатың», «Бір ауылда мың туысың болғанша, әр ауылда әр туысың болсын», «Мал қонысын іздейді, ер туысын іздейді», – деп туысқандық байланыстың маңыздылығы мен парқын жете түсінген, «Туғаныңмен сыйыспасаң, кең дүниеге сыймассың», – деп те ескерткен.

Туыстық берік қатынас жайлы асыл дініміздегі қиссалардан мысалға келтіретін болсақ

Аллаһ Елшісіне (с.а.у.) пайғамбарлық келместен бұрын көкесі Әбу Тәліптің материалдық әл-ауқаты төмен болатын. Өзі шеттей бала- шағалы жан. Көптеген қиындықтарға тап болып, әжептәуір қиналып қалады. Мұны байқаған Пайғамбарымыз (с.а.у.) өзге көкесі болып келетін Хазірет Аббасқа келіп: «Көкешім! Бауырың Әбу Тәліптің шеттей бала-шағасы бар екендігін білесің! Адамдар аштыққа душар болып, қиналып жатыр. Қанекей! Екеуміз Әбу Тәліпке барып сөйлесейік.Ұлдарының бірін мен, бірін сен ал. Осылайша оның ауыртпалығына қол ұшын берейік», – деді.

Хазірет Аббас (р.а.) бұл ұсынысты қуана-қуана қабыл етті. Екеуі бірге Әбу Тәліптің үйіне барады. Әбу Тәліп ұсынысты естіп: «Ақылға тимеңдер! Қалған ұлдарымның арасынан таңдағандарыңды алыңдар», -деді.

Пайғамбарымыз (с.а.у.) Әлиді (р.а.) ал көкесі Аббас Жаппарды алды. Адамзаттың асылы Пайғамбарымызға (с.а.у.) пайғамбарлық келгенге дейін Хазірет Әли оның қанатының астында тәрбиеленді 

Және де

Әбу Хурайра (р.а.) былай деп әңгімелейді: «Жақын туыстарыңа ескертужаса» деген аят түскенде АллаһЕлшісі (с.а.у.) Құрайыш руын шақырды. Олардың баршасы Аллаһ Елшісіне (с.а.у.) келді. Пайғамбарымыз (с.а.у.) бәз біреулерге жалпылай, ал бәз біреулерге жекелей былай деп жар салды: «Уа, Абдушамстың ұлдары! Уа, Кағб ибн Луайдың ұлдары! Өздеріңді тозақтан құтқарып қалыңдар! Уа, Абдуманафтың ұлдары! Өздеріңді тозақтан құтқарып қалыңдар! Уа, Хашимның ұлдары! Өздеріңді тозақтан құтқарып қалыңдар! Уа, Абдулмутталиптің ұлдары! Өздеріңді тозақтан құтқарып қалыңдар!

Ей, Фатима! Өзіңді тозақтан құтқарып қал! Өйткені сендерді Аллаһтың азабынан қорғап қалуға шамам жетпейді. Бірақ арамыздағы туыстықтың арқасында, сендермен қарым-қатынасты үзбеймін»

Қазақта туыстық қатынастарды өзара сабақтас үш жұртқа жіктеп атайды. Біріншісі – адамның әкесі жағынан туысатын өз жұрты (әйелдер төркін жұртым деп атайды). Екіншісі- шешесі жағынан туысатын нағашы жұрты. Ал, үшіншісі әйелі не күйеуі жағынан туысатын қайын жұрты.

Ағайынды жамандап, туғанды қайдан табарсың.

Атың жақсы болса – қанатың, ағайын жақсы болса – санатың

Ағайын тату болса – ат көп, абысын тату болса – ас көп.

Өле жегенше, ағайынмен бөле же.

Ағайынды жігіттің кере қарыс жалы бар,

Жалғыз басты жігіттің жығар жықпас жаны бар.

«Ата-ананың қадірін балалы болғанда білерсің, ағайынның қадірін жалалы болғанда білерсің»

 «Ағайын тату болса ат көп, абысын тату болса ас көп»

 «Ағасы бардың жағасы бар, інісі бардың тынысы бар»; «Туысы бірдің қонысы бір.

 Туысы бірдің уысы бір»

 «Жақсы ағаң – орман, жақсы інің – қорған»

Мәшһүр Жүсіпті айтатын болсақ, ол ағайын-туыс, бауырдың жан сырын былай терең жырлайды:

*Аманыңда елжіреп, мақтайтын да ағайын,*

*Алыстамай айналып, жақтайтында ағайын.Ауырыңды жеңіл*

Біздің қазақ ежелден ағайын арасында енші бөлмей, елдің бірлігі мен берекесін қатаң сақтаған, ағайынгершілікті дамытқан мұсылман елдерінің бірегейіміз. Ауыл арасындағы той-томалақтан бастап айшылық жерлердегі тумаларымыздың өлім-жітімінде де ағайынгершілікпен атқарар салт-дәстүрлеріміз  көптеп кездеседі. Біздің атқарып жүрген ағайын аралық сан түрлі тамаша дәстүрлерімізді «Ағайыннның қадірі торқалы той, топырақты өлімде» деп бір ауыз сөзбен ғана бекіткен елміз. Түптің түбі Алланың бұлжымас заңдылығы туыс-туғанмен қарым қатынасты үзбеуді өмірлік ұстанымызға айналдырған халықпыз.

Екі дүниенің бақытын ойласақ, дұғаларымыздың қабыл болуын қаласақ жақындарымызбен жақсы қатынаста болайық.  Бүгін бар, ертең жоқ өмір. Демек, бүгін ренжіткен ағайынға ертең зар боп мәнгілікке айырылып қалуымыз  мүмкін. Қазіргі таңда қоғамымызда дұрыс тәрбиеден шалыс, имандылықтан қалыс қалған кей адамдардың арасындағы туысқандық қарым-қатынас үзілуі бізді қатты ойлантады.  Қаншама ғасырдан бері қасиетті Құран мен Пайғамбарымыздың ﷺ асыл хадистерінен нәр алып, сусындаған ата-бабамыз туысқандық, қарым-қатынасқа ерекше мән берді емес пе?

Кейбір жандар адамның көлеңкесі секілді жеткізбейтін қу дүниенің соңынан қуып, айналасындағы қоғамнан ұзақтап, жалғыздыққа ұшырайды. Әрине, тепсе темір үзетін жас кезінде өз бойында орасаң зор өмірлік күш-жігері болғандықтан, ешкімге мұқтаждық, туындамайды. Алайда тұла бойынан күш-қуаты кетіп, кәрілік қажытып, дене мүше қақсап ауырғанда яки бір пәлекетке душар болып, мұқтаждық туындаған уақытта ешкімнен жәрдем ала алмай, өзінің жалғыз екенін сезінеді.

Жаратушы Алла адам баласының жаратылысын жақсы білгендіктен қоғам ішіндегі қарым-қатынасты бекем ұстауды былай бұйырады:

**وَاعْبُدُوا اللَّهَ وَلَا تُشْرِكُوا بِهِ شَيْئًا وَبِالْوَالِدَيْنِ إِحْسَانًا وَبِذِي الْقُرْبَىٰ وَالْيَتَامَىٰ وَالْمَسَاكِينِ وَالْجَارِ ذِي الْقُرْبَىٰ وَالْجَارِ الْجُنُبِ وَالصَّاحِبِ بِالْجَنْبِ وَابْنِ السَّبِيلِ وَمَا مَلَكَتْ أَيْمَانُكُمْ إِنَّ** **اللَّهَ** **لَا** **يُحِبُّ** **مَنْ** **كَانَ** **مُخْتَالًا** **فَخُورًا**

«**Аллаға құлшылық қылыңдар. Оған ешкімді серік қоспаңдар. Әке-шешеге, туыстарға, жетімдерге, кедей-кепшіктерге, жақын және алыс көршіге, жаның дағы жолдасыңа, қаражаты таусылған жолаушыға, қолдарыңдағы қызметшілерге жақсылық жасаңдар. Алла дандайсыған тәкаппарларды жақсы көрмейді**», **(**«Ниса» сүресі, 36-аят**)** - деген.

 Сондай-ақ, Алла Тағала ағайын туысқандарға қарайласып, қолдары қысқарып, қажеттілік туындағанда, оларға қол ұшын беруді Құранда:

**إِنَّ اللَّهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنْكَرِ وَالْبَغْيِ يَعِظُكُمْ** **لَعَلَّكُمْ** **تَذَكَّرُونَ**

«**Негізінде Алла сендерге әділетті болуды, игілік жасауды және ағайын-туысқанға қарайласуды бұйырады**», («Нахыл» сүресі, 90-аят) - деп ескерткен.

Осы тәрізді аяттарға құлақ асқан дана халқымыз: «Өле жегенше, ағайынмен бөле же», «Туысы бірдің қонысы бір. Туысы бірдің уысы бір», - деп ұл-қыздарына ақыл айтып отырған.

Расында, он екі ғасырдан бері ата діні Ислам жолымен жүріп, қасиетті Құран мен ардақты пайғамбарымыздың ﷺ асыл хадистерінен нәр алып, сусындаған ата-бабамыз туысқандық қарым-қатынасқа ерекше мән берген, жіті көңіл аударған. Оның айғағы – дана халқымыздың озық әдет-ғұрыптары мен салт-дәстүрлерінің, өткір де ойлы өлең-жырларының, дөп басып айтқан мақал-мәтелдерінің шариғатпен ұштасуы. Соның мысалы ретінде ақын бабамыз Мәшһүр Жүсіпті айтатын болсақ, ол ағайын-туыс, бауырдың жан сырын былай терең жырлайды:

*Аманыңда елжіреп, мақтайтын да ағайын,*

*Алыстамай айналып, жақтайтында ағайын.*

*Ауырыңды жеңіл ғып, жоқтайтын да ағайын,*

*Еркелетіп бетіңнен, қақпайтын да ағайын.*

Туыстық қатынасты үзген кісі қандай жақсы амалдарды жасап жүрсе де ақыретте,  Алла Тағаланың құзырында ауыр жағдайда қалады. Өйткені, бірде-бір жақсы ісі қабыл болмайды.  Барша жақсы істері тіпті қажылығы мен ұмрасының да сауабы бекерге кетеді. Ең жаманы Алланың рахматы нәсіп болмайды. Өйткені Алла:

**فَهَلْ عَسَيْتُمْ إِن تَوَلَّيْتُمْ أَن تُفْسِدُوا فِي الْأَرْضِ وَتُقَطِّعُوا أَرْحَامَكُمْ أُوْلَئِكَ الَّذِينَ لَعَنَهُمُ اللَّهُ** **فَأَصَمَّهُمْ وَأَعْمَى أَبْصَارَهُمْ**

«**Демек, сөздеріңнен тайқып,  Алладан сырт айналмақ Һәм  жер бетінде бұзақылық  жасап, араларыңдағы туыстық қатынасты үзбек екенсіңдер ғой?! Алла ондайларды рақымынан аластап, құлақтарын естімейтін тас керең, көздерін көрмейтін көр соқыр етіп қойды»,**(Мұхаммал сүресі 22-23 аяттар)-деп, қатаң ескерткен.

Бұл қағидатты әуелден-ақ қанына сіңірген бабаларымыз «жақсының ашуы шәй орамал кепкенше» деп өте ұғынықты тілмен жеткізген. Қорыта айтқанда, дініміз бен дәстүріміз негізін салып кеткен, шынайы сүйіспеншіліктен айрылмасақ, болашамығыз жарқын, келешегіміз кемел болары анық. Сөз соңында, туыстық қарым-қатынасты бекем сақтаған ағайындылар мына пайданы көреді:

1. Алла ризалығына ие болады. Өйткені, Алла туысқа қарайласуды әмір еткен.
2. Туысын қуантса, жақсы амал болып жазылады. Себебі, Пайғамбарымыз (ол кісіге Алланың игілігі мен сәлемі болсын) хадис-шарифте «*Ең жоғарғы амал - бір мүминді қуанту»* деп бұйырған.
3. Періштелердің қуануына жол ашады.
4. Мұсылмандардың мадақтарын алады.
5. Лағнет етілген шайтанды қуады.
6. Өмірін ұзартады.
7. Рызығы берекеттенеді.
8. Өлілерді қуантады. Туыстарына қарайласқанда ата-бабалары қуанады.
9. Туыстар арасында сүйіспеншілік артады. Өйткені адамның басына қиыншылық келген кезден емес қуаныш болған кезде бірге бөліскен заманда сүйіспеншілік артуына себеп болады.
10. Өлімнен кейін сауап алуына себеп болады. Туыстары жақсылықтарын айтып, еске алады және дуа жасайды.

Олай болса, ағайын арасындағы ынтымақты арттырып, туыстық байланысқа бекем болайық, ардақты ағайын!

**ИСЛАМДА ТӘФӘККУР (ОЙНАЛУ, ОЙ ЖҮГІРТУ) ОРНЫ**

*20.10.23 жыл*

**الحمد لله رب العالمين والصلاة والسلام على سيدنا محمد وعلى آله وصحبه أجمعين، أما بعد**

Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!

Ассаламу алайкум уа рахматуллаһи уә бәрәкәтуһ!

Қадірменді жамағат, құрметті бауырлар, баршаңызға күндердің төресі қасиетті Жұма мүбәрак болсын!

**"Тәфәккур"** сөзінің лексикологиялық анықтамасы-ойлау немесе ойлану. Шариғат анықтамасы бойынша: тәфәккур-бұл адамның белгілі бір нәтижеге әкелетін істер туралы ойлары. Тәфәккур - Алла Тағалаға құлшылық етудің маңызды бір әрекеті болып саналады.

Сонымен қатар күнәлары жайлы, өзің жайлы ойлау, Алланың жаратқан нәрселерден ғибрат алу.

Алла Тағала Құран Кәрімде мұсылмандарға ой жүгіртуді бұйырады. Ойлау, жоспарлау арқылы адам жоғары деңгейге жетеді, өзінің сенімі мен сенімділігін нығайтады. Тафаккур - бұл Жаратушының ұлылығы, оның құдіреті, жомарттығы, рақымы туралы ойлау. Ислам ғалымдарының бұл терминге айтқан сөздерден тәфаккур етудің қаншалықты маңызды екенін көруге болады:

Имам Ғазали:"Тафаккур – ғибадаттың бір бөлшегі". Ибни Хиббан:"Тафаккур секілді құнды ғибадат жоқ"-деген.

**Ғалымдар тәфәккурды төрт түрге бөледі:**

1. Алла Тағаланың жаратқан нәрселердің сұлулығы мен пайдалары туралы ойлана отырып, адамның Алла Тағалаға сенімін күшейтіп, сүйішпеншілігін арттыраттын;

2. Алла Тағала уәде еткен сауаптар туралы ойлап, адамды ғибадат етуге құштарлығын оятатын;

3. Алланың жазалары туралы ойлау, одан қорқу сезімін тудырып, жамандық жасамауға, күнәлардан аулақ болуға көмектесетін;

4. Сонымен бірге, берілген нығметтер мен жасалған күнәлар туралы ойлана отырып, адам Алла Тағаланың алдында ұят сезімін дамытатын.

Қасиетті Құранда "тәфәккур" сөзі және оған ұқсас сөздер он сегіз рет айтылады, және бұл сөздердің көпшілігі "Меккелік" сүрелер де кездеседі.

Көбінесе тәфәккурге қатысты аяттарда Алланың адам баласына өмір сүруге берілген нығметтерге, аспанмен жердегі сан түрлі құбылыстарға қарап ой жүгіртуге шақырады:

الَّذِينَ يَذْكُرُونَ اللَّهَ قِيَامًا وَقُعُودًا وَعَلَىٰ جُنُوبِهِمْ وَيَتَفَكَّرُونَ فِي خَلْقِ السَّمَاوَاتِ وَالْأَرْضِ رَبَّنَا مَا خَلَقْتَ هَٰذَا بَاطِلًا سُبْحَانَكَ فَقِنَا عَذَابَ النَّارِ

«Олар (ақыл иелері) тұрып та, отырып та, жантайып жатып та Алланы естеріне алып (зікір етеді), Ғарыштар мен жердің жаратылысына ой жүгіртіп: «Жаратқан Иеміз! Мұның бәрін Сен бекер жаратқан жоқсың!…Сені барлық нұқсаннан «Пәк» деп дәріптейміз. Бізді от азабынан құтқара көрші!-деп жалбарынады», Әли Имран» сүресі,191-аят.

وَهُوَ الَّذِي مَدَّ الْأَرْضَ وَجَعَلَ فِيهَا رَوَاسِيَ وَأَنْهَارًا ۖ وَمِنْ كُلِّ الثَّمَرَاتِ جَعَلَ فِيهَا زَوْجَيْنِ اثْنَيْنِ ۖ يُغْشِي اللَّيْلَ النَّهَارَ ۚ إِنَّ فِي ذَٰلِكَ لَآيَاتٍ لِقَوْمٍ يَتَفَكَّرُونَ

«Ол сондай Алла, жерді төсеп, онда асқар таулар, өзендер жаратты. Әрі онда әртүрлі жемістерден екіден жұп етті. Түнді күндізге жабады. Шынында бұнда ойланатын қауым үшін дәлелдер бар». Әр-Рағд сүресі 3 аят

اللَّهُ الَّذِي سَخَّرَ لَكُمُ الْبَحْرَ لِتَجْرِيَ الْفُلْكُ فِيهِ بِأَمْرِهِ وَلِتَبْتَغُوا مِنْ فَضْلِهِ وَلَعَلَّكُمْ تَشْكُرُونَ

«Ол сондай Алла, теңізді еріктеріңе берді. Оның бұйрығымен теңізде кемелерді жүргізіп, Оның кеңшілігінен несібе іздейсіңдер. Әрине шүкірлік етерсіңдер». Әл-Жәсия сүресі 12 аят.

Және Алла Тағал тағы бір аяттарында айналамыздағы нәрселерге қарап ой жүгіртуге шақырады

أَفَلَا يَنْظُرُونَ إِلَى الْإِبِلِ كَيْفَ خُلِقَتْ

وَإِلَى السَّمَاءِ كَيْفَ رُفِعَتْ

وَإِلَى الْجِبَالِ كَيْفَ نُصِبَتْ

وَإِلَى الْأَرْضِ كَيْفَ سُطِحَتْ

Олар, түйеге қарамай ма, қайтып жаратылған? Олар, аспанға қарамай ма, қайтіп көтерілген? Олар, тауларға қарамай ма? Қайтіп тігілген? Олар, жерге қарамай ма,қайтып төселген? Ғашия сүресі 17-20 аяттар

Қарамай ма деген сөздер адамның көзін төрт нәрсеге мән беруге итермелейді.

1) «түйеге қарамай ма, қайтып жаратылған » - Алла Тағала оларды қалай жаратқаны туралы ойланыңыздар! Түйелердің күшті денелері бар, олар ауыр жүктерді көтере алады. Алла Тағала былай деді:

وَتَحْمِلُ أَثْقَالَكُمْ إِلَىٰ بَلَدٍ لَمْ تَكُونُوا بَالِغِيهِ إِلَّا بِشِقِّ الْأَنْفُسِ ۚ إِنَّ رَبَّكُمْ لَرَءُوفٌ رَحِيمٌ

«Олар; жандарың қиналып, ерең қалаға жеткізетін жүктеріңді көтереді. Рас Раббыларың өте жұмсақ, ерекше мейірімді.» Нахл сүресі 7 аят

2) «аспанға қарамай ма, қайтіп көтерілген» Алла Тағала бұл қуатты жануарды мойынсұнғыш етіп адамға бағындырды, тіпті кішкентай бала да түйені тізгіннен ұстап, қалаған жеріне апара алады.

وَجَعَلْنَا السَّمَاءَ سَقْفًا مَحْفُوظًا ۖ وَهُمْ عَنْ آيَاتِهَا مُعْرِضُونَ

Аспанды берік бір төбе қылдық.Әнбия 32 аят

Тіпті жиндар өздерінің шамасы жетпей алудан қорқып былай дейді:

وَأَنَّا كُنَّا نَقْعُدُ مِنْهَا مَقَاعِدَ لِلسَّمْعِ ۖ فَمَنْ يَسْتَمِعِ الْآنَ يَجِدْ لَهُ شِهَابًا رَصَدًا

«Әлбетте тыңдау үшін; аспанның кей орындарында отыратын едік. Енді біреу тыңдамақшы болса, оны көздеген жұлдызды көреді» Жинн сүресі аят 9

Алла Тағала бұл ұлы аспанды, оларды ұстап тұратын тіректерсіз тұрғызды! Ол: «Алла аспанды сіз көре алатын тіректерсіз көтерді», - деді (13:2). Бұл аспанда Алла Тағаланың көптеген белгілері бар! Онда қанша планета, жұлдыз бар! Күн, ай, жел, бұлттар!

3) «тауларға қарамай ма? Қайтіп тігілген?» бұл таулар берік және мызғымас! Егер барлық адамдар осындай нәрсені жасау үшін жиналса да, оны жасау мүмкін болмас еді. Алла Тағала бұл тауларды ұлы даналықпен көтеріп жаратты. Таулар жер бетін тербелістерден сақтайды.

Және Алла Тағала:

خَلَقَ السَّمَاوَاتِ بِغَيْرِ عَمَدٍ تَرَوْنَهَا ۖ وَأَلْقَىٰ فِي الْأَرْضِ رَوَاسِيَ أَنْ تَمِيدَ بِكُمْ وَبَثَّ فِيهَا مِنْ كُلِّ دَابَّةٍ ۚ وَأَنْزَلْنَا مِنَ السَّمَاءِ مَاءً فَأَنْبَتْنَا فِيهَا مِنْ كُلِّ زَوْجٍ كَرِيمٍ

«Сендер, тіреусіз көрген көкті жаратты да сендерді теңселтеді деп, жер бетіне асқар тауларды қойды. Сондай-ақ бүкіл жандықты өргізді де көктен жаңбыр жаудырып, онда әр түрлі көркем парыиен өсімдіктерді өсірдік.» Лұқман сүресі 10 аят

Кейбір жерлерде бұл таулар адамдарды қатты желден қорғайды. Бұл таулардың жанында әртүрлі өсімдіктер өседі, ал таулардың өзінде көптеген пайдалы қазбалар бар.

4) «Олар, жерге қарамай ма,қайтып төселген?» Алла тағала оны жайып төсеп, құлдарына бағындырды. Ол тым жұмсақ емес, әйтпесе адамдар оған құлап кетер еді. Ол тым қатты емес, әйтпесе адамдар ештеңе отырғыза алмайтын еді. Ол адамға көбірек пайда әкелетін етіп қолайлы бір түрде жасалған. Ал басқа жерде Алла Тағала былай айтады:

أَفَلَمْ يَسِيرُوا فِي الْأَرْضِ فَيَنْظُرُوا كَيْفَ كَانَ عَاقِبَةُ الَّذِينَ مِنْ قَبْلِهِمْ ۚ دَمَّرَ اللَّهُ عَلَيْهِمْ ۖ وَلِلْكَافِرِينَ أَمْثَالُهَا

«Олар жер жүзінде кезіп, өздерінен бүрынғылардың соңдарының қалай болғаның көрмей ме? Алла оларды талқандаган. Кәпірлер үшін сол тәрізді болады.» Мұхаммед сүресі 10 аят

Алла Тағала осы аятта жерді кезіп жүруді бұйырды, ал мұндай саяхат екі түрлі болады:

1. Аяқпен саяхаттау-адам жер бетінде жүреді: не жаяу, не мінген жануармен, не көлікпен, не ұшақпен және т.б. Ол кезіп, Алла Тағала қарсы шығып, сенбейтіндердің нәтижесінде не болғандығын көреді.

2. Жүректің саяхаты-бұл адам өзіне жеткен тәрбиелік оқиғаларды естіп, ойланып оларды талдайды және одан ғибрат алуға тырысады.

Алла Тағала жердегі және аспандағы жаратылыстарды ойлап, ғибрат алғандарды жақсы көреді.

Мұхаммед пайғамбар (саллаллаху алейхи ва саллам) үндемей, ойланғанды ұнататын. Ол жалғыздық пен аскетизмге деген қажеттілікті сезінді. Пайғамбарлық миссия жіберілмес бұрын, ол Меккеден бес шақырым жерде Хира үңгірінде бірнеше күн тұратын. Сол кездегі оның ғибадаты Пайғамбар Ибрахим (алейхиссалям) сияқты Қағбаны, аспанды және жердегі ең жоғарғы жаратылыстарды қарау, ой жүгірту болды. Тафаккур арқылы Алла өзінің Пайғамбарын (саллаллаху алейхи ва саллам) болашақта ұлық пайғамбарлық міндетіне дайындады. Содан бері тәфәккур ету әдетін өмірінің соңына дейін қалдырған жоқ.

Алла Тағаланың Елшісі (саллаллаһу алейхи ва саллям) Ибраһим пайғамбарға (алейхиссалям) жіберілген беттердің мазмұнын айтып: "ақыл иесінің Аллаға дұға ету және жалбарыну үшін, Жаратушының ұлық шеберлігін мен оның күш-құдіреті туралы ойлау үшін, жасаған әрекеттері туралы өзін-өзі есеп беру және болашақ істерді жоспарлау үшін белгілі бір сағаттары, уақыттары болуы керек. Сондай ақ адал табыс табу үшін уақыт бөлу керек" Әбу Нуғайм «Хилья», I, 167

Тәфәккур етуші адам дүниелік болмыс қамшы сабындай өте қысқа, уақыт жағынан жылдам және қарбалас жүгіріс екенін түсінеді. Осыдан кейін иманды адам жер бетінде нәрселерге ұқыпты және сақтықпен қарайды, өйткені осындай іс-әреттер болашақ өмірде бақытқа ие болуға мүмкіндік береді. Бұл шындықты түсінген адам жер бетіндегі күндерді бақыт пен басқаларға қуаныш сыйлауға, жақсылықпен өмірін толтыруға тырысады. Ол берілген уақытша байлық деп санап және Құдайдың разылығын алу үшін игі істермен айналасады.

Әбіл-Хасан Харакани (рахматуллахи алейхи) қалай керемет айтты: "Діндар адамның денесінің бір бөлігі үнемі Алла Тағаланы еске алумен айналысуы керек. Тақуа адам Алланы жүрегімен немесе тілімен еске алуы керек; немесе көзімен, Алла жақсы көретін нәрсеге қарап; немесе қолдарымен жомарттық жасау; немесе адамдарға сауапты істерді жасау үшін аяғын пайдалану; немесе ақылымен адал қызмет ету; немесе дұға ету үшін шынайы сеніммен; немесе рухани білімге қол жеткізуге тырысу (марифата); немесе адал еңбек ету; немесе адамдарға ақырзаманның келетіндігін мен қасіретін еске салу. Мен мұндай адамның басын қабірден көтеріп үлгермей, бірден жұмаққа түсетініне сенімдімін".

Ал Абай атамыз тәфәккур турасында сөз қозғап "Тәфәккару фиғла иллахи" деген екен.

Таффаккур - Құдайдың жаратылысына қарап ойланып ой жүгірту.

Тағы бір өлеңінде

"Кім жүрер тіршілікке көңіл бермей,

Бақи қоймас фәнидің мінін көрмей.

Міні қайда екенін біле алмассың,

Терең ойдың телміріп соңына ермей". деген екен. Яғни адам баласы, алған білімін өмірде қолданып, әр нәрсенің себебіне үңілген кезде, өмірдің өткінші екенін, Бақи көзбен (Ақырет) қарағанда пайдасы аз ғана екенін түсінеді. Бұл тек Жаратушыны, адамды, дүниені тануға деген құлшыныстан ойланудан (Тәфәккур) дан туатын нәрсе.

Қазіргі дамыған заманда Мұсылман қауымы, білім жолындағы талапкерлерге, аспан, жерге жаратылысқа қарап ой түйу өте маңызды. Себебі: Ойды бекітпесе, тұсамаса (байламаса) Көп оқып қиали боп кетеіні де бар. Ең кемінде 21ғасырдың адамы күніне 10минут ойланса (осы өмір мен, ақырет) пайдасы өте үлкен деп ойлаймын.

"Ойсыз білім пайдасыз, Білімсіз ой қауіпті"«Конфуций».

Ойды қайдан алғанын адам өзі сезбейді,

Жанның айдап салғанын, Сезбеседе іздейді. – деген Шәкәрім атамыз.

**Неліктен тафаккур исламда соншалықты маңызды орын алады ?**

Тафаккурмен айналысу өте маңызды, өйткені қазіргі өмір ағысы бізді үнемі алаңдатады. Әр адамның жаны руханиятқа ұмтылады, мұқтаж болады. Қоғамдағы руханияттың төмен деңгейіне байланысты Ислам ғалымдарымыз адамдардың ішкі жан дүниесінде түсініксіз бос орын пайда болатының айтады. Адам бұл бос орынды ойын-сауықпен, ақшаны ысырап етумен, танымалдылық пен даңқ-атаққа ұмтылумен толтырғысы келеді. Шындығында, мұның ешқайсысы адамға жүрек тыныштығын бермейді.

Осыдан жағдайдан шығу үшін тек Жаратушының бар екендігі туралы хабардар болу және оның ұлылығы туралы ойлау арқылы жан дүниесіне тыныштықпен қуаныш орнығады. Мұндай жағдайлар адамды Аллаға жақындатып, дәрежесін көтерілуіне себеп болады.

Тәфәккур (ойлаудың) шеңбері бар ма?

Тәфәккур тек өз санасында елестетуге болатын нәрселерге қатысты жасалады. Сондықтан Алланың жаратылыстары туралы ойлауға және ойлануға рұқсат етіледі, бірақ Құдайды елестетуге, адам санасында оның бейнесін ойлануға қатаң тыйым салынады. Адамның қиялы әдетте көрген, айналасында болған нәрселерге қарап елестеуге, дүниелік өлшемдерге салып ойлануға және салыстыруға тырысады.

Тәфәккур етудің пайдасы

Егер мұсылман баласы Алланың жаратқан нәрселеріне ғибрат көзімен қарап, шеберлігі туралы ойласа, онда күмән жоқ адам рухани байлыққа және әр түрлі пайдаларына қол жеткізеді, соның ішінде келесі нәрселер:

1 - Иманы қуатты әрі күшті болады;

2 - Құдайдың құдіретін және оның жаратылыстарды басқарудағы шеберлігін білу;

3 - Алланың рақымының, кеңшілігін және оның жаратылыстарға деген мейірімділігіне көз жеткізу;

4 - Жаратылыстың әлсіздігін, Құдіретті Алланың үстемділігі туралы білім, адамның дәрменсіздігі және олардың тапқырлығы туралы білім;

5 - Алланың ақиқатының ұлылығы және оның жаратылысындағы ізгілігі;

6 - Тәфәккур ету негізгі қасиеттерінің бірі екенін және осы арқылы Аллаға тағзым мен тақуалыққа жетелейтін ең үлкен ғибадат әрекеттерінің бірі екенін білу;

7 - Ойлаудың өзі ғибадат ету үшін бар екенін білу;

8 – Алла Тағаланың берген нығметтерін қадір қасиетін түсіну, балғалау;

9 – Уақытты пайдалы әрі жүйелі түрде жоспарлауға себеп болады.

Алла Тағала біздерге қоғамға ізгілік әкелуші пенделерінен болуымызды нәсіп етіп, берілген жақсылықтардын құңдылығын сезініп, ой жүгіртіп көптеген жақсылықтарға қол жеткізуге нәсіп етсін.

Алла Тағала елімізге амандық, жұртымызға тыныштық нәсіп етіп, түрлі жамандық-апаттардан сақтасын.

Қасиетті Жұма күнімізді мүбәрак болсын.!

**МҰСЫЛМАННЫҢ КЕЛБЕТІ ҚАНДАЙ БОЛУ КЕРЕК?**

*27.10.23 жыл*

الحمد لله رب العالمين والصلاة والسلام على سيدنا محمد وعلى آله وصحبه  
أجمعين، أما بعد

Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!

Ассаламуалейкум уа рахматуллаһи уә бәрәкәтуһ!

Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!

Әдетте мұсылманның келбетін сөз еткенде, бір Аллаға сенеміз, Құдайдан қорқамыз деп, мұсылман үшін осы да жеткілікті деген оймен өздерін ақтап жатады. Ал шын мәнінде, мұсылманның келбеті қандай болу керек? Қазақта «Адам көркі – шүберек» деген сөз бекер айтылмайды. Өйткені асыл дінімізде **сырт келбет ұқыптылығы** өте маңызды.

• Бұл туралы  Амру бин Шуғайбтан келген  хадисте:

إنَّ الله يُحِبُّ أَن يَرَى ءاثَارَ نِعمَتِه على عَبدِه"

Пайғамбарымыз ﷺ: «Алла берген нығметін құлының бойынан көргісі келеді»[1], – деген.  Басқа адамдарды ислам дініне сүйсіндіру үшін адам өзінің киім киісіне, ұнамсыз иістердің шықпауына ерекше көңіл бөлуі керек. Өйткені діннен алыс адам мұсылманның сыртқы бейнесіне қарап, баға береді.

Мұсылман адамның киімі әдемі әрі таза болуы қажет. Әсіресе басқалармен қарым-қатынас жасасқанда және құлшылық-ғибадаттарын орындағанда. Алла Тағала:

يا بَنِي آدَمَ خُذُوا زِينَتَكُمْ عِندَ كُلِّ مَسْجِدٍ وَكُلُوا وَاشْرَبُوا وَلَا تُسْرِفُوا ۚ إِنَّهُ لَا يُحِبُّ الْمُسْرِفِينَ

«Уа, адам баласы! Қай кезде де намаз оқитын (немесе қағбаны тауап ететін) болсаңдар, таза һәм әдемі киімдеріңді киіңдер. (Алланың өздеріңе берген нығметінен) ішіп-жеңдер, бірақ ысырап қылмаңдар, өйткені Алла ысырапқорларды ұнатпайды»[2] – деген.

* **Көркем мінез-құлық.** Бабаларымыз «Ортаға біліміңмен емес, мінезіңмен

сыясың» деп, бір-ақ ауыз сөзбен тәрбиелеген. Балаларының мінезі көркем болып қалыптасуы үшін жан-жақты әдістер қолданған. Өйткені адамның қандай болуы оның мінезіне байланысты. Дінімізде де мұсылманның көріктісі мінезінің көркемдігімен сипатталады.

Көркем мінез деген не? Ол – сабырлық, шыншылдық, аманатқа қиянат жасамау, туралық, тіліне ие болу, ойының таза болуы, жомарттық, кішіпейілділік, қарапайымдылық, бауырмалдылық, бірлік, батылдық, т.б. Пайғамбарымыз ﷺ:

إِنَّمَا بُعِثْتُ لأُتَمِّمَ مَكَارِمَ الأَخْلاقِ

«Мен көркем мінезді кемеліне келтіру үшін жіберілдім»[4] , деген.

Соңғы кездері осы көркем мінезді жасанды мінезге ауыстырып алдық. Оны өзгелердің алдында жақсы көріну үшін пайдаланатындар көбейді. Өзгелерге жақсы әсер қалдыру үшін сондай көркем мінезді көрінетіндер бар. Ал отбасына, жақын-жуығына келгенде, олардың алдындағы жауапкершілігі осы көркем мінезден басталуы тиіс. Мәселен, отбасына қамқорлық жасау.

Ислам бойынша мұсылман өз қарамағындыларға жауапты. Отбасы мүшелері ер адамының қарамағында, демек, мұсылман ер өзінің әйеліне, балаларына, отбасына жауапты. Отбасын асырау, нәпақа тауып беру, оларды адамгершілікке, имандылыққа, салт-дәстүрімізді үйрету де ер адамның  жауапкершілігінде. Сондықтан әр мұсылман өзінің отбасы мүшелеріне,өсіп келе жатқан балаларына дұрыс дәстүрлі  ислами тәрбие, білім беруге жағдай жасау қажет.

Пайғамбарымыз ﷺ адамзатқа жанұямен қандай қарым-қатынаста болу керек екендігі жайында сөзімен, іс-әрекетімен үлгі-өнеге көрсетіп кеткен. Пайғамбарымыз ﷺ әйелдеріне ерекше құрмет көрсете білген адам. Өзінің мүбарак хадисінде:

(( خَيْرُكُمْ خَيْرُكُمْ لِأَهْلِهِ وَأَنَا خَيْرُكُمْ لِأَهْلِي ))

«Сендердің жақсыларың жанұяларына жақсы болғаны, мен сендердің ішінде жанұясына ең жақсы қарайтын адаммын»[5] деген. Тіпті адамның жанұясы үшін напақат табуының өзі ең сауапты амалдардың бірі екенін ескерткен. Алла елшісі ﷺ осы турасында:

"إِنَّ مِنْ أَعْظَمِ الْأُمُورِ أَجْرًا النَّفَقَةُ عَلى اْلأهْلِ"

«Сауап тұрғысынан ең ұлы амалдардың бірі – жанұясына нәпақат табу»[6], деген.

* **Жан-жақтылық.** «Жігітке жеті өнер де аз». Қазіргі жаһандану дәуірінде

мұсылмандар тек діни біліммен шектелмей, заманауи технологияны меңгеріп, жан-жақты білімді болуы тиіс. Анастан жеткен хабарда Пайғабарымыз ﷺ былай дейді: «Сендердің жақсыларың дүниесін ақыретке, ақыретін дүниеге тастап қойғандарың емес, бәлкім екі дүниенің арбасын бірдей ұстағандарың. Шын мәнінде дүние ақыретке жетелейді».[3] Мұсылманның жан-жақтылығы діннің беки түсуіне, ілімді мұсылмандардың көбеюіне себепші болады.

* Мұсылманның тағы бір келбеті – **адамгершілік пен түсіністікте.** Қазіргі

таңда **толеранттылық** термині жиі аталады. Қарапайым сыйластыққа құрылған қарым-қатынас осы бір ұғымға саяды. «Бөлінгенді бөрі жейді» деп өскен ұлтпыз. Шынайы мұсылман болу үшін бізге татулық та, бірлік те қажет. Елімізде өзге ұлттың тұрып жатқаны бізге кедергі емес, керісінше отанымыз – бір. Осындай құрметті толеранттылыққа теңеуге болады. Егер өзімізді мұсылман атап, бөлініп жатсақ, мұсылмандығымыз қайсы? Дана халқымыздың «Бірлік бар жерде – тірлік бар» деген дана сөзі текке айтылмаған.

Алла тағаланың Пайғамбарымыз Мұхаммедті ﷺ  соңғы пайғамбар етіп, әрі оған дейінгі Алла тарапынан түскен діндерді растау үшін жібергендігі — басқа діндерге деген Ислам дінінің құрметі және ерекше ілтипатын білдіреді. Әрбір мұсылман Алла  тарапынан жіберілген кітаптарға және пайғамбарларға  толық иман келтірмейінше иманы кәміл болмайды. Алла тағала Құран кәрімде:

آمَنَ الرَّسُولُ بِمَا أُنزِلَ إِلَيْهِ مِن رَّبِّهِ وَالْمُؤْمِنُونَ كُلٌّ آمَنَ بِاللّهِ وَمَلآئِكَتِهِ وَكُتُبِهِ وَرُسُلِهِ لاَ نُفَرِّقُ بَيْنَ أَحَدٍ مِّن رُّسُلِهِ وَقَالُواْ سَمِعْنَا وَأَطَعْنَا غُفْرَانَكَ رَبَّنَا وَإِلَيْكَ الْمَصِيرُ

«Пайғамбар өзіне Раббы тарапынан түсірілгенге иман келтірді. Мүміндер де барлығы: Аллаға, періштелерге, кітаптарға және пайғамбарларға иман келтірді. «Елшілердің араларын айырмаймыз, естідік те бой ұсындық. Раббымыз! Сенен жарылқау тілейміз, қайтып барар жеріміз де Сенің алдың»[7] деді.  
  
 Қадірменді жамағат!

Аллаға шүкір, қазір елімізде дінге бет бұрған жастарымыз, қарияларымыз да көбейіп келеді. Олар айналасына, сөзсіз, үлгі. Алайда, олардың ішінде дін ұстанған бауырларымыздың діни білімінің әлсіздігінен орынсыз пікірлер мен әдепке жат қылықтары жиі байқалады. Бұл жалпы қоғамға исламға деген жеккөрушілік, дін арқылы қоғамға үрей-қорқыныш қалыптасу сынды үрдістер, жағымсыз насихаттар туындатады. Бірақ мына нәрсені есте сақтаңыздар! Бір пенденің бойындағы қателіктерге қарап, оны діннің қателігі деп айтуға болмайды. Негізгі кемшілік таза дінді дұрыс жеткізбей, әрі дін қалағандай қағидаттарды ұстана алмаудан туып отырған жағдай. Ардақты Пайғамбарымыз (оған Алланың салауаты мен сәлемі болсын):

الْمُسْلِمُ مَنْ سَلِمَ الْمُسْلِمُونَ مِنْ لِسَانِهِ وَيَدِهِ

«Мұсылман басқа бір мұсылманға, тілімен, қолымен зиян келтірмей аман болған адам», – деген (имам Муслим).

«Дін ұстай алсаң қасиетің, ұстай алмасаң қасіретің» деген де осы мағынаға саяды. Біз діннің талабына сай ұстайтын болсақ, көптеген қасиеттерге қол жеткіземіз.

Алла Тағала біздерге қоғамға ізгілік әкелуші пенделерінен болуымызды нәсіп етіп, қасиетті жұма күнімізді мүбәрак еткей!

[1] Тирмизи хадистер жинағы

[2] Ағраф сүресі, 31-аят.

[3] Хатиб әл-Бағдади.

[4] Ахмад хадистер жинағы

[5] Тирмизи хадистер жинағы

[6] Муслим хадистер жинағы

[7] Бақара сүресі 285-аят

**ИСЛАМ БІР ҰЛТТЫҢ ДІНІ ЕМЕС, ӘЛЕМГЕ ТҮСІРІЛГЕН ДІН**

*03.11.23 жыл*

1. **КІРІСПЕ:**

Ислам діні  бүкіл адамзатқа қияметке дейін жіберілген дін. Ол тек арабтарға немесе белгілі бір ұлтқа жіберілген дін емес. Алланың алдында ешбір ұлттың абзалдығы жоқ. Ақ болсын қара болсын, құл болсын азат болсын Алла алдында олар бірдей.Раббысы Алла Тағала ислам діні әлемде өмір сүріп жатқан қаншама ұлт пен ұлыстардың бейбіт өмір сүрулері мен кейінгі өмірде де бақытқа кенелуі үшін жіберілген дін.

1. **ҚҰРАН АЯТТАРЫ:**

*Бірінші аят:*

Әли Имран сүресінің 19-аятында:

**إنَّ الدِّينَ عِنْدَ اللهِ الِإسْلَام**

**«Алланың қасында шынайы дін Ислам»**.

*Екінші аят:*

Әли Имран сүресінің 83-аятында:

**أَفَغَيْرَ دِينِ اللَّهِ يَبْغُونَ وَلَهُ أَسْلَمَ مَن فِي السَّمَاوَاتِ وَالْأَرْضِ طَوْعًا وَكَرْهًا وَإِلَيْهِ يُرْجَعُون**

**«Олар, Алланың дінінен басқа дін іздей ме? Көктердегі және жердегі барлық жан иесі ерікті, еріксіз Аллаға бой ұсынады. Сондай-ақ олар, ол жаққа қайтарылады»**

*Үшінші аят:* «Рум» сүресінің 22-аятында:

**وَمِنْ آيَاتِهِ خَلْقُ السَّمَاوَآتِ وَالأَرْضِ وَاخْتِلاَفُ أَلْسِنَتِكُمْ وَأَلْوَانِكُمْ**

**«Көктер мен жердің жаратылысы және тілдерің мен реңдеріңнің әр алуан болғандығы да, Оның ап-айқын дәлелдерінің бірі».**

*Төртінші аят:* «Хужурат» сүресі, 13-аятында:

**يَاأَيُّهَا النَّاسُ إِنَّا خَلَقْنَاكُمْ مِنْ ذَكَرٍ وَأُنثَى وَجَعَلْنَاكُمْ شُعُوبًا وَقَبَائِلَ لِتَعَارَفُوا إِنَّ أَكْرَمَكُمْ عِنْدَ اللَّهِ أَتْقَاكُمْ إِنَّ اللَّهَ عَلِيمٌ خَبِيرٌ**

**«Ей, адамзат! Сендерді Біз әуелде бір еркек, бір әйелден, бір ата, бір анадан өрбіттік. Өзара қарым-қатынас жасап, бір-бірлеріңді танысын деп түрлі ұлт пен ұлыстарға бөлдік. Алла тағала алдындағы ең абыройлылырың тақуа болғандарың. Шын мәнінде Алла барлық нәрсені толық білуші, барлығынан толық хабардар».**

***Төртінші аят:***

Ағраф сүресі 158-аятта:

**قُلْ يَاأَيُّهَا النَّاسُ إِنِّي رَسُولُ اللَّهِ إِلَيْكُمْ جَمِيعًا الَّذِي لَهُ مُلْكُ السَّمَاوَاتِ وَالْأَرْضِ لَا إِلَهَ إِلَّا هُوَ يُحْيِي وَيُمِيتُ فَآمِنُوا بِاللَّهِ وَرَسُولِهِ النَّبِيِّ الْأُمِّيِّ الَّذِي يُؤْمِنُ بِاللَّهِ وَكَلِمَاتِهِ وَاتَّبِعُوهُ لَعَلَّكُمْ تَهْتَدُونَ**

**(Уа, Мұхаммед! Күллі адамзатқа): Уа адамзат! Шүбәсіз, мен Алланың баршаға ортақ елшісімін! Ол күллі аспан әлемі мен жердің иелігі, бар билігі бір Өзіне тиесілі болған Алла. Одан басқа тәңір жоқ. Жан бітіріп өмір сыйлайтын да, өмірді қиятын да бір Алла. Ендеше сендер де Аллаға және Оның барлық сөздеріне (яғни, барлық кітаптары мен үкімдеріне) кәміл иман еткен «үммі» пайғамбары әрі хақ елшісіне иман келтіріп, соңынан еріңдер. Сонда тура жолға түсесіңдер», - деп жар салғын.**

1. **ХАДИСТЕР:**

*Бірінші хадис:*

لَا فَضْلَ لِعَرَبِيٍّ عَلَى عَجَمِيٍّ إِلَّا بِالتَّقْوَى

*«Арабтың араб еместен, ал ақ тәндінің қара тәндіден тақуалықтан басқа айырмашылығы жоқ»*, (Ахмад хадистер жинағы).

*Екінші хадис:*

أنَّ رَجُلًا سَأَلَ رَسُولُ اللهِ صَلّى الله عَلَيْهِ وَسَلَّمَ أَيُّ الْإِسْلَامِ خَيْرٌ قَالَ تُطْعِمُ الطَّعَامَ وَتُقْرِأُ السَّلَامَ عَلَى مَنْ عَرَفْتَ وَمَنْ لَمْ تَعْرِفْ

*«Бір адам: «Иә, Расулулла! Исламдағы ең жақсы амал қандай?», – деп сұрағанда Расулулла: «Мұқтажды тамақтандыруың және танысаң да, танымасаң да кездескенмен сәлемдесуің», – деп жауап берген» (Абу Дауд хадистер жинағы).*

*Үшінші хадисте:*

مَثَلُ الْمًؤْمِنِينَ فِي تَوَادّهِمْ  وَ تَرَاحُمِهِمْ وَ تَعَاطُفِهِمْ مَثَلُ الْجَسَدِ إِذَا اِشْتَكَى مِنْهُ عُضوٌ تَدَاعَى لَهُ سَائِرَ الْجَسَدِ بِالسَّهْرِ وَالْحُمَّى

*«Мұсылмандар бір-біріне бауырмалдықта, мейірімділікте, қарым-қатынаста бір бүтін дене іспеттес. Егер оның бір ағзасы ауырса, қалғаны ұйқысыз және ыстығы көтерілуінде онымен бірге болады», (Муслим хадистер жинағы).*

1. **ҒИБРАТТЫ ҚИССАЛАР:**

***Бірінші қисса:***

Пайғамбардың (с.ғ.с.) қалаған дінаралық келісімін көріп, түсіне білмек үшін ислам тарихындағы «Мәдиналық келісім» атты парағынан мысалы келтірейік.

Сонымен «Мәдиналық келісім». Мединелік келісімді тарихшылар кейде – «сахифа» деп те атайды. Арабша мағынасы – парақ деген сөз, яғни, келісім парақ бетіне жазылған соң солай атылып кеткен. Расында да, Мәдиналық келісім мұсылмандардың толеранттылығына анық мысал. Себебі, пайғамбар (с.ғ.с.) Мәдина шаһарына қоныстанған соң жай діни көсем ғана емес, ол енді мұсылман мемлекетінің саяси басшысына айналды. Демек, бұл мемлекеттің өзіне тиіс нақты шарттары мен заңдары қабылдануы тиіс. Ол заңдар ондаған жылдар бойы бір-бірімен соғысып, қырық пышақ келе жатқан түрлі тайпалар мен нәсілдердің арасын қосып, қоғамда бейбіт әрі достық қатынасты орнатуы қажет. Дәлірек айтсақ, пайғамбардың (с.ғ.с.) міндеті – мұсылмандар, христиандар және яһудилер мен пұтпарастар жасайтын қоғамда бейбіт өмірді тұрақтандыру. Осы мақсатта дүниеге Мединелік келісім келді. Мұнда Мединеде жасайтын әр тайпаның жауапкершілігі мен міндеттері анық көрсетілді: олардың бірінің-бірі алдындағы міндеттері мен шектеулері; ерекшеліктері мен қасиеттері және т.б.

Бұл келісімді – жаңа қалыптасып келе жатқан мұсылман мемлекетінің Конституциясы десек болады. Конституция барлық қауымдар мен тайпаларға тең. Мұның тармақтарынан ауытқыған немесе оны орындамаған әрекет – дінбұзушылық және опасыздық болып саналды. Осылайша Мұхаммед пайғамбар (с.ғ.с.) бірнеше дінді бір араға жинап, бір мемлекет, бір қоғам құра білді.

Келісімің бірінші және басты тармағы – Мәдина тұрғындарының барлығы – мұсылмандар және келісім жасасқан христиандар, яһудилер, пұтпарастар «біртұтас қоғам» деп жарияланды. Адамдардың ұлтына, шыққан тегіне, діні мен тіліне қарамастан барлығына ортақ заң қабылданды.

***Екінші қисса:***

Сахабалардың үлкендерінен және Пайғамбарымыздың азаншысы Билал Хабаши (Алла оған разы болсын) қара түсті кісі еді. Бір күні, Әбу Зарр әл-Ғыффари мен Біләл екеуінің арасында бір мәселеде келіспеушілік болып қалады. Сол кезде Әбу Зарр дін бауыры Біләлға: «Әй, қара әйелдің баласы» - деген сөзі айтып қалады. Бұл сөзге қатты ренжіген Біләл, болған жағдайды Пайғамбарымызға (оған Алланың салауаты мен сәлемі болсын) баяндап: «Мұсылман болғаннан кейін де ұлтымыз, түсімізге байланысты айыпталамыз ба, иә, Алланың елшісі?» – дейді. Ардақты Пайғамбарымыз (оған Алланың салауаты мен сәлемі болсын) Әбу Заррды шақырып: «Сен Біләлді анасына байланысты айыптадың ба?», – деп сұрайды. Әбу Зарр (Алла оған разы болсын) ұялғанынан жауап бере алмайды. Сонда Пайғамбарымыз (оған Алланың салауаты мен сәлемі болсын) оған: «Сенің бойыңда әлі де Исламнан бұрынғы надандық дәуіріндегі әдеттер қалған екен», – деп ескерту жасайды.

Осы кезде Әбу Зарр айтқан сөзі үшін қатты өкініп,  Біләлдың үйіне барып, басын есіктің табалдырығына қойып: «Уа, Біләл! Мына менің жаман жүзімді аяғыңмен басып өтпейінше, басымды бұл жерден көтермеймін», – дейді. Біләл табалдырығында жатқан Әбу Заррды орнынан тұрғызып: «Тұр бауырым, бұл жүз басу үшін емес, сүюге лайық. Мен ақымды кешірдім» деп, татуласып, екеуі айырылмас бауырға айналған екен.

***Үшінші қисса:***

**5. ІЗГІЛЕРДІҢ ҒИБРАТТЫ СӨЗДЕРІ:**

**Ибн әл-Араби әл-Мәлики (Алла оны мейіріміне бөлесін):** «Ислам мұсылман адамдарды бір дәрежеге қойғанындай бұл ақыларын өтеуде сен де сол теңдікті сақта. Мынау басшы, мынау бай, мынау кедей, мынау пақыр деп бөлуші болма! Аз нәрсе болса да оны кішімсіме. Бүкіл исламды бір адамдай бағала! Бүкіл мұсылмандарды бір адамның денесіндей көр! Себебі мұсылмандарсыз ислам болмайды. Ол толық адам болуы үшін бүкіл дене мүшелері мен барлық ішкі және сыртқы күш-қуаты бірдей болуы керек», – деген.

1. **НАҚЫЛ-СӨЗДЕР:**

Абай Құнанбайұлы:

*«Махаббатпен жаратқан адамзатты*

*Сен де сүй ол Алланы жаннан тәтті.*

*Адамзаттың бәрiн сүй бауырым деп*

*Және хақ жолы осы деп әдiлеттi»*

Ж. Баласағұни:

*Алла атымен бастадым сөз әлібін,*

*Жарылқаған, жаратқан бір Тәңірім!*

*Рақымды Ием пайғамбарын жіберді,*

*Кісі ізгісі, ел сарасы жігерлі.*

Ахмет Иүгінеки былай деп жырлайды:

*«Бір Алла өлтіретін тірілтетін,*

*Көрерсің сен де оны көзің жетіп.*

*Иесі құдіреттің жалғыз Құдай,*

*Өлгендерді тірілту оған оңай.*

*Айтайын артықтығын Пайғамбардың,*

*Ұғып ал толғауымен ой мен ардың»*.

**ИСЛАМ ӘЛЕМДІК ДІН ЖӘНЕ ОНЫҢ КӨРІНІСТЕРІ:**

* Қияметке дейінгі адамзатты қамтиды.

Ислам барлық ұлттарды, ұлыстарды теңестіреді. Ислам діні аясында ақтың қарадан, арабтың араб еместен, азат адамның құлдан еш айырмашылығы жоқ. Алла тағала қасиетті құран кәрімде:

﴿ قُلْ يَاأَيُّهَا النَّاسُ إِنِّي رَسُولُ اللَّهِ إِلَيْكُمْ جَمِيعًا الَّذِي لَهُ مُلْكُ السَّمَاوَاتِ وَالْأَرْضِ لَا إِلَهَ إِلَّا هُوَ يُحْيِي وَيُمِيتُ فَآمِنُوا بِاللَّهِ وَرَسُولِهِ النَّبِيِّ الْأُمِّيِّ الَّذِي يُؤْمِنُ بِاللَّهِ وَكَلِمَاتِهِ وَاتَّبِعُوهُ لَعَلَّكُمْ تَهْتَدُونَ ﴾

**(Уа, Мухаммед! Күллі адамзатқа): Уа, адамзат! Шүбәсіз, мен Алланың баршаңа ортақ елшісімін! Ол күллі аспан әлемі мен жердің иелігі, бар билігі өзіне тиесілі болған Алла. Одан басқа тәңір жоқ. Жан бітіріп өмір силайтын да, өмірді қиятын да бір Алла. Ендеше, сендер де Аллаға және оның барлық сөздеріне (яғни барлық кітаптары мен үкімдеріне) кәміл иман еткен «үммі» пайғамбары әрі хақ елшісіне иман келтіріп, соңынан еріңдер. Сонда тура жолға түсесіңдер», деп жар салғын.**

* Ислам шариғатының адам өмірінің әр кезеңін қамтуы:

Адам баласы бұл өмірге келмей тұрып, ана құрсағында жатқан кезден оның жағдайы шариғат шеңберінде ескерілген. Сәбидің дүние есігін ашуы, оның емізілу мерзімі, есейе келе оған берілетін тәрбие, оның үйленуі, ерлі-зайыптылар арасында болатын міндеттемелер, әке-шеше атануы, болашақ ұрпақтың алдындағы тәрбие берудегі міндеттері, қартаюы, өмірден өтуі өмірден өткеннен кейінгі жоралғылары (артында қалған мұра, жаназа рәсімдері, өсиеті) жеке дара ғылым ретінде қарастырылып, Құран аяттары және пайғамбар (с.а.у) хадистерімен бекітілген.

* Құран кәрімде ислам дінінің әлемдігі паш етіледі:
* Пайғамбар Мұхаммед (с.а.у) кемел тұлға:

﴿ وَمَا أَرْسَلْنَاكَ إِلَّا كَافَّةً لِلنَّاسِ بَشِيرًا وَنَذِيرًا وَلَكِنَّ أَكْثَرَ النَّاسِ لَا يَعْلَمُونَ ﴾

**(Уа Мұхаммед!) біз сені күллі адамзатқа (иман мен ізгі істердің қарымтасы кешірім, мейірім, мол сияпат екенін) сүйіншілеуші әрі, (адасу, азғындық, қиянат секілді жаман істердің ақыры азап екенін) ескертуші ретінде ғана жібердік. Алайда адамдардың көбі мұны (һәм сенің қадір-қасиетіңді) білмейді.**

* Исламдағы қоғамдағы біртұтастық көрінісі:

Мұсылман мұсылманның бауыры, ол оған еш уақытта тілімен де, қолымен де жаманшылық жасамайды, келеке етпейді, малына, арына сұқтанбайды. Алла Тағала Құран кәрімде:

**وَأَلَّفَ بَيْنَ قُلُوبِهِمْ ۚ لَوْ أَنفَقْتَ مَا فِي الْأَرْضِ جَمِيعًا مَّا أَلَّفْتَ بَيْنَ قُلُوبِهِمْ وَلَـٰكِنَّ اللَّهَ أَلَّفَ بَيْنَهُمْ ۚ إِنَّهُ عَزِيزٌ حَكِيمٌ**

**Алла сол мүміндердің жүректерін жарастырды (һәм оларды саған мызғымас қорған қылды). Егер сен жер бетіндегі байлықтың барлығын осы жолда жұмсасаң дағы, олардың жүректерін дәл бұлай жарастыра алмас едің. Алайда Алла оларды жарастырды. Шүбәсіз Ол бәрінен үстем әрі ұлық және әр ісі мен әр үкімінде талай хикмет болған асқан даналық иесі.**[[9]](#footnote-9)

1. **УАҒЫЗДАН АЛЫНАР ҒИБРАТТАР:**

* Ислам діні адамдықты, адам бойындағы ізгілікті насихаттайды, ал ұлтының құндылықтарын құрметтеу, сақтау – әр адамның міндеті.
* Асыл дініміз барлық ұлт пен ұлысты құрметтеуге шақырады.
* Адамзаттың тақуалықтан басқа, бір-бірінен ешқандай артықшылығы жоқ.
* Адамзаттың түрлі ұлт пен ұлыс болып жаратылу хикметі, бір-бірімен араласып тану үшін.

-Адамзаттың түрлі ұлт пен ұлыс болып жаратылу хикметі, Алланың шебер, ұлы Жаратушы иеміз екендігінің айғағы.

1. **ДҰҒА**:

**اللهم أرنا الحق حقًّا وارزقنا اتباعه، وأرنا الباطل باطلاً وارزقنا اجتنابه**

**Уа, Алла ақиқатты ақиқат деп танып, оған еруді нәсіп ет! Жалғанды жалған деп көрсетіп, одан бізді алыс ет!**

**ЖАСТЫҚ ШАҚ**

*10.11.23 жыл*

1. **КІРІСПЕ:**

Мейірімді, Рақымды Алланың атымен бастаймын.

Барша мақтау мен мадақ бүкіл әлемнің Раббысы, бізді және әлемдерді жоқтан бар еткен Аллаға ғана лайық. Алланың ардақты елшісі, адамзаттың асылы пайғамбарлардың мөрі Мұхаммед пайғамбарымызға және оның отбасы мен ізбасарларына салауат пен сәлем болсын!

Жастық шақ – адам баласының ең тартымды әрі ең белсенді, адам бойындағы күш-қуаттың артылып ернеуінен асып кететін кезеңі. Өмірдің шыңы, қайрат-жігерге толы, жалындаған шақ. Тепсе темір үзер күш-қуаты тасып тұрған жас тәуекелшіл келеді.

Бұл жаста адам зерттелмеген жаңа көкжиектерді анықтауға, биік армандарға жетуге тырысады. Алайда жастық шақ мәңгілік емес. Ол бірнеше күн ғана гүлдейтін қызғалдақ гүлі секілді.

Жастық шақ – қайтып келмейтін көктем, ағысы өзгермейтін өзен, сондай-ақ, аспанда тек бір рет қана жарқ етіп көрінетін жұлдыз. Осы бір құнарлы кезеңнің көктемінде жас топыраққа егін егіп үлгеріп қалмасаңыз күзде мол өнім күтпей-ақ қойыңыз. Жастық шақтың ең айқын ерекшеліктерінің бірі – рухани жетілу мен кемелдікті қабылдауға дайын болуы.

Адам осы бір кезеңде атын бәйгеге қоспаса, осы жаймашуақ көктемде бойына парасат дәнін екпесе, бұл жастың хақысын бермегені.

1. **ҚҰРАН АЯТТАРЫ:**

*Бірінші аят:*

**اللَّهُ الَّذِي خَلَقَكُمْ مِنْ ضَعْفٍ ثُمَّ جَعَلَ مِنْ بَعْدِ ضَعْفٍ قُوَّةً ثُمَّ جَعَلَ مِنْ بَعْدِ قُوَّةٍ ضَعْفًا وَشَيْبَةً**

***«Алла сендерді әу баста тым әлсіз етіп жаратады. Кейін ол әлсіздіктен соң (буындарыңды бекітіп) күш-қуат береді. Содан кейін күш-қуатыңды кемітіп, қайтадан әлсіз һәм қарт қылады»*** *(«Рум» сүресі 54-аят)*

*Қысқаша түсіндірмесі: Алла Тағала сендерді өте әлсіз болмашы тамшыдан жаратты. Белгілі кезеңдерден кейін тамшы ұйыған қанға айналып, ұйыған қан бір кесек етке айналып, адам кейпіне келіп, әлсіз нәресте күйінде дүниеге келеді. Кейін әлсіз сәби өсе келе буындары қатайып жігітке айналады. Жігіттің шақтың дәурені өткеннен кейін біртіндеп әлсіреп, егде адамға одан кейін шал мен кемпірге айналады.*

*Екінші аят:*

**إِذْ قَالَ لِأَبِيهِ يَا أَبَتِ لِمَ تَعْبُدُ مَا لَا يَسْمَعُ وَلَا يُبْصِرُ وَلَا يُغْنِي عَنكَ شَيْئًا**

**«Бірде ол әкесі Әзарға: «Уа әкетайым неліктен мүлдем естімейтін, көрмейтін, әрі өзіңе титтей де пайдасы тимейтін меңіреу пұттарға табынасың?»**( «Мәриам» сүресі, 42-аят.).

Қысқаша түсіндірмесі: *Әкесіне ерекше мейірімділік көрсете отырып, оған былай деді: «Әкетайым мына тастан жасалған пұтттарға неге құлшылық қыласың, олар естімейді, көрмейді, сізге әкелер ешбір жақсылығы да жоқ, тіпті жамандықтың бетін қайтара алмайды».*

*Үшінші аят:*

**قَالَ يَا بُنَيَّ إِنِّي أَرَى فِي المَنَامِ أَنِّي أَذْبَحُكَ فَانظُرْ مَاذَا تَرَى قَالَ يَا أَبَتِ افْعَلْ مَا تُؤْمَرُ سَتَجِدُنِي إِن شَاءَ اللَّهُ مِنَ الصَّابِرِينَ.**

**«Балақайым! түсімде өзіңді құрбандыққа шалып жытыр екенмін бұған не дейсің?!»** **– деді. Сонда бала жігіт еш абыржымастан: «Уа, әкетай! Сен өзіңе бұйылғанды істе, Алла қаласа менің өте сабырлы жандардың бірі екенімді көресің», – деп жауап берді»** («Саффат» сүресі, 102-аят).

Қысқаша түсіндірмесі: *Құран аятынан көріп отырғанымыздай жас бала болса да, мүдірместен Алланың әміріне қарсы келмеді. Сол мезетте еш қобалжымастан өзінің құрбандыққа дайын екенін жеткізіп: «****Уа, әкетай! Сен өзіңе бұйылғанды істе»*** *деп, қасқайып батырлық көрсетті. Ол сөзін жалғастыра келе: «****Алла қаласа менің өте сабырлы жандардың бірі екенімді көресің****»****,*** *деп, құрбандыққа мойнын ұсынды.**Міне, жас Исмайыл осындай өжет еді.*

**3. ХАДИСТЕР:**

*Бірінші хадис:*

Пайғамбарымыз (Алланың оған салауаты мен сәлемі болсын) былай дейді:

لَا تَزُولُ قَدَمَا عَبْدٍ يَوْمَ الْقِيَامَةِ حَتَّى يُسْأَلَ عَنْ أَرْبَعِ خِصَالٍ : عَنْ عُمُرِهِ ، فِيمَ أَفْنَاهُ ؟ وعَنْ شَبَابِهِ ، فِيمَ أَبْلَاهُ ؟ وَعَنْ مَالِهِ ، مِنْ أَيْنَ ؟ وَفِيمَ أَنْفَقَهُ ؟ وَعَنْ عِلْمِهِ ، مَاذَا عَمِلَ فِيهِ ؟

*«Қиямет күні Алланың ешбір құлы өмірін, жастық шағын қалай өткізгендігі, дүние-мүлкін қандай жолдармен тауып, қайда жұмсағандығы және алған білімімен не істегендігі жайлы есепке тартылмайынша орнынан тапжылмайды» , – деген (Тирмизи хадистер жинағы)*

*Екінші хадис:*

اغْتَنِمْ خَمْسًا قَبْلَ خَمْسٍ: شَبَابَكَ قَبْلَ هِرَمِكَ،وَفَرَاغَكَ قَبْلَ شُغْلِكَ، وَحَيَاتَكَ قَبْلَ مَوْتِكَ، وَصِحَّتَكَ قَبْل*َ*

سَقَمِكَ، وَغِنَاكَ قَبْلَ فَقْرِكَ

*«Бес нәрсе келмей тұрып, бес нәрсенің қадірін біліңдер: өлмей тұрып өмірдің қадірін, бір нәрсемен шұғылданбастан бұрын бос уақыттың, ауырмай тұрып денсаулықтың, қартаймай тұрып жастық шақтың, кедейліктен бұрын байлықтың қадірін біліңдер,» – деген (Хаким хадистер жинағы)*

*Үшінші хадис:*

عَنْ أَبِي هُرَيْرَةَ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: سَبْعَةٌ يُظِلُّهُمُ اللَّهُ فِي ظِلِّهِ يَوْمَ لاَ ظِلَّ إِلاَّ ظِلُّهُ - وفيه : - وَشَابٌّ نَشَأَ فِي عِبَادَةِ رَبِّه

Әбу Һурайрадан жеткен хадисте пайғамбарымыз *(Алланың оған салауаты мен сәлемі болсын) былай деп айтты: «Көлеңке болмаған күні Алланың көлеңкесінде (мейірімінде) болатын жеті адам соның бірі – жастайынан құлшылыққа берілген жас» (Муслим хадистер жинағы)*

**4. ТАҚЫРЫПҚА ҚАТЫСТЫ ҚИССАЛАР:**

***Бірінші қисса:***

*Қалдани қауымының әдеті бойынша жылдың бір күнінде бір жерге жиналып, мереке өткізетін, сосын пұтханаға барып, пұттарға сәжде жасап табынып, үйлеріне қайтатын. Осындай мереке күні Ибраһим алейһиссалам пұтханаға кіріп, балтамен барлық кіші пұттарды қиратады-да балтаны ең үлкен пұттың мойнына іліп, кетіп қалады. Қалданилер бүкіл пұттардың қирап жатқанын көріп мұны жасаған адамды жазаламақшы болады. Ибраһимді алейһиссалам әкеліп, «Мұны сен істедің бе?» – деп сұрайды. ИбраҺим алейһиссалам: «Өзі тұрғанда кіші пұттарға табынғанды қаламай мойнында балта ілініп тұрған үлкен пұт істеді, сенбесеңдер өзінен сұраңдар» – дейді. Халық: «Одан сұра дейсің, пұттар сөйлемейді ғой», – дейді. Сонда Ибраһим алейһиссалам: «Олай болса сөйлей алмайтын, өздерін қираудан құтқара алмайтын пұттарға неге табынасыңдар» – деп қауымын пұтқа табынудан қайтаруға тырысады. Бұл жағдай Құран Кәрімде «Әнбия» сүресінің 52-аятының соңында айтылған. Бұл туралы Намрудқа хабарланады. Намруд Ибраһимді алейһиссалам шақыртады. Хазіреті Ибраһим Намрудтың сарайына барғанда оған сәжде жасамайды. Намруд неге сәжде жасамағанын сұрағанда «Мені жаратқан Алладан басқаға сәжде жасамаймын» дейді. Намруд Ибраһим алейһиссаламның дәлелдеріне жауап бере алмай жоққа шығарып, қабылдамайды. Бұған қатты ашуланған Намруд қасындағылардың да қолдауымен оны отқа жағуға шешім қабылдайды. Құран Кәрімде Ибрахим алейһиссаламның Намрудпен сөйлескендігі туралы мәлімет берілген:*

أَلَمْ تَرَ إِلَى الَّذِي حَاجَّ إِبْرَاهِيمَ فِي رَبِّهِ أَنْ آتَاهُ اللَّهُ الْمُلْكَ إِذْ قَالَ إِبْرَاهِيمُ رَبِّيَ الَّذِي يُحْيِي وَيُمِيتُ قَالَ أَنَا أُحْيِي وَأُمِيتُ ۖ قَالَ إِبْرَاهِيمُ فَإِنَّ اللَّهَ يَأْتِي بِالشَّمْسِ مِنَ الْمَشْرِقِ فَأْتِ بِهَا مِنَ الْمَغْرِبِ فَبُهِتَ الَّذِي كَفَرَ ۗ وَاللَّهُ لَا يَهْدِي الْقَوْمَ الظَّالِمِينَ

*«(Ей хабибім) Алла өзіне мүлік, сұлтандық бергендіктен азғындап, Ибраһиммен Раббы туралы тартысқан адамның (Намрудтың) хабарын есітпедің бе? Ибраһим «Менің Раббым өлтіреді және тірілтеді» – деген кезде (Намруд) «Мен де өлтіріп, тірілте аламын” деді. Ибраһим: «Алла күнді шығыстан шығарады, сен батыстан шығар», – деген кезде кәпір сасып қалды. Алла Тағала зұлымдық жасаған адамдарды тура жолға салмайды» –деген.*

*Ибраһим алейһиссаламның отқа тасталуы Құран Кәрімнің «Саффат» және «Әнбия» сүрелерінде хабар беріледі:*

قَالُوا ابْنُوا لَهُ بُنْيَانًا فَأَلْقُوهُ فِي الْجَحِيمِ

*«Кәпірлер арнайы бір ғимараттың ішінде от жағып, Ибрахимді ішіне тастаңдар деді», – делінген. Бірақ, ол отқа тасталған кезде от гүл бақшасына айналады. Бір аңызда ішінде от жанған ғимарат су айдынына айналған. Отындар да балықтарға айналған. Құран Кәрімде:*

قَالُوا حَرِّقُوهُ وَانصُرُوا آلِهَتَكُمْ إِن كُنتُمْ فَاعِلِينَ (68) قُلْنَا يَا نَارُ كُونِي بَرْدًا وَسَلَامًا عَلَىٰ إِبْرَاهِيمَ (69) وَأَرَادُوا بِهِ كَيْدًا فَجَعَلْنَاهُمُ الْأَخْسَرِينَ

*«Кәпірлер: «Егер бір нәрсе істейтін болсаңдар, Ибрахимді отқа жағыңдар. Осылайша, құдайларыңа көмектесіңдер» – деді. Біз «Ей, от! Ибрахимге салқын бол!» – дедік. Олар Ибрахимге осылай тұзақ құрмақшы болды. Бірақ, біз олардың өздерін одан да ауыр зиянға ұшыраттық» , – делінген.*

*Алланың құдіретімен жас Ибраһим үшін оттың күйдіруші қасиеті жойылып, жәннаттың бір бақшаларына айналып шыға келеді.*

***Екінші қисса:***

*Құрандағы жастар жайында қиссалар жалғаса келе Ибраһимның баласы Исмайылға тоқталады. Ол Алланың әміріне бұйұсынып, құрбандыққа басын тіккен бүлдіршін еді. Алла Тағала бұл ұлы сынақ жайында Құран Кәрімде былай дейді:*

قَالَ يَا بُنَيَّ إِنِّي أَرَى فِي المَنَامِ أَنِّي أَذْبَحُكَ فَانظُرْ مَاذَا تَرَى قَالَ يَا أَبَتِ افْعَلْ مَا تُؤْمَرُ سَتَجِدُنِي إِن شَاءَ اللَّهُ مِنَ الصَّابِرِينَ.

*«Балақайым! түсімде өзіңді құрбандыққа шалып жытыр екенмін бұған не дейсің?!» – деді. Сонда бала жігіт еш абыржымастан: «Уа, әкетай! Сен өзіңе бұйылғанды істе, Алла қаласа менің өте сабырлы жандардың бірі екенімді көресің», – деп жауап берді» .*

*Қысқаша түсіндірмесі: Құран аятынан көріп отырғанымыздай жас бала болса да, мүдірместен Алланың әміріне қарсы келмеді. Сол мезетте еш қобалжымастан өзінің құрбандыққа дайын екенін жеткізіп: «Уа, әкетай! Сен өзіңе бұйылғанды істе» деп, қасқайып батырлық көрсетті. Ол сөзін жалғастыра келе: «Алла қаласа менің өте сабырлы жандардың бірі екенімді көресің», деп, құрбандыққа мойнын ұсынды. Міне, жас Исмайыл осындай өжет еді.*

***Үшінші қисса:***

*Жастық шақ адам бойында нәпсінің дамыл бермей ойнақшып тұратын кезі. Санаулы секундтарда бұрқырап таситын сезім толқынын тізгіндеу әр адамның қолынан келетін оңай іс емес. Оның үстіне саған көз тіккен ынтық назарлар көп болса, бұл мүлдем орындалуы қиын іс. Бұл тек тақуаларға, Алланы шын сүйген құлдарына нәсіп болатын амал. Әңгімеміз пайғамбарлардың ішінде ерекше көркемдік иесі Жүсіп пайғамбар жайында. Ол үлкен сынаққа душар болған еді. Қожайынының сұлу әйелінің назарына түсіп, ол оны қайткен күнде де тұзағына түсірмекші болды. Алайда тақуалыққа толы жас жүрек бұған жол бермеді. Ол үшін салтанатты өмірден терең зындан абзал еді. Ол сол әйелдің иелігінде құл бола тұра бұл күнә істі жасаудан бас тартты. Алла Тағала Құран Кәрімде бұл оқиға жайында:*

قَالَ رَبِّ السِّجْنُ أَحَبُّ إِلَيَّ مِمَّا يَدْعُونَنِي إِلَيْهِ ۖ وَإِلَّا تَصْرِفْ عَنِّي كَيْدَهُنَّ أَصْبُ إِلَيْهِنَّ وَأَكُن مِّنَ الْجَاهِلِينَ

*«Сол кезде Жүсіп: «Уа, Раббым! Мыналардың маған істе деп отырған істерін істегенше, зынданға жабылғаным артық. Егер олардың бәлесінің бетін ары қылмасаң, оларға көңілім ауып, надандардың біріне айналуым ғажап емес», – деп, Аллаға жалбарынды» .*

*Қысқаша түсіндірмесі: Жүсіп пайғамбар әйелдердің оған қатысты зымиян ойларын сезген кезде Раббысына жалбарынып дұға жасады: «Раббым мен үшін бұл күнәға барғанымнан мәңгі зынданда қалғаным артық, зындан мен үшін күнә амалдарыма қалқан болса соған ризамын, егер мені олардың алдап-арбауынан құтқармасаң, күнәһарлардан боламын ба? – деп қорқамын» – деді. «Күнәһарлардан боламын ба деп қорқамын» – деген Жүсіп пайғамбардың сөзі пайғамбарларға тән дұға жасаудағы әдеп.*

***Төртінші қисса:***

*Үңгір адамдарының оқиғасы:*

*Бұл керемет ғажайып оқиға бір топ иман келтірген жастар жайында. Олар дінсіз, қатыгез залым басқарған қоғамда өмір сүрді. Ол қоғамның адамдары пұтқа табынатын, оларға арнап құрбандық шалатын. Діндері әмір еткен жоралғыларға бағынбаған адамдарды ауыр азаптың астына алатын. Сол қауымның ұлықтарының балаларынан болған көзі ашық бір топ жастар адасқан қауымының артына ермеді, бұттарға табынбады, бүкіл әлемді, тау мен тастарды, аспан мен жерді жаратқан ұлы жаратушының бар екеніне иман келтірді. Алла Тағала олардың имандарын қуаттап тура жолға салды және олар бұл жолға адасқан жақындарын да тартты. Олар пұттардың құлшылыққа одан мінәжат сұрауға лайық емес екенін жеткізді. Сол елдің патшасы бұлар жайында хабар естіген кезде оларды өлтіруге пәрмен берді. Олар патша сарайындағы жанашырларының көмегімен бұл хабарды естіп, лезде бұл елді тастап, еркін құлшылық жасау үшін басқа елге қашпақшы болды. Алланың қалауымен ол жастар қаланың сыртында орналасқан үңгірге бет алып соның ішінде уақытша паналамақ болды. Дем алу үшін жантайған кезде барлығы ұзақ ұйқыға кетті. Алланың қалауымен Оның құдіретімен олар үш жүз жылдай ұйықтады.*

**5. ІЗГІЛЕРДІҢ ҒИБРАТТЫ СӨЗДЕРІ:**

**Абай Құнанбаев:** Қуанбаңдар жастыққа,

Елірме күлкі, мастыққа.

Көзің қайдан жетеді

Достық пенен қастыққа?

Құрбыңның қызық дегенін

Сөз екен деп ап шықпа.

Адалдан тапқан тыйынды

Сал да сақта қапшыққа.

Қолдағынды қорғап бақ,

Мал арзан деп аптықпа.

Сыпайы жүр де, шаруа ойла,

Даңғойланып қақтықпа.

Бет алды жанға бой салма,

Қорлық жүрмес сақтыққа.

**6. ЖАСТЫҚ ШАҚ ЖАЙЛЫ НАҚЫЛ-СӨЗДЕР:**

**Бауыржан Момышұлы:** Жиырма жас тарихи ерліктер жасайтын жас. Осыған әрқашанда әзір болу керек.

**Назым Хикмет Ран:** Жастық – арман. Бұл – сенім. Бұл – ерлікке құштарлық. Бұл әрі лирика, әрі романтика. Бұл – болашақ жөніндегі үлкен-үлкен жоспарлар. Бұл – болашақ атаулының бастауы.

**Мағжан Жұмабаев:** Арыстандай айбатты,

Жолбарыстай қайратты –

Қырандай күштi қанатты.

Мен жастарға сенемiн!

Көздерiнде от ойнар,

Сөздерiнде жалын бар,

Жаннан қымбат оларға ар,

Мен жастарға сенемiн!

**7. ЖАСТЫҚ ШАҚТА НЕ НӘРСЕГЕ МӘН БЕРГЕН ЖӨН?**

**- Имандылық;**

**- Отансүйгіштік қасиетті сіңіру;**

**- Жігітке жеті өнер де аз деген түсінікті қалыптастыру;**

**- Ерте жанұя құру;**

**- Сөйлеу мәдениетін қалыптастыру;**

**- Денсаулыққа мән беру, спортпен шұғылдану;**

**- Білім игеру.**

**8. УАҒЫЗДАН АЛЫНАР ҒИБРАТ:**

Құрметті бауырым!

- Аллаға деген сеніміңде селкеу болмасын, сенімінде селкеуі бар жастар болашаққа сенімді қадам баса алмайды;

- Ар-абыройыңды, ожданыңды үлкен күнә жасаумен кірлетпе! оны жуып шаю өте қиын;

- Сен тек жеке қарныңның қамын ойлаумен шектеліп қалма, айналаңа да пайдаң тисін;

- Күнделікті жаңа нәрсені үйренуге жалықпа! Жеті қаруың сай болғанда ғана мына өмірдің әртүрлі сынақтарына төтеп бере аласың. Үйренуді әдетке айналдырған адам күн өткен сайын қадыр-қасиеті артады;

- Бойдақтық өмір сен үшін өте қауіпті! тек үйленумен ғана нәпсіңді тежей аласың. Ерте үйленген адамның санасы да ерте жетіледі;

- Сөйлеу мәдениетін қалыптастыру жастық кезеңде аяқталуы тиіс;

- Жас кезіңде ілімнің немесе кәсіптің бір түрінде маман атануың ләзім;

**9. ДҰҒА: Ибраһимнің Құранда келген дұғасы:**

**رَبِّ اجْعَلْنِي مُقِيمَ الصَّلاةِ وَمِنْ ذُرِّيَّتِي رَبَّنَا وَتَقَبَّلْ دُعَاءِ**

**«Раббым! Мені және менің ұрпақтарымды намаз оқитындардың қатарынан қыл! Раббымыз! Менің дұғамды қабыл ала көр!»**

**ШАЙТАН ЖӘНЕ ОНЫҢ АЙЛАЛАРЫ**

*17.11.23 жыл*

1. **КІРІСПЕ:**

Адам баласы туғанынан ұлы сапарда. Ол ұлы сапар – адам баласының Алланың рахымына бет алуы. Бұл ұлы сапарда адам үшін жол азығы қажет және ойламаған жерден тап беретін ұры-қарылардан қорғану үшін айла-тәсіл, қару-жарақпен қамдануы тиіс.

Бұл жолда бізден екі елі қалмайтын, бізді қалтарыста қапа қылуға тырысатын адамның қияметке дейінгі дұшпаны – шайтан. Қазіргі жаһандану заманында, технология ғасырында шайтанның қаруы да жаңарған, қулығы да күшейген. Адам баласын қақпанға түсіру тәсілдері көбейген. Әсіресе ғаламтор желісі арқылы шайтан өзінің жұмысын қыздырып жатыр. Қоқыс жәшігіне үймелеген шыбын-шіркей секілді адамдар лек-легімен осы торға байланып, құтыла алмауда.

1. **ҚҰРАН АЯТТАРЫ:**

*Бірінші аят:*

**إِنَّ عِبَادِي لَيْسَ لَكَ عَلَيْهِمْ سُلْطَانٌ وَكَفَى بِرَبِّكَ وَكِيلا**

«Шындығында, саған Менің (ықыласты) құлдарымның үстінен ешқандай билік берілмейді. Раббыңның (ықыласты құлдарына) өкілдікке, қорғаушылыққа жеткілікті» (Исра, 65).

*Екінші аят:*

Шын мәнінде шайтанның адамзатқа қарсы қолданатын айла-шарғылары әлсіз. Алла Тағала былай дейді:

**إِنَّ كَيْدَ الشَّيْطَانِ كَانَ ضَعِيفاً**

*Үшінші аят:*

«Шындығында шайтанның айласы әлсіз» (Ниса, 76). Тіпті, шайтанның өзі айла-шарғыларының әлсіз екендігін, бар әдісі адамды бұзғындыққа шақырып, азғыру ғана екендігін мойындайды. Ол бұл сөзін барлық іс тәмам болғанда, Есеп күні айтады екен. Құран Кәрімде былай делінеді:

**وَقَالَ الشَّيْطَانُ لَمَّا قُضِيَ الأَمْرُ إِنَّ اللّهَ وَعَدَكُمْ وَعْدَ الْحَقِّ وَوَعَدتُّكُمْ فَأَخْلَفْتُكُمْ وَمَا كَانَ لِيَ عَلَيْكُم مِّن سُلْطَانٍ إِلاَّ أَن دَعَوْتُكُمْ فَاسْتَجَبْتُمْ لِي فَلاَ تَلُومُونِي وَلُومُواْ أَنفُسَكُم مَّا أَنَاْ بِمُصْرِخِكُمْ وَمَا أَنتُمْ بِمُصْرِخِيَّ إِنِّي كَفَرْتُ بِمَا أَشْرَكْتُمُونِ مِن قَبْلُ إِنَّ الظَّالِمِينَ لَهُمْ عَذَابٌ أَلِيمٌ**

Ал бәрі біткенде шайтан: «Шындығында Алла сендерге шынайы уәде берген еді. Ал мен сендерге жалған уәде бердім де, оны бұздым. Менде сендерге қарсы ешқандай да билік болмаған еді. Тек мен сендерді шақырдым – сендер маған жауап бердіңдер. Сондықтан да мені кінәламаңдар, өздеріңді кінәлаңдар. Мен сендерге еш көмек бере алмаймын, сендер де маған еш көмек бере алмайсыңдар. Сендердің бұрын маған құлшылық қылғандарыңа менің ешқандай қатысым жоқ», – дейді. Шындығында залымдарға күйзелтуші азап болады» (Ибраһим, 22).

1. **ХАДИСТЕР:**

*Бірінші хадис:*

Сондай-ақ, шайтан пендені күнделікті істерінде азғырып, оның істеген ізгі істерінің құнын кетіріп, бағасын түсіруге тырысады. Ақырында адамның Алла разылығы үшін қылған іс-амалдарының сауабы жойылып, керісінше, күнәға бой алдырады. Ол туралы Пайғамбарымыз (с.а.с.) хадистерінде айтып өткен.

*عَنْ أَبِي الدَّرْدَاءِ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: »إِنَّ الإِبْقَاءَ عَلَى الْعَمَلِ أَشَدُّ مِنَ الْعَمَلِ، وَإِنَّ الرَّجُلَ لَيَعْمَلُ الْعَمَلَ فَيُكْتَبُ لَهُ عَمَلٌ صَالِحٌ مَعْمُولٌ بِهِ فِي السِّرِّ يُضْعَفُ أَجْرُهُ سَبْعِينَ ضِعْفًا، فَلاَ يَزَالُ بِهِ الشَّيْطَانُ حَتَّى يَذْكُرُهُ لِلنَّاسِ وَيُعْلِنُهُ فَيُكْتَبُ عَلاَنِيَّةً وَيُمْحَى تَضْعِيفُ أَجْرِهِ كُلَّهُ، ثُمَّ لاَ يَزَالُ بِهِ الشَّيْطَانُ حَتَّى يَذْكُرُهُ لِلنَّاسِ الثَّانِيَةَ وَيُحِبُّ أَنْ يُذْكَرَ بِهِ وَيُحْمَدَ عَلَيْهِ، فَيُمْحَى مِنَ الْعَلاَنِيَّةِ وَيُكْتَبُ رِيَاءٌ فَاتَّقَي امْرِؤٌ صَانَ دِينَهُ وَإِنَّ الرِّيَاءَ شِرْكٌ«. رَوَاهُ الْبَيْهَقِيُّ.*

Әбу Дардадан (р.а.) жеткен хадисте Алланың елшісі (с.а.с.) былай деген: «Расында ізгі істе қалу оны орындаудан қиын. Шындығында бір кісі жақсы амал істейді де, оған риясыз, жасырын жасалынған іс жазылып, оның сауабы жетпіс есеге дейін еселенеді. Алайда шайтан оны азғырып, ақырында ол (пенде) сол ізгі ісі туралы адамдарға айтады да, істің жасырын сауабы жойылып, жария жасалынған бір амалдың дәрежесіне түседі де, еселенген сауаптары түгелімен өшіріледі. Алайда шайтан оны қайтадан азғырып, ол пенде ізгі ісі туралы адамдарға екінші мәрте айтады да және басқалардың сол ісі туралы айтып, өзін мақтағанын қалайтын болады. Сол үшін ізгі істің жария жасалынған жақсы амал дәрежесі өшіріліп, пендеге рия (амалды адамдарға көрсету үшін істеу, яғни күнә) жазылады. Сондықтан да дінін сақтаған адам тақуа болады. Расында рия – серік қосу». (Бәйһақи риуаяты).

*Екінші хадис:*

*عَنْ جَابِرٍ رَضِيَ اللهُ عَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: »إِنَّ إِبْلِيسَ قَدْ يَئِسَ أَنْ يَعْبُدَهُ الْمُصَلُّونَ وَلَكِنَّهُ فِي التَّحْرِيشِ بَيْنَهُمْ.« صَحِيحُ ابْنِ حِبَّانَ، كِتَابُ الرَّهْنِ، رَقْمُ الْحَدِيثِ: 5941.*

Жәбірден (р.а.) жеткен риуаятта Пайғамбар (с.а.с.) былай деген: «Шындығында Ібіліс намаз оқушылардың өзіне табынуынан мүлде күдер үзді. Алайда олардың арасына алауыздық себетін болады». (Ибн Хиббан риуаяты).

Шайтан намазға азан шақырылғанда зәре-құты қалмай қашады да, жамағат намазға кіріскенде, дүниелік нәрселерді естеріне салып, намаздың сауабын азайтуға әбден тырысып бағады.

*Үшінші хадис:*

*عَنْ أَبِي هُرَيْرَةَ رَضِيَ اللهُ عَنْهُ قَالَ: قَالَ النَّبِيُّ صَلَّى اللهُ عَلَيْهِ وَسَلَّمَ: »إِذَا نُودِيَ بِالصَّلاَةِ أَدْبَرَ الشَّيْطَانُ وَلَهُ ضُرَاطٌ فَإِذَا قُضِيَ أَقْبَلَ فَإِذَا ثُوِّبَ بِهَا أَدْبَرَ فَإِذَا قُضِيَ أَقْبَلَ حَتَّى يَخْطُرَ بَيْنَ الإِنْسَانِ وَقَلْبِهِ فَيَقُولُ: »اُذْكُرْ كَذَا وَكَذَا«، حَتَّى لاَ يَدْرِي أَ ثَلاَثًا صَلَّى أَمْ أَرْبَعًا فَإِذَا لَمْ يَدْرِ ثَلاَثًا صَلَّى أَوْ أَرْبَعًا سَجَدَ سَجْدَتَيِ السَّهْوِ.« رَوَاهُ البُخَارِيُّ فِي كِتَابِ بَدْءِ الْخَلْقِ، رَقْمُ الْحَدِيثِ: 3111.*

Әбу Һурайрадан (р.а.) жеткен риуаятта Пайғамбар (с.а.с.) былай дейді: «Намазға азан айтылған кезде шайтан жел шығарып, артына қашады. Азан аяқталғанда қайта келеді. Қамат айтылғанда қайта қашады. Қамат айтылып біткенде қайта келеді де намаз оқушы адам мен оның жүрегінің арасына жік салып: «Ананы-мынаны есіңе түсір», – деумен болады. Ақырында Адам өзінің үш не төрт рәкағат оқығанын білмей, шатасады. Егер ол үш не төрт рәкағат оқығанын білмесе, сәһу сәждесін жасайды». (Бұхари риуаят еткен).

Шайтанның тағы бір айласы – адамды өзі ісіне дүдәмал қылып қоюы. Мысалы, бір адам бір іске үлгіре алмаса немесе басына бір сынақ тап болса, шайтан келіп: «Ее, егер сен былай істегеніңде ғой, мұндай болмас еді», – деп азғырып, пендені күйінішті жағдайға түсіреді. Пайғамбар (с.а.с.) мұндай жағдай туралы үмбетіне ескертіп кеткен.

*Төртінші хадис:*

*عَنْ أَبِي هُرَيْرَةَ رَضِيَ اللهُ عَنْهُ أَنَّ رَسُولَ اللهِ صَلَّى اللهُ عَلَيْهِ وَسَلَّمَ قَالَ: »اَلْمُؤْمِنُ الْقَوِيُّ خَيْرٌ وَأَحَبُّ إِلَى اللهِ مِنَ الْمُؤْمِنِ الضَّعِيفِ، وَفِي كُلٍّ خَيْرٌ، اِحْرِصْ عَلَى مَا يَنْفَعُكَ وَاسْتَعِنْ بِاللهِ وَلاَ* *تَعْجِزْ، وَإِنْ أَصَابَكَ شَيْءٌ فَلاَ تَقُلْ: لَوْ أَنِّي فَعَلْتُ كَانَ كَذَا وَكَذَا، وَلَكِنْ قُل قَدَّرُ اللهُ وَمَا شَاءَ فَعَلَ فَإِنَّ »لَوْ« تَفْتَحُ عَمَلَ الشَّيْطَانِ.« رَوَاهُ مُسْلِمٌ.*

Әбу Һурайрадан (р.а.) жеткен риуаятта Алланың елшісі (с.а.с.) былай деген: «Күшті мүмін Алла үшін әлсіз мүміннен гөрі қайырлы әрі сүйікті. Алайда әрқайсысында да қайырлылық бар. Өзіңе пайда әкелетін нәрсеге тырысып, Алладан көмек сұра, әлсіздік танытпа. Егер бір нәрсе болып қалса «егер былай істегенімде олай болмас еді» деме, «Алла солай мөлшерледі, қалағанын қылды» деп айт. Расында «егер» сөзі шайтанға жол ашады». (Мүслім риуаят еткен).

1. **ІЗГІЛЕРДІҢ ҒИБРАТТЫ СӨЗДЕРІ:**

Алланы біліп, Оның хақтарын өтемедіңдер. Алланың Кітабын оқып, оған амал етпедіңдер. Ібілісті жау тұттық дегендеріңмен онымен сыбайлас болдыңдар. Расулалланы (с.а.с.) жақсы көреміз дедіңдер, бірақ оның сүннетін тастап қойдыңдар. Жәннатқа құлшынамыз дедіңдер, бірақ ол үшін амал етпедіңдер. Тозақтан қорқамыз дедіңдер, алайда күнәлардан тыйылмадыңдар. Өлімнің хақ екенін білдіңдер, бірақ оған дайындалмадыңдар. Басқалардың кемшіліктерін айтып, өз кемшіліктеріңе көз жұма қарадыңдар. Алланың ризық-несібесінен дәм татсаңдар да оған шүкірлік етпедіңдер. Өлгендеріңді көміп, бірақ одан ешбір ғибрат алмадыңдар».

1. **ҒИБРАТТЫ ҚИССАЛАР:**

Сахабалардан кейінгі ғасырда ғұмыр кешкен олардың ізбасарлары – тәбиғиндер толқының көрнекті өкілі, ғұлама Қатададан мынадай риуаят жеткен: «Ібіліс жерге түсірілгенде: «Уа, Раббым! Маған лағынет айттың, ендігі айналысатын ісім қандай?» – деп сұрағанда, Раббы Тағала: «Айналысатын ісің – сиқыр», – дейді. «Менің оқитыным не?» – дегенде, «Өлең (әдепсіз ән, өлеңдер)», – делінеді. «Жазуым қандай?» – деп сұрайды Ібіліс. Құдай Тағала: «Жазуың денедегі жазу («татуировка»)», – деп жауап беріледі. «Ал жейтін асым не?» – деп сұрағанда, «Жейтін асың – барлық өлекселер мен Алланың аты аталмаған тамақ», – деп жауап беріледі. «Ішетін сусыным не?» – деп сұрағанда, «Ішетін сусының – барлық мас қылатын ішімдіктер», – делінеді. «Тұратын орным не?» – деп сұрайды Ібіліс. Раббы Тағала: «Тұрағың – базарлар», – деп жауап береді. «Даусым не?» – деп сұрағанда, «Сырнайдың даусы», – деп жауап беріледі. «Аулайтын нәрсем не?» – деп сұрайды. «Аулайтын (азғыратын) нәрсең – әйелдер», – деп жауап беріледі.

1. **НАҚЫЛ СӨЗДЕР МЕН МАҚАЛ МАТЕЛДЕР:**

Асыққан шайтанның ісі.

Шатынаған көзге шайтан ғана шалынар.

Үмітсіз шайтан.

1. **ШАЙТАННЫҢ ІС-ӘРЕКЕТТЕРІ:**

***1- Істі көркемдеу, әшекейлеу.*** Шайтан мүмін құлға жамандықты тікелей әмір ете алмайды. Ол күнә істі тек көркемдеу арқылы адамды жолдан тайдырады. Мысалы, таң намазының азаны естілген кезде оның құлағына келіп былай дейді: «Дала болса, тастай қараңғы әрі суық, кеше жұмыс істеп біраз шаршадың, біраз тынығып ал. Жылы төсектен тұрудың не қажеті бар?! Жата бер, бір жолға ештеңе етпейді». Осылайша біртіндеп ұйықтауды, демалуды таң намазынан артық көреді. Шайттанның бұл әрекеті жайында Алла Тағала Әнфәл сүресінің 48-аятында: **«Сол кезде шайтан оларға өз істерін «безендіріп» өздеріне жағымды, сондай керемет іс етіп көрсетіп: «Бүгін адамдар арасында сендерді жеңіп, тізе бүктіретін ешкім жоқ. Мен де қастарыңда боламын», - деп азғырды».**

***2. Алдау****.* Негізі харам болған істі, халал секілді көрсету. Мысалы, адам жалпы өсімнің харам екенін біледі, бірақ жеке қажетіне жұмсауды (мысалы, автокөлік алуды) адалға санайды, өзіне үкім беріп қояды. Өйткені, ол оны қатты қажет деп өзіне сендіреді. Автокөлігім болса мешітке жамағат намазына да барып тұрамын деп өзін алдаумен болады. Бірақ оны алдап тұрған шайтан екенін ол қайдан білсін?!. Ағраф сүресінің 22-аятында Адам атаның шайтанның алдауына ергендігі жайында былай баян етіледі: **«Осылайша (Алланың атымен ант-су ішіп сендіру һәм қызықтыру арқылы) екеуін де алдап соғып, төмен қарай құлдилатты (яғни тұғырынан түсірді).**

***3. Бір істі ертеңге қалдыру****.* Бір істі, яғни салихалы істі ертеңге қалдыру шайтаннан болған кеңес. «Тұра тұр, әлі жассың , қыдырып қал. Намаздың өз уақыты келеді» деген секілді білінбей берілген бағдар. Орамал таққысы келген қыздарымызға «Әлі ерте, жас шағыңда жарқырап жүр. Тұрмысқа шыққасын-ақ тағып алып, парызыңа үлгересің, сосын-ақ намазыңды оқисың» деп қазір керек, қазір мойныңда жасалуы парыз болған әрекетті әріге апарып, әлсіздігіңді әрлеп-ақ жібереді. Күнә жасаған уақытыңда дереу тәубеңе келіп, кешірім сұрауға қадам қылдырмай, кейінге қалдыруға үгіттеп бағады. Сөйтіп ол өзінің жасаған күнәсін ұмытып та кетеді. Жылдам тәубе етудің абзалдығы жайында Алла Ниса сүресінің 17- аятында былай дейді: **«Әйтсе де, Алла қабыл алуды уәде еткен тәубе – жамандықты (бір сәт нәпсіге еріп) білместікпен істегеннен кейін (оның күнә екенін білген бойда) дереу тәубе етіп, Аллаға бет бұрғандардың тәубесі. Міне солардың тәубесін Алла міндетті түрде қабыл алады».**

***4. Күнәнің дәрежесін түсіру.*** Байқаусызда, кейде иманның әлсіздігінен күнә жасағанда адамның қасындағы шайтаны немесе адамдардан болған шайтандары ол ісін қолпаштап, оның бұл күнәсінің дәрежесін түсіріп, басқа адамдардың одан да сорақы істерін мысалға келтіру арқылы, оны барынша ақтауға тырысады.Пенде күнәні кіші санап немесе «ештеңе етпес» деп жасауды доғармаса, Алла оны үлкен күнәға санайды. Абдулла ибн Масғудтан (р.а.) риуаят етілген хадисте пайғамбарымыз (оған Алланың салауаты мен сәлемі болсын): *«Мүмін күнәларын басына құлайын деп тұрған тау сияқты көреді. Фажир (жаман) адам болса күнәларын мұрнының ұшына қонған шыбын сияқты көреді»,* – деген (Бұхари мен Мүслім жеткізген).  
***5. Істі қиындату.*** «Дін жолы – қиын жол. Бұл жолға түссең, өмір сүруің қиындайды, аралас-құралас достарың азаяды. Сені адамдар түсінбейді, тіпті кейбірі келеке етеді. Бес уақыт намазға тұруың бар, әр намазда алу керек дәретің бар. Қазіргі сенің жағдайыңда оған мұршаң болмайды. Дінге тыныштық қажет». Міне, тура жолға бағыт алған адамның алғашқы ойлары осылай болады, шайтанның айлалы амалы. Негізі ислам діні жеңілдік діні. Адам дін жолына түсу арқылы өмірі жеңілдейді. Ал шайтан болсын бізді қиын жолмен қорқытады. Ол туралы «Бақара» сүресі, 268-аятында**:«Шайтан сендерге кембағал болып қалуларыңмен қорқытады және бұзақылыққа бұйырады. Алла сендерге Өз жағынан жарылқау және кеңшілік (байлық) уәде қылады. Алла – (байлығы) кеңшілік және шексіз білуші»** деген.

***6. Алла рақымынан үмітін үздіреді.*** Адам құлағына жындардан, не адамдардан болған шайтандар сыбырлауы мүмкін: «Сен үлкен күнәһар адамсың, сенің мына жасаған күнәңді ешкім жасамаған болар. Сені Алла еш уақытта кешірмейді. Сенің жасаған тәубаңды қабыл етпейді. Сен оған лайық емессің» дей отырып жасаған күнәларын алдына тізіп береді. Жақсы жолға енді түспек болып икемделе келген адам осылайша жол жиегінде қалып қояды. Әнастан жеткен бір хадисте: «Алланың елшісі (с.ғ.с) өлім аузында жатқан жас жігіттің қасына барып одан:***«****Өзіңді қалай сезініп жатырсың?»– деп сұрады. Ол: «Уа, Расулаллаһ! Алланың мейірімінен үмітім бар, алайда күнәларымнан қорқамын»,- деп жауап береді. Пайғамбарымыз: «Осындай жағдайда бір құлдың жүрегінде үрей мен үміт бар болса, Алла үміт еткен нәрсесін міндетті түрде беріп, қорыққанынан сақтайды»* (Тирмизи, Жанаиз, 11, (983);),- деген.

***7. Ашу шақыруы.*** Шайтанның адамға үкім жүргізуінің бірден-бір жолы – ашу шақыруы.Ашу үстінде адам өзіне иелік етуден қалады. Айтқысы келмеген сөзді айтқызады, жасағысы келмегенін жасатады. Ашу үстіндегі адам шайтанның ойыншығына айналады. Осындай қиын кезде біз Аллаға сиынып Алладан жәрдем сұраумыз керек. Алла Тағала «Фуссиләт» сүресі, 36-аятында: **«Ал, енді сені шайтаннан бір түлен түртсе, сонда Аллаға сиын. Өйткені, Ол әр нәрсені толық естуші, білуші»** деген.

Сүлейман ибн Сардтан келген хадисте: Пайғамбарымызбен (с.ғ.с.) отыр едім екі адам бірін-бірі балағаттай бастады. сол кезде бірінің беті қызарып, мойын тамырлары ісініп кетті. Пайғамбарымыз (с..ғ.с.) айтты: *«Мен бір сөз білем егер соны айтса, ашуытарқар еді ол сөз «Ағузу билләһи минашшайтанир раджим»* (Бұхари жеткізген).

***8. Еріншектік.*** Еріншектік, тоқшылық адамды аздыратын, шайтанның кіруіне жол ашатын тиімді тәсілдердің бірі. Әрбір істі кемеліне келтіріп істеу үшін ыждаһаттылық қажет. Ыждаһаттылық еріншектікке қарама-қайшы қасиет. Еріншектік – ақыреттік істердің де, дүниелік істердің де хас жауы. Абай атамыз еріншектік, тоқшылық жайында : «Тамағы тоқтық, Жұмысы жоқтық. Аздырар адам баласын. Таласып босқа, Жау болып досқа, Қор болып, құрып барасың, деген. Пайғамбарымыздың (с.ғ.с) еріншектікке қатысты: *«Уа, Алла! Расында мен әлсіздік пен еріншектіктен, қоқақтық, сараңдық, хайырсыз кәріліктен және тірілер мен өлілердің бүлігінен бір Өзіңе сыйынамын»,* деп дұға жасаған(Бұхари жеткізген).

***9. Кәпір қауымының істеріне еліктеу****.* Шайтан кәпір қауымды мұсылмандардан артық көреді, оларға еліктеуге, солар секілді өмір сүруге бағыт береді. Пайғамбарымыз (с.ғ.с) бұдан қатты тиым салған өз хадисінде:  *«Кімде-кім қандай да бір қауымға ұқсаса, ол солардан болады»,* деген.

***10. Көпшіліктен бөліну.*** Өзін басқалардан ерекше көру, әрдайым көпшіліктің арасына сызат түсіретін, бүлікке апаратын пікірлерді алға тарту, бауыр мен бауырды араздастыру. Шайтан үшін топтан бөлінген жалғыз адамды азғыры жеңіл. Пайғамбарымыз (с.ғ.с) *«Жамағатпен бірге болыңдар, бөлінуден аулақ болыңдар, шын мәнінде шайтан жалғызбен бірге, екі адамнан алыс, кімде-кім жәннәттың рахатын қаласа, жамағатпен бірге болсын»* (Тирмизи хадистер жинағы).

1. **ДҰҒА:**

**رَبِّ أَعُوذُ بِكَ مِنْ هَمَزَاتِ الشَّيَاطِينِ، وَأَعُوذُ بِكَ رَبِّ أَن يَحْضُرُونِ**

Оқылуы: «Раббии әъуузу бикә мин һәмәзәәтиш-шайатыйин, уа әъуузу бикә рабби әй-йахдуруун».

Мағынасы: «Раббым! Өзіңмен шайтандардың азғыруынан сақтанамын. Өзіңмен, Раббым, олардың қасыма келуінен сақтанамын» (Мүминун, 97, 98).

اَللَّهُمَّ عَالِمَ الْغَيْبِ وَالشَّهَادَةِ، فَاطِرَ السَّمَاوَاتِ وَالأَرْضِ، رَبَّ كُلِّ شَيْءٍ وَمَليِكَهُ، أَشْهَدُ أَنْ لاَ إِلَهَ إِلاَّ أَنْتَ، أَ عُوذُ بِكَ مِنْ شَرِّ نَفْسِي، وَشَرِّ الشَّيْطَانِ وَشِرْكِهِ، وَأَنْ أَقْتَرِفَ عَلَى نَفْسِي سُوءاً أَوْ أََجُرَّهُ إِلَى مُسْلِمٍ.

Оқылуы: «Аллааһуммә ъаалимәл-ғайби уаш-шәһәәдә, фаатыйрас-сәмәәуәәти уал-ард, раббә кулли шәй’ин уа мәлиикәһу, әшһәду әл-ләә иләәһә илләә әнт, әъуузу бикә миң шәрри нәфсии, уа шәрриш-шайтаани уа ширкиһ, уа ән ақтәрифә ъәләә нәфсии суу’ән әу әжурраһу илә муслимин». Мағынасы: «Уа, Алла! Көмес пен көрнеуді білуші! Көктер мен жерді жаратушы! Барлық нәрсенің Иесі һәм Паштасы! Сенен басқа тәңір жоқ екендігіне куәлік беремін. Өзіңмен нәпсімнің кесірінен, шайтанның кесірінен және ширк ісінен, өзіме жамандық істеуден не мұсылманға зиян етуден сақтанамын».

**ҚОҒАМҒА ЖАҚСЫЛЫҚ ПЕН ҚАЙЫРЫМДЫЛЫҚ ЖАСАУ – ӘРБІР МҰСЫЛМАННЫҢ МІНДЕТІ ЖӘНЕ ЖАУАПКЕРШІЛІГІ**

*24.11.23 жыл*

**АШУ – ДҰШПАН, АҚЫЛ – ДОС**

*01.12.23 жыл*

**ИСЛАМАҒЫ ӘКЕНІҢ ОРНЫ МЕН ЖАУАПКЕРШІЛІГІ**

*08.12.23 жыл*

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уа баракатуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Адам баласы – Алла тағала жаратқан жаратылыстың ішіндегі ең  ұлысы. Олай болса, осы адамзат ұрпағын Хақ Тағала ата-ана дәнекерлігімен көбейткен. Кез келген адам үшін дүниеде ең қымбат жандар *–* туған ата-анасы. Бұл қымбатты жандарды Алла тағаланың Өзі аяттарда дәріптеген. Демек оларға құрметпен, жауапкершілікпен қарау міндеті балаға жүктелген. Сондықтан да Ұлы Жаратушы ата-анаға лайықты дәрежеде құрмет пен жақсылық жасауды Өзінен кейiнгі кезекке қойған*.* Бұл туралы Құран Кәрімнің «Исра» сүресі, 23-24-аяттарында: **«Раббың тек қана өзіне құлдық жасауды, әке-шешеңізге жақсы қарауды бұйырды. Ал егер олардың бірі немесе екеуі де қолдарыңда тұрған кезде қартайса, оларға «үһ» деп те айтпа. Сондай-ақ, оларға зекіме және оларға сыпайы сөйле. Мейіріммен оларға құшақ жайып оларға былай деп дұға жаса «Уа, Раббым! Олар мені кішкентай күнімде қалай мәпелеп өсірген болса, оларды солай мейіріміңе бөлей гөр» - деген**. Бұл аятта әуелі Аллаға серік қоспауды бұйырғаннан кейін, Алладан кейінгі кезекте ата-ананың ақысы бар екені еске салынып, оларға жақсы қарауды бұйырған. Осылайша Алла құзырында ата-ананың қадірі қаншалықты маңызды екендігі көрсетілген. Бұқар жырау бабамыз да өзінің жырларында:

Тоғызыншы тілек тілеңіз

Төреңіз тақтан таймасқа,

Тоқсандағы қарт баба

Топқа жаяу бармасқа.

Оныншы тілек тілеңіз

Он ай сені көтерген,

Омыртқасы үзілген,

Аязды күнде айналған,

Бұлтты күнде толғанған,

Тар құрсағын кеңіткен,

Тас емшегін жібіткен,

Анаң бір аңырап қалмасқа, - деп ата-ананың тілеуін тілеген.

Хасан Басриден: *«Ата-анаға жақсылықты қалай түсіндіресіз?»* - деп сұралғанда: *«Қолыңдағы бар дүниеңді солар үшін сарп ету. Күнәлі істен басқаның бәрінде ата-анаңа бойсұнуың»,* - деп жауап берген.

Қазіргі заманда ислам дінінде тек анаға қатысты аят-хадистер айтылады деген қате түсінік қалыптасқан. Соған байланысты бүгінгі жұма уағызымыз исламдағы әкенің орны мен жауапкершілігі жөнінде болмақ. Себебі қазіргі уақытта баланың әкеге деген құрметі төмендеп, сыйы кетіп жатыр. Әкеге қарсы сөз сөйлеп, анасынан аяқ тартатын қоғам орнығуда. Бұның негізгі себебі – жанұядағы ретсіздік. Еркектің рөлінің төмендеуінің бірден-бір себебі, отбасындағы биліктің немесе міндеттің әйелге өтуі. Ислам діні ер азаматтарды әйелдер қауымынан бір саты жоғары қояды. Құранда Алла тағала «Ниса» сүресінің 34-аятында: **«Еркектер әйелдерді билеуші» -** деген.

Діні мен дәстүрі қатар жүрген халқымызда әкеге қатысты мақалдар, нақыл сөздер жетерлік. Мысалы, «Жақсы әке жаман балаға қырық жылдық ризық», «Әкеден — ақыл, анадан — мейір». Тіпті саңлақ сахабалар да Пайғамбарымыздан (с.а.с.) әке туралы көптеген хадистер жеткізеді. Мысалы, Абдулла ибн Амр ибн Ас (р.а.) былай дейді: Ардақты Пайғамбар (с.а.с.): «Алланың разылығы – әкенің разылығында, ал наразылығы – әкенің наразылығында» - деп айтты. Әбу Дарда (р.а.) былай дейді: «Алла Расулының (с.а.с.): «Әке - жәннаттың негізгі есігі. Қаласаң, ол есікті жібере сал, қаласаң ұстап қал», - дегенін естідім».

**Қисса**

Әбу Нәууал: «Бір күні әзірет Омарға (р.а.) бір адам келіп өзінің қылмыс жасағанын айтады. Әзірет Омар (р.а.): «Қылмысты әдейі ме жоқ әлде білместікпен қылдың ба?» - деп сұрайды. Әлгі адам қылмысты білместікпен қылғанын айтады. Әзірет Омар (р.а.) одан «Ата-анаңның көзі тірі ме?» - деп сұрайды. Әлгі кісі әкесі тірі екенін айтады. Сонда Омар (р.а.): *«Уақыт жоғалтпастан әкеңе барып қызмет қыл. Оның разылығын алу үшін қолыңнан келгеннің бәрін жаса»*, - дейді. Осы сөзінен кейін: *«Анасы тірі болып, оған қызмет көрсеткенде, бұл адамды тозақ оты күйдірмейтіндігі жөнінде үмітім басым болар еді»*, - деген.

Ислам діні ер мен әйелдің, ата-ана мен баланың, өзара мұсылмандардың, тіпті адамның өзіне деген қарым-қатынасының қандай болу керектігін бекітіп қойған. Соның ішінде мұсылман отбасындағы ер адамның, әкенің негізгі міндеттеріне тоқталып кетсек.

**Бірінші:** **Отбасын асырау тікелей үйдің қожайынына міндеттелген**

Ер азамат адал еңбек етіп, жанұясын халал тамақтармен азықтандыруы тиіс. Харам астың әсері әйелдің, баланың табиғатын бұзады. Соны көріп өскен бала адал мен арам дегенді түсінбей өседі. Алла Тағала «Бақара» сүресінің 168-аятында: **«Әй, адамдар! Жер бетіндегі нәрселердің адал әрі тазасынан жеңдер!»**- деген. Ардақты Елшіміз (с.а.с.) де хадисте: *«Жеп ішкендерің таза болсын! Балаларың осылардан қалыптасады»*, - деген.

Осы секілді отбасын киім-кешек секілді қажеттіліктермен қамтамасыз ету де әкенің міндетіне кіреді. Аллаһ Тағала «Бақара» сүресінің 233-аятында: **«Ананың тиісті керегі мен киімі, баланың әкесіне міндет»** - деген. Егер қажеттіліктер жеткілікті немесе жеткіліксіз болса отбасын сабыр сақтауды, барға қанағат етуді, көпке ысырап жасамауды баланың бойына сіңірген абзал.

Абу Масъуд аль-Бадри (р.а.) Алла елшісінің (с.а.с.) былай деп айтқанын жеткізді: «Егер адам Алланың сауабынан үміттеніп өзінің жанұясына қаржы жұмсаса, онда ол оған садақа ретінде жазылады». (Бухари, Муслим).

**Екінші: Ұрпақтың салиқалы болуы әкенің берген тәлімінен**

«Балаға жақсы тәрбие беру, баланың әкесіндегі ақыларынан» (Бәйһақи). Жұмыстан шаршап-шалдығып келсе де әке балаларына мейіріммен қарап, еркелетіп, әкелік сезімін жеткізуі дұрыс. Себебі, Алла Елшісі: *«Балаларыңды көп сүйіңдер, әр сүйгендеріңде жәннаттағы дәрежелерің өседі»* деген (Бұхари).

Тәрбие барысында әке баласына ілім, әдеп және кәсіп үйретуі – парыз. Баланы Құран үйреніп, намаз оқуға дағдыландыруы шарт. Алланың бұйрығына бойұсынып, өзі намаз оқуды білмесе де баланы мешітке жіберіп, діни сауатын ашу арқылы тура бағытқа жетелеуге болады. Алла Тағала «Таха» сүресінің 132-аятында: **«Үй ішіңді намазға бұйыр және өзің де оған көңіл бөл».**

Әкемен бірге мешітке барып, жастайынан дін жолына түскен балада имандылық, ізгілік, бауырмалдық қалыптасады. Амр бин Шуъайб өзінің әкесінен атасының былай деп айтқанын жеткізді: «Алланың елшісі (с.а.с.): *«Балаларыңа намаз оқуды жеті жасынан әмір етіңдер және сол үшін он жасынан бастап ұрыңдар (жазалаңдар) және оларды ұйқыға бөлек жатқызыңдар»*, - деген (Абу Дауд).

«Әкеге қарап ұл өсер» деген аталарымыз бүгінгі заманның әкелеріне «ұлыңа дұрыс тәрбие бер!» дегендей. Хадисте жеткендей: *«Өлгеннен соң сауабы тоқталмайтын жақсы амалдардың бірі – салих (тақуа) бала тәрбиелеу. Ата-анасы өлгеннен соң баланың жасаған дұғалары ата-анасына жеткізіледі»* (Муслим).

**Қисса**

Бір мәжілісте отырғанда, Абай жас бала кезі ғой, әкесіне: «Әкеден бала ширек кем туады деп еді, өтірік екен ғой», — депті. Құнанбай: «Неге?» — дегенде, Абай: «Мен сізден артықпын ғой», — депті. Сонда Құнанбай: *«Сен өзіңнен артық бала туғызсаң, артықсың, өзімнен артық бала туғызған сенен мен артықпын»*, — депті.

**Үшінші: Бағып-қағып, жетілдіргеннен кейінгі міндет – ұл балаларды үйлендіріп, қыздарды иманды адамға ұзату**

Хадис шәрифтердің бірінде: *«Үйлену – менің сүннетім»*, – десе, басқа бір хадисте: *«Үйленіңдер, көбейіңдер, мен сендердің көптіктеріңмен қиямет күні басқа үмбеттерге мақтанамын»,* - делінген (ибн Мәжә). Сүннетке сай бала балиғат жасына жеткенде жанұя құру қажеттігі жайлы түсіндіріп, үйлі ету абзал болады. Ол үшін иманды, тәрбиелі қызды алып беру қажет. Баланың тәрбиесінде ананың да атқарар рөлі ерекше болғандықтан, көргенді, салиқалы отбасынан қыз алған маңызды. Ал қызын ұзатарда келін болып баратын жерін, өмірлік жолдасын танып, білу де артық етпейді. Хадистердің бірінде: *«Қызын пасыққа (ашықша күнә істейтін адамға) тұрмысқа берген адамның дұғасы және ғибадаттары қабыл болмайды» -* деген. Тағы бір хадисте: *«Қыз баланы жақсылап тәрбиелеп, Алла Тағала берген нығметтермен молшылықта жегізіп, киіндірсе, бұл қыз ол үшін берекет болады, тозақтан құтылып, Жәннатқа оңай кіруіне себеп болады»*(Табарани).

Алла Тағала баршамызды естіп-білгенімізге амал етуімізді нәсіп етіп, қасиетті жұма күнімізді мүбәрак еткей!

**ТӘУЕЛСІЗДІК – ҮЛКЕН НЫҒМЕТ**

*15.12.23 жыл*

**Алла Тағалаға сансыз мадақ, ардақты Пайғамбарымыз Мұхаммед Мұстафаға, оның отбасы мен барлық сахабаларына салауаттар мен сәлемдер болсын!**

**Ассаламуалейкум уа рахматуллаһи уа баракатуһ!**

**Қадірменді жамағат, құрметті бауырлар, баршаңызға күндердің төресі қасиетті жұма мүбәрак болсын!**

Ұшқан құстың қанаты талатын, шапқан тұлпардың тұяғы сынатын ұлан-ғайыр атырап бабамыздан мұра боп қалды. Аллаға шүкір, елдігімізді айқындайтын тәу етер киеміз тәуелсіздік мерекесі де келіп жетті. Бұл күн – бабалар аңсап өткен, жолында жаны құрбан болған, ұлы күн. Әуелі Алла Тағаланың халқымызға шексіз мейірім-шапағатының арқасында Жаратқанның қалауымен бұл күн бізге бақ боп бұйырды. Әлбетте, бейбіт заман үшін жан пида ғұмыр кешкен құдайшыл халқымыздың шүкір-тәубесі де небір зұлмат нәубетті өткеріп, ұлы нығметке қол жеткізді.

Тегінде, бейбітшілік, мамыражай тіршілік задында адам баласының жан қалауы. Қай қоғам болмасын, адами игілікке, ізгілік пен құндылыққа негізделген өмірді мұрат тұтады. Ал барша жақсылықты, тыныштық пен татулықты қалаушы қауымның ішінде мұсылман халқының орны орасан зор. Себебі, Ислам осы мақсатта әз пайғамбар Мұхаммед арқылы барша адамзатқа бір игілік, сүйінші болып жіберілді.

«Құдайсыз қурай да сынбайды» деген кемел иманды ұстанған ұлтымыздың тарихта қиын-қыстау күн кешпеген, сүрінбеген, мұңаймаған сәті аз емес. Сұрапыл соғысты да, азапты ашаршылықты да, қуғын-сүргінді де өткерді. Бірақ, тізесі бүгілсе де, еңсесі еңкеймей, жігерін жанып, рухын асқақ ұстады. Бабалар аңсаған күн бізге осындай өткелдермен жетті. Ендігі тілек – бақыттың бағасына жетіп, қалтқысыз адал қызмет қылу. Білім алу, еңбек ету, қоғамға пайдалы іс жасау. Ал осының барлығы бүліктен ада бірліктің, тыныштық пен татулықтың арқасында атқарылмақ. Осы ретте бізге төмендегі Құран аяты өмірлік сабақ болары сөзсіз.

**«Алла сендерге бейбітшіліктегі жайбарақат бір кентті мысал берді: Оған әр тараптан мол ризық келуші еді. Ақырында, Алланың нығметіне қарсы келді. Сондықтан Алла оларға қылықтарының салдарынан ашаршылық және қауіп-қатердің тонын кидіріп жапа тарттырды» («Нахл» сүресі, 112-аят)**.

Аяттан ұғарымыз, бізге бұйырған осы ұлы нығмет – тәуелсіздігіміздің қадір-қасиетіне жетіп, шүкірлік ете білу. Бүгінде барша әлем куә, бірлігінен ажыраған, басшысына бағынбай, туған елінің тыныштығын бұзып, соғыстың сергелдеңіне түскен ел қаншама. Бұл елдердің тағдыры мұсылман халқы ретінде бізді де қатты қынжылтады.

Бейбітшілік нығметі, кез-келген елге беріле бермейтін ұлық нығмет болғандықтан, шариғат тұрғысынан біздің шүкір етуіміз уәжіп болып табылмақ. Енді, бейбітшілдігімізді ары қарай нығайтып, шүкіршілігімізді іс жүзінде көрсетуіміз үшін, имам Мүслим риуаят еткен пайғамбарымыздың (с.а.с.) мына өсиетіне сай амал еткеніміз жөн.

*«Алла сіздердің мына үш амалдарыңыздан  разы болады: Біріншісі: «Аллаға ғана құлшылық етіп, Оған еш нәрсені ортақ қоспау, (яғни, жалғыз Жаратушымызға ғана жалбарынып, имандылықты ту етуіміз). Екіншісі: Бүтіндей Алланың жібіне (яғни дініне)жармасу. Үшіншісі: Алла сіздердің істеріңізді басшылыққа  алуды нәсіп еткен басшыларыңызға кеңес беріп (яғни, қажеттілік туындағанда), шынайлық таныту (яғни, басшыларымызға бағынуымыз қажет)».*

Сондай-ақ, Алла Тағала Құранда араларынан шыққан басшыларға бағынуды, оларға мойынсұнуды бұйырады. Алланың бұл әмірін Құранда былай деп баяндайды:

**«Әй, мүміндер! Аллаға бой ұсынып, Пайғамбарға әрі өздеріңнен болған басшыларыңа бой ұсыныңдар» («Ниса» сүресі, 59-аят)**. Аталған аят жайында Әбу Һурайра (р.а.): «Бұлар – әмірлер мен басшылар»,–десе, Ибн Кәсир: «Анығын Алла жақсы білуші, жоғарыдағы аят, күллі басшылар мен ғұламаларды қамтиды», – деп айтқан екен.

Пайғамбарымыздың (с.а.с.) бұдан өзге де көптеген хадистерінде басшыға бағынуды әмір етеді. Әбу Һурайрадан (р.а.) жеткен келесі хадисте:

«Алла Елшісі (с.а.с.):*«Сенің міндетің – жоқшылықта әрі молшылықта, қуанышты әрі көңілсіз болған шақтарыңда (яғни, нәпсің қаласа да, қаламаса да), сондай-ақ, биліктегілердің шешімімен басқаларға (дүние-мүлік, дәреже-мансап немесе атақ-даңқ) беріліп, сен құр қалған жағдайда да (басшыға) бойсұну» – деп айтты»,*– деген.

Пайғамбарымыз (с.а.с.) Хузайфата ибн әл-Яман  деген сахабасына келешекте фитналар мен басшылыққа қарсы шығу бүліктері болатынын хабардар еткенде, Хузайфа:

«Уа, Алла Елшісі! Сол заманға кезіксем, маған нені бұйыратын едіңіз?» – деп сұрады. Сонда Алла Елшісі (с.а.с.): *«Мұсылман жамағатымен және олардың имамымен (басшылармен) бірге болуың керек»,* – деп кеңес берді.

Ислам дінінің ең басты ерекшелігі – қоғамды басқарушы әміршіге әрбір мұсылманның бағынуын, тыңдауын талап ететіндігінде. Пайғамбарымыз (с.а.с.) бұл жайында: *«Кім маған бағынса, Аллаға бойұсынған болады. Кім маған қарсы шықса, Аллаға қарсы шыққан болады. Кім әміршіге бағынса, маған бағынғаны. Кім әміршіге қарсы келсе, маған қарсы келгені»,* – деп айтқан.

Бүгінде осы отырған барша жамағат, барша халық куә, елімізде қаншама мешіттер бой көтеріп келеді. Қай өңірге барсаңыз да зәулім-зәулім мешіттер көз тартып, менмұндалайды. Жұма күндері құбылаға бет бұрып, бір сапта жиылған жұрттың санында есеп жоқ. Мінекей, осы мешітте, намазда қалайша бір сапта бой түзеп, қатар тұрған болсақ, мына қоғамның тыныштығы мен бейбітшілігі, ауызбіршілігі мен ынтымағы үшін баршамыз тонның ішкі бауындай болуымыз керек-ақ.

Ел басына күн туып, жоңғармен арпалысып өткен батыр бабамыз Қаблиса жырау өзінің жырларында елді бірлік пен татулықты сақтауға, алауыздыққа жол бермеуге шақырған. Оның «Қызыр Ғалайһиссаламның бақытпен тілдесуі» деген сұхбат үлгісімен берілген жырында «кім Алланың дінін қалтқысыз ұстаса, береке мен ынтымақта болатындығын, бақыт соған барып тұрақтайтынын» насихаттайды. Қаблиса жырау осы талаптың барлығын берік ұстаған ел бақытты болатындығын былайша баяндайды:

– Бақыт қайда барасың?

– Көршімен болған бірлігі,

Тағат, ғибадат тірлігі,

Ұйымшыл елге барамын.

Мінекей, ардақты ағайын, тарихтан тіл қатқан тұлғадан қалған насихат бізге мазмұны терең мәтел болып жетті. Халқымыздың інжу маржан-даналығына үңілсек, қасиетті Құран бұйырған, жақсылыққа шақырып, жамандықтан тыйар өнегелі ой өрнегі ұшан-теңіз. Соның бірінде **«**Туған жер – тұғырың, туған ел – қыдырың»немесе«Ел қадірін көрген біледі, жер қадірін жүрген біледі» дейді дана халқымыз.

 Бір намазда имамға қалайша ұйып, бағынған болсақ, осы бейбітшілік заманды, осындай мешіттерді көбейтіп, азанмен таңды атырып, құптанды жамағатпен бірге бітіруіңе, Құранды ашып оқуыңа, білім алуыңа, ата-анаңа, еліңе, жеріңе қызмет етуіңе қолдау білдіріп отырған елдің басшысына да бағыну – біздің міндетіміз болмақ. Өйткені, үрей мен қауіпке, қорқыныш пен қатерге бой алдырған қоғамның берекесі қашатынын біз жоғарыда атап өттік. Ондай бақытсыздықтан Алла бізді, елімізді сақтағай деп тілейміз. Бейбітшілік шын мәнінде Жаратушымыздың жаратқан пенделеріне берген ең ұлы нығметі болмақ. Бұл жайында Ислам ғұламалары былай деп баяндайды:

«Алланың халилі Ибраһим (оған Алланың сәлемі болсын) Мекке тұрғындары үшін дұға еткен кезінде:**«Раббым! Бұны бір тыныш ел ете гөр және оның тұрғындарынан кім Аллаға, ақырет күніне иман келтірсе, әр түрлі өнімдермен ризықтандыр!»**, – деп жалбарынған**.**Міне, Ибраһим (оған Алланың сәлемі болсын) осы дұғасында ризықтан бұрын, алдымен тыныш өмірді сұраған еді. Себебі, қауіп-қатер болған жерде, адамдар ризықтың ләззатын сезіне алмай қорқынышта күн кешеді. Бәлкім, қауіп-қатер болған жерде ризықтың да болуы екі талай. Мұсылмандардың ауыз біршілігіне нұқсан келтіріп, мұсылман жамағатын басшыларына қарама-қарсы қоюды көздеген дұшпандарымыз осы нәрсені көксейді».

Қазіргі таңда әрбір көкірегі ояу, көзі ашық саналы адам мұндай көрініске, өкінішке қарай, бірқатар мұсылман елдерінің ішкі ахуалынан көріп, куә болуда. Бірлік пен басшыға бағынуды ту ете алмағандықтан өздерінің қолдарымен өз елдерін тонап, қиратып, ойран етті. Мұның салдарынан сол мұсылман  елдерінің әлеуметтік экономикалық ахуалы бірнеше жылға кері кетті. Мұндағы халық қауіп пен үрейдің, аштық пен қасыреттің кесірінен көршілес елдерді паналауға мүжбүр болып отыр.

Біле білсек, Құран аяттары мен Пайғамбар хадистері ынтымақ пен бірлік және басшыға бағынуға шақырып, үй ішіне үй тігуден қайтарған. Бұл өмірдің сынақ екендігін ескерсек, кейбір қиыншылықтардың кездесуі заңдылық. Сол себепті де ілгергі ғұламалар: *«Кейіннен өзің төзе алмайтын қиыншылыққа душар болмауың үшін, қазір төзе алатын, болмашы қиыншылыққа сабыр ет. Сонда, сабырлық бұдан да бетер қиыншылықтың бетін қайтарады»,* – деп өсиет еткен. Ғалымдарымыздың мұндай керемет кеңестеріне құлақ аспай жік-жікке бөлініп, басшыларына қарсы шыққан мұсылман елдерінің жағдайлары, бүгінде мәз емес екендігі белгілі.

Бейбіт елдің тынышын алып, мазасын қашыратын нәрсенің ең бастысы – бүлік. Ал қоғамның тыныштығын бұзатын бүлік пен іріткі салушылыққа Алла тағала қатаң түрде тыйым салады. Қасиетті Құран бұл мәселе жайында былай дейді:

**«Бүлік шығару адам өлтіруден де бетер» («Бақара» сүресі, 191-аят)**.

Ардақты пайғамбарымыз (с.а.с.): **«***Бөлінушілікке жол ашқандар – бізден емес»,* – деп айтқан. Ұлттық бірлігімізді бұзып, бір-бірімізді іштен айдап салуға тырысатын топтардан сақтанып, ондайларға көзсіз еріп кете беруге болмайды. Әрине, оның арты өкініш әкеледі. Мұны да Құран бізге анық баян етуде:

**«Әй, иман келтіргендер! Егер жолынан тайған пасық адам сендерге бір хабар әкелсе, әуелі анық-қанығына жетіңдер, әйтпесе білмей, абайсызда бір елге кесірлерің тиіп кетеді де кейін істегендеріңе өкінесіңдер» («Хужурат», 6-аят)**.

Отанын шынайы сүйген адам бүлікке емес, әрдайым бірлікке қадам басады. Бірлікті қалаған адам «жихад» деп соңына жетелеген қазіргідей соқыр сенімдердің жалаң ұрандарынан сақ жүреді. Елін сүйген адам халқына қылтқысыз қызмет етуді өзіне қасиетті борыш санайды. Сөйтіп отанға деген сүйіспеншілігі артып, еңбек жасауға ден қояды. Сондай-ақ, ұрпақ тәрбиесіне жанашырлық танытып, имандылыққа, отансүйгіштікке, мейірімділікке, кешірімділікке баулиды. Осылайша өзі өсіп өнген Отанына материалдық әрі рухани жетістіктер әкеледі. Бұл жөнінде Құранда:

**«Жақсылыққа, тақуалыққа жәрдемдесіңдер. Күнәға және дұшпандыққа көмектеспеңдер. Алладан қорқыңдар! Күдіксіз Алланың азабы қатты» («Маида» сүресі, 2-аят)**.

Халқымызда: «Отан отбасынан басталады» деген қанатты сөз бар. Отанды сүю, елге деген сезім әуелі отбасынан басталады. Пайғамбарымыз (с.а.с.): *«Барлығың жауаптысыңдар. Басшы – еліне, отағасы – отбасына, малшы малына жауапты. Әркім өз қарамағындағылардан сұраққа тартылады»,* – деген.

Пайғамбарымыз дүниеге келген қаласы Меккеден  жапа шегіп, Мәдинаға қоныс аударып бара жатып, бір тауға шығып артына қараса, Мекке толық көз алдына көрінеді. Сонда Алла Елшісі (с.а.с.) теберініп былай дейді: *«Ей, Ибраһим дұға еткен шаһар, жетпіс алты пайғамбар өткен шаһар, Құран аяттары түскен шаһар! Уа, Алланың үйі Қағба орналасқан шаһар! Менің кіндік қаным тамған шаһар! Сені тағы бір көруді Алла маған нәсіп етсін».* Туған жердің топырағы тартып, отанның сондай ыстық болатындығын пайғамбарымыз (с.а.с.)  осылай білдірсе керек.

Иә, тәуелсіздігіміз дінімізге демеу, ұлтымызға қамқор болып, халықтар достығын сақтап келеді. Отанымыздың әрбір азаматы «Мемлекет маған не береді деп емес, керісінше, мен мемлекетке не беремін» деген ұлы мақсатты ұстанатын уақыт жетті. Кешегі арысы ғасыр қойнауында қалған талайғы шапқыншылық-жаугершілік заманда, берісі Екінші дүниежүзілік соғыста біздің ата-бабаларымыз қасық қаны қалғанша ұлтарақтай жер үшін жанын пида етті. Бабалар бұл нығметті көрмеді, бірақ, ұрпағы – біздер, халық, болашақтың буыны көрсін деп күн кешті. Ал, қазіргі заманның «жиһады» – өркениет жолындағы, білім белесі мен ғылым ғасырының «жиһады» болуы тиіс. Бүгінгі ғылымның бар бастауын ілгергі мұсылман ғалымдары қалаған болса, болашақтағы білім тұтқасын да игі мұсылман ұстауы ләзім. Қарумен емес, қаламмен қаһарман болар кез келді.

**ЖӘННАТ МӘҢГІЛІК МЕКЕН**

*22.12.23 жыл*

Жаннат – иман еткендер мен тақуалардың отаны, ол – Алланың жомарттығы байқалатын орын, ол шексіз бақыт мекені. Адамдар жаннатқа қызықсын деп, оған қол жеткізуге тырыссын деп Құран Кәрім жаннатты молынан сипаттаған, оның артықшылықтары мен шексіз нығметтеріне кең тоқталған. Құран жаннаттың дәрежелерін де, қақпаларын да, онда жаннат тұрғындары немен азықтанатынын да, сулары мен өзендерінің түрлерін де, киімдері мен әшекейлерін де түгелдей баяндаған. Жаннат – нығметі еш таусылмас мекен екенінен хабардармыз, алайда онда кірудің құны қандай болмақ?

Жаннаттың құны – құлдың Алла үшін нендей құрбандыққа барғанымен өлшенеді. Алла Тағала Құран Кәрімде:

**إن الله اشترى من المؤمنين أنفسهم وأموالهم بأن لهم الجنة يقاتلون في سبيل الله فيقتلون ويقتلون وعدا عليه حقا في التواراة والإنجيل والقرآن ومن أوفى بعهده من الله فاستبشروا ببيعكم الذي بايعتم به وذلك هو الفوز العظيم**

«Күдіксіз Алла мүміндердің жандарын, малдарын жәннәтпен айырбастап алды. Олар, Алла жолында соғысады, өледі және өлтіреді. Бұған байланысты хақ уәде Тәуратта, Інжілде және Құранда бар. Алладан артық уәдесін кім орындайды? Ендеше бұл саудаласқан саудаларыңа қуаныңдар! Міне осы ірі қол жетушілік» (Тәубе 111) дейді.

Басқа аятта:

**وسارعوا إلى مغفرة من ربكم وجنة عرضها السماوات والأرض أعدت للمتقين**

«Раббыларыңның жарылқауына және тақуалар үшін әзірленген, кеңдігі жер мен көктей жаннатқа жарысыңдар» (Әли Имран 133) дейді. Тағы бір аятта:

**سابقوا إلى مغفرة من ربكم وجنة عرضها كعرض السماء والأرض أعدت للذين آمنوا بالله ورسله ذلك فضل الله يؤتيه من يشاء والله ذو الفضل العظيم**

«Раббыларыңнан жарылқауға және кеңдігі жер мен көктің кеңдігіндей; Аллаға, Елшісіне иман келтіргендер үшін әзірленген жаннатқа жарысыңдар. Ол, Алла (Т.) ның мәрхаметі. Оны қалаған кісісіне береді. Алла (Т.) зор кеңшілік иесі» (Хадид 21) деген. Алла Тағаланың жіберген елшілерінің әуелгісінен ең соңғысына (с.ғ.с) дейін жаннатқа жетелер жолдың біреу ғана екенін, ол – пенденің бойында иман мен салихалы амалдың бірге топталуы ененін бірауыздан айтып кеткен.

Пайғамбарымыздың (с.ғ.с): **«إن في الجنة ثمانية أبواب»,** яғни, «Расында жаннатта сегіз қақпа бар» дейді. Жаннат тұрғындарының дәрежелері де болады.

Алла Тағала айтты:

**لا يستوي القاعدون من المؤمنين غير أولي الضرر والمجاهدون في سبيل الله بأموالهم وأنفسهم فضل الله المجاهدين بأموالهم وأنفسهم على القاعدين درجة وكلا وعد الله الحسنى وفضل الله المجاهدين على القاعدين أجرا عظيماً درجات منه ومغفرة ورحمة وكان الله غفورا رحيما**

«Мүміндерден себепсіз (соғысқа шықпай) отырушылармен Алла жолында малдары және жандарымен соғысушылар тең емес. Алла (Т.) малдарымен, жандарымен соғысушыларды дәрежеде арттырды. Сондай-ақ барлығына да игілік уәде етті. Және соғысушыларды отырушылардан үстем кеңшілікке бөлеп, ірі сыйлық берді. Алладан дәрежелер, жарылқау және мәрхамет бар. Алла өте жарылқаушы, ерекше мейірімді» (Ниса 95-96).

Әбу Сағид әл-Худриден (р.а) жеткен хадисте «Алла елшісінің (с.ғ.с**): «إن في الجنة مائة درجة، أعدها الله للمجاهدين في سبيله، ما بين كل درجتين كما بين السماء والأرض»** деді», яғни «Расында жаннатта жүз дәреже бар. Алла оларды Өз жолында күресушілерге әзірледі. Әр екі дәреже арасы көк пен жердің арасындай» дегені жеткен.

Жаратушы раббымыз мүминдерге мәңгілік жәннатты сүйіншілеп Құранда түрлі есімдермен атаған.

**- Әл-жәнна (жүмақ, мекен)**

«Олар: ‘Жәннатқа Яһуди немесе Христиан кіреді’ деді. Бұлолардыңөзойларығана. Айт : егерсөздеріңшынболса, дәлелкелтіріңдер де.»- («Бақарасүресі», 111-аят).

**- Әл-хусна (игілік мекені)**

«Мүміндерден себепсіз соғысқа шықпай отырушылармен Алла жолында малдары және жандарымен соғысушылар теңемес. Алла малдарымен, жандарымен соғысушыларды дәрежеде арттырады. Сондай-ақбарлығына да игілік уаде етті. Және соғысушыларды отырушылардан үстем кеңшілікке бөлеп, ірі сыйлық берді.»-(«Ниса сүресі», 95-аят).

**- Жәннатун-нағим (ныметтерге толы жәннаттар)**

«Егер кітап иелері иман келтіріп, тақуалыққылса еді, әлбетте олардың Нағим жәннатына кіргізер едік.»-(«Мәида сүресі» 65-аят).

**- Жәннату адн (турақтылық пен мәңгіліктің жәннаті)**

«Алла мүминерлер мен мүмин әйелдерге астарынан өзендер ағатын, олар онда мәңгі қалатын бақшалар және Ғадын жәннатында, көркем орындар уәде етті. Ал Алланың ризалығы өте зор табыс. Міне осы үлкен қолжетушілік.»-(«Тәубе сүресі», 72-аят).

**- Жәннатухұлд (мәңгіліктіңжұрты)**

« Айт: Осы азап жақсы ма? Немесе тақуалар үшін сыйлы қәрі барар орын түрінде уәде етілген мәңгілік жәннат жақсы ма?- де.»-(«Фұрқан сүресі», 15-аят).

**- Фирдаус (әр нәрсені қамтитын жәннат бағы)**

«Расында иман келтіріп, жақсы іс істегендер үшін Фердәуіс жәннаты, қонақ үй болады.»-(«Кәһф сүресі», 107-аят).

**- Дәрүс-сәлам (есендікжұрты)**

«Оларға Раббыларының қасында есендік жұрты бар. Істегендері себебті Алла, олардың досы.»-(«Әнғамсүресі», 127-аят).

**- Дәрүл мұқама (мәңгі тұратын жер)**

«Ол өз кеңшілігінен бізді тұрақты орынға орналастырды. Бізге бұл жерде шаршау да жалығу да болмайды.»-(«Фатир» сүресі, 35-аят).

**- Жәннатул мә’уә (шәһидтер мен мүминдердің панасы және қонақжайлы болған жәннат)**

« Тұрақтауағашыныңжанында. ОныңқасындаМәуажәннаты бар.»-(«Нәжімсүресі», 14-15аят).

**- Дәрүлмүттақин (тақуаларжұрты)**

« Сондай Алладан қорққандарға: Раббыларың не түсірді?-делінсе, олар: «игілік»- дейді. Сондай-ақ жақсылық істегендерге бұл дүниеде жақсылық бар. Әрине ақырет жұрты тағы жақсы. Әлбетте тақуалардың қонысы қандай жақсы.»-(«Нахыл сүресі» 30-аят).

**- Жәннатуғалиә (көтеріңкіжәннат)**

« Көтеріңкі жәннатта болады. Жемістері төгіліп тұрады.»-(«Хаққа сүресі», 22-23аят).

**- Әл-мақамүл-әмин (қауыпсыз мекен)**

«Шын мәнінде тақуалар қауіпсіз бір орында болады.»-(«Дұхансүресі», 51-аят).

Жаннат тұрғындарына берілетін игіліктердің тағы бірі – оларға жаннат үстіне басқа да жаннаттың берілетіні:

{ ولمن خاف مقام ربه جنتان }

«Ал кім Раббысынан шынайы қорқатын болса, оған екі жаннат беріледі» (Рахман 46) дейді Алла Тағала.

Жаннатта бірінің үстіне бірі құрылған ғимараттар, үйлер, бөлмелер болады. Алла Тағала Құранда:

**{لكن الذين اتقوا ربهم لهم غرف من فوقها غرف مبنية }**

«Раббыларынан қорыққандар үшін астарынан өзендер ағатын қабат-қабат салынған сарайлар бар» (Зумар 20);

**{ وما أموالكم ولا أولادكم بالتي تقربكم عندنا زلفى إلا من آمن وعمل صالحا فأولئك لهم جزاء الضعف بما عملوا وهو في الغرفات آمنون }**

«Малдарың да, балаларың да сендерді жанымызға жақындастырмайды. Бірақ кім иман келтіріп, оң іс істесе, міне соларға істегендерінің салдарынан неше есе сыйлық бар. Сондай-ақ олар аман-есен жоғары бөлмелерде болады» (Сәбә 37) дейді.

Имам Тирмизи Алидан (р.а) жеткізген хадисте: «Алла елшісі (с.ғ.с): **«إن في الجنة غرفاً يرى ظهورها من بطونها، وبطونها من ظهورها، فقام أعرابي فقال: يا رسول الله لمن هي ؟ قال: لمن أطاب الكلام، وأطعم الطعام، وأدام الصيام، وصلى بالليل والناس نيام»**, яғни, «Расында жаннатта сондай бөлмелер бар. Оның ішінен сырты, сыртынан іші көрінеді» деді, сонда бір кісі: «Уа, Алла елшісі, ол бөлмелер кімдер үшін?» деп сұрады, оған Алла елшісі (с.ғ.с): «Жақсы сөз айтқанға, басқаларды тамақтандырғанға, оразасын үнемі ұстағанға және де адамдар ұйқыға кеткенде намаз оқығанға» деді» делінген.

Алла Тағаланың қасиетті Құранында келтірген жаннаттың кей нығметтері мен игіліктері. Мақаламызды ұзаққа созбайық деп осымен ғана шектелдік. Жаннат – қайғы мен қасырет атаулыдан ада, қуаныш пен нығметке тола мекен. Ол мекен иманы кәміл, іс-әрекеті дұрыс адамдарға арналған. Алла Тағала баршамызды мейірімі мен кеңдігімен жаннатына орналастырғай...

**Дәулет Қабидолдин**

Шығыс Қазақстан облыстық

«Халифа Алтай» мешітінің наиб имамы

**ЖАҚСЫЛЫҚҚА ШАҚЫРЫП, ЖАМАНДЫҚТАН ТЫЮ**

*29.12.23 жыл*

Дініміздің негізін сақтаушы басты жолдардың бірі – жақсылыққа шақырып, жамандықтан тыю (әл-Әмру биль-мағруф уә нахиу әнил-мункәр). Мағруф – ақыл мен дініміз тұрғысынан жақсылық деп қабылданған нәрселер болса, мункәр – ақыл-санамыз бен дінімізге қайшы құбылыстар.

Алла тағала Құран Кәрімде:

"Сендер, адам баласы үшін игілікті әмір етіп, қарсылықтан тыятын, сондай-ақ, Аллаға сенетін қайырлы бір үммет болып шығарылдыңдар. Ал, кітап иелері иман келтірсе еді, әлбетте, олар үшін жақсы болар еді. Олардың ішінде иман келтіргендер де бар. Олардың көбірегі бұзақылар" ("Имран" сүресі, 110-аят),– деп Алла тағала рахымына лайық болған құлдары туралы атап көрсеткен.

Атақты тәпсірші, куфалық Әбул-Нәзир Мұхаммад әл-Кәләби осы аят туралы:

– Бұл аят – ізгілік тұрғысынан  алғанда, Мұхаммед (с.ғ.с.) үмметтері орнының айрықша екенін баяндайды. Өйткені, аятта бұл үмметтің, еш шүбәсіз, басқа үмметтерден қайырлырақ екенін білдіретін айқын дәлел бар. Және бұл қайырлылық, басқа үмметтермен салыстырғанда, алғашқы   мұсылмандар мен Ақырзаман (бүгінгі) мұсылмандары арасындағы ұқсастықты дәл көрсетеді. Сондықтан, ізгілік тұрғысынан сахабалардың басқа мұсылмандардан артықшылығы, әрі өзіне тән өзгешелігі болды,– деген.

«Сендер, адам баласы үшін игілікті  әмір етіп, қарсылықтан тыятын… Қайырлы бір үммет болып шығарылдыңдар» деген баяндау, Мұхаммед (с.ғ.с.) үмметінің жоғары тұрғанын көрсетеді. Яғни, олар тек осы сипатқа ие болғанда ғана қайырлы болмақ. Егер бұл сипатты жоғалтса, онда олардан қайырлылық кетеді. Сондықтан, біз осы аятты оқығанда мынадай пікірге тоқталамыз: Алла Мұхаммед (с.ғ.с.) үмметін адамзат үшін адамдардың ең қайырлысы етті. Енді олар баршаны жақсылыққа үндеп, жамандықтан тиюы керек. Алланың әділдік үкімі орнауы үшін, олар имансыздық салдарынан бола-тын әртүрлі жамандықты тыю жолында күрес жүргізеді.

Сондықтан Пайғамбарымыз (с.ғ.с.):

**إِنَّ مِنْ أَحَبِّكُمْ إِلَيَّ وَأَقْرَبِكُمْ مِنِّي مَجْلِسًا يَوْمَ القِيَامَةِ أَحَاسِنَكُمْ أَخْلَاقًا**

«Қиямет күні маған ең жақын болатындарың – мінез-құлқы ең жақсыларың» деп айтқан. Сонымен қатар Пайғамбарымыз (с.ғ.с.): «Адамдардың ең қайырлысы – адамдарға пайдалы болғандар. Адамдардың ең жаманы – адамдарға зиянды болғандары»,– деп ескерткен.

«…Сондай-ақ, Аллаға сенетін...» дегені – Алланың бірлігін, сондай-ақ хазреті  пайғамбарымыз Мұхаммедті (с.ғ.с.) Алла Елшісі екеніне сеніп, тілмен айтып мойындау дегенді білдірсе керек. Хазреті Мұхаммедтің (с.ғ.с.) Алланың Елшісі, яғни Расулы екендігіне сенбеген адам Аллаға иман келтірген болып саналмайды. Өйткені, Алланың Расулына (с.ғ.с.) сенбеу – Оның пайда еткен мұғжизалары (жаратқандары) Алла тағала тарапынан болмағандығын, жаратылыстың өздігінен  пайда болғанын көрсетер еді.

Пайғамбарымыз (с.ғ.с.) хадис шәріпінде:

**مَنْ رَأَى منكم مُنْكَرًا فَلْيُغَيِّرْهُ بِيَدِهِ فَإِنْ لَمْ يَسْتَطِعْ فبلسانه، فَإِنْ لَمْ يَسْتَطِعْ فَبِقلبه، و ذلك أضعف الإيمان**

«Қайсы біреуің Алла риза болмайтын бір іс-әрекет көріп қалсаң, оны қолыңмен түзет. Егер бұл оған әсер етпесе, онда тіліңмен бұл әрекеттің дұрыс еместігін түсіндір. Егер кімде-кім қолымен немесе тілімен ештеңе істей алмаса, онда ол іштей бұл әрекетті мақұлдамасын. Имандылардың ең әлсіз ісі – осы»,– деп айтқан.

Бұл хадис туралы кейбір ғұламалар: «Жамандықты қолмен тыйып, тілмен түсіндіру – ғалымдарға тиісті, ал ділмен қарсы болу – жай мұсылмандарға (адамдарға) тән»,– десе, басқа бір ғалымдар: «Кім болғанына қарамай, қандайда бір жамандықты болдырмау үшін қолдан келгенінше әрекет ету – әр адамға уәжіп»,– дейді.

Бұл орайда Алла тағала Кәләм шәріпінде:

وَاتَّقُوا اللَّهَ ۖ إِنَّ اللَّهَ شَدِيدُ الْعِقَابِ

«...Жақсылыққа, тақуалыққа     жәрдемдесіңдер.  Күнәға  және дұшпандыққа жәрдемдеспеңдер. Алладан қорқыңдар! Күдіксіз Алланың азабы қатты» («Маъида» сүресі, 2-аят),– деп қатаң ескертеді.

Пайғамбарымыз (с.ғ.с.) хадис шәріпінде: «Кім бидғат (шариғаттан тыс) жолдағы әрекетке қарсылық етсе, Алла оның жүрегін өз ықпалына алып, оны иман нұрына толтырады. Кім бидғат етушіге қарсы шықса, Алла оны қиямет күнінің қорқынышынан сақтайды. Кім бір адамды жақсылық жолына салып, жамандықтан қайтарса, ол Алланың, Алла кітабының және Расулының (с.ғ.с.) жер бетіндегі халифы болады»,– деген.

Хузайфа (р.а.) былай дейтін:  «Сондай бір заман келеді, бір бөлек адамдардың пікірінше, маңымызда жақсылыққа үндеп, жамандықтан тыюшы адам қалмайды, «есек терісін» адал деп есептейтін болады.

Хазреті Мұса (ғ.с.) Алла тағаладан сұрапты:

– Уа, Раббым, мұсылман бауы-рымызды теріс жолдан қайтарып, оған жақсылық етуді үйретіп, жамандықтан қашуды түсіндірген адамның құзырындағы өтеуі не болады?

– Оған бүтін калималарым мен бір жылдық ғибадат сауабын жазамын және оған азап беруден ұяламын,– деп жауап берді Раббым.

Бір құдси хадисте Алла былай дейді: «Ей, Адам ұрпағы, тәубеге кешіккен, қызық қуып, ақиретке құр қол келгендерден болма. Айтқанда сенімділердің сөзін  айтып,  бірақ амалдарында мұнафықтардың ісін істеме, олар Алланың адалынан бергеніне қанағат етпей, арам нәрселерге жақын болатындар... Жақсыларды сүйемін дейтін, бірақ олардың тәрбиесінен ештеңе үйренбеген, сондай-ақ мұнафықтарды жек көремін деп, бірақ олармен бірге жүретіндерден болма. Біреуді жақсылыққа үндеп, өзі жаксылық жасамайтын, оларды жаман істерден тыйып, өзі жаман істерден тыйылмағандардан да болма».

Хазреті Әли (р.а.) Пайғамабарымыздан (с.ғ.с.) естіген мына хадисті жеткізеді:

«Ақырзаманда қасқа (кетік) тісті, бір топ ақылсыз адамдар пайда болады, олар жақсылық жайында айтылған сөз сатады, бірақ айтқандары жүрекке әсер етпейді. Оқтың нысанаға тимей бос кеткені сияқты, (сөздерінің) еш әсері болмайды, ал адамдар діннен шығып жатады».

Расулуллаһ (с.ғ.с.) және бір хадисінде:

«Миғраж кезінде бір топ адамдарды көрдім. Алаудан болған қайшылар олардың дене мүшесін кескілеуде. «Уа, Жәбірейіл, бұлар кімдер?»– деп сұрадым.

– Бұлар – сенің үмметтерің, басқаларға жақсылық үйреткенмен, өздерін ұмытқан хатибтар»,– деді ол.

Сол себепті Алланың кітабында: «Елді игілікке бұйырып, өздеріңді ұмытасыңдар ма? Кітапты оқисыңдар, ойламайсыңдар ма?» («Бақара» сүресі, 44-аят),– деп айтылған.

Қаншама адамдар Алла тағаланың кітабын оқиды. Не істеу керектігін түсініп, үйренген болады, бірақ сол оқығандарына амал етпейді. Мысалы, мұқтаждар мен жетіспеушіліктен қиналып жүргендерге көмек беру керектігін айтады, бірақ өздері мұндай жәрдем көрсетуге пейілді емес. Жақсылыққа бастай білу және жамандықтан қайтару – жақсы істерден, бірақ мұсылманға қай кезде болмасын өз айтқандарына сай әрекет етуі уәжіп болмақ.

Құран Кәрімде:

«Мүмин ерлер мен мүмин әйелдер бір-біріне көмекші. Олар дұрыстыққа қосып, бұрыстықтан  тосады. Сондай-ақ, олар  намаздарын толық орындап, зекет беріп, Аллаға, Елшісіне бойұсынады. Соларды Алла мархабатына бөлейді. Расында, Алла тым үстем, аса дана» («Тәубе» сүресі, 71-аят),– делінген.

Алла: «Олар дұрыстыққа қосып, бұрыстықтан тосады»,– деген аятымен мүминдерді мақтанышқа бөлейді. Демек, «жақсылыққа бұйырып, жамандықтан қайтаруға әрекет етпегендер» осы аяттағы мақтауға лайық болған топқа қосылмайды. Сондықтан, Алла тағала «жақсылық жасауға бұйырып, жамандықтан қайтаруға әрекет етпегендерді» айыптап: «Олар бір-бірлерін істеген жамандықтарынан тыймайтын болған. Расында, олардың істегендері нендей жаман!» («Маъида» сүресі, 79-аят)– деп Алла әмірін орындамау қандай нәтиже беретінін атап көрсетеді.

Пайғамбарымыздың (с.ғ.с.) атақты сахабаларының бірі Әбу ад-Дарда былай дейтін: «Әй, мүминдер, сендер адамдарды жақсылыққа шақырып, жамандықтан тыйыңдар. Болмаса, Алла залым бір басшыны бастарына пәле етіп жібереді. Ол залым үлкендеріне құрмет, кішілеріне ілтипат жасайды!... Араларыңдағы қалған жақсы адамдарыңыз дұға жасайды, бірақ дұғалары қабыл болмайды. Алладан көмек сұрайды, бірақ көмек келмейді. Жарылқау тілейді, бірақ кешірімділердің қатарына кіре алмайды».

Исламды қабылдаған алғашқы бес кісінің қатарында болған Әбу Зарр Ғиффари келтірген риуаятта: «Әбу Бәкір:

– Уа, Алланың Елшісі, пұтқа табынушылармен болған ұрыстан басқа жиһад бар ма?– деп сұрады Пайғамбарымыздан (с.ғ.с.):

– Иә, бар, ей, Әбу Бәкір! Жер жүзінде Алланың сондай мүжихаттары бар, бұлар шаһидтерден де құрметтірек. Олар жер бетін айналып, адамдармен бірге ішіп-жеп жүреді. Алла көктегі періштелерден де олар үшін көбірек разы болады, сондықтан Үммү Сәләмә (Пайғамбарымыздың жұбайларының бірі) Расулуллаһ (с.ғ.с.) үшін қалай сәнденсе, жәннат та олар үшін сән-салтанатпен безендіріледі.

– Уа, Расулуллаһ, олар дегендерің кімдер?– деп сұрады Әбу Бәкір. Расулуллуһ (с.ғ.с.):

– Жақсылыққа бұйырып, жамандық-тан қайтарғандар. Алла үшін сүйіп, Алла үшін жек көргендер! Жаным Құдырет қолында болған Аллаға ант ішіп айтайын, алдында айтқан сипатқа ие болған кісілердің орны жоғарырақ. Жәннатта шаһидтерден де жоғары орналасады»...

Тірі кезінде-ақ жәннатпен сүйін-шіленген атақты сахаба Әбу Үбәйда ибн Жаррах бірде Расулуллаһтан сұрады:

– Уа, Алланың Расулы, шаһидтердің қайсысы Алла алдында көбірек шарапатты?

– Зұлым адамдарға олардың істерін бетіне ашық айтып, ол зұлымдарды жақсылыққа үгіттеп, жамандықтан бас тартуға шақырғаны үшін сол адамның қолынан өлім құшқан адам! Ол өлтірілмесе де, зұлым әкімге қарсы шыққаны үшін, өмір-тіршілігі қандай болса да, қалам оған артық күнә жазбас.

40 жыл сахарада қиындық көріп, қиналған израилдықтарды құтқарған Юшә (ғ.с.) пайғамбарға Алла тағала тарапынан уахи келді: «Әй, Юшә, қауымының ішіндегі жақсыларынан қырық мың, бұзықтарынан алпыс мың адамды жоқ етемін!

– Уа, Раббым, бұзықтарды жоқ етуің түсінікті, ал жақсыларды не үшін жазалайсың?– деп сұрады Юшә.

– Олар бұзықтарман бірге жеп-ішеді»,– деген жауап келді.

Анас ибн Мәліктен жеткен риуаятта, біреулер Пайғамбарымыздан (с.ғ.с.) сұрапты:

«Уа, Расулаллаһ, өзіміз жақсылық жасамай тұрып, өзгені жақсылыққа тартпайық, өзіміз барша жамандықтан құтыла алмай тұрып, басқаларға жамандық істеме демейік. Сонда бұл сөзіміз дұрыс бола ма?

– Жақсылықтың түрі көп, жақсылықтың бәрін жасап шығуға үлгермейсің, олай болса, жақсылық жасап жатқан кезде жақсылыққа үндей бер, өзің жамандықтың барлығынан құтылмаған болсаң да, басқаларды жамандықтан қайтаруға тырыс».

Бұрынғы өткен ізгілер балаларына мынадай өсиет айтатын:

«Араларыңда кімде-кім адамдарға жақсылық жасау және жамандықтан бас тарту керектігін айтпақшы болса, алдымен өз нәпсісін сабырмен қаруландырып алсын. Және бұл әрекеттерінің сауабын Алладан күтсін. Кімге Алла беретін сауап нәсіп болса, онда ол адам басқалардың тарапынан болатын теріс жауаптардың ащылығын сезбейтін болады».

1. «Әл-фиқһ ал-ислами уа әдиллатуһу»:2/1089 [↑](#footnote-ref-1)
2. «Әл-фиқһ ал-ислами уа әдиллатуһу»:2/1089 [↑](#footnote-ref-2)
3. «Уәдәифу әр-рамадан», 15-бет; [↑](#footnote-ref-3)
4. Он жетінші сөз. [↑](#footnote-ref-4)
5. Ақиқатында күш те, құдірет те бір Алланың құзырында. [↑](#footnote-ref-5)
6. Илһәм – аян, орысша (озарение). [↑](#footnote-ref-6)
7. Ғизуддин Әбді Сәләм – ғалымдардың сұлтаны атанған, 13 ғасырда өмір сүрген ислам ғұламасы.

   «Білгенін іске асырғанға Алла Тағала білмегенін білдіреді» хадисінің мағынасы: https://www.aliftaa.jo/Question3.aspx?QuestionId=1854#.YAl3OGksGNx. [↑](#footnote-ref-7)
8. Жамбыл Артықбаев: «Мәшһүрдің ғибрат сөздері» кітабынан. [↑](#footnote-ref-8)
9. Әнфәл сүресі 63-аят [↑](#footnote-ref-9)